
Ann Cleeves este considerată noua Agatha Christie a 
literaturii britanice. S-a născut în 1954 şi a copilărit în 
partea de vest a Angliei, în Herefordshire şi apoi în North 
Devon. 

După ce a renunţat la facultate, a avut o serie de job-uri 
ocazionale dintre cele mai diverse: asistent social pentru 
copii, bucătar la un centru de observare a păsărilor, ajutor 
de salvamar şi ofiţer pentru eliberarea condiţionată. S-a 
căsătorit cu Tim Cleeves, un cunoscut ornitolog şi, când 
acesta a primit un post pe micuța insulă Hilbre, aflată în 
estuarul Dee, unde ei doi erau singurii locuitori, s-a apucat 
de scris. 

Au urmat mai multe romane (peste douăzeci), publicate 
începând cu 1986, care au fost traduse în peste 20 de limbi 
până în prezent. 

Cele două serii de succes ale lui Arm Cleeves au fost 
transpuse în două seriale TV realizate de ITV (după cărţile 
care o au drept protagonistă pe Vera Stanhope) şi 
respectiv BBC (după volumele din seria Shetland). Serialul 
Vera a fost deja difuzat în peste 30 de ţări, printre care 
Australia, S.U.A., Germania, Cehia, Polonia, Japonia, 
Canada, Suedia etc. 

În 2006 Ann Cleeves a primit premiul Duncan Lawrie 
Dagger, acordat de către Crime Writers’ Association 
(CWA) pentru volumul Negru de corb (Raven Black), 
primul din seria Shetland. 

Anul 2014 a reprezentat pentru autoare una dintre cele 
mai bune perioade literare, succesul celor două seriale TV 
atrăgând după sine vânzări excepţionale ale tuturor 
romanelor sale. 

În 2017, Ann Cleeves a fost distinsă cu Premiul 
Diamond Dagger pentru întreaga carieră, acordat de 
aceeaşi Crime Writers” Association. 


Capitolul I 


Muzica începu. Un acord cântat la vioară şi acordeon, o 
clipă de tăcere şi nemişcare în care scena se fixă în mintea 
lui Polly precum o fotografie. Apoi, în centrul comunitar de 
la  Meoness începu  zbenguiala. Polly petrecuse 
treisprezece ore pe feribotul de noapte dintre Aberdeen şi 
Lerwick, iar atunci când păşise din nou pe uscat avusese 
senzaţia că pământul se mişcă. Acum avea parte de o altă 
iluzie. Muzica părea să reverbereze din pereţi şi podea, 
parcă împingându-i pe toţi către centrul sălii şi ridicându-i 
în aer. Până şi decoraţiunile făcute în casă şi baloanele 
legate de grinzi păreau să danseze. Ritmul muzicii făcea 
lumea să bată din picior şi să dea din cap. Copiii îmbrăcaţi 
de sărbătoare aplaudau, iar rudele în vârstă se ridicau cu 
greu de pe scaune ca să li se alăture. O mamă tânără îşi 
sălta copilul pe genunchi. Lowrie o luă de mână pe noua 
lui mireasă, Caroline, şi o duse pe ringul de dans ca să le-o 
arate din nou rudelor. 

Aşa era la hamefarin“. Lowrie era din Shetland, iar după 
ce-i făcuse curte ani buni, Caroline îl convinsese - sau îl 
forţase - în cele din urmă să se însoare cu ea. Adevărata 
nuntă avusese loc în apropiere de casa lui Caroline, în 
Kent, iar cele mai bune două prietene ale ei o urmaseră în 
Unst, cea mai nordică insulă din Shetland, ca să termine 
acolo petrecerea. Îşi luaseră şi bărbaţii cu ele. 

— Nu-i aşa că arată splendid? 

Vorbise Eleanor, care stătea pe vine lângă scaunul lui 
Polly. 

Cele două o cunoşteau pe Caroline din facultate; pentru 
ele era vocea raţiunii şi camarada lor. li fuseseră 
domnişoare de onoare în Kent şi acum erau îmbrăcate din 
nou în rochiile de mătase crem pe care le aleseseră 
împreună la Londra. Se duseseră în nord ca să participe la 
hamefarin”. O urmaseră pe Caroline prin sală pentru 


1 Festivitate tradiţională organizată cu ocazia întoarcerii acasă a unor 
membri ai comunităţii (n. red.). 

marşul miresei şi acum îi admirau din nou eleganta, 
postura şi rochia din cale-afară de scumpă. 

— Asta-şi dorea de când a pus ochii pe Lowrie în prima 
săptămână de acomodare din facultate, continuă Eleanor. 
Era clar de pe-atunci că o să obţină ce vrea. Caroline a 
noastră e o fată tare hotărâtă. 

— Pe Lowrie nu prea pare să-l deranjeze. De când s-au 
căsătorit e tot numai un zâmbet. 

Eleanor râse. 

— Nu-i aşa că-i grozav? 

Polly se gândi că n-o mai văzuse pe Eleanor aşa de 
veselă de luni bune. 

— Grozav de tot. 

Polly rareori se simţea în largul ei la astfel de 
evenimente, însă îşi dădu seama că în seara aceea se 
distra destul de bine. Li întoarse zâmbetul prietenei ei şi 
simţi o clipă de apropiere, de afecţiune. De când îi 
muriseră părinţii, ele fuseseră singura ei familie. Apoi 
hotări că devenise sentimentală din cauza băuturii. 

— În curând o să vină şi mâncarea. 

Eleanor era nevoită să strige ca să se facă auzită peste 
zgomotul formaţiei. Era roşie la faţă şi ochii îi străluceau 
de parcă ar fi avut febră. 

— Prietenii mirilor trebuie să ajute să pună masa. Aşa 
cere tradiţia. 

Muzica se opri, iar invitaţii bătură din palme şi râseră. 
Marcus, iubitul lui Polly, dansase cu mama lui Lowrie. 
Dansase cu vioiciune, chiar dacă nu prea respectase paşii. 
Veni la ei tot în cadenţa muzicii, aproape ţopăind. 

— E vremea cinei, îi spuse Eleanor. Trebuie să ne ajuţi 
să scoatem mesele. Ian s-a apucat deja de treabă. Venim şi 
noi îndată ca să-i servim pe invitaţi. 

Marcus o sărută pe Polly pe cap şi dispăru. Polly era 
mândră că nu-l întrebase dacă se distra. Deja îşi făcea griji 
pentru relaţia lor şi îşi dădea seama că nevoia ei de a fi 
liniştită începea să-l irite. 

Bărbaţii aranjaseră mai multe mese şi bănci într-o 
cameră mai mică, iar prietenii lui Lowrie împărțeau căni 

de supă invitaţilor care aşteptau. Eleanor şi Polly luară 
fiecare câte o tavă. Eleanor se distra de minune. Cocheta, 
flirta cu bărbaţii mai în vârstă şi se hrănea cu atenţia pe 
care o primea. Apoi fură aduse turte prăjite şi platouri cu 
carne de oaie şi vită sărată. Turte şi carne, aşa îi spusese 
Lowrie. Polly era vegetariană şi mormanele de carne din 
farfuriile pe care le aducea de la bucătărie îi creau o 
uşoară senzaţie de greață. Avea impresia că se află 
altundeva. Poate din cauză că stătuse pe feribot 
treisprezece ore cu o noapte în urmă şi apoi îşi petrecuse 
toată ziua pe afară. Sau din cauza luminii ciudate de după- 
amiază. Sau pentru că Eleanor se purta ca o maniacă. Polly 
sorbi nişte ceai şi ciuguli dintr-o felie din tortul de nuntă. I 
se părea că încă mai simte ruliul vaporului sub picioare. 

Când se termină cina, ea şi Marcus ajutară să 
debaraseze mesele, după care formaţia începu din nou să 
cânte şi, în ciuda protestelor ei, fu cooptată la un dans în 
opt. Se pomeni în mijlocul cercului, învârtită şi trecută de 
la un bărbat la altul. Tatăl lui Lowrie era partenerul ei. 
Bărbatul o strângea în braţe şi forţa mişcării aproape că o 
făcea să zboare. Lui Polly i se păruse că e în vârstă şi nu se 
aşteptase să fie atât de puternic. Preţ de o clipă simţi o 
dorinţă sexuală uimitor de puternică. Când se opri muzica, 
îşi dădu seama că tremura. Era din cauza efortului fizic şi a 
tulburării. Nu se vedea nici urmă de Eleanor sau de 
Marcus, iar Polly ieşi să ia o gură de aer. 

Probabil că era aproape ora unsprezece noaptea, însă 
era încă lumină. Lowrie spunea că în Shetland fenomenul 
se numea simmer dim, amurgul de vară. Atât de în nord nu 
se întuneca niciodată cu adevărat în iunie, iar acum ţărmul 
era pe de-a-ntregul cenuşiu şi argintiu. Munca lui Polly era 
să analizeze basmele populare şi acum înţelegea de ce 
localnicii din Shetland ajunseseră să născocească trowes, 
spiriduşii cu puteri magice. Probabil erau rezultatul 
diferenţelor frapante dintre anotimpuri şi al luminii 
ciudate. Îi trecu prin minte că ar putea scrie un articol 
despre asta. Poate că specialiştii scandinavi erau interesaţi 
de subiect. 

Din sala din spatele ei se auzeau sunetele formaţiei care 
încheia un alt cântec, râsete şi clinchetul vaselor spălate în 
bucătărie. Pe plaja de jos stătea un cuplu care fuma. Polly 
le întrezărea doar siluetele. Apoi pe mal apăru de nicăieri 
o fetiţă. Era îmbrăcată în alb, iar lumina slabă o făcea să 
pară că străluceşte. Rochia pe care o purta avea talie 
înaltă şi era căptuşită cu dantelă, iar în păr avea panglici 
albe. Întinse braţele ca să-şi ridice rochia şi ţopăi pe nisip, 
dansând pe muzica din mintea ei. În vreme ce Polly o 
privea, fata se întoarse spre ea şi făcu o plecăciune foarte 
solemnă. Polly rămase pe loc şi bătu din palme. 

Privi în jur ca să vadă dacă mai era vreun adult care să o 
supravegheze. Nu o observase pe fetiţă mai devreme, la 
petrecere, însă probabil că venise acolo cu părinţii ei. Dar 
când se uită din nou înspre mal, fetiţa dispăruse, iar în 
urma ei nu mai rămăsese decât reflexia strălucitoare a 
lunii în apă. 


Capitolul II 


După ce se termină petrecerea, nu izbutiră să adoarmă. 
Caroline şi Lowrie se furişaseră înapoi la casa părinţilor 
lui. Polly, Eleanor şi partenerii lor închiriaseră o casă de 
vacanţă numită Sletts la care se putea ajunge pe jos de la 
centrul comunitar Meoness, iar acum cei patru stăteau 
afară, pe scaune albe de lemn, şi priveau cum se retrage 
apa. În fundal nu se mai auzea nimic în afară de zgomotul 
mării şi de conversaţia lor potolită. Doar din când în când 
se mai auzea pleoscăitul vinului turnat în paharele mari. 
Polly simţi cum o cuprinde din nou ameţeala şi se gândi 
iarăşi că băuse prea mult. Se întoarse către prietenii ei şi 
îşi dădu seama că erau în toiul unei discuţii. 

— L-aţi văzut pe copilaşul verişoarei lui Lowrie? 

Invidia din glasul lui Eleanor era evidentă. 

— Micuta Vaila. Are doar o lună. 

Eleanor avea treizeci şi şase de ani şi îşi dorea cu 
disperare să aibă un copil. Pierduse o sarcină, iar copilul 
ar fi trebuit să fie fată. Niciunul dintre ei nu ştia ce să zică. 
Se lăsă o tăcere prelungă. 

— Am văzut ceva tare ciudat când aţi ieşit cu toţii la 
plimbare după-amiază, continuă Eleanor, hotărând evident 
să schimbe subiectul. 

Poate că înţelegea că discuţiile despre bebeluşi nu-i 
făceau să se simtă în largul lor. 

— Pe plajă era o fetiţă care dansa. Era îmbrăcată toată 
în alb. Purta un soi de rochie festivă de modă veche. Mi s-a 
părut că era cam mică să fie singură, însă când m-am dus 
să vorbesc cu ea a dispărut pur şi simplu. 

— Ce tot spui acolo? 

Tonul lui lan, soţul ei, era glumeţ, dar nu sarcastic. 

— Doar nu crezi că ai văzut o fantomă? 

Polly nu spuse nimic. Îşi aduse aminte de fata pe care o 
văzuse dansând pe nisip. 3 

— Nu sunt sigură, zise Eleanor. Intr-un asemenea loc nu- 
mi e greu să cred în fantome. E atâta istorie palpabilă aici! 

O parte din cercetările pe care le-am făcut pentru Bright 
Star sunt foarte convingătoare. Serios, am impresia că 
mulţi dintre cei cu care am vorbit chiar cred că au avut 
parte de o întâlnire cu supranaturalul. 

— Pun pariu că-s toţi nişte ciudaţi. 

— Nu! Sunt oameni obişnuiţi care au avut parte de 
experienţe ieşite din comun! 

— Acum eşti în vacanţă, spuse lan. Nu trebuie să te 
gândeşti nici la muncă, nici la companie şi nici la proiect. 
O să te îmbolnăveşti iarăşi. Mai bine relaxează-te şi uită de 
asta. 

Ceilalţi râseră fără tragere de inimă, sperând că 
momentul stânjenitor se încheiase şi puteau să-şi continue 
seara în tihnă. 

Polly realiză că lan acceptase să vină în Shetland numai 
fiindcă erau şi ea şi Marcus acolo. Nu prea putea să stea 
singur cu soţia lui, chiar dacă în ultimele două luni 
depresia părea să-i mai fi trecut. După sarcina pierdută 
crezuse că Eleanor o s-o ia razna, că o să rămână fără ea. 
Polly nici nu ştia dacă el îşi dorise, măcar, un copil. Poate 
că doar o voia pe Eleanor cea de odinioară, aşa cum era 
când se cunoscuseră. Stilată şi frivolă, plină de glume şi 
energică. Amuzantă. 

Eleanor se făcu roşie la faţă. Băuse încă de la începutul 
serii. Lucra în televiziune şi de obicei ţinea la băutură, dar 
în seara aceea părea ameţită. 

— Poate credeţi că iar o iau razna, că ar trebui să mă 
întorc la balamuc. 

Femeia privi către mare. 

— Sau poate credeţi că inventez. Ca să am parte de 
atenţie. 

Se lăsă din nou tăcerea. Preţ de o clipă Polly se simţi 
tentată să vorbească, să spună că, la rândul ei, văzuse un 
copil îmbrăcat în alb care dansa pe plajă, însă tăcu. Parcă 
ar fi trădat-o. 

— Numai atunci când zici că ai văzut duhuri din lumea 
de dincolo. 

lan vorbise cu nepăsare. Era sunetist. Un fel de tocilar. 

Era clar că întreaga conversaţie i se părea ridicolă şi că se 
simţea stingher, în afara zonei lui de confort. 

Mai mult de-atât nu avea să se întunece, iar ceața 
începea să se ridice din mare, estompând lumina rămasă. 
Polly tremură. Purta o jachetă căptuşită, însă era frig. 

— Ar trebui să intrăm, spuse ea. Eu m-aş culca. 

— Tu mă crezi, nu-i aşa, Pol? 

Eleanor fusese o frumuseţe în vremurile studenţiei, într- 
un fel matur, voluptuos, care o făcuse pe Polly să pară un 
copil şters, subnutrit. lan se aplecă şi aprinse o lumânare 
groasă şi albă de pe masă. Flacăra tremură şi Polly văzu 
cearcănele prietenei ei. Îi observă stresul şi un soi de 
disperare. Femeia purta o pelerină de seară, neagră, 
teatrală, peste rochia de domnişoară de onoare. 

— Când m-am trezit după-amiază era o fetiţă chiar aici, 
în faţa casei. Când eraţi toţi la plimbare. Pe urmă a 
dispărut. Pur şi simplu parcă a intrat în mare.. 

— Sigur că te cred. 

Polly voia să-şi arate susţinerea pentru Eleanor, să o 
oprească din a vorbi despre copii şi a se face de râs. Tăcu 
pentru o clipă. 

— Cred că am văzut-o şi eu, când am plecat din sală ca 
să iau o gură de aer, imediat după cină. Se juca pe plajă. 
Însă nu mi s-a părut că era o fantomă. Doar o fetiţă de-a 
locului care se costumase pentru petrecere, iar în după- 
amiaza asta probabil că a fugit acasă. 

Polly nu le mai spuse că şi fetiţa pe care o văzuse ea în 
timpul petrecerii de hamefarin” dispăruse în fracțiunea de 
secundă cât întorsese privirea. Asta i-ar fi dat apă la moară 
lui Eleanor, iar ea şi-o dorea pe prietena ei de odinioară 
înapoi. Îşi dorea din nou sentimentul de apropiere pe care- 
l avuseseră, râsetele şi veselia. 

Se ridică şi duse paharele în casă. Bărbaţii o urmară. Se 
întrebă ce părere avea Marcus despre toate astea. El era 
noul partener al lui Polly - destul de nou, în orice caz - şi 
ea încă se minuna că formau un cuplu. Se simţea ca o 
adolescentă  impresionabilă când se gândea la el. 
Acceptase pe dată invitaţia la petrecere atunci când ea îl 

întrebase, ezitant, dacă voia s-o însoţească. 

— Insulele Shetland în miez de vară? Normal, 
răspunsese el, afişând zâmbetul larg, de şcolar, care o 
atrăsese pe Polly de la bun început. Şi, dacă tot mergem în 
nord, unde altundeva să mergem mai bine decât în Unst? 
Cel mai nordic punct din Marea Britanie. 

Pentru el, viaţa părea alcătuită numai din experienţe 
noi. 

Polly observă prin geamul de la bucătărie că Eleanor era 
încă afară. Ceaţa ajunsese până la casă şi imaginea era 
neclară. Eleanor parcă ar fi fost de gheaţă şi s-ar fi topit 
încet-încet. Polly merse până în prag şi o strigă. 

— Hai, dragă. O să mori de frig. 

Eleanor făcu semn cu mâna. 

— Mai lasă-mă câteva minute. Vin şi eu curând. 

Stinse lumânarea. 

În timp ce se întorcea ca să meargă în cameră, lui Polly i 
se păru că vede o siluetă albă dansând pe mal. 

Capitolul III 


Jimmy Perez o conduse pe Cassie în josul dealului, spre 
şcoala din Ravenswick. Uneori o lăsa să meargă singură, 
dar când făcea asta o supraveghea din casă până intra în 
clădire, urmărind căciula roşie din Fair Isle pe care o 
cususe mama lui şi pe care Cassie o purta indiferent de 
vreme. Era paranoic pentru că se simţea vinovat şi pentru 
că fetiţa nu era copilul lui. I se spusese să aibă grijă de ea 
şi privea datoria drept o onoare şi o povară. 

Lucra pe tura de noapte, aşa că se întoarse agale spre 
capela transformată în locuinţă care fusese căminul lui 
Fran şi se gândi iarăşi că ar trebui să facă ceva în legătura 
cu casa din Lerwick. Nu era convins că putea să se 
hotărască să o vândă, iar pe lângă asta avea impresia că 
reprezenta un soi de plasă de siguranţă pentru Cassie, în 
caz că lui i s-ar fi întâmplat ceva. Tatăl ei natural părea să 
aibă mereu bani, însă Perez îl considera iresponsabil. 
Locuinţa din Lerwick urma să-i fie de-ajuns lui Cassie pe 
timpul facultăţii, sau poate urma s-o folosească drept 
avans pentru prima ei casă. Imobilele de la oraş erau mai 
scumpe decât cele de la ţară. Dar i se părea cumplit că 
locul era gol în condiţiile în care lumea avea nevoie de un 
acoperiş deasupra capului şi, cum nu locuia nimeni acolo, 
în curând avea să se deterioreze. Se hotări să consulte o 
agenţie de imobiliare de pe drum înainte să ajungă la birou 
şi să pornească demersurile pentru a o închiria. În urmă cu 
un an, după moartea lui Fran, astfel de mici sarcini i se 
păruseră imposibil de realizat şi simţi o undă de mândrie 
fiindcă acum era în stare să se gândească la asta. 

Tocmai deschidea uşa când începu să sune telefonul. Era 
Sandy Wilson, colegul lui. Abia în ultima vreme începuse 
Perez să-l considere un coleg - până atunci îl privise doar 
ca pe un băiat care trebuia dădăcit şi protejat. 

— În Unst a dispărut o femeie. 

Nici acum, din câte se părea, Sandy nu era capabil să 
dea amănunte fără să i le ceară. 

— Cine? 

În urmă cu două luni, Perez s-ar fi enervat şi şi-ar fi 
manifestat iritarea. Încă mai era irascibil. Noaptea târziu, 
când nu putea să doarmă, când îl răscoleau tristeţea şi 
vinovăția, ura lumea întreagă, însă când îi făcea micul 
dejun lui Cassie trebuia să se comporte normal. Şi, la fel ca 
toate celelalte, normalitatea era ceva ce se putea exersa. 

— O turistă. Eleanor Longstaff. Treizeci şi şase de ani, 
locuia în Battersea. 

Sandy făcu o pauză. 

— Adică la Londra. Stătea la o casă de vacanţă din 
Meoness cu soţul ei şi încă un cuplu. Fuseseră la 
petrecerea de hamefarin” a lui Lowrie Malcolmson, apoi s- 
au întors la cazare pe la miezul nopţii ca să mai bea puţin. 
Ceilalţi au lăsat-o pe Eleanor afară când s-au dus la 
culcare, iar când s-au trezit azi-dimineaţă nu mai era. 
Dispăruse fără urmă. 

Perez cumpăni câteva clipe. 

— Soţul ei n-a băgat de seamă că n-a venit în pat? 

— Am întrebat deja asta. 

Sandy avea o parte sensibilă - avea mereu impresia că e 
criticat. 

— Dormea dus. Şi, aşa cum ţi-am zis, băuseră cu toţii. 

— E posibil să fi dormit în altă cameră? 

Caz în care n-ar fi fost niciun motiv de panică. Chiar 
dacă n-o găseau pe Eleanor în Unst, feriboturile porniseră 
deja la ora asta. Poate că simţise pur şi simplu nevoia să 
stea singură, sau peisajul sălbatic nu fusese pe placul ei şi 
dăduse o fugă înapoi în oraş. Poate că se certase cu soţul 
ei. Insă dacă dispăruse noaptea târziu nu se punea 
problema de feriboturi. Nu exista cale de scăpare de pe 
cea mai nordică insulă din Marea Britanie. Dimineaţa 
devreme, o femeie beată se putea îndepărta de drum ca 
apoi să se rătăcească pe dealuri. Lumina ciudată a 
amurgului de vară putea să-ţi inducă halucinaţii. 

— Nu ştiu ce să zic, spuse Sandy. Am vorbit cu soţul ei, 
lan. Mi-a zis că nu era în apele ei în ultima vreme. Era 
deprimată. O sarcină pierdută, sau ceva de genul ăsta. 

— Crede că e posibil să se fi sinucis? 

— Nu a spus-o, însă cred că s-a gândit la asta. Părea 
neliniştit. Voia să venim imediat. 

Sandy făcu o pauză. 

— l-am zis că venim cât de repede putem. E teritoriul lui 
Mary Lomax, dar ea e plecată în sud, aşa că am rugat paza 
de coastă să înceapă căutările. Am făcut bine? 

— Perfect. 

Perez se gândea că era o zi frumoasă şi senină, numai 
bună să meargă în Insulele din Nord. 

— Cumpără bilete pentru feriboturi. Te iau eu din 
Lerwick cu maşina. 


Feribotul era deja la Toft când ajunseră, iar maşina lor 
era a doua de la coada celor cu bilete plătite în avans, aşa 
că li se făcu semn să urce la bord aproape imediat. Băură 
câte o cafea groaznică de la aparatul din zona pasagerilor, 
iar Perez privi fulmarii? zburând jos deasupra apei. Se 
simţea ca în vacanţă. Parcă trăgea chiulul. Se uită la 
telefon şi îi spuse şi lui Sandy să şi-l verifice. Când aveau, 
când nu aveau semnal, aşa că era posibil să nu afle din 
timp dacă femeia se întorsese. Spera ca atunci când o să 
ajungă în Meoness ea să fie deja acolo. Şi-o imagină 
oferindu-le prânzul sau o cafea ca să-i răsplătească pentru 
deranj, probabil jenată de toată agitația, poate puţin 
supărată pe soţul ei fiindcă exagerase. Perez şi Sandy 
aveau să facă apoi cale întoarsă către Lerwick, după ce 
pierduseră numai jumătate de zi. Însă nici când ajunseră la 
Yell şi telefoanele funcționau din nou nu aflară nimic. 
Perez străbătu cu viteză insula spre nord, având un straniu 
sentiment al urgenţei. Când ajunseră la Gutcher, feribotul 
tocmai se îndepărta de la ponton, aşa că se văzură nevoiţi 
să-l aştepte pe următorul. Simţea cum i se acumulează 
tensiunea în frunte şi pe umeri. Fran avea treizeci şi şase 
de ani când murise. 

Când debarcară la Belmont, pe Unst, un grup de copii 
aştepta să se îmbarce pe feribotul spre sud. Perez îşi zise 


2 Pasăre marină (n. red.). 

că probabil mergeau în Lerwick într-o excursie de final de 
semestru. Unii dintre ei erau îmbrăcaţi fistichiu. Chicoteau 
în timp ce se urcau în autocarul care avea să-i ducă pe 
Mainland. Perez voia să-l întrebe pe Sandy dacă ştie 
despre ce e vorba - Sandy citea The Shetland Times cu 
aviditatea unei ţaţe -, dar sergentul avea o hartă pe 
genunchi şi se concentra la cum să ajungă la destinaţie, iar 
Perez hotări că e mai bine să nu-l întrerupă. 

Casa de vacanţă era lungă, scundă şi văruită, iar în 
spatele ei se afla o plajă cu nisip şi pietre, în formă de 
semilună. Poate fusese cândva o fermă cu un staul, însă 
renovările fuseseră făcute temeinic şi cu gândul la turişti. 
Între casă şi plajă era o terasă de lemn, unde aştepta un 
cuplu. Perez îi privi în timp ce se dădea jos din maşină. 
Femeia era slabă şi palidă. Avea un chip ascuţit, 
interesant. Lui Fran i-ar fi plăcut să-l schiţeze. Avea părul 
lung prins în coadă şi purta blugi şi un pulover de bumbac. 
Le ieşi în întâmpinare. 

— Vreo veste? lan s-a dus cu maşina s-o caute, dar a 
plecat acum mult de timp şi de-atunci nu mai ştim nimic. 

Femeia avea ochii gri şi oblici, ca ai unei pisici, şi urme 
de accent din nordul Angliei. 

Perez se prezentă. 

— Polly Gilmour. El e partenerul meu, Marcus 
Wentworth. 

— Înţeleg că stăteaţi aici împreună cu domnul şi doamna 
Longstaff. 

— Da, ne-am întors de la petrecerea de nuntă a lui 
Lowrie şi Caroline. Ne-am gândit să transformăm totul 
într-un fel de vacanță, să stăm putin în linişte. 

Polly aproape că nu clipea. 

— Doamna Longstaff avea nevoie de odihnă? 

Perez ajunsese la terasă şi se aşeză pe un scaun de 
cealaltă parte a mesei, față în față cu Marcus. Sandy se 
sprijini de peretele casei şi încercă să se facă nevăzut. 

Se lăsă tăcerea. Poate că nu era genul de întrebare la 
care se aşteptaseră. 

— Adică, zise Perez, există vreun motiv pentru care ar fi 

plecat? Poate trecea printr-o perioadă dificilă? 

Polly ezită. 

— A pierdut copilul într-un stadiu avansat al sarcinii. Era 
cam deprimată în ultima vreme şi a stat puţin şi la spital. 
lan se gândea că i-ar prinde bine să mai plece din Londra. 

O vreme Perez nu vorbi. Înainte să o întâlnească pe Fran 
fusese căsătorit, iar soţia lui pierduse trei sarcini. Fusese 
devastat de fiecare dată, însă hotărâse să rămână tare. 
Sarah considerase că e insensibil şi divorțase. 

— Eleanor încă mai merge la doctor ca să-şi trateze 
depresia? 

Polly clătină din cap. 

— A ales să plece din spital şi de-atunci a refuzat orice 
tratament. A spus că e normal să te simţi deprimată când 
pierzi o sarcină, altminteri ai fi bolnav. Iar în ultima vreme 
se simţea mult mai bine. Aproape că redevenise Eleanor de 
odinioară. 

Se lăsă din nou tăcerea. Perez simţea nerăbdarea lui 
Sandy. Se părea că şi Marcus o simţise la rândul lui, 
pentru că se ridică. 

— Cafea? E drum lung din Lerwick până aici. Nu cred că 
mi-am dat seama cât de mare e locul înainte să venim - cât 
de departe sunt comunităţile una de alta. 

Bărbatul vorbea degajat, încrezător, se vedea că făcuse 
o şcoală bună şi era obişnuit să primească ce-şi dorea. 

— O cafea sună grozav. 

Perez aşteptă până când Marcus dispăru în casă, după 
care se întoarse din nou către Polly. 

— Povesteşte-mi despre Eleanor. 

În sfârşit, femeia clipi. 

— Suntem prietene. Foarte apropiate. Suntem trei: 
Eleanor, Caroline şi cu mine. Ne-am întâlnit în prima zi la 
facultate. Eleanor m-a luat sub aripa ei. Încă de pe atunci 
era clar că o să ajungă departe. A fost frumoasă 
dintotdeauna, bineînţeles, iar asta încă ajută, nu-i aşa? Mai 
ales dacă lucrezi în media. 

— Ce lucra? 

— La facultate a studiat teatru şi s-a angajat la 

televiziune imediat după ce a terminat, la început ca 
asistent, apoi ca editor de scenariu. Recent şi-a deschis 
propria casă de producţie pentru televiziune, care se 
ocupă în mare parte de documentare pentru Channel 4 şi 
BBC. 

— Sună stresant. 

Perez râse uşor. Nu-şi putea imagina cum era să conduci 
o companie sau să locuieşti la Londra. Prin uşa deschisă a 
bucătăriei simţi miros de cafea. Cafeaua bună încă îi 
amintea de Fran. 

— Nell se hrănea din stres. Asta o făcea să se simtă în 
viaţă. Şi, din câte ştiu, compania o ducea bine. Insă 
pierderea sarcinii a fost altceva. Ceva ce nu putea 
controla. Şi cred că a fost prima oară în viaţa ei când a dat 
greş în vreun fel. 

— Crezi că s-a sinucis? 

Întrebarea păru s-o ia prin surprindere, însă răspunsul 
veni pe loc: 

— Nici vorbă. Nell e o luptătoare. Nu s-ar da bătută. E în 
mijlocul unui proiect şi nu ar lăsa niciodată ceva 
neterminat. 

— Despre ce e proiectul? 

Perez se simţea pe teritoriu străin. Nu ştia nimic despre 
mass-media şi se uita la TV numai împreună cu Cassie, la 
CBBC sau Disney. 

— E un film despre fantome. Apariţii stranii din zilele 
noastre. De asta a fost încântată când i-am spus povestea 
Micuţei Lizzie. 

— De unde ştiai de ea? 

Lui Perez nu-i trecuse prin minte că în afară de locuitorii 
din Shetland mai auzise cineva de fantoma Micuţei Lizzie. 

— Sunt bibliotecară, spuse Polly. Sunt specialistă în 
basme populare, mituri britanice şi legende. 

Făcu o pauză. 

— Nell nu se opreşte niciodată din lucru. Cred că e puţin 
obsedată. Se gândea că, dacă tot e aici, poate să stea de 
vorbă cu cei care au văzut-o pe fetiţă. Şi-a adus chiar şi un 
reportofon digital. 

Micuța Lizzie era o fetiţă despre care se spunea că 
bântuie zona de lângă Meoness, pe insula Unst, noaptea 
târziu. Se spunea că e spiritul unui copil, fiica familiei din 
casa cea mare, şi că murise înecată undeva în apropiere 
prin anii '30. Copilul era deosebit şi pentru că părinţii ei o 
avuseseră la vârsta a doua, iar unii spuneau că apariţia ei 
era semn că urmează o naştere. Poate de asta fusese 
Eleanor atât de interesată de subiect. Perez era sceptic. 
Majoritatea care pretindeau că o văzuseră erau tineri beţi 
sau persoane care se dădeau interesante doar ca să-şi 
vadă numele în ziar. Din câte ştia el, nicio femeie nu 
rămăsese însărcinată după ce o văzuse. 

Avea impresia că Polly vrea să mai spună ceva, însă ea 
se întoarse şi se uită spre plajă, aşa că reluă el 
conversaţia. 

— E posibil să fi ieşit azi-noapte sperând să vadă 
fantoma? 

Marcus apăru cu o tavă, un ibric de cafea şi patru căni. 
Polly răspunse abia după ce bărbatul aşeză totul pe masă. 

— E mai probabil decât să se fi sinucis. 

Se opri o clipă. 

— După cum spuneam, era obsedată de ideea 
documentarului, deci da, e exact genul de lucru pe care l- 
ar fi făcut. 

Polly se uită la partenerul ei. 

— Nu crezi? 

— Eu n-o cunoşteam la fel de bine ca tine. Am văzut-o la 
două petreceri şi acum, în noaptea când am venit cu 
feribotul din Aberdeen... Însă în niciun caz n-aş spune că e 
genul care s-ar sinucide. 

— Aveţi vreo poză cu ea? 

Perez tot nu reuşea să-şi dea seama ce fel de om era 
femeia dispărută şi se gândea că o fotografie o s-o facă mai 
reală. 

— O să ne ajute dacă e nevoie să extindem zona de 
cercetări. 

Voia să le arate poza băieţilor de pe feribotul către Yell. 
Dacă plecase dimineaţa devreme, pe jos, ei ar fi trebuit s-o 

vadă. 

— Nu pe hârtie, spuse Polly, dar am câteva în laptop. Am 
făcut câteva poze pe feribot, când veneam din Aberdeen, 
deci sunt recente. E wi-fi în casă. Haideţi înăuntru. 

Interiorul era simplu şi de bun-gust. Numai pieile de 
oaie din faţa sobei şi pozele cu papagali şi corbi de mare 
de pe pereţi le aminteau musafirilor că se află în Shetland 
- ele şi priveliştea spectaculoasă de la geam. Laptopul lui 
Polly stătea deschis pe măsuţa de cafea, iar femeia îl porni. 
După câteva mişcări din mouse, ajunse la fişierul cu poze. 

Eleanor Longstaff avea ochii negri. Părul lung îi zbura în 
bătaia vântului. Ar fi putut foarte bine să aibă strămoşi 
comuni cu Jimmy Perez, ai cărui înaintaşi naufragiaseră pe 
Fair Isle pe vremea Armadei Spaniole. Poza fusese făcută 
pe puntea feribotului NorthLink. Eleanor era îmbrăcată cu 
o geacă impermeabilă şi se sprijinea de balustradă. Râdea. 
Aici, cel puţin, nu se întrevedea nicio urmă de stres sau 
depresie. 

— Pot să ţi-o trimit pe e-mail, dacă ajută la ceva, spuse 
Polly. 

Perez încuviinţă din cap şi îi întinse o carte de vizită. 
Urma să scoată poza la imprimantă la mica secţie de 
poliţie din Unst. Chiar dacă Mary Lomax, poliţista din 
localitate, era plecată, Sandy făcuse rost de cheia clădirii. 

Degetele subţiri ale lui Polly atingeau uşor tastele, când 
deodată femeia se opri şi îi privi. Era mai palidă ca 
niciodată. 

— Am primit un mail de la Eleanor. De dimineaţă. Trimis 
la două noaptea, deci nu mult după ce ne-am culcat. 
Trebuie să-l fi trimis de pe iPhone. 

— Deschide-l! 

Marcus privea peste umărul lui Polly. 

Femeia se uită la Perez, cerându-i permisiunea. El dădu 
din cap şi se mută astfel încât să vadă ecranul mai bine. 
Polly apăsă de două ori pe mesaj, iar acesta se deschise. 

Mesajul nu conţinea niciun salut şi nicio semnătură, ci 
un singur rând: „Nu vă obosiţi să mă căutaţi. Nu mă veţi 
găsi în viaţă.” 

Capitolul IV 


Afară se auzi zgomotul unei maşini care se deplasa lent 
pe drumeag. Era maşina de teren a lui lan. Polly închise 
laptopul. Nu-i păsa ce crede polițistul - ea nu putea să 
conceapă ca lan să intre şi să-i găsească pe toţi patru 
holbându-se la un mesaj de la soţia lui, şi încă unul care 
putea fi interpretat drept mesajul de adio al unui 
sinucigaş. Ei tot nu prea-i venea să creadă în existenţa e- 
mail-ului. Se gândea că dacă şi-ar fi deschis din nou inbox- 
ul ar fi constatat că mesajul dispăruse, de parcă ar fi fost 
numai rodul imaginaţiei lor colective. 

Ian era un tip ahtiat după tehnologie, un tocilar, care nu- 
şi prea afişa emoţiile. Chiar şi acum, în timp ce stătea în 
prag încruntat, era greu de zis ce-i trecea prin minte. Lui 
Polly i se păruse mereu că el şi Eleanor formau un cuplu 
neaşteptat. Cum putuse Eleanor, care avea nevoie de atâta 
iubire, care voia să fie atinsă şi îmbrăţişată şi sărutată, să 
se îndrăgostească de un bărbat atât de nepăsător şi 
apatic? Polly îşi dăduse seama că reacţia ei era egoistă: 
poate că pur şi simplu nu suporta să-şi piardă prietenele 
apropiate din vremea facultăţii sau să fie separată de ele. 
Însă Caroline se măritase cu Lowrie, care era pozitiv şi 
lipsit de subtilităţi, iar pentru ea Polly era cât se poate de 
fericită. 

În schimb, logodna lui Eleanor cu Ian o neliniştise de la 
bun început. Cu o noapte înainte de nuntă, cele trei se 
îmbătaseră în apartamentul lui Polly. Mireasa, 
domnişoarele de onoare şi prea mult vin spumant - un 
ritual esențial. 

— Sper că-ți dai seama că nu-i prea târziu să te 
răzgândeşti, spusese Polly, după ce Caroline adormise într- 
un scaun din colț, cu gura deschisă, sforăind. Nu eşti 
obligată să faci asta. Las-o baltă acum şi te ajut eu cu 
partea practică a lucrurilor. 

— Dar nu vreau să renunţ! 

Eleanor fusese oripilată, se uitase la Polly de parcă abia 

atunci ar fi cunoscut-o. 

— lan e ce am nevoie şi ce vreau! Nu-mi pot imagina 
restul vieţii fără el! Ce-i în neregulă cu tine? Nu te poţi 
bucura pentru mine? Eşti geloasă că în sfârşit am dat de o 
persoană specială? 

Episodul se petrecuse cu trei ani în urmă, iar lui Polly i 
se părea că prietenia lor încă era încordată. Caroline nu 
observase, însă Polly băgase de seamă tensiunea şi faptul 
că trebuia să-şi aleagă cuvintele cu atenţie. Nu mai putea 
vorbi cu Eleanor deschis ca odinioară, ca atunci când erau 
amândouă singure. Sperase ca excursia pe Unst să repare 
totul între ele. 

Bineînţeles, nunta lui Eleanor cu lan avuse loc şi Polly 
fusese martoră, zâmbind la cameră în faţa oficiului stării 
civile într-o zi de martie în care adia vântul. Eleanor luase 
numele soţului, deşi puţine dintre prietenele lor mai făceau 
aşa ceva. După-amiaza merseseră la London Eye şi 
închinaseră un pahar de şampanie pentru domnul şi 
doamna L.ongstaff. Apoi Eleanor îşi trimisese oaspeţii să se 
distreze fără ei. 

— Eu şi soţul meu vrem să fim singuri, spusese zâmbind 
radios. 

Nunta lui Caroline îi răscolise toate amintirile de atunci, 
iar Polly îşi aminti din nou de căsătoria lui Eleanor când îl 
văzu în pragul uşii pe lan cel solid şi pătrăţos. Pentru o 
clipă îi trecu prin minte o idee ridicolă: Două nunți şi o 
înmormântare.” Îşi dădu seama că pe chip i se înfiripa un 
zâmbet şi, cu toate că ştia că e provocat de stres, se 
îngrozi. 

Polițistul cu nume spaniol vorbi primul. Se ridică şi se 
prezentă noului-venit. 

— Ai dat de vreo urmă a soţiei tale pe insulă? 

Ian clătină din cap. Nu vorbea mult niciodată, dar acum 
părea împietrit. 

— M-am dus până la casa lui Lowrie, dar nu era nimeni 
acolo. Am încercat să-l sun, dar mi-a intrat direct căsuţa 
vocală. 


3 Comedie din 1994 cu Hugh Grant şi Andie MacDowell (n. red.). 

— Voluntarii noştri de la Paza de coastă au pornit în 
căutarea ei, spuse Perez. 

Ian dădu din cap, dar nu se urni din prag. 

— Hai la o plimbare, spuse Perez. Mereu îmi vine mai 
uşor să gândesc când mă plimb. 

Polly se gândi că era un bărbat sensibil. Nu voia să-i 
spună lui lan despre e-mailul de la Eleanor de faţă cu alte 
persoane. 

lan se întoarse, iar cei doi ieşiră. Polly şi Marcus 
rămaseră în camera de zi împreună cu tânărul coleg al lui 
Perez. Marcus se ridică să mai facă nişte cafea. Luă tava 
de afară şi o duse în bucătărie. Polly voia să-i ceară scuze. 

N-ar fi trebuit să te aduc aici sub nicio formă. Am crezut 
că o să ne distrăm şi o să-mi cunoşti mai bine prietenele. 
Totul s-a transformat în cel mai negru coşmar. 

Dar Wilson, tânărul sergent, era cu ochii în patru şi 
asculta, iar în contextul de faţă orice ar fi spus putea fi 
interpretat altfel decât ar fi trebuit. 

Polly se simţea în continuare nesigură de faţă cu străinii, 
nu era în largul ei în situaţii sociale, chiar dacă terminase 
două facultăţi şi avea un loc de muncă grozav la Biblioteca 
Sentiman. Problema erau vocea ei şi originile modeste, din 
suburbii, frica de clasele educate moştenită de la părinţi. 
Uneori era convinsă că lan trecea prin aceeaşi suferinţă: 
amândoi erau din nord şi le lipsea încrederea pe care o 
moşteniseră Marcus şi Eleanor, împreună cu vocile limpezi 
şi conturile din bancă. Probabil că ei doi s-ar fi potrivit mai 
bine, iar Eleanor şi Marcus ar fi putut să formeze cuplul 
stilat de celebrităţi. 

— Trebuie să fi fost o nuntă grozavă, spuse polițistul. 

Era prima oară când îl auzea vorbind şi, cu toate că 
rostise cuvintele rar, tot îi fu greu să-l înţeleagă. Lowrie 
locuia în Anglia încă de pe vremea facultăţii. Uneori îl 
tachinau pentru accentul lui, dar nu era nici pe departe 
atât de pronunţat ca al poliţistului. 

— Lumea de pe Unst dă petreceri de hamefarin” pe 
cinste. 

Lui Polly i se păru că vorbise aproape cu regret, parcă i- 

ar fi părut rău că nu fusese invitat. 

— Nu cred că Eleanor a intrat în casă azi-noapte, spuse 
femeia. Uşa era tot descuiată. Dacă eşti londonez îţi încui 
mereu uşa. Îţi intră-n reflex. 

Polly se tot gândise la asta. 

— În nopţile din miez de vară unora le vine greu să 
doarmă, zise Wilson. lar vremea e aşa de frumoasă încât 
prietena ta s-ar putea să fi ieşit la o plimbare. Stelele se 
văd aici cu totul altfel decât la oraş. Lowrie şi ai lui 
probabil că fac curat la centrul comunitar chiar acum. 
Poate e şi ea acolo. 

— Dar e-mailul? se tângui Polly. De ce să fi trimis aşa 
ceva? 

— O fi fost o glumă proastă. Sau poate i-a spart cineva 
contul. 

Polly clătină din cap. Lui Eleanor îi plăceau la nebunie 
poznele şi glumele, însă nu şi-ar fi făcut prietenii să treacă 
printr-o asemenea nelinişte. Dacă ea ar fi trimis e-mailul, i- 
ar fi urmărit pe geam şi ar fi dat buzna înăuntru având pe 
chip un rânjet care exprima Haha, v-am prins! înainte să 
înceapă cineva să-şi facă griji. E-mailul o tulbura pe Polly 
aproape mai mult decât orice altceva, dar nu i se părea 
imposibil ca cineva să-i fi spart parola. 

— E-n regulă dacă merg să verific la centrul din 
Meoness? întrebă femeia. Nu ne-a trecut prin cap că 
Lowrie şi Caroline ar putea fi acolo. 

Sandy Wilson părea confuz. Polly îşi dădea seama că nu 
ştia ce să facă - nu era obişnuit să ia decizii şi voia să-şi 
întrebe şeful. Drept urmare luă ea iniţiativa, înşfăcându-şi 
jacheta şi plecând. 

— Mulţam. Spune-i lui Marcus unde am plecat, zise Polly 
când ieşi din casă. 


Afară era senin, iar lumina soarelui făcea suprafaţa 
mării să scânteieze. Polly văzu că lan şi Perez încă să 
plimbau de-a lungul plajei, adânciţi în conversaţie, dar 
porni în cealaltă direcţie, îndepărtându-se de mal, aşa 
încât niciunul dintre bărbaţi nu o observă. Poteca era 

îngustă, având pe-o parte un gard iar pe cealaltă, din loc în 
loc, spaţii de trecere. În faţa ei apăru o oaie. Polly simţi 
mirosul de grăsime din lână înainte ca oaia să fugă, 
precum şi mirosul de iarbă zdrobită. Un lup de mare 
imens, care stătea pe deal, ameninţător şi cu ciocul 
încovoiat, părea să se holbeze la ea. Meoness era o 
comunitate cu gospodării răsfirate, iar din loc în loc se mai 
zărea câte o locuinţă nouă. Intre Sletts şi celelalte case se 
vedeau ruinele vechilor clădiri, ziduri şi împrejmuiri pe 
jumătate ascunse de bumbac şi irişi sălbatici. Acolo unde 
poteca se unea cu un drum ceva mai lat se înălţau o veche 
cabină telefonică roşie şi centrul comunitar. În faţa clădirii 
erau parcate două maşini, iar prin ferestrele deschise se 
auzea vâjâitul unui aspirator. Polly deschise uşa şi intră. În 
salonul principal, Lowrie se urcase pe o scară şi dădea jos 
decoraţiunile. In Londra era contabil la un mare lanţ de 
magazine şi era mereu îmbrăcat elegant, la costum. Acum 
purta un pulover, blugi şi o pălărie rotundă din Fair Isle, 
de forma unei plăcinte cu carne de porc. Bărbatul zâmbi şi 
îi făcu cu mâna. Aspiratorul se auzea dintr-o încăpere mai 
mică, unde luaseră cina cu o seară înainte. Zgomotul se 
opri şi Caroline îşi făcu apariţia. 

— Deci în sfârşit ai venit să ne ajuţi! spuse femeia. Era 
momentul. Aproape am terminat. 

Caroline era blondă şi masivă. 

— Tocmai voiam să bem ceva ca să sărbătorim că am 
terminat de strâns. Se pare că şi asta face parte din 
tradiţie. 

— Eleanor e aici? 

— Nu! Nu-i încă în pat ca să-i treacă mahmureala? 

Caroline luă de la soţul ei sforile de la decoraţiuni şi 
începu să le facă ghem. 

— N-a dormit la Sletts azi-noapte, spuse Polly. Nu ştim 
unde e. lan era aşa de îngrijorat că a sunat la poliţie. Au 
venit doi agenţi din Lerwick, iar inspectorul stă de vorbă 
cu el acum. Cei de la paza de coastă cercetează dealurile. 

Lowrie cobori de pe scară. 

— Sigur n-a plecat prea departe. 

Vorbise cu atâta nonşalanţă încât Polly îşi dădu seama 
că lui i se părea că exagerează. Ei erau orăşeni, atât de 
obişnuiţi ca infracțiunile să facă parte din viaţa de zi cu zi 
încât le vedeau peste tot. Poate că era jenat că stârniseră 
atâta agitaţie, că poliţiştii bătuseră cale de două insule cu 
două feriboturi pentru simplul fapt că o femeie îşi dorise să 
se bucure singură de strania noapte din Shetland. Dar se 
făcuse ora prânzului şi încă nu se vedea nici urmă de 
Eleanor. Şi mai era şi e-mailul acela ciudat... 

— Mi-a trimis un mesaj, zise Polly încercând să păstreze 
un ton calm, în care spunea să nu ne batem capul s-o 
căutăm fiindcă n-o s-o mai găsim vie. 

Izbucni în plâns. 

O duseră în casa părinţilor lui Lowrie, o aşezară în 
bucătărie pe un scaun înalt de lemn şi îi pregătiră un ceai. 
Acum, că nu mai erau la soare, în casă părea foarte 
întuneric, totul era numai umbre şi praf. Deasupra plitei 
era un suport unde erau împăturite şi atârnate la uscat o 
duzină de şervete. Probabil că fuseseră folosite cu o 
noapte în urmă şi fuseseră spălate deja. Lui Polly camera i 
se păru insuportabil de aglomerată. Oare cum puteau să 
găsească ceva prin tot haosul acela de reviste vechi, lână 
pentru croşetat şi legume? In aer plutea un iz de oaie şi 
mucegai. Polly ura dezordinea şi simţea o repulsie fizică 
faţă de ea. Cum de nu le era ruşine să aibă musafiri într-o 
casă atât de neîngrijită? 

Nu era nici urmă de părinţii lui Lowrie. 

— Ştiu că e ridicol, spuse ea, şi sunt convinsă că există o 
explicaţie raţională, dar Eleanor era foarte sensibilă în 
ultima vreme. Mai întâi a pierdut sarcina, iar acum toată 
nebunia asta cu apariţii stranii şi fantome... Când polițistul 
a spus că vă găsesc pe toţi în sală, m-am gândit că 
„normal, acolo trebuie să fie”. Nu mai suportam să stau în 
casa aia. Dar când mi-aţi spus că n-aţi văzut-o mi-am dat 
seama că trebuie să se fi întâmplat ceva îngrozitor. 

În încăpere era foarte cald. Polly simţi că era gata să 
adoarmă pe scaunul acela tare, iar atunci când urma să se 
trezească avea să-şi dea seama că totul fusese doar un vis. 

— O să te conduc înapoi, spuse Caroline. Poate au 
apărut veşti. 

Vorbise pe un ton dur, detaşat, de parcă nu i-ar fi păsat 
deloc de Eleanor. De ce nu era mai neliniştită? Polly îşi 
zise că, de fapt, Caroline voia s-o vadă plecată de-acolo 
înainte să se întoarcă socrii ei. O prietenă isterică n-ar fi 
făcut impresie bună. Caroline lucra în domeniul academic, 
era mereu cumpătată şi precisă. Polly se mai gândi şi că 
era posibil ca femeia să nu o creadă şi că voia să afle ea 
însăşi ce se ştia despre dispariţia lui Eleanor. 

Se întoarseră pe alt drum la casa de vacanţă. Caroline o 
conduse prin grădina unde găinile scurmau în spatele unei 
îngrădituri de sârmă, suiră un pârleaz şi ajunseră pe 
gazonul proaspăt tăiat. Părea să se simtă ca la ea acasă. 

— Ai locui vreodată în Shetland? întrebă Polly deodată. 
Lowrie şi-ar dori asta? 

— Poate, dacă aş găsi ceva de făcut toată ziua. Am 
discutat despre asta. N-aş vrea să cresc copii la oraş. 

Caroline zâmbi dintr-odată. 

— Îl bate gândul să deschidem o afacere aici. Să 
cultivăm fructe în seră, ca să facem gemuri şi dulceţuri de 
lux. 

— Şi pe tine nu te-ar deranja? Adică, să-ţi părăseşti 
prietenii şi tot ce mai ai la oraş: teatru la doi paşi, 
magazine şi baruri şi restaurante... Până şi Lerwick e 
departe. 

Polly se pomeni distrasă de la neliniştea ei de către noua 
Caroline, care purta cizme de lucru, era în stare să 
monteze cu relativă uşurinţă un gard de sârmă ghimpată şi 
putea să-şi închipuie cum ar fi să-şi întemeieze un cămin în 
acest peisaj pustiu, cu anotimpuri atât de extreme. 

— A, s-ar putea să fie nevoie să facem un compromis în 
privinţa locului. S-ar putea ca Unst să fie puţin cam mult 
pentru mine. Şi, chiar dacă-mi plac la nebunie Grusche şi 
George, n-aş vrea să stau uşă-n uşă cu socrii mei. 

Tăcu o clipă şi întoarse privirea spre fermă. 

— Uneori Grusche îl tratează pe Lowrie de parcă ar avea 
nouă ani şi n-ar putea nici să se spele pe dinţi fără să i se 

amintească. 

Ajunseră în vârful unui deal scund, iar Polly îşi dădu 
seama unde se află. De acolo se vedeau poteca până la 
casa de vacanţă şi plaja dinaintea lor. Ian şi Perez erau tot 
pe nisip, dar se îndreptau înapoi spre Sletts. În sud se 
vedeau dealuri şi limbi de pământ. 

— Dacă Eleanor a căzut de pe deal, spuse Polly deodată, 
ar putea să zacă zile întregi pe stâncile de jos până s-o 
găsim. 

În faţa lor se afla un cerc de piatră cu o spărtură într-o 
parte. Deodată, un lup de mare, care lui Polly i se păru 
mare cât un vultur, se năpusti din direcţia soarelui asupra 
lor. Polly ţipă. Simţi pe faţă aerul împins de aripile păsării. 
Caroline râse uşor. 

— Doar îşi apără cuibul. Dacă ridici mâna, o să se 
îndrepte spre ea şi n-o să-ţi atingă faţa. 

Caroline arătă spre cercul de piatră. 

— Îngrăditura asta e un planticrub. Pe vremuri lumea 
creştea în ele varză, ca mâncare pentru oi. Probabil că 
apăra plantele de sarea adusă de vânt. 

Trecu pe lângă împrejmuirea de piatră, iar Polly îşi dădu 
seama că prietena ei hotărâse să se stabilească acolo. Se 
familiarizase deja cu istoria şi cultura locului. Insă 
Caroline era specializată în geografie antropologică, iar 
Polly ştia că urma să fie mereu o străină pe aceste 
meleaguri, ca un observator. Avea să-şi urmărească vecinii 
cu aceeaşi detaşare amuzată cu care-i studia pe muncitorii 
imigranţi pentru teza ei de doctorat. 

Polly nu putea să-şi imagineze viaţa la oraş fără 
prietenele ei. Pentru că fuseseră mereu alături, nu simţise 
niciodată nevoia să-şi mărească cercul social şi, cumva, în 
clipa asta Marcus nu conta pentru ea. Atacul păsării îi 
provocase o panică pe care n-o mai simţise vreodată. La 
serviciu lucra cu profesionalism, alegea titlurile bibliotecii 
private şi-i sfătuia pe istoricii şi studenţii care-i călcau 
pragul. Aici, însă, o copleşise din nou ameţeala din ziua 
precedentă. Se aplecă, se sprijini cu mâinile pe genunchi şi 
simţi cum îi revine sângele în cap. 

— Vrei să te odihneşti puţin? 

Caroline era plină de solicitudine, dar în acelaşi timp 
ironică. Era în formă şi ar mai fi putut merge kilometri 
întregi. Polly se miră din nou că femeii chiar nu-i păsa de 
ce se întâmpla cu Eleanor. li stătea gândul numai la noul 
soţ şi la planurile de viitor. 

Se aşezară cu spatele lipit de zid. Soarele încălzise 
pietrele, iar acolo unde stăteau erau ferite de vânt. 

Polly simţi iarăşi cum o cuprinde somnul şi se întrebă 
cum de putea să aibă senzaţia asta câtă vreme Eleanor 
încă nu fusese găsită. Se ridică, se scutură ca să se mai 
dezmeticească şi se uită pentru prima oară în îngrăditură. 
Locul părea necultivat de mult timp, înăuntru se vedeau 
numai iarbă tăiată şi câteva excremente de oaie. Şi un 
iPhone cu husă roz, stridentă, pe care Polly îl recunoscu: 
era telefonul lui Eleanor. 

Capitolul V 


Jimmy Perez simţea încordarea bărbatului care mergea 
lângă el. Era rigid, ca un robot. Făcea fiecare pas cu 
greutate dar, uitându-se peste umăr, Perez fu surprins să 
vadă că urmele lor în nisip nu erau prea diferite, că ale lui 
lan Longstaff nu erau mai apăsate decât cele pe care le 
lăsase el. 

— Sunteţi căsătoriţi de trei ani? 

Aici, pe plajă, erau departe de casa de vacanţă luxoasă 
din Sletts. Perez avea impresia că sunt înconjurați de o 
bulă formată din sunete naturale. Dinspre Norvegia sufla 
briza, iar apa se retrăgea de pe o fâşie de pietriş de lângă 
mal. Un abur cald şi uşor estompa linia îndepărtată a 
orizontului. 

— De puţin mai mult de trei ani. Eram sunetist la o 
emisiune de-a ei. 

lan să uită la detectiv. Iritarea lui abia controlată 
începea să se transforme în furie. 

— Pierdem vremea. Ar trebui s-o căutăm. 

— Lumea a început deja căutările, spuse Perez. Sunt 
localnici care ştiu zona. Noi mai mult i-am încurca. Spune- 
mi tot ce s-a întâmplat de când aţi ajuns în Shetland. Aţi 
venit cu feribotul din Aberdeen ieri dimineaţă? 

— Voiam să vin cu maşina, spuse lan, aşa că am ales 
feribotul în loc de avion. Până la urmă, Marcus a venit şi el 
cu maşina lui. Nu ştiam cum o să fie aici, dacă o să găsim 
magazine, ştii tu... 

— Ei, acum aproape că ne-am civilizat. 

Ian se opri din mers şi zâmbi fără să vrea. 

— Da, mă rog, nici eu, nici Nell nu prea mergem la ţară. 
Nu ştiam cum o să fie. 

— Nu v-aţi oprit deloc în Lerwick? Nici măcar să faceţi 
cumpărături sau să mâncaţi de dimineaţă? 

— Am luat micul dejun pe feribot şi am zis să pornim 
direct spre nord. Aveam portbagajul plin cu mâncare şi 
băutură cât pentru luni întregi, iar Caroline a spus că de 

lapte şi pâine se ocupă ea. Eu m-am uitat pe hartă. Până 
atunci nu mi-am dat seama cât era de mers. 

— Două insule lungi, înguste, şi două feriboturi - asta 
abia după ce ajungi la Toft, pe Mainland, spuse Perez, de 
parcă ar fi avut la dispoziţie tot timpul din lume. 

— Era deja dimineaţa târziu când am ajuns. Am vrut să 
fim la cazare devreme, iar Polly a gătit prânzul. 

Bărbatul se opri şi îl fixă cu privirea pe Perez. 

— Chiar vrei să auzi toate astea? 

Deasupra celor doi se auzeau ţipetele unor chire. 

— Da. 

— Eleanor nu prea dormise pe feribotul de la Aberdeen. 
Când e entuziasmată parcă-i un copil, devine hiperactivă. 
După ce am mâncat, a spus că vrea să se odihnească 
înainte de nuntă. 

— Era foarte entuziasmată? întrebă Perez. Nu era 
neliniştită sau deprimată? 

— Deci ţi-au spus despre sarcină. 

Marcus întoarse privirea către mare. 7 

— A fost a doua sarcină pe care a pierdut-o. Işi doreşte 
un copil. Normal că era supărată şi furioasă. Eleanor a 
primit mereu ce-a vrut. 

Se opri o clipă. 

— Asta o face să pară o persoană oribilă, însă ei mereu i- 
a fost uşor. Are o familie liberală, cu pretenţii artistice şi 
destui bani să-i îndeplinească orice moft. E suficient de 
deşteaptă încât să ia examenele fără prea mult efort. Şi- 
apoi se întâmplă asta, ceva ce nu se poate rezolva nici cu 
bani, nici cu muncă susţinută. A dărâmat-o. 

— A stat în spital? 

— Doar ca să-mi facă mie pe plac, spuse Marcus. Mă 
simţeam complet neajutorat. Imi doream soţia înapoi. Sunt 
inginer şi sunt obişnuit să repar lucrurile care nu merg 
cum trebuie. Am dus-o la un spital privat. 

— Dar a refuzat să stea acolo? 

Perez se întrebă ce însemna pentru o relaţie ca soţul să- 
şi trimită soţia la un spital de boli nervoase fiindcă e 
deprimată. 

— A spus că nu e bolnavă şi că doar trebuie să mai 
treacă timpul. A spus să am încredere în ea. 

Ian tăcu. E 

— Avea dreptate. In excursia asta devenise aproape ca 
înainte. Se concentra pe un proiect nou, era entuziasmată 
de călătorie şi de nuntă... 

— Şi de fantome, spuse Perez. 

— Asta face parte din munca ei. Are un proiect despre 
apariţiile misterioase din ziua de azi. Noi râdeam de ea, ea 
râdea de noi. 

— Prin urmare, după prânz, soţia ta a tras un pui de 
somn, spuse Perez. Dar voi, ceilalţi? 

— Am ieşit la plimbare să vedem cum e zona. De la 
cazare porneşte o potecă spre sud, pe lângă dealuri. 
Vremea era minunată şi peisajul spectaculos. Papagalii de 
mare erau aşa de aproape că puteai să-i atingi cu mâna. 
Lui Eleanor i-ar fi plăcut la nebunie. La un moment dat m- 
am întrebat dacă n-ar trebui să mă întorc s-o iau cu noi. Mi 
s-a părut păcat să piardă aşa ceva. 

Ian se încruntă. 

— Dar nu te-ai întors? 

— Nu. Am hotărât s-o las să se odihnească. Ştiam că o să 
ne culcăm târziu şi, oricum, am rezervat cazarea pentru o 
săptămână. Avea timp berechet să exploreze. 

Bărbatul începu să meargă din nou, rostind cuvintele în 
rafale scurte. 

— Când ne-am întors, se trezise şi stătea pe terasă. Mai 
târziu, după petrecere, a zis că a văzut o fantomă. 

— Micuța Lizzie? 

Perez îşi păstră tonul neutru. Bărbatul din faţa lui nu era 
genul care să accepte să fie luat peste picior. Dedesubtul 
platoşei, Perez simţea un suflet fragil. 

— Da, un copil. O fetiţă într-o rochie albă, cum se purta 
pe vremuri, cu panglici în păr. Eleanor a spus că a urmărit- 
o o vreme, apoi şi-a făcut griji fiindcă nu-i vedea părinţii 
prin preajmă şi fiindcă fetiţa se îndrepta spre apă. Dar 
când Eleanor s-a apropiat de ea, copilul a dispărut. Cel 
puţin, asta mi-a zis. 

— N-ai crezut-o? 

Perez nu era sigur dacă povestea avea vreo relevanţă. 
Îşi aminti de copiii îmbrăcaţi de sărbătoare de la feribot - 
poate că Eleanor îl văzuse pe unul dintre ei. 

— Lui Eleanor îi plăceau la nebunie glumele, farsele. M- 
am întrebat dacă nu cumva pune ceva la cale, dar Polly şi 
Marcus au luat-o în serios şi au început să găsească 
explicaţii raţionale. Polly a fost mereu puţin prea serioasă, 
niciodată n-am priceput cum de ea şi Eleanor au legat o 
prietenie aşa de strânsă. E adevărat însă că la Nell a fost 
mereu coadă de admiratori. li face pe oameni să se simtă 
speciali. Eu pur şi simplu n-am luat în seamă toată 
povestea. 

— Nu te-ai gândit că poate fi un semn că Eleanor căzuse 
din nou în depresie? 

Perez trecuse prin aşa ceva după moartea lui Fran şi 
avusese tot felul de vedenii. 

— Adică să audă voci şi să vadă lucruri? Nu, nu m-am 
gândit la asta, deşi m-a acuzat că o cred ţicnită când am 
vorbit despre asta după petrecere. 

— Şi după ce v-aţi întors de la plimbare v-aţi pregătit 
pentru petrecere? 

— Da, am mers acolo puţin mai devreme ca să dăm o 
mână de ajutor. 

— Desigur, spuse Perez. În calitate de prieteni ai mirilor, 
e rolul vostru. Aşa e tradiţia. 

— Aşa ni s-a spus. 

lan nu părea foarte impresionat de tradiţie. 

Perez îşi putea imagina exact cum se desfăşuraseră 
lucrurile. Se duseseră acolo ca să aranjeze barul, să iasă în 
întâmpinarea prietenilor şi rudelor şi să pregătească 
mâncarea. Pe urmă aduseseră ceainice uriaşe, cu lapte 
deja adăugat, tăvi cu bunătăţi coapte în casă, după care 
tinerii începuseră să-i servească pe ceilalţi musafiri. 

— Cum s-a simţit Eleanor la petrecere? 

— Bine! Vioaie. A dansat. Fetele au luat lecţii de dans la 
Londra ca să înveţe paşii, să nu stea deoparte. A fost 
grozav s-o văd aşa de fericită. 

— Şi pe urmă? 

— Pe urmă ne-am întors la cazare. Era trecut de miezul 
nopţii, dar aveam încă energie şi nimeni nu voia să meargă 
la culcare. Am deschis două sticle de vin, ne-am înfofolit 
bine şi ne-am dus pe terasă. 

Bărbatul făcu o pauză. Perez îl aşteptă să continue. 

— Eleanor a spus ceva despre o verişoară de-a lui 
Lowrie care a născut recent. O gâgâlice de fetiţă. Au adus- 
o şi pe ea la petrecere şi au trecut-o din mână-n mână pe la 
toate rudele ca s-o admire. Mama ei era în centrul atenţiei. 

Ian se opri din nou, după care vorbi pe un ton de parcă 
s-ar fi destăinuit: 

— Nu ştiu dacă Eleanor era geloasă din pricina copilului 
sau din pricina admiraţiei şi agitaţiei din jurul bebeluşului. 

Din nou, Perez nu spuse nimic. 

lan părea să se concentreze, rederulându-şi în minte 
evenimentele din seara aceea. 

— Pe urmă, Eleanor a spus că a văzut o fetiţă îmbrăcată 
într-o rochie albă pe plaja din faţa sălii. E aceeaşi plajă ca 
asta de aici, evident, doar că mai la nord. Eleanor a 
început dintr-odată să se comporte foarte ciudat, era 
foarte teatrală, foarte melodramatică. M-a acuzat că n-o 
iau în serios, că o cred ţicnită. Poate doar băuse prea mult. 
Noi, ceilalţi, am mers la culcare, iar ea a rămas afară. Am 
crezut că vrea să demonstreze ceva. Poate că voia să ies 
din nou şi să-i cer scuze, s-o conving să intre. 

Bărbatul făcu din nou o pauză. 

— Dar şi eu sunt un nenorocit căpos. M-am dus la 
culcare. N-am avut niciodată probleme cu somnul, aşa că 
am adormit pe loc. Când m-am trezit azi-dimineaţă, nu era 
nici urmă de ea. 

Pentru prima oară, bărbatul păru să-şi piardă controlul. 
Se opri din mers şi îşi cuprinse capul în mâini. 

Perez aşteptă o clipă. 

— Eşti convins că nu a dormit lângă tine? Nici măcar 
puţin? 

Celălalt clătină din cap. 

— Probabil că era încă îmbrăcată cu hainele de 

petrecere. Nu lipseşte nimic altceva, nici măcar adidaşii. 
Nu s-a demachiat, fiindcă dischetele şi soluţia sunt încă în 
bagaj, iar ea ar face asta şi beată mangă dacă ar fi. 

lan râse uşor. 

— Asta ar distra-o la culme: să joace rolul principal în 
propria poveste cu fantome. Să dispară fără urmă. 

Ajunseseră deja la jumătatea plajei, iar detectivul zări 
centrul comunitar de la Meoness unde, cu o noapte în 
urmă, fuseseră dansuri, cântece, podoabe şi flori şi un 
semn mare şi luminos cu numele mirilor. Se întoarseră şi 
aproape ajunseseră la cazare când îl văzură pe Sandy 
Wilson făcându-le cu mâna de pe terasă. Soarele strălucea 
atât de puternic din spate încât Perez nu reuşea să-şi dea 
seama de expresia de pe chipul lui. Era imposibil de zis 
dacă era un gest de victorie sau un semnal de alarmă care 
solicita prezenţa urgentă a lui Perez. Poate că Eleanor 
fusese găsită de cei plecaţi în căutarea ei, nevătămată cu 
excepţia unei glezne rupte - cel puţin aşa spera Perez. Îşi 
dorea să o cunoască. lan o rupse la fugă. 

Polly i se alăturase lui Sandy pe terasă. 

Acum lan ajunsese îndeajuns de aproape încât să strige: 

— Unde e? Aţi găsit-o? 

Perez simţi disperarea din glasul lui. 

Sandy nu spuse nimic. 


Femeile lăsaseră telefonul lui Eleanor în îngrăditura 
pentru varză, iar Caroline stătea de şase. Valul de seriale 
americane cu detectivi măcar învățase lumea că nu trebuie 
să contamineze o posibilă scenă a crimei. În timp ce 
mergea pe poteca pentru oi de pe creasta dealului, Perez 
încerca să-şi dea seama ce putea însemna această 
descoperire. lan îi spusese că încercase s-o sune pe 
Eleanor imediat ce-şi dăduse seama că lipsea: „Normal că 
am încercat să dau de ea. A fost primul lucru la care m-am 
gândit. Şi am tot încercat de-atunci, dar n-a răspuns.” 

De ce nu mai avea telefonul la ea? Oare asta însemna că 
altcineva, nu Eleanor, îi scrisese lui Polly Gilmour e-mailul? 
Perez repetă cuvintele în minte. Nu vă chinuiți să mă 

căutaţi. Nu mă veţi găsi în viaţă. Încercă să găsească 
explicaţii pentru mesaj, dar acestea deveneau din ce în ce 
mai improbabile. Se gândi la un ucigaş care aranjase totul 
astfel încât să pară că Eleanor s-a sinucis sau la cineva 
care încerca să facă o glumă deosebit de proastă şi 
elaborată. Un singur lucru era clar - moartă sau vie, 
Eleanor se afla tot pe Unst. Băieţii de la feribot îi 
spuseseră deja lui Sandy că nicio persoană care semăna cu 
ea nu părăsise insula în dimineaţa aceea. 

Soţia lui Lowrie stătea pe iarba din faţa îngrăditurii, dar 
se ridică în picioare când îi văzu că se apropie. Lui Perez i 
se părea că e englezoaică în toată regula: puternică şi 
sănătoasă, cu păr blond cârlionţat şi dinţi albi, frumoşi. Şi- 
o putea imagina alergând pe un teren de hochei, 
susţinându-şi echipa. Vorbi pe un ton extrem de serios: 

— Polly se simte bine? N-am vrut s-o las singură, dar m- 
am gândit că ar fi bine să rămână cineva aici, să alunge 
oile sau musafirii nepoftiţi. 

Dacă era tulburată de dispariţia lui Eleanor, n-o arăta. 
Dar poate că nu-i stătea în fire să-şi exprime emoţiile. 

— Polly e cu Marcus. 

Perez făcu o pauză. Marcus o îngrijise ca pe un copil, se 
oferise să-i pună o pătură pe după umeri şi să-i facă un 
ceai de plante. 

— E neliniştită, bineînţeles, dar pare că se simte bine. 

Aruncă o privire peste îngrăditură. 

— Eşti sigură că e al lui Eleanor? 

— Nu m-am uitat luat să verific apelurile, răspunse 
femeia, dar sigur e acelaşi model şi are aceeaşi culoare. 

Perez îşi puse o pereche de mănuşi şi se întinse după 
telefon. Brusc îşi dădu seama că trata locul drept o 
posibilă scenă a crimei şi că nu se mai aştepta s-o găsească 
pe Eleanor în viaţă. Dacă telefonul se aflase acolo bună 
parte din noapte, după roua puternică nu prea mai erau 
şanse să găsească amprente, iar în ultimele zile oricare 
dintre prietenii ei ar fi putut să pună mâna pe aparat. Era 
aproape descărcat, însă avea destul semnal încât să vadă 
e-mailul către Polly în fişierul de mesaje trimise, precum şi 

apelurile nepreluate de la lan. Nu mai existau alte e- 
mailuri sau apeluri trimise sau primite. 

Detectivul se uită la femeia care-l privea impasibil. 

— Bănuiesc că n-ai nicio idee ce i s-ar fi putut întâmpla. 

Caroline îl fixă cu privirea şi îşi alese cuvintele cu grijă 
înainte să răspundă. Perez se gândi că aşa era firea ei şi, 
înainte ca femeia să spună ceva, îi veni în minte altă 
întrebare: 

— Cu ce te ocupi? 

— Sunt profesor universitar. Predau geografie 
antropologică la University College London. 

— Deci facem cu toţii parte din studiul tău? 

Femeia râse uşor. 

— Ar fi o temă interesantă de cercetare. „Efectul izolării 
asupra comunităţilor insulare în vreme de criză”. Dar sunt 
convinsă că a mai făcut cineva asta până acum. 

— Şi poate că eşti puţin prea implicată în ce se întâmplă 
ca să fii obiectivă. 

— A, răspunse femeia, obiectivitatea - ăsta e un domeniu 
de cercetare în sine. 

— Eşti îndeajuns de obiectivă încât să-mi spui ce s-a 
întâmplat cu prietena ta azi-dimineaţă? 

Urmă o nouă pauză scurtă, după care femeia îi 
răspunse: 

— Cred că e posibil ca Eleanor să fi încercat să fugă de 
soţul ei. 

Capitolul VI 


Caroline Lawson îl conduse pe Perez la locuinţa socrilor 
ei. Ea nu-şi schimbase numele după căsătorie. El şi Fran 
nu abordaseră subiectul schimbării numelui, dar bănuia că 
dacă logodnica lui ar mai fi trăit şi s-ar fi căsătorit cu el, 
aşa cum plănuiseră, şi-ar fi păstrat numele. Era o artistă 
pe cale să se afirme şi ar fi fost o nebunie să renunţe la 
asta. Doar că „Hunter” nu era numele ei de domnişoară, ci 
al fostului soţ, Duncan, care era tatăl lui Cassie. Formau o 
familie modernă şi complicată. Perez nu era sigur ce ar fi 
simţit dacă Fran ar fi păstrat numele lui Duncan după ce s- 
ar fi căsătorit cu el, apoi îşi zise că ar fi fost de acord şi cu 
asta, de dragul lui Cassie. 

Uşa era descuiată, dar casa era goală. Pe masa din 
bucătărie era un bileţel: Am plecat şi noi s-o căutăm pe 
Eleanor. Caroline puse ceainicul pe plită. 

— Pari să te simţi ca la tine acasă în Shetland, observă 
Perez. 

— Îmi place la nebunie. 

Femeia tăcu o clipă. 

— Lowrie vrea să se mute înapoi aici. S-ar putea să fiu 
de acord. 

— Ai găsi de lucru? 

— Nu în domeniu, dar mereu am vrut să-mi fac timp să 
scriu o carte pe baza cercetărilor mele. 

— Bun, zise Perez. Spune-mi despre Eleanor. 

Ceainicul şuieră şi Caroline făcu ceaiul, apoi se aşeză la 
masă faţă-n faţă cu el, mutând un teanc de ziare Shetland 
Times ca să-şi facă loc pentru cană. În copilărie, Perez 
avusese parte de o bucătărie asemănătoare: o încăpere 
pentru activităţi diverse, cu masa acoperită de o muşama 
impermeabilă, un loc unde se gătea, se croşeta şi se 
completau cererile de subvenție agricolă. Nu era un spaţiu 
cu care să te lauzi vecinilor. O pisică intră şi se aşeză la 
soare, pe pervaz. 

— Noi patru ne-am întâlnit la Universitatea Durham, 

spuse ea. Lowrie era la altă facultate din Durham, dar 
Polly, Eleanor şi cu mine eram boboci şi stăteam împreună 
în acelaşi cămin, pe acelaşi palier. Împărţeam bucătăria, 
eram entuziasmate şi în acelaşi timp făceam pe noi de 
frică. Ştii cum e... 

Perez încuviinţă din cap, dar ce ştia el despre viaţa la o 
facultate de fiţe din Anglia? Cea mai apropiată experienţă 
a lui era când fusese trimis la unsprezece ani la internatul 
de la Anderson High din Lerwick. Pe atunci Duncan 
Hunter îi era aliat şi îl ocrotea, însă acum nu-şi putea 
închipui cum s-ar mai fi apropiat de el. Se suportau numai 
fiindcă împărțeau responsabilitatea de a avea grijă de 
Cassie. 

Caroline continuă: 

— În anul doi am stat împreună într-un apartament, iar 
în anul trei am stat la casă. Intr-o noapte, la o petrecere, 
Eleanor ne-a poreclit „Cele Trei Muschetare” - trecea 
printr-o perioadă feministă - şi aşa ne-a rămas numele. Pe 
atunci ieşeam cu Lowrie, dar am locuit mai departe cu 
fetele, iar el a rămas o constantă în viaţa mea. Eram cu 
toţii foarte apropiaţi. 

— Şi aţi păstrat legătura şi după ce aţi terminat 
facultatea? 

Perez nu legase niciodată prietenii atât de strânse. Nu 
era genul care să-şi vadă colegii ca pe o familie-surogat. 

— Când am terminat facultatea, noi trei stăteam în 
Londra. Polly îşi începuse stagiatura - e bibliotecară -, eu 
mă apucasem de doctorat, Eleanor găsise de lucru ca 
asistentă la ITV aşa că am continuat să locuim împreună 
într-un apartament amărât. Lowrie s-a angajat la 
Edinburgh, dar venea în vizită când putea. Pe atunci ne 
sufla vântul în portofel. Nu era mare diferenţă faţă de 
vremea studenţiei. 

Zâmbi abia perceptibil. 

— Însă pe Nell o sponsoriza din greu mama ei şi, când se 
sătura de dugheana noastră, mergea acasă şi se bucura de 
un weekend în confort. Lowrie avea salariu, aşa că atunci 
când venea în vizită ieşeam în oraş şi mă răsfăţa şi pe 

mine. Bănuiesc că numai lui Polly îi era cu adevărat greu 
cu banii - nu că asta ne-ar fi oprit pe noi să ne plângem în 
continuare. 

Perez ascultă şi încercă să şi le imagineze pe cele trei 
tinere în apartamentul din Londra la începutul carierelor 
lor. Nu spuse nimic care să grăbească povestea lui 
Caroline. Era mai folositor s-o asculte pe ea decât s-o caute 
pe Eleanor împreună cu ceilalţi. 

— Ne descurcam destul de bine în domeniile noastre, 
continuă Caroline. Ne-am mutat din apartamentul ăla 
amărât. Lowrie a fost promovat, a primit un post la Londra 
şi noi doi ne-am mutat împreună. Eleanor era pe cai mari 
la ITV. Polly şi-a terminat stagiul şi a primit un loc de 
muncă întâi la o bibliotecă locală, apoi la Sentiman, unde 
lucrează încă. E un loc ciudat din Hampstead. Acolo sunt 
păstrate arhivele Societăţii de Folclor din Marea Britanie, 
poveşti cu dansuri populare şi legende despre Omul 
Verdet. Ştii la ce mă refer. 

Perez îşi zise că habar n-avea despre ce vorbea Caroline. 

— Şi despre fantome? 

Caroline îl fixă cu privirea. 

— Nu ştiu nimic despre asta. Ar trebui s-o întrebi pe 
Polly. 

Făcu o pauză, apoi reluă povestea. 

— O vreme, ea şi Nell au stat împreună într-un 
apartament, dar apoi lan Longstaff i-a căzut cu tronc lui 
Eleanor şi ei doi s-au mutat împreună în sudul Londrei, iar 
Polly şi-a găsit un apartament mic şi drăguţ numai pentru 
ea, nu departe de ei. 

Se opri o clipă. 

— Bănuiesc că ne-am maturizat. 

— Dar aţi rămas prietene? 

— Da, când am plecat din apartamentul comun am 
stabilit să ne vedem cel puţin o dată pe lună. La început 
ne-am ţinut de promisiune, după care a fost din ce în ce 
mai greu să găsim un interval când să fim libere toate 
patru. Eu am de coordonat lucrări la facultate şi, de când 

şi-a deschis casa de producţie, Eleanor e plecată mult prin 
străinătate - iar când e acasă, lan pare să-i acapareze tot 
timpul. Cred că numai Polly are temeinicia să se ţină de 
promisiune şi să tragă şi de noi. Ea e cea care ne trimite e- 
mailuri, negociază data, ora şi locul de întâlnire. Dar de 
când a apărut Marcus în peisaj, nici ea nu mai e aşa de 
organizată. 

Caroline făcu o pauză. 

— De asta m-am bucurat că toată lumea a acceptat să 
facem excursia în nord pentru petrecerea de hamefarin. 
Aveam ocazia să fim împreună în afara Londrei. 

— De ce crezi că Eleanor şi-ar dori să fugă de soţul ei? 

De acolo pornise discuţia. Perez nu era deranjat de cât 
durase ca să revină la punctul de plecare. Acum înţelegea 
mult mai bine relaţia dintre aceste femei cu cariere de 
succes. 

Pentru prima oară, Caroline păru nesigură. 

— N-am nicio dovadă. 

— Uneori trebuie să desfăşor ancheta fără probe, replică 
Perez. Obiectivul meu e să le găsesc, dar nu cu ele încep. 

— Mi se pare o lipsă de loialitate să fac speculaţii de 
genul ăsta. Se încruntă. 

Perez nu spuse nimic. 

— În ultimele şase luni, Eleanor a fost foarte deprimată. 
Mai nefericită decât am văzut-o vreodată. 

— A pierdut un copil, spuse Perez cu compasiune. 

Această femeie masivă şi raţională poate că nu înţelegea 
cum e să simţi aşa ceva. Nu o vedea pe Caroline capabilă 
să-şi imagineze prea multe. Şi nici nu i se părea că are un 
instinct matern prea puternic. 

— Da, iar lan nu a sprijinit-o deloc. A trimis-o la un 
sanatoriu privat, ca să nu-l deranjeze, apoi a început să-i 
ţină predici despre cum să se repună pe picioare. Şi-a 
pierdut răbdarea cu ea. 

Făcu o pauză. 

— Cred că e posibil ca Eleanor să-şi fi găsit alinare 
altundeva. 

Exprimarea era neaşteptat de eufemistică, iar pe 

detectiv îl făcu din nou să se gândească la Eleanor ca la o 
fostă şcolăriţă. 

— Un alt bărbat? 

— Aşa cred. 

Acum Caroline parcă se posomorâse, ca şi cum ar fi 
regretat că abordase subiectul. 

— Dar, cum spuneam, n-am nicio dovadă reală. lar Nell 
nu a vorbit despre aşa ceva. 

Tăcu. Pe geam văzură un bărbat foarte în vârstă care 
cobora pe drum. Era îmbrăcat în hainele de duminică - 
pantaloni negri, pantofi lustruiţi şi jerseu croşetat - şi 
mergea încovoiat, sprijinindu-se într-un baston. Caroline 
aşteptă până când acesta dispăru din raza lor vizuală 
înainte să continue. 

— Într-o seară am văzut-o cu un tip la restaurant. Eram 
în trecere şi, cu toate că nu stăteau la geam, am văzut-o 
destul de clar. Tocmai voia să-şi ridice eşarfa care-i căzuse 
de pe scaun. Bărbatul stătea cu spatele la mine, aşa că nu 
i-am văzut decât ceafa. Eleanor s-a întins peste masă şi l-a 
luat de mână. Avea o expresie pe chip... Nu ştiu cum s-o 
descriu. Tulburată. Poate vinovată. 

— Ea te-a văzut? 

Perez încercă să-şi imagineze scena din restaurant şi se 
gândi că femeia exagerează. Poate că Eleanor voia doar să- 
şi încurajeze un coleg mai tânăr în legătură cu vreo 
problemă de la birou. Faptul că îl luase de mână putea fi 
doar un gest de prietenie, nu însemna neapărat o 
apropiere de alt fel. 

— Nu, spuse Caroline. Asta a fost acum câteva luni. A 
pierdut a doua sarcină chiar înainte de Crăciun. Ce zic eu 
se întâmpla prin martie sau aprilie. Afară se întunecase 
deja. Era genul de zi ploioasă care seamănă mai mult cu 
una de iarnă. Nu ieşise de multă vreme din spital. N-avea 
cum să mă vadă. 

— Ai discutat cu ea despre asta? 

— Da. 

Caroline tăcu. 

— A minţit. „Trebuie să fi văzut prost, Caro. Am fost la 

Bruxelles toată săptămâna aia. Nici măcar nu eram la 
Londra.” Mi-a vorbit pe un ton încordat, neliniştit. N-am 
insistat. Dar nu m-am înşelat. Sigur ea era. 

Femeia îl privi pe detectiv. 

— Vezi tu, atunci mi-am dat seama că acest bărbat nou 
din viaţa ei trebuie să fie important. Dacă ar fi ieşit la cină 
doar ca nişte colegi, sau chiar dacă ar fi fost vorba despre 
ceva pasager, mi-ar fi zis şi m-ar fi pus să jur să ţin secret. 
Dar atunci m-a minţit pentru prima oară. 

Caroline tăcu din nou. 

— De atunci Eleanor parcă a încercat să mă evite. Cred 
că s-a văzut de două ori singură cu Polly, dar cu mine nu s- 
a mai întâlnit decât cu alte persoane în preajmă. 

— Dacă Eleanor plănuia să-şi părăsească soţul, nu prea 
înţeleg de ce ar fi aşteptat până în Shetland ca s-o facă. 
Aici e mult mai puţin convenabil. 

Caroline zâmbi strâmb. 

— Eleanor n-a făcut planuri în viaţa ei. Probabil că i s-a 
năzărit în timp ce dansa sau poate că atunci când ne-a 
văzut împreună pe mine şi pe Lowrie şi-a dat seama că 
viaţa ei alături de Ian e imposibilă. Şi-a dat seama că nu 
mai poate să suporte aşa ceva. Apoi l-ar fi părăsit, fără să 
se gândească la consecinţe. Aţi încercat s-o căutaţi la 
cazarea din Unst? Dacă n-a plecat de pe insulă cu 
feribotul, s-ar putea să doarmă buştean într-un pat 
confortabil. Eleanor a apreciat mereu confortul. 

— Fără să-şi ia periuţa de dinţi şi crema de faţă? 

Era pentru prima oară când Caroline părea puţin 
neliniştită. 

— A, asta nu prea sună ca Nell pe care o ştiu eu... 

Femeia luă ceainicul din mijlocul mesei şi mai turnă 
ceai. 

De afară se auziră lătratul unui câine şi paşii cuiva care 
fugea. Pe uşa bucătăriei dădu buzna un bărbat. Răsufla din 
greu din cauza goanei şi era roşu la faţă. Se aplecă şi 
încercă să-şi revină ca să poată vorbi. Caroline se ridică şi- 
i îndepărtă cu delicateţe părul de pe frunte. Parcă ar fi 
liniştit un copil anxios. 

— Am găsit-o! Trebuie să anunţ poliţia. 

Apoi îl observă pe detectiv, care stătea în întuneric. 

— Tu cine eşti? 

— El e poliţia. 

În tonul lui Caroline se citea nerăbdarea. 

— Ai găsit-o pe Nell? Unde e? Se simte bine? 

Lowrie  Malcolmson se îndreptă de şale. Ignoră 
întrebările soţiei şi i se adresă lui Perez. 

— Eleanor e moartă. Trebuie să vii cu mine. 

Apoi o cuprinse de umeri pe Caroline şi o trase lângă el. 

— Îmi pare foarte rău. 

Perez observă că bărbatul plângea. 

— Ştiu cât ţineai la ea. Nimeni n-ar trebui să păţească 
aşa ceva. Îmi pare groaznic de rău. 


Caroline voia să meargă cu ei, dar Perez îi spuse să 
rămână acolo. 

— Dacă e vorba de o moarte suspectă, ar fi bine ca 
scena crimei să fie contaminată cât mai puţin. 

Femeia încuviinţă din cap, dând de înţeles că era de 
acord cu raţionamentul. 

— Pot să merg la Sletts să-i anunţ pe ceilalţi? 

— Aş prefera să nu anunti încă pe nimeni. Nu până nu 
ştim ceva concludent. 

Carolină încuviinţă din nou din cap. 

— E în regulă dacă rămâi singură aici? Ar fi cazul să 
chem pe cineva să stea cu tine? 

— Nu, răspunse femeia, iar Perez se gândi iarăşi că era 
foarte puternică. 

Parcă era o localnică de odinioară, care făcea toate 
treburile la fermă şi se ocupa de familie în timp ce 
bărbatul ei pleca pe mare şi care se descurca de una 
singură după ce afla că acesta se înecase într-o furtună. 

— Părinţii lui Lowrie se întorc în curând. Mă descurc. 


Trupul lui Eleanor zăcea pe limba de pământ aflată la 
sud de Sletts. Făptaşul plecase probabil pe cel mai scurt 
drum de la locul faptei, aşa că Perez merse cotit ca să nu 

mai contamineze şi el eventualele probe. Îşi zise că 
englezii probabil călcaseră la mai puţin de o sută de metri 
de acel loc cu o zi înainte, când exploraseră dealurile. 
Chiar lângă poteca marcată se afla un megalit de granit. 
La baza acestuia era un mic lac de turbă. Piatra se reflecta 
în apă, împreună cu cerul şi un norişor alb. Însă reflexia 
era perturbată de corpul din apa puţin adâncă. Eleanor 
Longstaff zăcea pe spate. Avea picioarele goale, iar Perez 
observă că unghiile îi erau vopsite. Purta încă rochia de 
domnişoară de onoare din seara precedentă: lungă, din 
mătase crem, părea să se unduiască deasupra apei în 
adierea vântului. Avea ochii larg deschişi şi privea ţintă la 
cerul nemărginit. 

Capitolul VII 


Sandy Wilson încă aştepta în casa de vacanţă când îl 
sună Jimmy Perez. li era foame şi se întreba ce planuri 
aveau oaspeţii pentru prânz. Şi nu se simţea în largul lui. 
Oamenii aceia transformaseră Sletts într-o Londra în 
miniatură, cu cafeaua lor măcinată, tonalităţile englezeşti 
şi mâncarea cu fason din bufet. EJ era localnicul, şi totuşi 
se simţea ca un străin. leşi ca să răspundă la telefon. 

— Fii bun, Sandy, şi vino să te întâlneşti cu noi după ce 
găseşti pe cineva care să stea cu martorii, bine? 

Apoi detectivul îi dictă o serie de instrucţiuni despre 
cum să ajungă acolo, iar Sandy le notă pe mână, fiindcă nu 
ţinea minte nimic atunci când era luat prin surprindere. 

— Şi cât aştepţi pe cineva care să-ţi ia locul, vezi dacă 
nu poţi să dai de James Grieve şi Vicki Hewitt. E vorba de 
o moarte suspectă şi avem nevoie de medicul legist şi de 
şefa echipei de criminalistică. Ştiu că e duminică, dar 
încearcă să fii convingător, bine? Ar fi foarte bine dacă ar 
putea să vină chiar astăzi. Dacă nu, cel târziu mâine 
dimineaţă. 

— Ce să le spun celor din casă? 

— Spune-i soţului lui Eleanor că ea a murit. Trebuie să 
afle. O să decidă el dacă să le zică sau nu şi celorlalţi. Dacă 
Mary Lomax s-a întors pe insulă, cheam-o pe ea să stea cu 
ei. 

Mary era agentul local din Insulele din Nord. Era de 
vârstă mijlocie, mămoasă şi perfectă pentru aşa ceva. 
Crescuse la Glasgow, dar se adaptase imediat traiului în 
Shetland. În afară de accent, ai fi zis că e de-a locului. 

Sandy o sună pe Mary. Femeia îi spuse că se întorsese 
pe Unst şi că putea să ajungă la Sletts într-o jumătate de 
oră. Apoi Sandy îşi trecu telefonul pe modul silențios şi 
ezită, repetând în minte cuvintele pe care urma să i le 
spună englezului cu faţă pătrăţoasă şi privire dură ca să-l 
anunţe că soţia lui e moartă. Când intră pe uşă, toţi îşi 
îndreptară privirea spre el, iar Sandy simţi că i se usucă 

gura. 

— Am putea vorbi afară, vă rog, domnule Longstaff? 

Îi vorbise rar, răspicat, aşa încât acesta să-i înţeleagă 
accentul. 

Se aşteptase la întrebări, la un refuz, însă Longstaff se 
ridică şi îl urmă pe terasă. În timp ce ieşeau din casă, 
ceilalţi doi îi priviră mai departe în tăcere. 

— Au găsit-o. 

Nu fusese o întrebare. Sandy încuviinţă din cap. 

— E moartă? 

— Îmi pare rău, domnule. 

Sandy era cât pe ce să-şi exprime condoleanţele, să 
spună acele cuvinte care i se păreau mereu false, deşi era 
sincer, însă Longstaff îl întrerupse. 

— Ştiam eu că asta s-a întâmplat. N-ar fi plecat aşa. N-ar 
fi lăsat să treacă toată noaptea fără să anunţe. Ştia că o să- 
mi fac griji. A fost o perioadă grea, dar ne iubeam. Într-un 
fel pe care lumea nu-l înţelege. 

Bărbatul ridică privirea din pământ. 

— Pot s-o văd? j 

— Sunt sigur că da, spuse Sandy. Insă nu chiar acum. 

Dinspre drum se auzi zgomotul unei maşini. Mary Lomax 
cobori de la volan. Nu avusese timp să se schimbe în 
uniformă, purta pantaloni de trening şi un pulover 
bătrânesc îmbibat de mirosul câinelui ei collie. Femeia îşi 
cumpărase o mică fermă unde lucra când avea timp liber. 
Sandy îi făcu semn cu mâna, simțindu-se uşurat ca atunci 
când se mai termina un semestru de şcoală. 

— Sunt sigură că ai ceva urgent de făcut, Sandy. Mă 
ocup eu de-aici. 

Femeia puse mâna pe umărul lui lan Longstaff. Sandy se 
aştepta ca el s-o dea la o parte, însă bărbatul îşi sprijini 
capul pe mâna ei şi se ţinu strâns de Mary în timp ce ea îl 
conducea înăuntru. 


Perez aştepta pe deal, la o distanţă semnificativă faţă de 
cadavru, cu spatele la el. Le spusese tuturor să plece, iar 
acum se uita spre sud. Terenul era în pantă către 

Springfield, vechea casă nobiliară transformată în hotel. 
Sandy avea destulă minte încât să nu se apropie de scena 
crimei şi rămase unde era, lângă gard. Tânărul se gândea 
că şefului lui nu-i era uşor. Încă o femeie ucisă, cam de 
aceeaşi vârstă cu Fran. În ultima vreme nu ştia niciodată 
ce să-i spună lui Jimmy Perez, sau dacă putea măcar să-i 
spună ceva ca să-l facă să se simtă mai bine. 

— James Grieve o să vină de la Aberdeen cu ultimul 
zbor! 

Sandy trebuia să strige, din cauza distanţei. Abordarea 
păru să funcţioneze, pentru că Perez zâmbi şi se apropie 
de el. 

— Sper să-l aduc şi pe inspectorul-şef tot în seara asta. 

— Pe cine ai chemat? 

— Pe Willow Reeves. 

Sandy zâmbi uşor auzind despre cine era vorba. 

— Vrei să rămân eu aici ca să-i ţin la distanţă pe 
trecători şi pe gură-cască? 

Morţii nu-l deranjau. Pe ei nu putea să-i jignească. 

— Nu, mă ocup eu - am chemat întăriri de la Lerwick. 

Sandy se gândi că lui Perez îi plăcea ideea de priveghi. 
Se întorsese cu faţa spre mare. Poate că avea nevoie să 
stea singur. 

— Fii bun şi găseşte un loc în care să stăm, bine, Sandy? 
Nu putem să facem naveta până la Lerwick în fiecare 
noapte. Poate găseşti vreun loc destul de încăpător pentru 
toţi. Parcă am citit că Springfield are proprietari noi. Poate 
merită să încerci acolo. 

Sandy se urcă înapoi în maşină şi porni spre Meoness pe 
drumul de câţiva kilometri care trecea pe lângă casa mare 
din sud. Springfield rămăsese pustie mulţi ani, până când o 
renovase un cuplu englez. Casa avea un loc special în 
mitologia din Shetland, pentru că acolo locuise Micuța 
Lizzie înainte să se înece. 

Când Sandy ajunse acolo, unul dintre proprietari făcea 
semn unei familii să intre în maşina lui. Încă era în prag, 
cu cheile în mână. 

— Te pot ajuta cu ceva? 

Individul era de vârstă mijlocie, avea un moţ de păr 
grizonat care-i stătea ţeapăn în faţă, precum creasta unei 
păsări, dându-i o înfăţişare comică, ca dintr-un desen 
animat. 

Sandy îi explică cine era şi că avea nevoie de toate 
camerele disponibile la hotel. 

— Chiar acum îi conduc pe dumnealor la feribot. E-n 
regulă? Du-te la bar şi roagă-l pe Billy să-ţi facă o cafea 
sau un sandwich şi vin şi eu imediat ce pot. Partenerul 
meu e plecat în după-amiaza asta. 

Vocea bărbatului era groasă şi cumva familiară. 

La bar se ajungea printr-o curte din spatele casei care 
cândva fusese un grajd sau un garaj. Sandy văzuse la 
muzeu poze cu casa aşa cum arăta pe vremea Micuţei 
Lizzie - bărbaţi şi femei din înalta societate, îmbrăcaţi în 
haine fistichii, veniţi în sud ca să petreacă o săptămână la 
vânătoare şi pescuit. Poate că acolo îşi ţineau „undiţele şi 
puştile. În bar, Billy Jamieson lustruia pahare. În urmă cu 
vreun an, Sandy îi dăduse amendă pentru că se urcase 
beat la volan, dar bărbatul nu părea să-i poarte pică. 

— Sandy, cu ce pot să te ajut? E o vizită de plăcere sau 
vii cu treabă? 

— Cu treabă. 

Nu-i oferi detalii, chiar dacă veştile urmau să circule 
destul de curând. Probabil începuseră deja, iar Billy se 
făcea că plouă ca să afle mai multe. 

— Am venit să închiriez nişte camere, dar şeful tău mi-a 
zis că duce nişte clienţi la feribot. Mi-a zis că-mi dai tu un 
sandwich şi o cafea cât îl aştept. 

Billy încuviinţă din cap, îşi făcu de lucru cu aparatul de 
cafea şi dispăru în chicineta din spate, iţindu-şi capul doar 
cât să-l întrebe dacă era în regulă să pună şuncă în 
sandwich, pentru că nu mai avea nimic altceva. 

— Mi-e o foame de lup! spuse Sandy. Te-aş mânca şi pe 
tine într-un sandwich dacă ai fi cu destul muştar. a 

Tânărul se aşeză la tejghea, cu cafeaua în faţă. În 
încăpere mai erau numai doi turişti străini într-un colț şi 
un localnic care-şi făcea de lucru cu o halbă. 

— Cum e să lucrezi pentru ei? 

Billy înţelese la ce se referea. Cuplul de homosexuali 
care cumpărase casa fusese subiect de discuţie peste tot 
prin Shetland. Nu era cine ştie ce, localnicii se considerau 
în ultima vreme mai presus de prejudecăţi, dar subiectul le 
stârnise interesul şi se făcuseră câteva glume nesărate. Se 
mulţumi să dea din umeri. 

— E destul de bine. David e un bucătar bun şi face mai 
toată treaba. Charlie e cel care iese la înaintare. 

Ca la un semn, proprietarul apăru în prag, o siluetă 
neagră în contre-jour. Intră zâmbind, cu mâna întinsă. 

— Îmi pare rău că a trebuit să aştepţi. Eu sunt Charles 
Hillier. 

O spusese de parcă numele era important, de parcă 
Sandy ar fi trebuit să-l recunoască. Într-adevăr, îi aminti de 
ceva: serile de sâmbătă petrecute pe insula Whalsay, la 
bunica lui, Mima. El şi fratele lui rămâneau acolo peste 
noapte fiindcă părinţii erau plecaţi. La televizor era un soi 
de scheci sau spectacol la care râdeau toţi trei, pentru că 
umorul era şi pe înţelesul copiilor. Acum se simţea 
stingher pentru că amintirea era foarte vagă, însă era 
limpede că bărbatul din faţa lui se credea în continuare 
faimos. Sandy hotări că era mai bine să-şi vadă de treabă. 
Urma să-l caute pe hotelier mai târziu pe Google. 

— Echipa noastră va fi pe Unst măcar câteva zile. Ai 
putea să ne oferi câteva camere? Nişte dormitoare şi poate 
o cameră de lucru. 

Dacă Hillier era dezamăgit că nu fusese recunoscut, nu 
o arătă. Adoptă o atitudine de profesionist, conducându-l 
pe Sandy în corpul principal al clădirii şi arătându-i 
dormitoarele, deschizând uşile cu gesturile unui iluzionist. 
Era teatral, un actor desăvârşit. In mintea lui, Sandy tot 
aduna preţurile şi se întrebă ce avea să spună Jimmy Perez 
despre asta. 

— Ne faci o reducere dacă ocupăm atâtea camere? 

Hillier râse. 

— Să vedem, bine? Normal că vrem să facem tot ce se 
poate ca să-i ajutăm pe prietenii noştri de la poliţie. 

Bărbatul îl conduse pe Sandy într-o încăpere mică şi-i 
aduse o tavă cu ceai şi biscuiţi făcuţi în casă. 

— Despre ce e vorba? întrebă Hillier. 

Fostul magician dădu din cap, făcându-l iarăşi pe Sandy 
să se gândească la o pasăre, poate un papagal. Ochii îi 
străluceau. 

— Ai voie să spui? 

Sandy se gândi că deja nu mai avea rost să ţină secrete. 

— Pe insulă a murit o turistă. E posibil să fie o moarte 
suspectă. 

Se aşteptase la mai multe întrebări, însă bărbatul făcu 
semn din cap spre ceai şi nu zise nimic. 

Capitolul VIII 


Willow Reeves era la părinţii ei, pe insula North Uist, 
când o sună Jimmy Perez. Comunitatea hippie se adunase 
pentru prânz şi stăteau cu toţii la masa lungă din vechiul 
hambar. Timpul se comprimase precum un elastic, iar ea 
redevenise copil. Totul era ca odinioară - gustul pâinii 
făcute în casă şi al tocanei de legume, vocile care 
murmurau ca să ascundă nemulţumirea şi frustrarea sub o 
faţadă de politeţe. Doar că la masă nu mai erau copii. 
Oamenii despre care-şi amintea că odinioară erau 
puternici şi flexibili aveau acum păr grizonat şi încheieturi 
afectate de artrită. Nu mai apăruseră membri noi faţă de 
când intrase ea în poliţie. Nu mai erau alte familii care să 
crească numărul celor înscrişi la şcoala de pe insulă. 
Idealurile proprietăţii şi convingerilor comune nu păreau 
atrăgătoare pentru adepţii lui Thatcher. 

Femeia mormăi o scuză şi ieşi ca să răspundă. Mama ei, 
Lottie, se bucurase enorm să o vadă, iar Willow se 
bucurase la rândul ei de timpul petrecut aici, se simţise 
mai bine datorită gimnasticii făcută mecanic şi a mâncării 
naturale şi scăpase de sentimentul de vinovăţie care o 
deranjase de fiecare dată când îi suna pe ai ei şi o auzea pe 
Lottie întrebând-o cu dor, dar fără să sugereze vreo 
obligaţie, când plănuia să-i viziteze. Relaţia cu tatăl ei 
fusese mereu mai problematică pentru ea şi, după două 
săptămâni, era gata să plece. Contactul neaşteptat cu 
lumea exterioară veni ca o uşurare. 

— Îmi pare rău că te deranjez. 

Tonul lui Perez părea distant. 

— Ştiu că eşti la ai tăi. 

— E legat de muncă, Jimmy? 

— Avem o moarte suspectă. O femeie din sud care a 
venit pe Unst la o petrecere de hamefarin'. Nu e clar cum 
a murit, dar pare aşezată într-o poziţie studiată, aşa că nu 
prea cred să fie vorba de cauze naturale. James Grieve 
vine diseară cu avionul. 

James era medicul legist, care locuia în Aberdeen. Îl mai 
întâlnise în Shetland în decursul altei anchete, tot o 
investigaţie în care cadavrul fusese aşezat într-o poziţie 
studiată. 

— Ştiu că eşti în concediu, spuse Perez, dar mă gândeam 
să te contactez pe tine mai întâi. 

Făcu o pauză. 

— Mă gândeam că vrei să afli. 

Willow simţi o clipă de plăcere, pentru că îşi dădea 
seama că o voia acolo; ea era prima alegere. Deja calcula 
în minte diferite ore de plecare şi posibile legături. Putea 
să ia următorul avion din Benbecula dacă pleca în zece 
minute. 

— Poţi să-mi iei bilet pentru ultimul avion din Glasgow, 
Jimmy? 

— Pentru azi? 

— Dacă eşti de acord cu asta, inspectore. 

I se adresase aşa în glumă, ţinând cont că, teoretic, ea 
era şefa lui în zona Highlands & Islands când venea vorba 
de infracţiuni grave. 

— Nu am cum să te aştept pe Sumburgh, spuse Perez. 
Cred că ar fi mai bine să rămân în seara asta pe Unst. Ştii 
şi tu ce aventură e să ajungi până pe Mainland. O să 
aranjez să te aştepte la aeroport o maşină închiriată şi îţi 
iau bilet pentru ultimele feriboturi de azi. Il iei şi pe James 
cu tine? Rezolv eu cazarea pentru amândoi. 

Când le spuse că fusese chemată înapoi la lucru, ai ei 
nu-şi ascunseră dezamăgirea. Lui Willow însă i se păru că 
erau la fel de uşuraţi ca şi ea. Le amintea de vremurile de 
glorie ale comunităţii, când prin curte era zgomot şi 
alergau cete de copii. O vedeau cât de agilă era când 
muncea pe câmp şi se vedeau pe ei înşişi în urmă cu 
treizeci de ani. Tatăl ei aşteptă la aeroport până când îi 
decolă avionul. Willow îl văzu cum stătea nemişcat, 
impasibil, în timp ce avionul rula pe pistă. 

James Grieve era scund şi elegant şi, de fiecare dată 
când îl vedea, îşi amintea că fusese cândva medic militar. 
Avionul lui ajunsese pe Sumburgh înainte de al ei, iar 

bărbatul o aştepta cu paltonul pe braţ şi o geantă de piele 
la picioare. Avea pantofii atât de lustruiţi încât luceau în 
lumina soarelui. 

Bărbatul zâmbi scurt. 

— Domnişoară inspector, ne întâlnim din nou. 

Willow merse cu maşina spre nord, pe drumuri netede, 
trecând prin locurile care-i aminteau de ultima ei vizită în 
Shetland. Jimmy Perez tocmai revenise din concediul 
medical, fiind uneori insuportabil, furios şi necomunicativ. 
La telefon i se păruse că se simte mai bine. Willow se 
gândea că o să lucreze bine împreună, dar mai era 
conştientă şi de altceva, un fel de sentiment de anticipare, 
însă ştia că nu era o idee bună să-i stea mintea la astfel de 
lucruri. Fusese mereu dezamăgită de relaţiile ei cu 
bărbaţii şi cel mai bine ar fi fost să nu uite că se află acolo 
doar din raţiuni profesionale. Perez ar fi putut s-o 
contacteze mai devreme dacă ar fi avut vreun motiv 
personal s-o facă. În plus, era încă în doliu. Trecură de 
Lerwick şi continuară drumul spre nord, aşteptând zece 
minute la feribotul de la Toft, apoi urcară ultimii pe cel 
dinspre Gutcher spre Unst. Se uitase pe hartă în avion şi 
ştia unde merg. 

Perez îi aştepta la marginea drumului, lângă o cabină 
telefonică. Willow îl sunase când ajunseseră pe Unst. 
Detectivul avea păr brunet şi neîngrijit, puţin prea lung. 
Când ajunse în dreptul lui, Perez îi făcu semn să parcheze 
lângă centrul comunitar. 

— Putem merge pe jos de aici. 

Cei doi coborâră din maşină, după care urmă un moment 
de stânjeneală. 

— Aşadar, spuse Perez, iată-ne din nou aici. 

Apoi James Grieve începu să pună întrebări despre 
femeia moartă şi despre scena crimei în timp ce Perez îi 
conducea prin iarba păscută de oi. Willow era atentă la 
toate amănuntele pe care le enumera detectivul despre 
cele întâmplate. Constată că pierduse orice noţiune a 
timpului. În miezul verii pe Uist era lumină suficientă, dar 
aici erau mult mai în nord şi, cu toate că era deja seară, 

vedea atât de clar încât părea să fie abia începutul după- 
amiezii. Sandy Wilson aştepta lângă pârleazul din 
apropierea îngrăditurii de piatră. Îl prinsese soarele, iar 
faţa îi era plină de pistrui, ca a unui şcolar. Tânărul îi 
zâmbi şi Willow se gândi că măcar el se bucura să o vadă. 

— Am dat de Vicki Hewitt. O să vină cu primul avion de 
mâine. Merg eu la prima oră la aeroport s-o iau. 

Vicki era şefa echipei de criminalişti şi trebuia, la rândul 
ei, să vină din sud. 

— Mergeţi pe poteca de oi, spuse Perez. Cu toţii am 
mers pe acolo. 

Willow observă mai întâi megalitul. Era enorm şi avea 
vârful ascuţit, iar ea se pomeni că-şi pierde concentrarea. 
Se gândea la oamenii care-l ridicaseră şi îl fixaseră în 
turbă şi se întrebă ce semnificaţie o fi avut pentru ei. Se 
mai gândi şi că acolo existase o aşezare mai recentă decât 
momentul când fusese ridicat megalitul. Ingrăditurile de 
piatră năruite marcau hotarele terenurilor, iar două ziduri 
mai înalte formau colţul a ceea ce, poate, fusese cândva o 
casă. În trecutul insulei, multe familii trăiseră din acele 
pământuri. 

Când se apropiară, Willow o văzu pe femeia din apă. Era 
brunetă şi avea tenul palid, iar detectiva înţelese la ce 
referea Perez spunând că era aşezată într-o poziţie 
studiată. Chiar dacă i s-ar fi făcut rău şi ar fi căzut în apă, 
n-ar fi rămas aşa, întinsă pe spate, cu capul îndreptat 
direct către piatră. Şi nu-i prea venea să creadă că era 
vorba de un suicid. 

— Zici că a lăsat ceva scris? 

— Un e-mail, răspunse Perez. Trimis unei prietene. Nu 
vă chinuiţi să mă căutaţi. Nu mă veți găsi în viaţă. 

— Sună ca mesajul unui sinucigaş. 

— Doar că iPhone-ul de pe care l-a trimis nu era la ea. A 
fost găsit pe un deal în apropiere de locul în care ai parcat. 

— Crezi că ucigaşului îi arde de joacă? 

Willow se gândi că era perioada potrivită din an pentru 
jocuri. 

Perez dădu din umeri ca să arate că nu voia să 

speculeze. Detectivei îi aduse aminte de vechiul Perez, şi îi 
veni să se stropşească la el: 

Cu mine să nu te joci, domnule! Vreau doar să-mi spui ce 
crezi. 

James Grieve făcea poze, absorbit de munca lui şi în 
aparenţă fără să-şi dea seama câtuşi de puţin de tensiunea 
dintre ei. Deodată ridică privirea. 

— Sper că vă daţi seama că nu pot spune nimic despre 
cauza morţii până nu mutăm cadavrul. Aş fi putut să dorm 
ca lumea la mine în pat şi să fi venit mâine dimineaţă. 

— Dar asta ar fi însemnat să renunţi la compania noastră 
în seara asta. 

Willow se gândi că ea ar fi putut rămâne pe North Uist. 
Se simţi din nou uşurată că plecase din locul unde, din 
clipa sosirii, simţise cum atitudinea dezaprobatoare a 
tatălui ei îi erodează încrederea în sine. 

— Ora decesului? 

Willow ştia că pierde vremea, dar nu se putu abţine. 

James Grieve o fixă cu privirea. 

— Zi-mi când a fost văzută ultima oară şi când i-a fost 
găsit cadavrul, iar răspunsul va fi undeva între cele două 
momente. 

— Am încercat şi eu! 

Willow rânji la el, niciodată sigură până unde putea să 
întindă coarda. 

— Îl lăsăm pe Sandy aici şi mergem să stăm de vorbă cu 
suspecţii tăi, bine, Jimmy? 

Perez o conduse în josul unui deal şi-i arătă o clădire 
scundă, albă, aflată la capătul drumului, chiar lângă mare. 

— Acolo e Sletts, casa de vacanţă unde stau ei, spuse 
Perez. Sunt două cupluri care au venit pe Unst pentru 
nunta unui prieten. Oameni de carieră, de treizeci şi ceva 
de ani, din Londra. 

Detectivul făcu o pauză. 

— Încă nu le-am dat amănunte, dar au aflat că e moartă. 
Mary Lomax, agentul local, stă cu ei. Poate că ar fi trebuit 
să vin aici mai devreme. Probabil că sunt încordaţi de când 
tot aşteaptă să afle ceva. Ostili. Dar nu ştiu cum să-i iau, 

aşa că te-am aşteptat pe tine. Parcă vorbesc o altă limbă, 
zici că sunt extratereştri din altă lume. 

— Şi crezi că eu o să am mai multe în comun cu ei decât 
tine? Glumeşti, nu-i aşa? 

Willow se uită la blugii ei cumpăraţi la mâna a doua, 
tiviţi pe măsura ei, şi la puloverul cusut de mână, cu o 
gaură la cot. 

— Pe tine n-o să te intimideze, spuse Perez pe un ton 
serios. Nu mi te pot imagina intimidată de nimeni. 

Complimentul o lăsă fără suflare pentru o clipă, apoi 
Willow aproape că fugi la vale spre casă, ferindu-şi chipul 
ca să n-o vadă roşind. 

Înăuntru, trei persoane stăteau la masă, deşi cina lor 
părea să fi fost mai degrabă un picnic. Mai rămăseseră o 
jumătate de franzelă, nişte brânză în ambalaj şi o cutie de 
humus. Englezii nu vorbeau. Willow înţelese la ce se 
referea Perez când spusese că parcă erau extratereştri. 
Era din cauza tunsorii şi a felului cum le străluceau părul 
şi hainele de calitate. Nici pomeneală de blugi la mâna a 
doua. Detectiva bătu la uşă şi traversă bucătăria 
imaculată. Casa de vacanţă era mult mai bine dotată decât 
apartamentul ei din Inverness. Cei trei se întoarseră ca s-o 
ţintuiască cu privirea. Încă nu scoseseră niciun cuvânt. 
Apoi îl zăriră pe Perez în spatele ei, iar întrebările porniră 
de-a valma într-un cor de voci educate. Într-un colţ, o 
femeie mămoasă tricota dintr-un ghem. 

Willow ridică mâinile şi zgomotul se opri. Englezoaica, 
Polly Gilmour, se ridică. Era blondă şi palidă. Şi agitată. 

— Stăm aici de ore întregi şi nu ştim nimic! Nu ni s-a 
spus nimic! Mary ştie la fel de puţine ca şi noi. Acum o oră 
a apărut cineva, ne-a luat telefoanele şi laptopurile şi a 
spus că o să ne daţi o explicaţie. Stăm aici şi tot aşteptăm 
să vină cineva. 

Se opri brusc. 

— Dumnezeule, cineva trebuie s-o sune pe Cilla! 

— Cilla? 

— Mama lui Eleanor. 

— Dacă ne daţi numărul ei, spuse Willow, putem s-o 

contactăm noi. 

Bărbatul solid se ridică în picioare. 

— Ce s-a întâmplat? S-a sinucis? N-ar fi fost atâta 
agitaţie dacă ar fi fost doar un accident. 

— Dumneata cine eşti? întrebă Willow întorcându-se 
către el. 

— Soţul ei. lan. 

— Îmi pare rău, domnule Longstaff. N-ar fi trebuit să 
staţi atâta fără să ştiţi nimic, dar e greu în insule când 
avem atât de puţini agenţi. Imi pare nespus de rău pentru 
moartea soţiei. 

Willow aşteptă o reacţie. Degeaba. Bărbatului nu i se 
mişcă niciun muşchi pe faţă. Era genul care nu-şi afişa 
emoţiile şi avusese suficient timp să proceseze faptul că-i 
murise soţia. Willow îşi dorea să-i fi văzut reacţia când 
aflase vestea. 

— Cum a murit? 

Cuvintele erau dure şi insensibile, ca nişte palme. 

— Încă nu ştim. Medicul legist a venit cu avionul de la 
Aberdeen O s-o ducă mâine în sud pentru autopsie. 

— S-a sinucis? 

— În clipa de faţă e imposibil de zis. 

Willow îşi dădu seama că cei trei englezi nu se simțeau 
în largul lor. Erau obişnuiţi să aibă control asupra vieţii 
lor. Ei erau cei care se simțeau picaţi din altă lume. 
Veniseră în Shetland ca să interacţioneze cu localnicii şi să 
se bucure de tradiţii, aşteptându-se la o experienţă 
culturală grozavă, pentru ca apoi să plece acasă, cu 
nenumărate poveşti pe care să le împărtăşească prietenilor 
la cafenele şi baruri de fiţă dar, la fel ca după o vizită la 
ZOO, fără să fie afectaţi de ce văzuseră. Acum, însă, când se 
întorceau la Londra, vieţile lor nu aveau să mai fie 
niciodată la fel. 

— Cine sunteţi, vă rog? 

Vorbise bărbatul care până atunci tăcuse. Partenerul lui 
Polly Gilmour. Avea păr brunet, cârlionţat, o barbă 
neîngrijită şi un accent care suna a şcoli private şi 
universităţi cu ştaif. Era politicos, dar totodată convins că 

o să primească un răspuns. Bronzul lui o făcu pe Willow să 
se întrebe dacă tocmai se întorsese din vacanţă. 

— Mă numesc Willow Reeves. Sunt şefa echipei din 
Inverness care se ocupă de infracţiuni grave şi voi conduce 
această anchetă. 

— Crezi că Eleanor a fost ucisă? 

li vorbise soţul, de data asta agresiv, aplecându-se spre 
ea. Avea şi accentul mai pronunţat acum. Willow se întrebă 
dacă se simţea străin şi în grupul său. 

li răspunse pe un ton calm. Durerea afecta pe fiecare în 
alt mod. 

— Nu cunoaştem cauza morţii. Nu o vom şti până când 
doctorul Grieve nu face autopsia. 

— Unde e acum? întrebă Polly. 

— Unde a fost găsită. 

Willow se întoarse încet spre ea. 

— La megalitul de pe dealul din spatele casei. O vom lua 
de acolo mâine dimineaţă. 

— Sunteţi siguri că ea e? întrebă din nou lan. Am trecut 
pe acolo de dimineaţă când o căutam. 

— A găsit-o Lowrie Malcolmson, răspunse Perez. El a 
identificat-o. Dacă aţi căutat-o de-a lungul dealului, nu 
aveaţi cum s-o vedeţi. E într-un lac mic care nu se vede de 
pe potecă. 

Willow se gândi că Eleanor probabil se afla acolo încă de 
la primele ore ale dimineţii. Chiar dacă cei care plecaseră 
în căutarea ei cercetaseră cu atenţie zona, tot nu o 
observaseră. Într-o duminică frumoasă de iunie, ucigaşul 
n-ar fi pierdut vremea să aranjeze cadavrul cu atâta 
atenţie dacă prin preajmă ar fi putut fi şi alte persoane. 

— Va trebui să vă luăm declaraţii amănunțite, spuse 
detectiva, dar putem lăsa asta pe mâine dimineaţă. 
Incercaţi să vă odihniţi. 

Avuseseră destul timp să inventeze orice poveste ar fi 
vrut, încă o noapte nu însemna nimic. 

Afară, pe terasă, lumina începea să slăbească. Era 
aproape miezul nopţii. Înăuntru, Polly aprinsese lumânări 
pe masa la care stătuseră. Privindu-i pe geam, Willow îi 

văzu pe englezi ca pe un tablou cu o compoziţie deosebit 
de frumoasă. Putea fi o scenă dintr-un bar parizian: 
Marcus Wentworth, brunet şi cu barbă, stătea pe scaun, 
aplecându-se într-o parte a mesei, iar faţă-n faţă cu el era 
femeia cu păr care la lumina lumânării sclipea ca argintul. 
Pe faţa de masă albă erau o grămăjoară de pâine şi fructe, 
iar afară privea, îndesat şi gânditor, soţul femeii care 
murise. Oare cum s-ar fi numit tabloul? Trei prieteni. Doar 
că, se gândi Willow, Eleanor era cea care-i ţinuse laolaltă, 
iar acum aproape că erau trei străini, fiecare pierdut în 
propriile gânduri. 

Capitolul IX 


Lui George Malcolmson nu-i plăcea haosul. Lucrase ca 
paznic al farului de pe insula Muckle Flugga până când 
acesta fusese automatizat în 1995, iar munca de acolo îi 
plăcuse. Era vorba numai de rutină. Existau anotimpuri 
pentru văruit şi altele pentru întreţinere. Exista o perioadă 
în care trebuia să fii treaz, la datorie, şi o perioadă în care 
să bei, în luna cât stăteai pe uscat. Elicopterul îi aducea pe 
insulă şi îi lua înapoi după o lună, cât timp condiţiile meteo 
erau prielnice. Pe George îl deranjase întotdeauna mai tare 
să fie blocat pe uscat decât pe insulă. Pe Muckle Flugga 
paznicii lucrau în schimburi de câte trei. Doi bărbaţi într- 
un spaţiu restrâns putea să însemne o reţetă pentru 
dezastru - pentru ranchiună, încăierări şi nebunie. George 
avea reputaţie de pacifist fiindcă era stăpân pe sine şi 
niciodată nu-i sărea ţandăra. Celorlalţi bărbaţi le plăcea să 
lucreze cu el. Era calm şi metodic. _ 

Tiparul şi rutina vieţii la far îl făcuseră superstiţios. li 
plăcuse faptul că insula era cea mai nordică bază din 
Marea Britanie. Era un fapt limpede, care îi dădea o 
semnificaţie aparte. Încă mai credea că trei e un număr 
norocos, nu fluiera când se afla pe o ambarcaţiune şi 
uneori planta seminţele când era lună plină - cunoştea 
puterea mareelor. 

Acum stătea în barul din Springfield, cu o halbă în faţa 
lui, pe masă. La casa lui din Voxter era haos pentru că o 
femeie, o prietenă de-a fiului său, murise. Încerca să-şi dea 
seama care o fi fost motivul. George nu suporta tragediile 
fără noimă şi căuta explicaţii şi în cazul de faţă, la moartea 
lui Eleanor Longstaff. Nu-şi putea imagina că vreo acţiune 
de-a lor ar fi putut provoca moartea femeii, dar era un 
moment dificil şi nu putea fi sigur. Lowrie fusese influenţat 
de ea încă din facultate, dar cu siguranţă că toată aiureala 
de atunci se terminase de mult. George tot recapitula în 
minte întâmplările din ziua precedentă, căutând un motiv, 
un detaliu cât de mic care să explice decesul. 

Soţia lui nu-i înţelegea nevoia de a-şi organiza viaţa 
după un tipar, după un ritm, iar George renunţase să mai 
încerce să-i explice obsesia lui. Grusche şi-ar fi dorit mai 
mulţi copii, dar el ştia că trei era un număr bun pentru o 
familie şi inventase pretexte ca să se oprească după 
naşterea lui Lowrie. Încercase să-i explice că era îngrijorat 
că un alt copil ar fi putut să nu fie sănătos, că nici ea nu 
mai era tânără şi că-şi făcea griji şi pentru sănătatea ei, 
dar ea râsese de temerile lui. Până la urmă însă renunţase 
să mai încerce să-l convingă. Putea fi încăpățânat, iar soţia 
fusese nevoită să accepte ceea ce numea „superstiţiile lui 
ridicole”. lar ea era atât de apropiată de Lowrie încât 
poate că-şi dăduse seama că un alt copil s-ar fi putut simţi 
neglijat. 

Străinii de la Voxter şi perturbarea rutinei îl aduseseră 
pe George într-o stare de încordare. Agitaţia de la 
petrecerea de hamefarin” îl deranjase destul, dar măcar se 
pregătise pentru ea. Ceea ce-l tulburase era moartea 
brunetei cu ochi pătrunzători. Dacă ar fi rămas acasă 
probabil că ar fi băut mai mult decât trebuia şi ar fi avut 
probleme, aşa că mormăise o scuză şi venise aici, 
conducând cu mare atenţie pentru că bănuia că încă mai 
era uşor beat după noaptea dinainte. I se spusese că Mary 
Lomax plecase în sud şi că nu era niciun agent care să-l 
tragă pe dreapta, dar nu avea chef să păţească ceva. l-ar fi 
dat soţiei lui încă un motiv să fie supărată pe el. O iubea pe 
Grusche şi nu voia să-i provoace suferinţă. 

Apoi Sandy Wilson, tânărul detectiv din Whalsay, intrase 
în bar, iar George iarăşi nu se mai simţise în largul lui. Se 
ridicase să plece când îl auzise spunând că el şi echipa lui 
căutau la Springfield un loc unde să se cazeze. Lui George 
îi veniră brusc în minte prea multe amintiri legate de casa 
aceea şi nu ştia ce să creadă despre ele. Conducând încet 
înapoi spre Voxter, se gândi iarăşi că şi-ar fi dorit ca farul 
să nu fi fost automatizat, să revină la vechea lui viaţă, la 
văruirea turnului şi lustruirea lentilelor şi la schimburile 
cu amicii lui, să se întoarcă în fiecare lună la nevasta lui 
exotică şi la fiul care creştea văzând cu ochii. Pe atunci, 

lumea era mult mai simplă. 

Capitolul X 


Willow rămase surprinsă de cât de luxoasă era locuinţa 
lor temporară. Sandy le găsise camere într-un hotel puţin 
mai la sud de Meoness. Clădirea era în stil georgian, mare 
şi impunătoare, minunat restaurată, cu mobilă şi picturi de 
epocă. Micuța Lizzie crescuse acolo, nu departe de dealul 
unde fusese găsit trupul lui Eleanor, şi se înecase în micul 
golf, în intrândul săpat de apa mării. Se spunea că o 
înghiţise fluxul când se lăsase o ceaţă deasă. Acum era cel 
mai întunecat moment din noapte, se vedeau stelele, iar în 
apă se reflecta o fărâmă de lună. Casa se afla pe un mic 
dâmb de unde se vedea marea şi, mai departe, megalitul 
care despica linia orizontului. Tatăl lui Lizzie fusese un 
nobil englez, iar acum cei mai mulţi turişti englezi făceau 
pe stăpânii în lumea lor insulară, sau cel puţin în această 
casă şi în grădina dimprejur. Localnicii veneau şi ei aici, 
însă se opreau în barul care fusese construit în locul 
grajdurilor din spatele casei, iar la ocazii speciale mergeau 
în sala de mese. 

Sandy încerca să se justifice. 

— E cam scump, dar nu mai era loc nicăieri altundeva. I- 
am convins să ne facă o reducere. 

Willow îşi dădea seama că tânărul nu se simţea în largul 
lui aici, era copleşit de eleganța locului. 

— Hei, e grozav! E foarte convenabil şi la nevoie avem 
destul loc să ne stabilim baza de operaţiuni aici. A fost o 
alegere bună! 

Era trecut de miezul nopţii şi erau singuri în salon. 
Proprietarii le lăsaseră mâncare în bucătărie, aşa că Sandy 
aduse nişte tăvi cu sandwichuri înfăşurate în celofan şi o 
farfurie cu prăjituri şi biscuiţi. Willow primise o cameră cu 
pat matrimonial. Draperiile erau de brocart, iar în încăpere 
se afla o uriaşă oglindă ornamentată şi nişte scaune 
elegante care păreau gata să se rupă dacă s-ar fi aşezat pe 
ele. Dintotdeauna fusese neîndemânatică, fiindu-i în 
acelaşi timp teamă că strică lucrurile. Îşi lăsă geanta acolo 

şi scoase o sticlă cu whisky de pe insula ei, o băutură care- 
i amintea mereu de casă. Adusese o sticlă şi ultima oară 
când venise în Shetland şi i se păruse începutul unei 
tradiţii bune. 

Aprinseră câteva lămpi de masă din salon şi începură să 
mănânce. Willow găsi pahare într-un dulap şi turnă nişte 
whisky. James Grieve ridică paharul în cinstea ei. 

— Am vorbit cu antreprenorul de pompe funebre. O să 
ducem cadavrul în sud cu feribotul de mâine seară. 

— Şi chiar nu ai idee care ar putea fi cauza morţii? 

Willow se simţea mereu neîngrijită şi neîndemânatică pe 
lângă el. Era nerafinată şi stângace. Bănuia că bărbatul o 
privea cu un sentiment de resemnare amuzată, de parcă ar 
fi văzut în ea modul cum poliţia se deteriorase de când 
lucra el ca medic legist. 

— Vrei să speculez, inspectore? 

— N-aş îndrăzni să-ţi cer asta, doctore. 

Grieve râse. 

— Dacă mi-ar plăcea să pariez, aş zice că vom găsi pe 
spatele capului o lovitură făcută cu un obiect contondent. 

— Şi de asta i-a fost aranjat trupul cum l-am găsit? 

Willow aproape că-şi adresase singură întrebarea. 

— Ca să pară în continuare neatinsă? 

— Ei, aici deja e vorba de psihologie sau vreo altă 
vrăjitorie de genul ăsta care-mi depăşeşte competențele. 

Bărbatul scund îşi termină băutura. 

— Pur şi simplu nu-mi pot imagina vreo altă cauză a 
morţii până nu o luăm de acolo. 

Grieve se ridică. 

— Mă duc la culcare. Ne vedem mâine la prima oră. 

Sandy Wilson păruse că moţăie pe parcursul întregii 
conversații, dar se ridică şi el ca să părăsească încăperea. 
Willow întinse mâna şi mai turnă puţin whisky în paharul 
lui Perez, apoi în al ei. 

— Ce mai faci, Jimmy? 

Îşi zise că n-ar fi îndrăznit să-i pună astfel de întrebări 
personale dacă n-ar fi băut. 

— Şi ce mai face Cassie? 

— E bine, răspunse el. În orice caz, are mai puţine 
coşmaruri. 

— Dar te simţi mai bine în ultima vreme? 

Ultima oară când fusese în Shetland, Perez era încă în 
concediu medical, era depresiv şi se lupta în fiecare zi să 
treacă peste moartea mamei lui Cassie. 

— Sunt apt de muncă, răspunse detectivul repede. Am 
ieşit din concediu medical acum şase luni. 

— Mereu ai fost apt de muncă, Jimmy. Niciodată n-am 
făcut echipă cu un detectiv mai bun. Dar nu asta te-am 
întrebat. 

Ar fi trebuit să fie obosită, dar mintea îi era în 
continuare activă. Parcă ar fi schimbat fusul orar. Chiar 
dacă distanţa era de numai două grupuri de insule, când 
venea în Shetland se simţea mereu ca şi cum ar fi ajuns 
într-o altă ţară, mai îndepărtată. 

Perez dădu din umeri, parcă scuzându-se că era atât de 
sensibil. 

— Am zile mai bune şi zile mai proaste. În ultima vreme 
mai mult bune. 

— Şi e în regulă faptul că lucrezi la ancheta asta? 
Eleanor Longstaff era cam de-o vârstă cu Fran. 

Willow se uită la el, întrebându-se dacă nu cumva 
întrecuse din nou măsura, dacă nu-i răscolea durerea. 

— Da, îi răspunse Perez zâmbind. Promit să nu mă mai 
supăr din nimicuri de data asta. O să fiu cuminte. 

Willow nu ştia ce să-i răspundă. Se ridicară de la masă şi 
urcară scările impresionante, apoi fiecare intră în camera 
lui. 


A doua zi de dimineaţă, Willow se întoarse la Sletts. 
Colega lui Perez, Mary, era tot acolo. Îşi făcuse culcuşul 
într-o cămăruţă care era prezentată ca fiind ideală pentru 
copii. 

— A fost linişte toată noaptea, îi spuse lui Willow, dar nu 
ştiu cât au dormit. Toţi par rupţi de oboseală. 

— Unde sunt? 

Casa părea goală. 

— Au plecat? 

— Nu, iau micul-dejun afară. Nu prea îmi dau seama de 
ce, din moment ce e o masă numai bună aici. Dar sunt 
englezi. Probabil vor să ia o gură de aer curat. Bănuiesc că 
nu prea au parte de aşa ceva la Londra. 

Willow îi găsi pe terasă. Stăteau aproape la fel ca în 
seara dinainte, Polly şi Marcus de-o parte şi de alta a 
mesei de picnic iar Ian în mijloc, privind în gol, spre mare. 
Detectiva îşi zise că bărbatul avea conformaţia unui taur, 
cu toată greutatea distribuită pe umeri şi gât. Picioarele îi 
erau aproape fragile. 

— Nu ştim ce să facem, spuse Polly. Ne gândeam să 
mergem acasă. 

— Asta te gândeai tu. 

lan Longstaff vorbise pe un ton brutal, aproape cu 
cruzime, de parcă ar fi dispreţuit-o profund pe femeie. 

— Eu stau aici până aflu ce s-a întâmplat. 

Urmă un moment în care rămaseră cu toţii tăcuţi, uluiţi 
de izbucnirea lui. 

— Atunci stăm şi noi, zise Polly. 

Părea gata să plângă. 

— Normal. Nu te lăsăm singur aici. 

Ian îşi cuprinse capul în mâini. 

— Îmi pare rău, zise el. Am fost necioplit. Nu pot să 
gândesc clar. Totul e atât de nebunesc şi scăpat de sub 
control! Am venit la o petrecere, iar acum Eleanor nu mai 
e. 

Willow nu se lăsă în totalitate convinsă de spusele lui 
Ian. I se păruse genul tăcut, puternic, şi nu credea că-i stă 
în fire să-şi ceară scuze. 

— V-am fi recunoscători dacă aţi mai rămâne două zile, 
spuse detectiva pe un ton blând, până aflăm mai multe 
despre cum a murit Eleanor. Ne-am cazat la Springfield, 
aici pe insulă, şi aş vrea să încep să vă iau declaraţiile în 
dimineaţa asta, dacă sunteţi de acord. V-aţi făcut alte 
planuri? 

— O tot aştept să apară, spuse lan. La fel ca fantomele 
alea care o fascinau în ultimele săptămâni. Parcă aştept să 

apară pe plajă în rochia pe care o purta sâmbătă seara şi 
să mă ia de mână să dansăm. 

Se lăsă tăcerea, apoi bărbatul se întoarse spre Willow. 

— Sigur că o să vă ajutăm cu toţii dacă putem. Cu cine 
vrei să vorbeşti mai întâi? 

— Cu domnul Wentworth. 

Detectiva se întoarse spre bărbatul brunet. 

— Dacă se poate. 

Willow se gândise la asta pe drumul de la Sletts şi 
hotărâse că el era cel mai obiectiv martor. Poate că era 
şocat că murise o femeie pe care o cunoştea, dar nu urma 
să fie atât de influenţat de emoţii. Cei doi erau aproape 
străini unul pentru celălalt. 

— Într-o jumătate de oră, dacă e-n regulă. Să chem o 
maşină? 

Bărbatul clătină din cap şi spuse că avea maşina lui. 
Willow îi spuse cum să ajungă la hotel, iar atunci când 
plecă englezii rămaseră în continuare tăcuţi. 

Wentworth ajunse la Springfield exact la ora stabilită. 
Willow preluase mica sufragerie, folosind-o drept birou. 
Razele soarelui intrau direct prin fereastra mare, luminând 
din belşug încăperea. Pe pervaz era un bol de sticlă cu 
flori, iar Willow, care stătea la masa din lemn de mahon, se 
simţea ca o mare doamnă din epoca victoriană. Alături de 
ea era Jimmy Perez, dar stabiliseră ca Willow să pună 
întrebările. Perez părea inert şi neatent, iar detectiva se 
întrebă dacă într-adevăr dormea pe cât de bine spusese. 
Poate era neliniştit din pricina lui Cassie. Stabilise ca fetiţa 
să rămână la tatăl ei câteva zile, iar Willow ştia că relaţia 
dintre cei doi bărbaţi era încordată. 

Marcus Wentworth se aşeză pe o canapea galbenă de 
brocart. Părea destul de în largul lui şi nu băgă în seamă 
liniştea care se aşternu după ce intră în cameră. Willow 
interpretă asta drept un fel de aroganță. 

— Spune-mi cum te-ai simţit la petrecerea de la Sletts, 
începu ea. Pe Caroline şi pe Lowrie nu-i ştiai prea bine, şi 
totuşi ai fost invitat la petrecerea de hamefarin . 

— De fapt, pe Caroline şi pe Lowrie nu-i ştiam deloc, 

răspunse el. Cred că am ajuns să fiu invitat datorită lui 
Polly. Ştii cum merg lucrurile astea - „vă deranjează dacă-l 
chem şi pe Marcus?” Probabil că aşa s-a întâmplat, iar eu 
m-am bucurat nespus. Nu mai fusesem niciodată în 
Shetland, iar o nuntă atât de în nord e mereu ceva 
deosebit, nu-i aşa? 

— De cât timp o cunoşti pe domnişoara Gilmour? 

— De vreo şase luni. 

Bărbatul tăcu, ridică privirea şi zâmbi. 

— Însă ne-am apropiat foarte mult. E destul de rezervată 
şi abia acum am ajuns s-o cunosc mai bine. De fapt, Polly e 
o persoană foarte delicată. Asta-mi place la ea. Şi chiar 
timidă. Sper că o să ţineţi cont de asta când vorbiţi cu ea. 
Şi de faptul că tocmai şi-a pierdut o bună prietenă. 

Willow se gândi că era genul de băiat dus la o şcoală 
privată şi care nu se maturizase niciodată. Probabil că era 
predispus la sentimentalisme, la idei ca onoarea sau 
protejarea iubitei. Cândva ieşise şi ea cu un ofiţer din 
armată care gândea cam la fel. Relaţia fusese sortită 
eşecului de la bun început. 

— Cât de bine o cunoşteai pe Eleanor? 

Marcus se uită la Perez. 

— I-am explicat colegului tău că, în mare parte, eu eram 
cel neintegrat în grup. Noi patru am luat cina împreună de 
două ori şi, bineînţeles, am stat la taclale pe feribotul de la 
Aberdeen. Mi se părea încântătoare, dar era cea mai bună 
prietenă a lui Polly, aşa că eram predispus să-mi placă de 
ea. 

Bărbatul se opri. Willow se întrebă de ce i se părea atât 
de insuportabil. Poate doar fiindcă-i aducea aminte de un 
fost iubit. Era cazul să fie mai obiectivă. 

— Spune-mi câte ceva despre tine, domnule Wentworth. 
Cu ce te ocupi? 

Detectiva îi pusese întrebarea pe un ton cald, încercând 
să compenseze pentru antipatia pe care o simţea. 

— Am o firmă de turism. Organizez călătorii în nordul 
Africii şi în Orientul Mijlociu pentru cei care vor mai mult 
decât traseul obişnuit dar le e frică să pornească singuri la 


e 608 œ» 


drum. 

Wentworth se opri. 

— Îmi pare rău, sună ca şi cum aş vrea să-mi fac 
reclamă. Mi-am luat un an de pauză înainte să intru la 
facultate şi turismul mi-a intrat în sânge. Am lucrat pentru 
alţii o perioadă, apoi de unul singur. Acum nici nu maie 
nevoie să-mi fac reclamă. Majoritatea clienţilor mei vin 
prin recomandări. Specialitatea mea sunt americanii în 
vârstă - în vârstă şi foarte bogaţi. 

Bărbatul îi zâmbi scurt, dar Willow nu-i răspunse. 

— Cum ai cunoscut-o pe domnişoara Gilmour? 

Detectivei i se părea că cei doi formează un cuplu 
ciudat: ghidul turistic suplu şi bibliotecara tăcută. 

— A venit într-o vacanţă cu mine, în Maroc, prin 
Taroudant şi Munţii Atlas. Ceilalţi din grup aveau vârsta 
medie de vreo şaptezeci de ani şi nu voiau să se 
îndepărteze prea tare de piscina de la hotel sau de 
autocar, aşa că am petrecut mult timp împreună. E o 
femeie bună la suflet. 

Wentworth ridică brusc privirea. 

— Bunătatea e foarte atrăgătoare, nu crezi? 

Willow nu ştia ce să-i răspundă. Incepea să-şi piardă 
răbdarea, dar era conştientă de prezenţa lui Perez, care 
stătea în colţ. Talentul lui era răbdarea. Ştia cum să-l lase 
tot pe martor să rupă tăcerea. 

Într-un final, Marcus continuă: 

— De fapt, nu e chiar genul meu. De obicei aleg fete mai 
extravertite, care poate îmi seamănă mai mult. Dar m-a 
atras ceva la Polly. Acum două săptămâni i-am făcut 
cunoştinţă până şi cu mama. Mama de obicei nu-mi 
suportă prietenele, dar s-au înţeles de minune. Poate ar fi 
cazul să mă gândesc să mă aşez la casa mea. 

Bărbatul se opri, ruşinându-se brusc, apoi râse scurt. 

— Îmi pare rău, nu vă interesează viaţa mea amoroasă. 
Dar m-am bucurat când Polly m-a chemat la nuntă. M-am 
gândit că probabil îi place de mine. Vreau să spun, nimeni 
n-ar vrea să petreacă o săptămână cu cineva dacă nu-l 
suportă, nu-i aşa? 

De această dată, Marcus aşteptă ca unul dintre ei să 
rupă tăcerea. 

Perez vorbi. 

— Ce părere aveai despre relaţia dintre Ian şi Eleanor? 

Marcus păru surprins de întrebare, de parcă uitase că 
Perez era şi el de faţă. 

— A, nu-i ştiam de îndeajuns de multă vreme încât să am 
o părere. 

— Sunt cei mai buni prieteni ai iubitei tale. Trebuie să fi 
discutat despre ei, mai ales după ce Eleanor a trecut 
printr-o perioadă mai grea. 

— Nu cred că lan era prieten cu Polly, spuse Marcus cu 
grijă. Nu au prea multe în comun. El e foarte ambițios, 
foarte hotărât. Ea îşi tratează munca drept o vocaţie. Sunt 
convins că ar lucra şi dacă n-ar fi plătită. 

— Nu prea mi-ai răspuns la întrebare, zise Perez. Dacă 
iubita ta avea sentimente contradictorii faţă de domnul 
Longstaff, era cu atât mai probabil să discutaţi despre el. 

Marcus ridică brusc privirea. 

— Nu cred că lan a ucis-o pe Eleanor, dacă asta încerci 
să sugerezi. Erau un cuplu care se hrănea cu dramă, cu 
surescitarea dată de certuri şi de împăcări. Polly nu e aşa. 
Ea nu putea să înţeleagă aşa ceva. A avut o copilărie foarte 
liniştită şi sigură. Probabil că părinţii ei nu s-au certat de 
când s-au căsătorit, sau cel puţin nu de faţă cu ea. Tindem 
să acordăm o valoare morală lucrurilor cu care suntem 
obişnuiţi, nu credeţi? 

Willow se pomeni holbându-se la el. La început îl 
crezuse prost, un simplu bufon care terminase o şcoală 
privată, rupt direct dintr-o scriere umoristică de-a lui P.G. 
Wodehouse5. Acum se întreba cum de îşi formase o 
asemenea părere despre el. 

— Mai ai şi alte teorii despre prietenii lui Polly? întrebă 
Perez. Despre Lowrie şi Caroline, de exemplu. Despre ei ce 
crezi? 

— l-am văzut doar la nuntă şi apoi la petrecere! exclamă 


5 Scriitor englez, unul dintre cei mai de succes umorişti din secolul al 
XX-lea (n. red.). 

Marcus. Mi s-a părut că se înţeleg bine. Că există o chimie 
între ei. M-am gândit că o să se mute în Shetland. Şi 
amândoi mi s-au părut foarte ataşaţi de Eleanor. Nu-mi pot 
imagina ca vreunul dintre ei să-i fi vrut răul. 

— În noaptea în care a dispărut Eleanor, zise Willow 
aplecându-se peste masă, ai avut vreun motiv să ieşi din 
casă? 

— Sigur că nu. De ce-aş fi făcut una ca asta? 

— Eşti în cel mai nordic punct din Marea Britanie şi e 
miezul verii. E o perioadă care face oamenii să se 
comporte ciudat. Iar ţie îţi plac locurile sălbatice. Poate că 
ai profitat de ocazie ca să explorezi zona de unul singur. 

— Eram obosit, răspunse Marcus. Eram prea obosit ca 
să mă plimb de capul meu. lar de dormit, pot dormi 
oriunde. N-aş putea să-mi fac meseria dacă n-aş reuşi să 
aţipesc în avion, într-o tabără din junglă sau în hoteluri 
dubioase. Lumina nu mă deranjează. Am dormit dus. 

— Şi Polly? 

— Ei, cu Polly lucrurile stau destul de diferit. Ia 
somnifere când pleacă în excursie. Îşi face griji că o să fie 
frântă a doua zi. Mi-e teamă că-şi face prea multe griji în 
general. Sper s-o scap de asta. Dar când ia somnifere 
doarme buştean. 

Capitolul XI 


Polly nu suporta să stea singură în casă cu lan. Bărbatul 
se închisese în camera pe care o împărţise cu Eleanor, dar 
femeia îi simţea disperarea chiar şi prin pereţi şi îşi 
imagina furia lui abia ţinută în frâu, şi-l imagina foindu-se 
ca un leu în cuşcă pe podeaua de lemn. Se gândi că trebuia 
să-l consoleze în vreun fel, dar îi era teamă s-o facă. După 
ce Marcus plecase să dea declaraţii, ea îşi făcuse o cafea şi 
se dusese afară. 

Pe plajă apăru o fetiţă care ducea o găletuşă şi o 
lopăţică. Îşi scoase încălţările şi şosetele, se aşeză pe vine 
şi începu să sape meticulos. Părea suficient de mare ca să 
meargă la şcoală, iar Polly se întrebă ce căuta acolo. Poate 
că era în vacanţă cu ai ei, deşi prin preajmă nu se vedea 
niciun adult. La Londra un copil singur era motiv de 
îngrijorare, dar aici poate că nu era ceva atât de rar. Abia 
când se ridică şi fugi către mare Polly o recunoscu pe 
fetiţa care dansase pe nisip în seara cu petrecerea de 
hamefarin”. Avea acelaşi păr lung şi membre firave, însă de 
data asta în loc de rochia albă purta un sarafan roşu cu 
fluturi albaştri peste o bluză albastră. Chiar şi aşa, ţinuta 
părea puţin cam demodată şi formală pentru plajă. Preţ de 
o clipă, lui Polly nu-i veni să-şi creadă ochilor. Mai că-i 
venea s-o creadă pe Eleanor când le povestise despre 
Micuța Lizzie. 

Polly fugi înăuntru ca să-şi ia jacheta. Când se îndepărtă 
de clădire simţi un vânt rece, dar fetiţa părea să nu bage 
de seamă frigul. Când ajunse la mal, fetiţa era tot acolo, 
dar se îndrepta spre centrul comunitar. Poate că acolo o 
aştepta un adult. Se îndepărtase destul de mult, dar din 
când în când se oprea să ia de pe jos o scoică sau o bucată 
de lemn adusă de valuri şi să le pună în găletuşă. Polly fugi 
după ea, neştiind ce urma să facă dacă ar fi prins-o din 
urmă. Ce le-ar fi zis alor ei dacă o aşteptau? 

Prietena mea, care e moartă, a crezut că fiica voastră e o 
fantomă. 

Fata se îndepărtă de apă şi o luă pe poteca dinspre 
plajă. Polly se gândi că urma s-o ajungă pe drum. Sigur s- 
ar fi oprit să-şi pună şosetele şi sandalele, iar apoi Polly 
putea atunci să treacă pe lângă ea şi să facă o remarcă 
prietenoasă de la care să pornească o conversaţie. Poate 
că locuia într-una dintre casele de pe strada dintre Sletts şi 
centrul comunitar. Polly îşi dădu seama că voia să 
confirme ce povestise Eleanor cu o seară înainte să moară. 
Brusc i se păru extrem de important să dovedească faptul 
că prietena ei nu avusese o halucinație cu fetiţa care 
apăruse pe plajă şi dispăruse în mare. 

Pe lângă centrul de la Meoness era o potecă nisipoasă 
care se intersecta cu drumul principal lângă cabina 
telefonică. Polly ajunse la colţul clădirii, de unde putea să 
vadă în ambele direcţii. Se aşteptase să o găsească pe 
fetiţă acolo, pe marginea drumului, ştergându-se pe 
picioare, dar nu se vedea nici urmă de copil sau de părinţi. 
Polly nu auzise nicio maşină. Fetiţa pur şi simplu se 
evaporase. 


Pe drumul spre Sletts erau două case. Polly merse 
repede, uitându-se pe rând înăuntru în speranţa că o s-o 
vadă pe fetiţă. Oboseala şi confuzia legată de moartea lui 
Eleanor o făceau să-şi pună la îndoială propria judecată. 
Lumina argintie de vară parcă i se scurgea în creier, 
înecându-i raţiunea. Oare doar şi-o imaginase pe fetiţa cu 
găletuşă şi lopăţică, pe copila care dansase la nuntă? 
Prima casă avea un singur etaj, era modernă, dar 
construită la fel ca restul locuinţelor de pe insulă: în faţa 
avea un cerdac, iar camerele erau în lateral. Pe peluza din 
spate se găsea un spalier cu un leagăn. O pereche de blugi 
atârna la uscat pe o frânghie. Aici locuia cineva. Explicaţia 
logică era că fetiţa alergase pe drum şi intrase acolo. Polly 
se gândi că exagerase fugind de la Sletts şi urmărind-o pe 
plajă. Probabil că fetiţa o observase şi crezuse chiar că e 
periculoasă. Probabil că lumea aflase deja despre moartea 
lui Eleanor şi copiilor li se spusese să se ferească de 
străini. Poate de asta dispăruse aşa brusc fetiţa. Ce mai 

era de făcut acum? În locul ei, Eleanor ar fi bătut la uşă şi 
i-ar fi fermecat pe locatari, ei ar fi invitat-o să intre, i-ar fi 
pregătit un ceai şi ar fi râs aflând că ea crezuse că fetiţa 
era o fantomă. 

Telefonul lui Polly sună. Îl mai verificase din când în 
când, dar nu avusese semnal. Era Marcus. Părea 
surescitat. 

— Unde eşti? 

Neliniştea îl făcea pe bărbat să pară aproape furios. 

— Doar am ieşit la o plimbare. 

Polly se întoarse cu spatele la casa unde era posibil să 
locuiască fetiţa. 

— Mă simţeam închisă în casa aia. Ca într-o închisoare. 

— Dar umblă un ucigaş în libertate! 

Aproape că se bâlbâia. Polly era surprinsă. Credea că o 
alesese fiindcă era atât de lipsită de mofturi şi fiindcă se 
străduise să fie drăguță cu mama lui, pe care era clar că 
bărbatul o venera. Nu crezuse că-i pasă de ea atât de mult. 
De ce i-ar fi păsat, când toată lumea îl adora pe el? Ar fi 
putut să aleagă pe oricine. Ea îl iubea cu o patimă care-i 
tăia răsuflarea şi o năucea, dar nicio clipă nu se gândise că 
sentimentul ar putea fi reciproc. 

— Puteai să fii în pericol! Unde eşti? Vin la tine. 
Detectivii vor să-ţi ia o declaraţie. 

Polly se întrebă o clipă dacă de asta era Marcus atât de 
tulburat: fiindcă-i încurcase pe detectivi. Dar nu era genul 
care să fie afectat de aşa ceva. De obicei nu-i păsa ce crede 
lumea despre el. 

Îi spuse să se întâlnească pe drum şi îşi continuă 
plimbarea. Următoarea casă era mult mai veche şi aproape 
părăginită. Acoperişul era acoperit cu iarbă, iar Polly se 
gândi că nimeni n-ar fi putut să locuiască acolo. Lângă 
casă era şi o privată cu geamurile sparte, iar grădina era 
lăsată de izbelişte, plină de buruieni mari. Insă când trecu 
pe lângă casă i se păru că vede un chip alb cum se uită 
lung la ea. Geamul era prea murdar ca să zărească vreun 
alt amănunt, iar imediat ce văzu chipul, acesta dispăru. 
Apoi auzi maşina lui Marcus apropiindu-se. 

Polly nu-i spuse nimic despre urmărirea de pe plajă. Ar fi 
părut stupidă. Când se urcă în stânga lui Marcus, bărbatul 
o strânse puternic de mână. 

— M-ai îngrijorat cumplit! Să nu mai faci asta niciodată. 


Marcus o lăsă la Springfield şi îi spuse că o aşteaptă 
afară, în maşină. Avea la el o carte. Polly se gândi că şi el 
găsea insuportabile atmosfera de la Sletts şi durerea şi 
furia lui lan. Ei i se părea că acea casă înaltă, simetrică, 
atât de nelalocul ei pe insula pustie, semăna foarte mult cu 
locul în care copilărise Marcus. O dusese acolo cu vreo 
lună înainte. Bineînţeles, ea se aşteptase ca el să fi crescut 
într-o casă mai frumoasă decât a părinţilor ei. Işi 
imaginase o locuinţă scumpă dintr-o suburbie verde - o 
zonă rezidenţială din afara Londrei, cu teren de golf şi 
poate cu vedere la Tamisa. Dar casa familiei lui era chiar şi 
mai şi: o vilă mică, cu un teren de opt mii de metri pătraţi, 
un fel de variantă în miniatură a proprietăţilor din Trustul 
Naţional“ la care fusese târâtă în copilărie. Când Marcus îi 
deschisese uşa ca s-o poftească înăuntru, Polly auzise în 
minte vocea mamei ei, aceleaşi cuvinte pe care le spunea 
la fiecare vizită într-o casă cu fason: 

Nu uita, fetițo, durează mult să faci curat aici. 

În schimb, acolo o întâlnise pe mama lui, foarte 
primitoare, care îi oferise ceai în camera de oaspeţi. Apoi, 
când se pomenise încercând să-şi ascundă accentul şi 
având grijă să nu folosească regionalisme, se simţise ca o 
trădătoare, deşi părinţii ei îşi doriseră mereu ca ea să se 
descurce în viaţă şi ar fi fost nespus de mândri să o vadă 
acolo ca musafir. 

Cei doi agenţi - femeia înaltă, neîngrijită, şi bărbatul 
brunet, tăcut - o aşteptau în camera luminoasă din partea 
din faţă a casei. Îi turnară cafea dintr-un termos şi o 
serviră cu biscuiţi făcuţi în casă. Se simţea aproape ca la 
interviul de la Biblioteca Sentiman, însă acolo persoanele 
care-i adresaseră întrebări fuseseră nişte proprietari 


6€ Instituţie din Marea Britanie care se ocupă cu întreţinerea şi 
restaurarea clădirilor vechi (n. red.). 

bătrâni, excentrici, care-şi doreau ca ea să depăşească 
evaluarea. 

— Ne pare rău că trebuie să treci prin toate astea din 
nou. 

Polly nu-i reţinuse numele femeii când făcuseră 
cunoştinţă şi îi era prea ruşine s-o întrebe acum. Adora 
munca ei de la bibliotecă fiindcă scăpa de micile umilinţe 
care păreau să-i alcătuiască viaţa înainte să lucreze acolo. 
Se întreba cum de alţii puteau să le facă faţă. Marcus era 
atât de încrezător încât trecea prin viaţă convins că toată 
lumea îl adoră. Polly zâmbi şi le spuse că e în regulă şi că 
înţelege de ce trebuie să-i pună întrebările respective. 

— Tu şi Eleanor aţi fost prietene multă vreme, începu 
detectivul. 

— Din prima zi de facultate. Nu-mi dau seama cum de 
ne-am înţeles atât de bine. Eram foarte diferite. Mi-era 
atât de frică - sunt prima din familie care a mers la 
facultate. Ea, în schimb, n-avea nicio problemă, a fost 
vedeta cercului de teatru de la prima audiție, o plăcea 
toată lumea. Nu prea ştiu cum aş fi supravieţuit în anul 
întâi fără Eleanor şi Caroline. 

— Îţi făcea confidente? 

Polly se gândi înainte să răspundă. 

— Într-o vreme, da. Îmi vorbea despre băieţi, relaţii şi 
grijile de la muncă. Vedeţi, nu m-a perceput vreodată ca 
făcându-i competiţie. Bineînţeles, după ce s-a căsătorit cu 
lan nu ne-am mai văzut aşa des. 

— lar după aceea a început să-i facă lui confidenţe. 

Detectiva zâmbi. Nu fusese o întrebare, dar Polly tot 
simţi nevoia să-i răspundă. 

— Da, aşa cred. 

— Sau poate crezi că lan n-ar fi înţeles problemele lui 
Eleanor la fel de bine ca tine? 

Willow zâmbi din nou şi aşteptă. 

Polly simţi că roşeşte. 

— Uneori, bărbaţilor le vine greu să înţeleagă ce 
înseamnă să pierzi o sarcină. Eleanor a trecut printr-o 
experienţă cumplită, mai ales a doua oară. 

— Şi ţi-a vorbit despre asta? 

— Am trecut pe la ea imediat ce am aflat. 

Polly îşi aminti de seara aceea. Ploua. Era genul de 
ploaie musonică, o ploaie care o udase până la piele 
imediat ce coborâse din maşină, care ricoşa de pe asfalt şi 
căreia canalizarea nu-i făcea faţă. Ian îi deschisese uşa, iar 
la început ea crezuse că bărbatul n-o să-i dea voie să intre, 
că o s-o ţină în prag, leoarcă, dar în cele din urmă îi făcuse 
loc să treacă. Pe Eleanor o găsise pe canapea, în halat. Nu 
era machiată şi arăta îmbătrânită, iar preţ de o clipă Polly 
crezuse că o priveşte pe Cilla, mama lui Eleanor. Femeia 
ridicase privirea, iar Polly văzuse că plânsese. 

„Oh, Pol, a fost cumplit! A trebuit să-l nasc! Am trecut 
prin travaliu degeaba!” 

— Era afectată, spuse detectiva. 

Iarăşi, aproape că-i pusese o întrebare, tulburându-i 
amintirile. 

— Normal că era afectată! 

Polly ştia că-i vorbise pe un ton nepoliticos. 

— Trecuse de partea dificilă, periculoasă, a sarcinii. Se 
relaxase, credea că totul o să fie bine. A făcut o ecografie 
şi ştia că o să aibă o fetiţă, începuse să-i aranjeze o cameră 
cu toate cele. li plăcea să fie însărcinată. Apoi brusc, din 
senin, a rămas fără copil. Mă rog, a născut copilul, doar că 
era mort. 

— Deci nu-i de mirare că i se părea că vede fetiţe 
dispărând în mare. 

— Nu-i adevărat! 

Polly începea să se simtă insultată în numele lui Eleanor. 
Tăcu o clipă. 

— Scuză-mă, cum te cheamă? 

Femeia rămase impasibilă. 

— Reeves. Inspector-şef Reeves. 

— Atunci ascultă-mă, inspector-şef Reeves. Eleanor a 
intrat în depresie după ce a pierdut sarcinile, dar nu o 
luase razna. Nu vedea lucruri ciudate şi nu auzea voci. Pe 
plajă chiar era o fetiţă. N-a dispărut în mare, dar dansa pe 
plajă. Am văzut-o la petrecere pe la apus, exact aşa cum a 

descris-o Eleanor. Şi am văzut-o din nou în după-amiaza 
asta, jucându-se pe nisip. Aşa că nu e vreo închipuire de-a 
lui Eleanor. 

În cameră se lăsă tăcerea. O rază de soare lumina 
dansul particulelor de praf. In colţ, inspectorul Perez lua 
notițe. După izbucnirea ei, în cameră părea să se fi 
aşternut pacea. Polly se luptă cu dorinţa de a-şi cere scuze 
pentru că reacţionase aşa. 

— Ai plecat aseară din cameră? întrebă Willow. 

Polly clătină din cap. 

— Tu ai fost ultima persoană care a văzut-o în viaţă, iar 
atunci ea era încă afară? 

— Da. 

Polly o privi şi se întrebă dacă era cazul să spună ceva 
despre silueta pe care o văzuse prin ceaţă pe mal, dar 
poate că atunci detectivii ar fi considerat-o şi pe ea ţicnită. 

— Am crezut că Eleanor o să intre şi ea. 

— Dar n-ai auzit-o? Nu ştii dacă a făcut asta? 

— Nu, răspunse Polly. N-am auzit nimic până a doua zi 
de dimineaţă, când m-am trezit. 

Făcu o pauză, ruşinată de ce trebuia să recunoască. 

— Nu dorm bine. Uneori iau somnifere. 

— Şi domnul Wentworth? 

Willow părea că se uită pe geam. 

— Mai era acolo când te-ai trezit? 

— Sigur că da! S-a dus la culcare odată cu mine. 

— In acelaşi pat? 

— Nu, erau două paturi de câte o persoană. O cameră 
avea pat matrimonial, iar cealaltă două paturi. Am dat cu 
banul pentru prima, dar au câştigat soţii Longstaff. 

Polly se gândi că parcă trecuse o veşnicie de atunci, de 
când ajunseseră la Sletts, năvăliseră înăuntru şi se 
uitaseră prin camere. Ce tare se distraseră hotărând cine o 
să aibă parte de patul matrimonial! 

— Deci ar fi putut să iasă din cameră fără ca tu să-l auzi. 
Ca să ia un pahar cu apă, de exemplu, sau ca să vadă 
răsăritul. 

Willow afişă un zâmbet blând, genul de zâmbet pe care 

Polly l-ar fi folosit să încurajeze un cititor timid să pună 
nişte întrebări mai amănunțite despre o poveste. 

— Chiar nu ştiu ce vrei să spui cu asta. _ 

Polly simţea că se enervează tot mai tare. Întrebările 
acelea banale nu păreau să aibă vreo legătură cu Eleanor. 

— Ce vreau să zic e că tu presupui că domnul 
Wentworth nu s-a dat jos din pat toată noaptea, dar nu 
putem fi siguri de asta, nu-i aşa? 

Willow făcu o pauză. 

— Oricare dintre voi ar fi putut pleca de la Sletts fără 
ştirea celorlalţi. 

Capitolul XII 


Era cald înăuntru, pentru că încăperea se afla direct în 
bătaia soarelui. Perez stătea în colţ, ascultându-le pe 
Willow şi Polly cum vorbesc, iar pentru o clipă îşi pierdu 
concentrarea. Se gândea la Cassie şi spera că Duncan 
chiar o dusese la şcoală. Apoi îşi spuse că se purta ridicol: 
Cassie era în siguranţă, iar el trebuia să nu mai fie atât de 
protector, altfel fetiţa ar fi ajuns să-l urască. Se concentră 
din nou asupra femeii pe care o chestionau. Polly îl 
nedumerea. Era timidă, se încadra de minune în prototipul 
bibliotecarei, încât îi venea greu să creadă că fusese 
prietenă cu exuberanta producătoare TV. Oare se simţise 
frustrată stând mereu în umbra lui Eleanor, din cauza 
frumuseţii ei şi a personalităţii puternice? 

Perez era cât pe ce să-i pună o întrebare despre serviciu, 
însă Willow o făcu în locul lui, parcă citindu-i gândurile: 

— Unde lucrezi, domnişoară Gilmour? 

— Sunt bibliotecară, m-am specializat în mituri şi tradiţii 
britanice. Lucrez pentru Societatea de Folclor din Marea 
Britanie. Organizația are o bibliotecă publică în 
Hampstead, iar eu o administrez. 

Tonul lui Polly deveni brusc entuziast. 

— Am fost la un moment dat asistentă într-o bibliotecă 
publică unde era multă forfotă, dar nu mi s-a potrivit nici 
pe departe la fel de bine. 

Femeia zâmbi autoironic, astfel că detectivul zări o 
frântură din ceea ce probabil că o făcea pe Eleanor s-o 
admire pe Polly: avea, totuşi, simţul umorului. 

— Mă descurc mult mai bine cu poveştile decât cu 
oamenii. E tot ce puteam să-mi doresc de la munca mea. 

— Atunci poate că Eleanor s-a sfătuit cu tine despre 
fantomele ei. 

— Nu chiar. l-am povestit despre Micuța Lizzie când am 
hotărât să venim aici pentru petrecerea de hamefarin. 
Atunci mi-a explicat că firma ei primise o comandă pentru 
un documentar despre persoane care susţin că au avut 

experienţe supranaturale. M-am oferit să caut nişte 
informaţii pentru ea, dar angajaţii ei deja luaseră legătura 
cu contactele lor. Mi-a fost clar că era mai interesată de 
experienţe contemporane decât de originea poveştilor. 

Polly ridică privirea şi zâmbi. 

— Eleanor n-a avut niciodată răbdare să cerceteze în 
profunzime. 

În cameră se lăsă liniştea. De afară, din depărtare, se 
auzi ţipătul unui scoicar. Willow se uită la Perez ca să vadă 
dacă avea vreo întrebare. 

— Ştii dacă Eleanor a avut vreo aventură de curând? 

Imediat ce rosti întrebarea îşi zise că ar fi trebuit să aibă 
mai mult tact. O jumătate din mintea lui era concentrată în 
continuare la Cassie, întrebându-se dacă ar fi fost ciudat să 
sune la şcoală ca să verifice dacă a ajuns acolo cu bine. 
Polly clipi de parcă ar fi pocnit-o. 

— Nu! spuse femeia. Sunt sigură că nu. 

Detectivul se gândi iarăşi la relaţia dezechilibrată dintre 
cele două femei. Atitudinea lui Polly părea mai mult un fel 
de venerație decât o prietenie între egali. Dar poate că aşa 
se întâmplă în orice relaţie - o persoană e mai dependentă 
decât cealaltă. 

— Îşi făcea mustrări de conştiinţă despre sexul în afara 
căsniciei? 

Femeia se holbă la el. 

— N-am vorbit niciodată aşa despre lucrurile astea. 

— Crezi că ar fi fost imposibil să facă aşa ceva? 

— Nu, răspunse Polly în cele din urmă. Presupun că nu. 
Nu prea avea mustrări de conştiinţă în nicio direcţie. Dar 
mi-ar fi spus. Nu aveam secrete între noi, sigur nu despre 
ceva atât de important. 

— Când a fost ultima oară când v-aţi văzut numai voi? 

Perez îşi dorea să le fi cunoscut pe cele două femei pe 
când Eleanor mai era încă în viaţă. Îşi aminti de Fran şi 
prietenele ei, la Londra şi în Shetland. Se purtase degajat, 
relaxat, cu toată lumea. Râseseră şi băuseră prea mult vin 
şi bârfiseră, dar îi venea greu să şi-o imagineze pe femeia 
din faţa lui comportându-se la fel. Dar poate că Polly era 

încordată pentru că o afectase moartea prietenei ei, aşa că 
detectivul se gândi iarăşi că nu o evaluase corect. 

— Joi seară. Cu o zi înainte să plecăm la Londra. 

Polly se uită la Perez. 

— Ne-am întâlnit ca să stabilim ultimele detalii ale 
plecării. M-am văzut cu Eleanor când am terminat la 
bibliotecă şi am mers la apartamentul meu. Am făcut ceva 
de mâncare şi am discutat despre ultimele pregătiri. 

— Cum se simţea Eleanor? 

— Bine. 

Polly răspunse prea repede, aşa că Perez o aşteptă să 
continue. 

— Chiar bine.  Entuziasmată de serviciu, de 
documentarul ăsta pe care-l făcea. Era un contract 
important pentru companie, un nou început. Urma să fie 
ceva mai popular decât ce făcuse până atunci, iar dacă 
totul mergea bine urma să fie difuzat pe postul principal al 
BBC. Deborda de entuziasm. Era mai însufleţită decât o 
văzusem de ani buni. Mă gândeam că, în sfârşit, trecuse 
peste pierderea sarcinii. 

— Dar nu ţi-a spus nimic despre un bărbat nou în viaţa 
ei? 

Polly clătină din cap. 

— Nu ştiu de unde v-a venit ideea asta. Ai stat de vorbă 
cu Cilla? Ea n-a crezut niciodată în căsnicia lui Eleanor. E 
o intelectuală cu nasul pe sus, iar lan nu s-a ridicat 
niciodată la standardele ei. 

— Cilla e mama lui Eleanor? 

— Da, e istoric de artă. Lucrează pentru British 
Museum. E de-a dreptul ieşită din comun. O adevărată 
figură. 

Polly se opri, iar Perez se întrebă dacă nu cumva Cilla 
credea şi despre Polly că nu era îndeajuns de bună pentru 
Eleanor.. 


Ceva mai târziu, erau în bucătăria de la Springfield şi 
mâncau de prânz. James Grieve se agitase toată dimineața, 
făcându-şi griji că o să piardă avionul, şi plecase mai 

devreme. Sandy îl însoţise ca să o preia pe Vicki Hewitt, 
criminalista, aşa că Perez şi Willow Reeves rămăseseră 
iarăşi singuri la masă. Perez se simţea în largul său 
lucrând cu ea, dar nesigur în privinţa efectului pe care-l 
avea asupra lui. Simţea că dacă are o altă femeie în viaţa 
lui, chiar şi numai drept colegă, o trădează cumva pe Fran. 
lar Willow era înaltă, cu oase mari, păr încâlcit şi haine 
ponosite. Părinţii ei erau membri ai unei comunităţi hippie 
din North Uist. Nu mai întâlnise pe nimeni până atunci 
care să-i semene. 

— Deci, ce să credem? 

Willow se aplecă în faţă. Mâncau supă de linte şi turte 
făcute în casă. 

— Trebuie să fie unul dintre cei trei prieteni, nu-i aşa? 
Niciunul dintre localnici n-a cunoscut-o pe Eleanor până la 
petrecere. Sigur n-aveau vreun motiv să o ucidă. 

Detectiva înmuie colţul unei turte în supă şi se gândi mai 
bine. 

— Trebuie să verificăm alibiurile soţilor Malcolmson, 
normal. Şi ei o cunosc de mulţi ani. Aşa că ucigaşul e unul 
dintre cei cinci. 

— N-ar trebui să ne asigurăm că Eleanor n-a vorbit cu 
cineva de pe aici? întrebă Perez rar. Ştiu că e improbabil, 
dar dacă se apucase de proiectul ăla cu fantome ar fi putut 
să contacteze persoane care susţin că au văzut-o pe Micuța 
Lizzie. Poate chiar a stabilit o întâlnire cu cineva. 

— La două dimineaţa? Şi i-a călcat pe coadă atât de rău 
că s-au hotărât s-o omoare? întrebă Willow pe un ton 
sarcastic. 

— E puţin probabil, ştiu, dar ar fi interesant dacă 
Eleanor a vorbit, de fapt, cu localnicii şi nu le-a spus asta 
nici soţului, nici prietenilor, nu-i aşa? 

Între cei doi se lăsă tăcerea. Charles Hillier intră şi le 
oferi brânză şi fructe. Când cumpărase căsoiul împreună 
cu partenerul lui apăruseră tot felul de zvonuri, nu doar 
fiindcă un cuplu de homosexuali se mutase acolo; mai 
fusese ceva. Perez se strădui să-şi amintească amănunte. 
Poate ceva despre o vedetă de odinioară? 

Charles rămase în apropierea mesei, apoi îşi dădu seama 
că era în plus. 

— Luaţi orice vă trebuie. Eu vă las în pace. David o să fie 
la Lerwick toată ziua, aşa că n-o să vă deranjeze, iar 
clienţilor le-am zis că nu au voie să intre în camera de zi. 
În bucătărie ştiu şi ei să nu intre. Aşa-i când vine vorba de 
igienă! E un coşmar! 

Bărbatul ezită o clipă, parcă sperând că detectivii o să-l 
includă în conversaţia lor, însă când văzu că doar îi 
zâmbesc îşi luă tălpăşiţa. 

— Deci, acum ce facem? 

Willow tăie o bucată mare de brânză. 

— Sandy o să fie ocupat aproape toată ziua cu Vicki, iar 
eu aş vrea să fiu de faţă când ridică trupul de la locul 
faptei. 

Era amabil din partea ei, îşi zise Perez, că voia să-l ţină 
departe de scena crimei ca să nu fie tulburat când vedea 
cadavrul încă o dată, dar nu protestă. Depăşise momentul 
când se lua de persoanele care voiau să-i facă un bine. 

— Vrei să vorbesc eu cu soţii Malcolmson - cu părinţii 
lui Lowrie - după-amiaza asta? 

— Chiar te rog. 

Willlow tăcu. 

— Şi cineva ar trebui să meargă la Londra să stea de 
vorbă cu mama şi colegii lui Eleanor. Dacă Eleanor avea o 
aventură cu cineva de la muncă, pun pariu că se ştia. Te-aş 
ruga tot pe tine să mergi, dar înţeleg că ţi-ar fi mai greu 
din cauza lui Cassie. 

— Nu-i neapărat o problemă. 

Lui Perez îi trecură imediat prin minte o mulţime de 
planuri. Se pomeni neaşteptat de entuziast la gândul că o 
să meargă în sud. 

— Chiar s-ar putea să iasă bine. Cass poate să vină cu 
mine şi să rămână la părinţii lui Fran. S-ar bucura nespus 
s-o vadă. Le e dor de ea. 

— Deci mergi tu? 

Bărbatul încuviinţă din cap. 

— Of, Jimmy Perez, nu ştiam că abia aştepţi să fugi de 

mine. 
Detectiva zâmbi ca să-i arate că glumea, dar bărbatul tot 
se simţi stânjenit, de parcă ar fi jignit-o. 


Lowrie şi Caroline plecaseră probabil cu feribotul spre 
Lerwick, la fel ca David, partenerul lui Hillier, însă Perez le 
lăsă un mesaj prin care-i ruga să-l contacteze când se 
întorceau. Apoi îl căută pe Charles şi-l găsi într-una dintre 
băile impunătoare de la etaj, reparând un robinet care 
curgea. 

— Aş putea să-ţi folosesc calculatorul? 

Charles îl conduse în birou şi porni computerul, aşa 
încât Perez să-şi poată rezerva online biletele spre Londra. 
Imaginea de fundal a ecranului era o fotografie cu Charles 
pe scenă. Bărbatul era îmbrăcat într-un costum victorian şi 
tinea un fierăstrău uriaş cu care se îndrepta spre un butoi 
unde se afla o blondină frumoasă. 

— Asta e! Ai fost un magician celebru! 

Detectivul îşi aminti vag că se uitase împreună cu 
părinţii la un spectacol transmis la televizor. Tatălui său îi 
plăcuse, dar lui Perez i se păruse cam trasă de păr 
reprezentaţia de modă veche. 

— Ţi-e dor de ce făceai? 

— Acum nu. Când m-am retras, nu simţeam decât o 
imensă dezamăgire. Umblam kilometri întregi ca să ajung 
la o audiție, după care mi se spunea că spectacolul meu e 
depăşit. În unele zile mi-era frică să ies din casă ca nu 
cumva să sune agentul meu. Pe lângă asta, nu sunt prea 
multe feluri în care să poţi tăia o femeie în două sau să faci 
un iepure să dispară. Venise momentul să renunţ, înainte 
să rămân fără bani, şi să-i las pe tineri să-mi ia locul cu 
trucurile lor în stilul lui Houdini. Eu sunt prea laş pentru 
toate năzdrăvăniile alea. Însă trebuie să recunosc că mă 
distrează această mică melodramă. Mai avem şi noi parte 
de ceva nou în vieţile noastre seci, şi nici măcar nu o 
cunoşteam pe sărmana femeie. 

— Ce te-a adus în Shetland? 

Charles ridică privirea. 

— David. El a fost mereu înnebunit după aer liber, iar în 
Shetland vine de când era mic. El m-a sprijinit în cariera 
de magician, apoi a venit rândul meu să-l susţin. Ador 
locul. Faptul că am cumpărat casa asta şi ne-am mutat aici 
e cel mai bun lucru pe care l-am făcut vreodată, dar cu 
siguranţă e mult mai mult de muncă decât mi-am închipuit. 

Charles se concentră din nou asupra robinetului defect, 
iar Perez îi sună pe părinţii lui Fran de la telefonul fix din 
birou. Răspunse mama lui Fran. 

— Ce grozav! Sigur că da, Jimmy, Cassie poate să 
rămână la noi. La fel şi tu. Ar fi minunat să mai stăm de 
vorbă. 

Perez îi răspunse că era foarte drăguţ din partea lor, dar 
el o să fie ocupat cu munca, aşa că trebuia să stea mai 
aproape de centru. Ea şi soţul ei nu spuseseră niciodată 
nimic, însă detectivul bănuia că-l învinovăţeau, măcar 
parţial, pentru moartea lui Fran. Dacă n-ar fi adus-o pe 
fiica lor pe Fair Isle toamna trecută, ea ar fi fost încă în 
viaţă. Lui Perez i se păreau destul de simpatici, dar se 
simţea stingher în preajma lor. Sentimentul de vinovăţie 
pe care-l suprima când lucra revenea la intensitate maximă 
când stătea cu ei. Închirie pentru noaptea următoare o 
cameră la un hotel aflat în apropiere de biroul lui Eleanor 
din King's Cross, apoi ieşi. 


Era o zi cu vânt. Rafalele împingeau norii mici prin faţa 
soarelui şi agitau apa din golfuleţ, formând valuri cu creste 
albe. În drum spre ferma soţilor Malcolmson, Perez îşi 
derula în minte ce ştia despre părinţii lui Lowrie. George 
fusese unul dintre ultimii paznici ai farului de pe Muckle 
Flugga, înainte ca acesta să fie automatizat. Detectivul îşi 
amintea perioada aceea de la mijlocul anilor '90. În 
Shetland Times apăruse o fotografie cu George şi colegii 
lui, toţi foarte eleganţi în uniformă. În textul alăturat erau 
poveşti despre viaţa pe insulă. Pe atunci Perez încă era la 
şcoală, la Lerwick, aşa că articolul îl captivase. George se 
mutase la ferma tatălui său când rămăsese fără locul de 
muncă de la Comisia Farurilor din Nord. Soţia lui, 

Grusche, era o nemţoaică venită iniţial ca bucătăreasă în 
taberele de muncitori, pe vremea când abia se descoperise 
petrolul. Cei doi se cunoscuseră la o seară de dans, într-o 
zi când George era pe uscat, iar gurile rele spuneau că se 
căsătoriseră pentru că pe ea nu o deranja să rămână 
singură cât el lucra la far. Bărbatul mai avusese iubite, dar 
toate îi ceruseră să renunţe la munca lui. 

Perez o cunoştea pe Grusche mai bine decât pe soţul ei. 
Femeia se înscrisese la cursurile de arte plastice pe care le 
organiza Fran, iar cele două se împrieteniseră. Uneori, 
când mergea în Lerwick la vreun film sau concert şi rata 
feribotul spre Unst, se întâmplase ca Grusche să mai 
rămână peste noapte la ei, în Ravenswick. Îşi dăduse 
demisia de la şcoala de pe insulă, iar acum gătea la 
Springfield. Perez ştia toate astea fără să aibă nevoie să 
verifice vreo informaţie. În Shetland, toată lumea ştia 
astfel de amănunte domestice. 

Când Perez ajunse la fermă îi găsi pe soţii Malcolmson 
în bucătărie. Grusche făcea pâine, frământând aluatul pe 
un fund de lemn de pe masă. Era o femeie înaltă, cu 
trăsături puternice, mai degrabă deosebite decât 
atrăgătoare. Îl văzu trecând prin dreptul ferestrei şi îi făcu 
semn să intre. 

— Mi-a spus Caroline că eşti pe-aici, spuse femeia. Mă 
bucur că te ocupi tu de asta, Jimmy. 

Avea un accent german amestecat cu cel din nordul 
Insulelor Shetland. Grusche se întoarse către soţul ei, care 
moţăia pe un taburet de lângă sobă. 

— El e Jimmy Perez, bărbatul lui Fran. [i-am vorbit 
despre el. 

Femeia făcu o pauză. 

— George n-a prea dormit. A stat de vorbă aproape toată 
noaptea cu copiii despre ce s-a întâmplat. 

Perez se întrebă ce părere ar fi avut Lowrie şi Caroline 
dacă ar fi auzit că-i consideră cineva copii. li întinse mâna 
lui George, care se ridică pe jumătate ca să-i răspundă la 
salut. A 

— Trebuie să vă pun nişte întrebări. Intrebări delicate. 

Cred că înţelegeţi. 

— Normal, Jimmy. Eşti nevoit să faci asta. Aşteaptă doar 
o clipă. 

Femeia făcu o bilă din aluat şi o puse într-un castron 
crem de ceramică. Apoi acoperi recipientul cu un şervet 
curat înainte să-l pună pe plită. Perez se întrebă dacă 
femeia vorbea mereu în numele amândurora. 

— Vrei ceai sau deja ţi-e rău de cât ai băut? 

— Nu, mersi. 

Detectivul se aşeză la masă cu Grusche. Femeia zâmbi. 

— Deci înoţi deja în ceai, Jimmy. După bunul obicei din 
Shetland. 

— Cât de bine o cunoşteai pe Eleanor Longstaff? 

— Ne-am întâlnit cu ea de câteva ori. 

În continuare, femeia părea să vorbească în numele 
amândurora. 

— O dată la Durham, când era şi Lowrie acolo. lar mai 
de curând după ce s-au mutat cu toţii la Londra. Erau 
prieteni, cred. Au mers la nunta lui Lowrie în Kent acum 
câteva săptămâni, iar Eleanor a fost domnişoară de 
onoare. O tânără tare drăguță. Aproape că devenise ea 
centrul atenţiei. 

— Cum a ales fiul vostru o facultate în Anglia? 

Pentru cei mai mulţi locuitori din Shetland, chiar şi 
Glasgow sau Stirling reprezentau o provocare. 

— Datorită mie! spuse Grusche zâmbind. L-am crescut 
cu ideea că există o lume pe care s-o exploreze. Şi am 
ambiţii pentru el. Ştii cum sunt femeile cu un singur copil, 
Jimmy - ştii cât de feroce suntem când vine vorba de ei! 
Plănuisem să meargă la Oxford sau Cambridge, dar el s-a 
gândit că s-ar putea să fie puţin depăşit acolo. Durham a 
fost un compromis. 

Și George? se întrebă Perez. El ce credea despre faptul 
că fiul lui era atât de departe? 

— Ce părere aveai despre Eleanor Longstaff? 

— Îmi plăcea de ea! Era foarte distractivă, foarte 
teatrală. Genul de persoană căreia-i place să joace roluri, 
să impresioneze publicul. Imi plăcea să discutăm despre 

artă şi politică. 

Făcu o pauză. 

— Dar m-am bucurat când Lowrie a ales-o pe Caroline. 

Grusche se opri din nou. 

— Unele persoane sunt ca un tort uriaş cu ciocolată, nu 
crezi, Jimmy? Nu te poţi bucura de ele decât în porţii mici. 
Nu mi-o pot imagina pe Eleanor mutându-se pe Unst. 

— Dar crezi că Lowrie şi Caroline o să se întoarcă? 

— Poate. Noi ne-am bucura, nu-i aşa, George? 

El zâmbi. 

— Da, m-aş bucura să ne vedem nepoţeii crescând şi să 
avem o mână de ajutor la fermă. 

— Nu putem să ne facem planuri din astea, spuse 
Grusche pe un ton aspru. Nici despre copii, nici despre ce- 
o să facă Lowrie şi Caroline odată ce vin aici. Dar mi-a fost 
dor de el când a plecat şi ar fi minunat să-l văd din nou 
aici. 

— S-a pus vreodată problema ca Lowrie să rămână într-o 
relaţie cu Eleanor? leşeau împreună? 

Perez nu ştiuse acest lucru. Oare asta însemna că 
englezii nu-i spuseseră tot? Sau că totul se întâmplase cu 
atât de mult timp în urmă - o relaţie pasageră pe vremea 
studenţiei - că uitaseră? Poate că oamenii din Shetland 
aveau o memorie mai bună decât prin alte părţi. 

Grusche dădu din umeri. 

— A ieşit cu Eleanor de două ori. Era o femeie 
atrăgătoare. 

George se ridică şi se sprijini de sobă. 

— Femeia aia i-a frânt inima, spuse bărbatul. Trebuie să 
fim sinceri cu Jimmy. Oricum o să afle lucrurile astea. E 
imposibil să ascunzi aşa ceva. 

— Lowrie avea nouăsprezece ani, spuse Grusche. Era 
doar un băiat. Plecase pentru prima oară de acasă. Era de 
aşteptat să fie atât de afectat de despărţire. 

— Aduc-ţi aminte că s-a întors amenințând că o să se lase 
de facultate! zise George. Tu chiar te-ai gândit că ar vrea 
să se sinucidă! Ai spus despre ea că-i o vrăjitoare! 

— Exageram, răspunse femeia. Şi la fel şi el. A întâlnit-o 

pe Caroline, care e înţelegătoare şi nu se joacă. 

— Genul ăsta de femeie era Eleanor, Jimmy. 

Lui Perez i se părea că George se gândea de două ori 
înainte să rostească fiecare cuvânt, că încerca să-i 
transmită un mesaj ascuns. 

— Era o persoană generoasă, caldă şi amuzantă, dar nu 
prea bună la suflet. Nu-i păsa de cum se simte nimeni 
altcineva în afară de ea şi era mereu în căutarea 
următoarei senzaţii tari. 

Perez îl privi pe bărbat. Se gândi că George rumegase 
toate astea de când fusese descoperit cadavrul lui Eleanor 
Longstaff. 

— Mai e ceva ce ar trebui să ştiu? 

George ezită, după care clătină din cap. 

— Nu. Dar când am auzit că a fost ucisă, să ştii că nu m- 
am mirat. 

Capitolul XIII 


Willow Reeves privi cum dricul din Lerwick se 
îndepărtează cu trupul lui Eleanor, trecând de Sletts, până 
dispăru în spatele centrului comunitar Meoness, unde în 
urmă cu două zile femeia dansase la petrecere. De la 
distanţa aceea, lumina soarelui reflectată în vopseaua 
neagră făcea maşina să pară un gândac lucios. Eleanor 
Longstaff urma să ajungă diseară pe feribotul spre sud, iar 
mâine la morga de la Aberdeen a doctorului Grieve. 

Willow se întoarse ca să o privească pe Vicki Hewitt la 
lucru. Până acum, şefa echipei de criminalişti nu 
descoperise nimic interesant în locul unde fusese găsită 
Eleanor. Pământul era prea tare ca să fi rămas urme de 
paşi, iar buruienile creşteau până la marginea micului lac. 
Nu erau nici noroi, nici nisip. Când o scoseseră din apă, 
găsiseră o lovitură la cap, exact cum anticipase James 
Grieve. Pe spatele rochiei scumpe din mătase 
descoperiseră urme de sânge, deşi cadavrul rămăsese 
destul de mult timp sub apă şi materialul era îmbibat. Mai 
erau şi nişte urme de iarbă sau de pământ. 

— Asta înseamnă că a fost ucisă altundeva şi adusă aici? 
Că sângele i s-a uscat pe rochie înainte să fie pusă în apă? 

Dacă da, de ce? Pentru că locul are o însemnătate 
anume? Ca s-o facă pe Eleanor să pară perfectă? 

— Mai degrabă târâtă. 

Vorbele lui Vicki se auzeau înfundat din cauza măștii. 
Criminalista arătă spre buruienile turtite pe alocuri şi cu 
tulpinile rupte. 

— Sigur, nu-i obligatoriu, fiindcă urma asta puteau s-o 
lase oricând în ultima perioadă şi nişte turişti încălţaţi cu 
bocanci grei, dar e posibil, nu crezi? Aşa s-ar explica şi 
petele de iarbă de pe spatele rochiei. Şi nu cred că a fost 
ucisă prea departe de-aici. N-am văzut urme în vegetaţia 
de lângă pârleaz. 

Începu să se mişte lent, aproape aplecată până la 
pământ, dând la o parte cu mâinile înmănuşate buruienile 


e 91 œ» 


şi ierburile de mlaştină. Se opri unde iarba era mai scurtă, 
păscută de oi, apoi se aplecă iar şi luă un obiect atât de 
mic încât Willow nici nu-şi dădu seama ce era şi-l puse 
într-o pungă pentru probe. 

— Ce-ai găsit? 

— Încă nu sunt sigură. Aşteaptă o clipă. 

Vicki îşi continuă căutarea cu degetul şi se aplecă din 
nou să pună ceva în altă pungă. 

Willow purta botoşi de protecţie, dar rămase pe loc până 
o chemă Vicki. Erau aproape de marginea prăpastiei, iar 
zgomotul valurilor şi briza mării îi tăiau răsuflarea. Prin 
iarbă erau risipite flori de armeria şi viorele. Vicki îi puse 
în palmă săculeţii cu probe. 

— Bucăţi de hârtie, zise Willow cu dezamăgire. Ar putea 
fi orice. 

— Nu e ceva ce ai găsi în mod normal aici, spuse Vicki, 
nu e vreun ambalaj de bomboană sau o pungă de chipsuri. 
Şi, oricum, de ce ar rupe-o cineva? 

— Dar ce e, de fapt? 

— E ceva tare, lucios. Aş zice că a fost o fotografie. 

Willow se gândi la ce-i spuse Vicki. Cine mai 
developează fotografii? Lumea face poze digitale şi le 
încarcă pe Facebook şi Twitter! 

— Bun, cineva a rupt o fotografie pe-aici. Poate a făcut-o 
la nervi? Ar fi bine să găsim şi celelalte bucăţi. 

Vicki râse. 

— La cum bate vântul, trebuie să fi ajuns aproape în 
Norvegia până acum! Bucăţile astea s-au agăţat în firele de 
iarbă mai înalte. 

În apropiere de prăpastie, furtunile puternice 
aruncaseră pe uscat pietre rotunde, netezite de apă. Unele 
erau mari cât un bebeluş, abia le putea ridica şi un om în 
toată firea, însă fluxul le aruncase de jos ca pe nişte 
mărgele de sticlă. 

— Unul dintre bolovanii ăştia poate fi arma crimei. 

Vicki întinse mâinile deasupra capului şi îşi masă spatele 
încordat. 

— Cu toate că, dacă aş fi fost în locul ucigaşului, aş fi 


e 92 œ 


aruncat pietroiul înapoi în mare. 

— Prin urmare, nu a fost omor premeditat, zise Willow 
mai mult pentru sine. Ucigaşul nu a venit cu o armă. 

— Asta dacă nu cumva cunoştea zona şi a stabilit 
întâlnirea în mod deliberat aici. Iar victima probabil dădea 
să plece sau se întorsese cu spatele. Nu a fost vorba de 
autoapărare sau de o bătaie care a degenerat. 

Willow nu şi-o putea imagina pe imaculata Eleanor într-o 
luptă corp la corp. 

— Oare e posibil să fi rămas urme de sânge şi pe hainele 
ucigaşului? Am făcut pachet hainele pe care le purtau 
prietenii ei şi le-am trimis în sud. Încă n-au venit 
rezultatele analizelor. 

— Poate nu de la prima lovitură, dar ar fi fost greu de 
evitat dacă ai târât cadavrul şi pe urmă l-ai şi aranjat într-o 
poziţie anume. 

Vicki se încruntă. 

— O să iau nişte mostre de buruieni. Sper să găsesc 
urme mici de sânge şi pe iarbă, mai ales dacă ucigaşul a 
târât-o pe Eleanor de picioare, ca să nu se murdărească. Şi 
încălţările, şi şosetele ar trebui să fie ude. Nu ar fi putut să 
aşeze cadavrul cu atâta precizie fără să intre în apă. 

— Dacă nu cumva şi ucigaşul era desculţ. 

Willow tăcu. 

— Sandy a făcut ieri o cercetare rapidă a zonei. 

Vicki pufni. 

— Ai văzut tu bărbat pe lumea asta care să caute ceva 
cum trebuie? Bărbatu-meu e complet pierdut. Aruncă un 
ochi şi pe urmă începe cu „Vicki, ce-ai făcut cu 
echipamentul meu de fotbal?” şi, ca un făcut, tot eu i-l 
găsesc, fiindcă e mai uşor decât s-o facă el! 

— Deci crezi că sunt pe-aici? 

Willow nu ştia că Vicki Hewitt e căsătorită şi, pentru o 
clipă, îşi pierdu concentrarea, întrebându-se dacă avea şi 
copii. 

— E posibil. 

Vicki se aplecase din nou, pipăind cu mâinile înmănuşate 
printre bolovani. Apoi se aşeză pe burtă şi băgă mâna în 

solul nisipos de la marginea prăpastiei, dar nu găsi nimic. 
Se ridică şi se întinse din nou. 

Willow se întrebă cu ce se ocupa soţul lui Vicki, dacă nu- 
l deranjau plecările ei intempestive la locurile unde 
fuseseră săvârşite crime. Ea, una, nu reuşise să găsească 
un bărbat care să-i accepte plecările frecvente şi 
neaşteptate. 

— Aş trimite o echipă să caute ca lumea, spuse Vicki. 
Dar dacă pe ucigaş îl duce mintea măcar puţin, încălţările 
au fost înghiţite de reflux acum mult timp. 

Criminalista se apropie de marginea zonei delimitate, 
începu să-şi scoată combinezonul şi îşi dădu la o parte 
masca, ca să poată vorbi normal. 

— Prin urmare, ucigaşul n-a intrat în panică, spuse 
Willow. 

În largul mării, valurile aruncau de colo-colo un 
pescador. Urmărindu-l, detectivei i se făcu puţin greață. 

— Nu a lovit-o pe Eleanor în cap într-un moment de furie 
oarbă şi apoi a fugit. Nu, a avut timp după aceea să arunce 
în apă arma crimei, sandalele şi pelerina pe care o purta 
femeia ultima oară când a fost văzută, poate că a rupt 
fotografia şi a risipit bucăţile, apoi s-a întors pe drum de 
parcă nimic nu s-ar fi întâmplat. Probabil că era dimineaţa 
devreme şi soarele deja răsărise. 

— Cum a ajuns telefonul pe dealul de lângă centrul 
comunitar? 

Vicki împacheta şi începuse să coboare ducând cutia 
mare, argintie, în care îşi ţinea tot echipamentul. 

— Nu ştiu. Nu a fost lăsat acolo ca pistă falsă. Criminalul 
voia să găsim cadavrul, altfel de ce n-a aruncat-o şi pe 
Eleanor în mare odată cu lucrurile celelalte? Dacă i-am fi 
găsit trupul jos, pe mal, probabil că am fi crezut că e vorba 
de un accident. La urma urmei băuse, multă lume poate 
confirma asta. O rană la cap n-ar fi fost băgată de seamă 
printre multe altele şi nici nu se punea problema să 
supravieţuiască unei asemenea căzături. 

Willow se gândi că până la prăpastie nu era o distanţă 
mai mare decât până la micul lac. In plus, ar fi fost şi mai 

uşor, fiindcă iarba era mult mai scurtă. 

— Poate că Eleanor şi-a scăpat telefonul mai pe la 
începutul serii? 

Vicki se întoarse ca s-o aştepte pe detectivă lângă 
pârleaz. 

— Dar cineva a trimis e-mailul ăla la două noaptea. De 
ce ar fi ieşit Eleanor la plimbare la ora aia? Şi de ce ar fi 
plecat de la îngrăditura de piatră de lângă centru ca să 
meargă în cealaltă direcţie, înspre lac? Sunt prea multe 
întrebări şi nimic nu se leagă. 

Willow îşi zise din nou că acolo avusese loc o întâlnire. O 
întâlnire stabilită dinainte. Încercă să-şi imagineze cum se 
desfăşuraseră lucrurile. Eleanor aştepta, dârdâind poate, 
cu pelerina înfăşurată peste hainele de petrecere, ca să se 
încălzească. Oare aţipise? Oare până la urmă fusese luată 
prin surprindere de persoana pe care o aşteptase? Sau 
ucigaşul se mişcase în tăcere prin iarbă, ca una dintre 
fantomele lui Eleanor, omorând-o fără ca ea să-şi dea 
măcar seama ce se întâmplă? 


Mai târziu, în drum spre intrarea impunătoare de la 
Springfield, Willow se întâlni cu Perez. 

— Cum ţi-a mers cu soţii Malcolmson? 

— A fost interesant... 

Perez făcu o pauză, se uită peste umăr şi abia atunci 
Willow îl zări pe lan Longstaff, care-l aştepta pe detectiv în 
umbra centrului comunitar. 

— Dar o să-ţi spun mai multe mai târziu. 

Aleseră camera galbenă, luminată din când în când de 
soare. Willow îl rugă să pună el întrebările - Perez mai 
interacţionase cu lan, iar ea îşi dădea seama că bărbatul o 
priveşte cu neîncredere. Cele mai multe femei pe care le 
cunoştea el lucrau în mass-media şi erau stilate, aranjate şi 
nevrotice, n-aveau părul vâlvoi şi nici nu erau îmbrăcate la 
mâna a doua. Willow se aşeză cu atenţie pe un scaun, în 
afara razei lui vizuale. r 

— Înţeleg că-ți este greu, spuse Perez. Îmi pare rău. 

— Nu-nţelegi nimic! 

Longstaff se aplecă peste masă. 

— M-am îndrăgostit de Eleanor din clipa în care am 
văzut-o! Mai bine aş fi şi eu mort. 

În cameră se lăsă tăcerea. Willow reuşea să distingă 
sunetele de afară - culicii de pe deal şi nelipsitele oi. 
Încordarea din încăpere era atât de deranjantă, încât se 
întrebă dacă nu cumva era cazul să intervină. Perez era un 
om care ţinea foarte mult la intimitatea lui, nu avea să-i 
explice lui lan că şi iubirea vieţii Jui fusese ucisă. Ea nu 
putea s-o facă în locul lui Perez, însă putea să pună o 
întrebare nevinovată până-şi revenea el. În cele din urmă 
hotări să aştepte. Nu era în măsură să se bage între cei 
doi. 

— Desigur, spuse Perez într-un final, sentimentul de 
vinovăţie e cel mai rău. Gândul că ai fi putut să faci ceva, 
felul în care îţi derulezi în cap diverse scenarii... 

Se lăsă din nou tăcerea, după care Longstaff încuviinţă 
din cap. 

— Ar fi trebuit să ies şi s-o chem înăuntru, în noaptea de 
după petrecere. Ar fi trebuit s-o protejez. 

— Avea nevoie să fie protejată? Ştiai că ar putea fi în 
pericol? Lucra în mass-media, iar persoanele publice pot 
să atragă atenţia cui nu trebuie. 

Perez vorbea atât de încet că Willow era nevoită să 
asculte cu mare atenţie ca să-l înţeleagă. 

— Eşti inginer de sunet şi lucrezi tot în branşă. Sigur 
înţelegi asta. 

— Crezi că o urmărea vreun obsedat? 

Longstaff îl pironi cu privirea pe detectiv. 

— Nu, nu se pune problema. Ea nu apărea niciodată la 
televizor. Şi mi-ar fi spus dacă avea probleme. 

— Proiectul ăsta la care lucra - proiectul care s-ar părea 
că a declanşat... 

Detectivul ezită, părând să caute cuvântul potrivit. 

— „„.neînţelegerea dintre voi după petrecere, când 
stăteaţi la un pahar cu prietenii voştri - îmi poţi spune 
ceva despre el? Lucrai şi tu la el, la partea de sunet? 

— Încă nu era nevoie de mine, răspunse Longstaff. E în 

etapa de pre-producţie. Eleanor alesese un scenarist, dar 
încă nu era sigură de forma finală. Citea mărturii, mărturii 
ale unor oameni inteligenţi, cu capul pe umeri, convinşi că 
au văzut fantome. A spus că nu vrea un film de o oră 
despre scrântiţi şi dubioşi. 

— Şi a aflat povestea Micuţei Lizzie. 

Perez se uita în jos, spre mal, pe gemuleţul de lângă el, 
de parcă se aştepta să vadă fantoma unui copil ieşind din 
mare. 

— O fetiţă care trăit în casa asta în anii '20, a murit în 
timpul fluxului şi s-a întors să-i bântuie pe cei care nu au 
copii. 

Și pe tinerii care se îmbată. 

Longstaff nu-i răspunse pe loc. 

— Aşa sună povestea? Că o văd numai cei care nu au 
copii? Eleanor nu mi-a zis asta. 

Bărbatul făcu din nou o pauză. g 

— Sau poate că mi-a zis, dar n-am fost atent. Incepusem 
să-mi pierd răbdarea cu ea. Acum mi se pare urât ce-am 
făcut - urât şi nepotrivit. Aş da orice s-o am înapoi şi s-o 
ascult cum turuie despre proiectele ei favorite. 

— Poveşti sunt o mulţime. 

Perez zâmbi şi se întoarse puţin, cât s-o prindă şi pe 
Willow în câmpul vizual. 

— Aşa se întâmplă cu fantomele. 

— Eu n-am crezut niciodată în supranatural, zise 
Longstaff. 

— Dar acum? 

— Acum înţeleg de ce oamenii ar vrea să creadă. Ne 
bucurăm de orice mod în care putem păstra legătura asta. 

— Eleanor a vorbit cu cineva de aici, din Unst, despre 
Micuța Lizzie? A stabilit vreo întâlnire cu cineva care 
susţinea că a văzut fantoma? 

Longstaff dădu din umeri. 

— Probabil că vorbise cu Lowrie despre asta. Sunt 
prieteni de multă vreme, de la facultate. Ar fi fost un 
contact bun pentru ea. 

— S-a întâlnit cu Lowrie ca să discute? Poate la Londra, 

când proiectul era abia la început? 

Willow se întrebă unde voia să ajungă Perez cu 
întrebările. Poate credea că Lowrie era bărbatul cu care 
fusese văzută Eleanor la restaurant, dar Caroline cu 
siguranţă şi-ar fi recunoscut iubitul, chiar dacă l-ar fi văzut 
din spate, într-un bar aglomerat, nu-i aşa? 

— Nu ştiu. 

Longstaff începea din nou să-şi piardă răbdarea. 

— Şi nu ştiu nici cum ne vor ajuta întrebările astea să 
aflăm cine a ucis-o pe Eleanor. 

Bărbatul stătea picior peste picior, iar cu unul dintre ele 
bătea în podeaua de lemn lustruit, transmițând parcă un 
ciudat cod Morse. 

În vreme ce zgomotul o scotea din minţi pe Willow, pe 
Perez nu păreau să-l deranjeze nici bocănitul, nici spusele 
bărbatului. 

— Pentru că înţeleg că Eleanor şi Lowrie au fost foarte 
apropiaţi pe vremea facultăţii. Au fost împreună, nu-i aşa? 
Poate era firesc să-l întrebe pe el despre toate lucrurile 
astea. 

Longstaff râse cu jumătate de gură. 

— Nell a avut o sumedenie de relaţii în facultate. După 
spusele ei, i-a luat la rând pe toţi cei din cercul de teatru. 
Poate că Lowrie a crezut că e special dar, din punctul ei de 
vedere, a fost doar unul dintre mulţi alţii. 

Bărbatul făcu o pauză. 

— Tot nu înţeleg cum o să ne ajute asta să-l găsim pe 
ucigaş. 

Longstaff reîncepu să bată din picior. 

— Îmi pare rău că mă repet, spuse Perez, dar e 
important să aflăm dacă Eleanor a vorbit cu cineva de-al 
locului, cineva cu care a stabilit să se întâlnească, poate 
chiar în noaptea în care a murit. 

— Nu era atât de nebună să se plimbe în creierii 
dimineţii să se vadă cu un străin! 

— Serios? 

Detectivul zâmbi din nou. 

— Majoritatea considerăm că Insulele Shetland sunt un 

loc singur. Nu ne încuiem uşile şi umblăm singuri noaptea. 

— Unul dintre voi a ucis-o! 

— Serios? 

Intrebarea se repetă precum refrenul unui cântec. 

— Cele mai multe crime din Marea Britanie sunt comise 
de cunoştinţe ale victimei. Cred că e mult mai probabil s-o 
fi ucis unul dintre prietenii voştri. 

Longstaff îl pironi cu privirea, dar nu-i răspunse. Câteva 
clipe se uitară fix unul la celălalt, în tăcere. 

Odată încheiată discuţia, cei trei ieşiră. Părul lui Willow 
flutură în bătaia vântului până şi-l scoase din ochi şi din 
gură şi îl legă la spate. 

— Nu cred că a ucis-o unul dintre prietenii ei. 

Era clar că lan Longstaff rumegase ultimul lucru spus de 
Perez. Rostise cuvintele pe neaşteptate. 

— O adorau. _ 

Niciunul dintre detectivi nu-i răspunse. Il priviră cum se 
urcă în maşina lui mare şi pleacă. 


În seara aceea ei mâncară în bucătărie, iar clienţii 
pensiunii în sufragerie. David, partenerul lui Charles, 
venise târziu din Lerwick, aducând peşte de la magazinul 
Blydoit. Prăji la foc iute nişte scoci, apoi le aduse o tocană 
gustoasă de miel. Era un bărbat energic, foarte tăcut şi 
sobru. Predase limbi clasice la o universitate din provincie, 
iar Willow se întrebă ce-i adusese laolaltă pe cei doi - 
profesorul şi magicianul nu păreau să aibă prea multe în 
comun. David lăsă tava în mijlocul mesei, la îndemâna lor. 
Pentru ca masa să fie desăvârşită, primiră şi pâine făcută 
în casă şi unt de Shetland. 

— Pâinea e de la Grusche Malcolmson, spuse bărbatul în 
timp ce ieşea din cameră, nedorind să-şi aroge meritul 
altcuiva. Ea coace pentru noi. 

David se opri. 

— Dacă întreabă cineva, sunteţi rude cu noi. Oaspeţii nu 
au voie în bucătărie. Astea-s regulile, adăugă zâmbind cu 
jumătate de gură. 

Willow încuviinţă din cap distrată, pentru că se gândea 

la altceva. Grusche era mama mirelui de la petrecerea de 
hamefarin”. Altă martoră. Altă suspectă. In Shetland erau 
prea multe legături. La fel era şi în Hebridele exterioare. 

— Aşadar, Sandy, începu detectiva, ai dus trupul lui 
Eleanor pe feribot pentru James Grieve. Mai ai vreo veste 
pentru noi? 

Tânărul părea un elev scos la ascultare în faţa clasei, 
nesigur pe el şi roşu la faţă. 

— Doar am confirmat ce mi-au spus prietenii lui Eleanor. 
Am vorbit cu cei de la staţia de feribot şi mi-au spus că au 
venit în Shetland vineri seară. Au avut două camere la 
clasa întâi şi două maşini. Niciunul n-are cazier. Am datele 
de contact ale rudelor ei şi ale colegilor de la muncă. 
Mama ei, Cilla, a aflat ieri de moartea lui Eleanor. 
Aşteaptă o vizită de la Jimmy. O să fie acasă, nu la muncă. 

Sandy făcu o pauză ca să-şi tragă sufletul şi ridică 
privirea din tocană. 

Willow se întrebă dacă ar fi fost arogant din partea ei să- 
l felicite, dar se abţinu. 

— Şi tu, Jimmy? Ai aflat ceva de la părinţii lui Lowrie? 

Perez nu răspunse imediat. 

— În facultate, Lowrie a fost îndrăgostit de victima 
noastră. Se pare că a fost marea lui iubire. Într-o vacanţă 
s-a întors acasă amenințând că se lasă de facultate, iar 
părinţii lui şi-au făcut griji că vrea să se sinucidă. 

— A fost doar un episod melodramatic sau crezi că mai 
contează după atâta vreme? 

Willow se gândi că probabil era, la rândul ei, lipsită de 
inimă, pentru că nu-şi amintea să-şi fi făcut probleme în 
privinţa vreunui bărbat din viaţa ei. De unii fusese atrasă 
şi relaţia îi făcuse plăcere, dar după câteva luni se plictisea 
de toţi şi îi părăsea sub un pretext oarecare. 

Perez ridică din umeri. 

— Poate că asta ne spune mai multe despre Eleanor. 
Poate că-i plăcea să obţină astfel de reacţii. 

— Prin urmare, spuse Willow, dacă avea o aventură, o 
făcea nu pentru că avea nevoie de sprijin emoţional după 
ce a pierdut sarcina, ci mai degrabă voia să-şi 

condimenteze puţin existenţa. 

— Se poate. 

Perez se gândi la spusele lui Willow. 

— Sau poate că voia să fie iubită. După ce vorbesc cu ai 
ei şi cu prietenii din Londra s-ar putea să-mi fie mai clar. 

Făcu o pauză. 

— Crezi că are vreun rost să încercăm să dăm de fetiţa 
asta pe care a văzut-o Eleanor pe plajă în după-amiaza în 
care a murit şi pe care Polly a văzut-o la petrecere? 

— Ai început şi tu să crezi în fantome, Jimmy? 

Willow îi vorbise pe un ton glumeţ. Spera că n-o să se 
înmoaie. 

— Mă întrebam dacă nu cumva e un potenţial martor, 
răspunse Perez. Dacă Eleanor nu cumva a plecat de la 
cazare în căutarea ei. 

— Corect. 

Femeia dădu din cap spre Sandy. 

— Te ocupi tu de asta cât e plecat Jimmy în excursie în 
sud? Vezi dacă poţi s-o găseşti pe Micuța Lizzie. 

Willow o spusese în glumă, dar observă că Jimmy nu 
râdea. 

Capitolul XIV 


Polly nu suportase niciodată bine stresul. Câteodată se 
simţea fragilă, ca una dintre vazele de porțelan favorite ale 
mamei ei, de parcă ar fi lipsit doar un zgomot mai puternic 
sau o mişcare greşită ca să crape sau să cadă şi să se 
fărâme. Niciodată nu se dusese la psiholog ca să discute 
despre anxietatea ei, aşa că o admira pe Eleanor pentru că 
urmase un tratament, chiar şi pentru scurtă vreme. I se 
părea că spitalele de psihiatrie, chiar şi clinicile private 
pline de celebrităţi care se luptă cu tot felul de 
dependente, aduc cu sine un stigmat social. 

Cea mai grea fusese perioada imediat după ce terminase 
facultatea. Lucrase la o bibliotecă publică din centru, unde 
tinerii dădeau buzna la calculatoare ca la păcănele, iar 
membrii cercului de lectură cereau cărţi pretenţioase, de 
ficţiune contemporană, în loc de operele clasice pe care li 
le oferise Polly. Şefa ei era o femeie gălăgioasă care nu 
suporta slăbiciunea şi pretenţiozitatea şi o acuzase pe 
Polly că le afişează pe ambele. Femeia avea dinţi gri şi 
mirosea urât, iar cele două se antipatizaseră din prima 
clipă. 

Eleanor găsise în The Guardian anunţul pentru postul de 
la Biblioteca Sentiman. 

Ţie-ţi plac toate ciudăţeniile astea, Poli. De ce nu 
încerci? 

Încă un motiv să-i fie recunoscătoare. 

Acum erau la Sletts, iar Polly simţea cum încordarea şi 
presiunea îi apasă fruntea şi ochii. Mary Lomax nu le mai 
stătea pe cap, însă toţi trei se simțeau constrânşi, îşi 
alegeau vorbele cu grijă, de parcă i-ar fi ascultat cineva. 
Sună telefonul fix. Pentru o clipă nu făcură altceva decât 
să se uite la aparat. Aşteptau oare un alt mesaj de dincolo, 
de la Eleanor? Polly ridică receptorul şi răspunse. Caroline 
îi vorbi pe un ton obişnuit, aproape vesel. Din nou, lui Polly 
i se părea ciudat că femeia era atât de liniştită şi 
controlată în condiţiile în care îi murise cea mai bună 

prietenă. 

— Grusche se întreba dacă n-aţi vrea să veniţi la cină 
aici, la Voxter. Aşa mai ieşiţi şi voi din casă. 

Pe drum spre centrul comunitar se pomeniră vorbind 
degajat pentru prima oară în ziua aceea. Discutau despre 
Willow şi Perez, despre cât de ciudaţi erau pentru nişte 
poliţişti, despre cât de diferiţi erau faţă de oricare detectiv 
din Londra, despre interviurile de la Springfield. Şi despre 
Eleanor. Evocau anecdote şi crâmpeie de amintiri ale 
clipelor petrecute împreună. Până şi lan părea să fi scăpat 
pentru puţin timp de furie. La un moment dat, se opri în 
mijlocul drumului şi declară: 

— Treaba cu Eleanor e că uneori era extrem de 
enervantă. 

Marcus şi Polly râseră surprinşi, aprobându-l, apoi îşi 
continuară plimbarea. 

Când trecură pe lângă case, pe lângă ferma veche, 
aparent abandonată, şi pe lângă clădirea cea nouă, Polly 
simţi tentaţia să spună ceva despre fetiţa pe care o văzuse. 

Cred că fantoma despre care vorbea Nell locuieşte pe- 
aici. Am văzut-o jucându-se pe plajă. Nu e deloc fantomă. 

În cele din urmă nu spuse nimic. Ar fi fost o lipsă de 
respect faţă de Eleanor şi nu voia să le amintească 
celorlalţi că atmosfera din ultima oră petrecută cu prietena 
lor fusese ciudată şi puţin stânjenitoare, însă tot aruncă o 
privire pe furiş pe fereastră când trecu pe lângă clădire. 
Tot nu putea să vadă nimic prin geamul murdar al casei 
vechi. I se păru că observă o uşoară strălucire caldă în 
colţul camerei, poate urmele unui foc. Uitându-se la horn, 
văzu că prin el ieşea un firicel de fum, iar în aer se simţea 
miros de cărbuni. În rest, nici ţipenie de om. 

Pe frânghia casei noi erau şi mai multe rufe: haine 
casual de femeie şi un rând de cardigane minuscule şi 
pulovere de bebeluş - nimic din ce ar fi purtat o fetiţă de 
zece ani. Pe terasă era şi un cărucior. Polly rămase în 
urma celorlalţi. Ziua era în continuare frumoasă, iar 
fereastra rămăsese deschisă. Dinăuntru se auzea o melodie 
country de la un radio, apoi un bebeluş începu să plângă şi 

vocea unei femei încercă să-l liniştească. 

În bucătăria soţilor Malcolmson se simţea miros de 
carne gătită, iar Polly era sigură că avea să trăiască un 
moment jenant amintindu-le tuturor că e vegetariană şi că 
apoi o să urmeze agitația în care i se căuta ceva de 
mâncare: nelipsita omletă sau o bucată de brânză veche. 
Se părea însă că Lowrie şi Caroline se ocupaseră deja de 
asta, căci Grusche scoase din cuptor o tartă cu ciuperci, 
praz şi arpagic crescut în casă. Femeia lăsă tarta pe plită, 
iar ceilalţi aşternură faţa de masă şi umplură paharele. 

Pentru o vreme nu pomeniră nimic de Eleanor. lan şi 
George beau vârtos, iar Polly îşi zise că erau chitiţi să se 
îmbete. Tot ce ştia despre George era că fusese cândva 
paznic la far. Lowrie îi povestise despre copilăria lui, 
despre cum tatăl lui avea ritualul să lipsească o lună din 
două. 

— Administraţia Farurilor îl trimitea pe Muckle Flugga 
cu elicopterul şi uneori vremea era atât de rea încât nu 
putea să se întoarcă acasă. 

— Trebuie să fi fost greu pentru tine, îi răspunsese. 

Şi ea, şi Lowrie erau singuri la părinţi, iar tatăl ei o 
răsfăţase. În fiecare zi abia aştepta să-l vadă întorcându-se 
de la fabrica unde lucra ca supraveghetor, abia aştepta să 
audă sunetul cheii în broască. Nu-şi putea imagina 
copilăria fără el. 

— Chiar deloc! spusese Lowrie râzând. Mama m-a 
răsfăţat până peste cap. Iar pe atunci nu era aşa de ciudat. 
Mulţi părinţi lucrau pe mare sau pe platformele petroliere. 
Aproape că-mi era mai uşor când era plecat. I-a fost greu 
să se obişnuiască cu traiul în comun. Dacă acum pare 
puţin ciudat, să ştii că de la asta i se trage. 

Polly se întrebă dacă George începuse să tragă la măsea 
zdravăn de pe vremea când lucra pe insulă. Cu siguranţă 
nu aveau voie cu alcool la far, aşa că poate compensase 
când era acasă. Şi asta devenise un ritual. Părinţii lui 
Lowrie i se păreau ciudaţi. Grusche era cultă. Ştia multe 
despre cărţi şi filme şi vorbea despre plăcerea ei 
săptămânală: o excursie până la centrul artistic Mareel din 

Lerwick. 

— Nu sunt numai blockbustere americane, să ştii. Mai 
avem parte şi de nişte pelicule art house. Abia aştept să ies 
la pensie ca să primesc un ceai gratis la filmele de după- 
amiază. 

George părea complet absorbit de munca de la fermă şi 
nu era interesat de nimic din afara Insulelor Shetland. 
Grusche era cea care îl vizitase mereu pe Lowrie la 
facultate, cea care-l târâse la spectacole de teatru şi 
expoziţii de artă, epuizându-l cu energia ei. Polly îşi 
amintea că-l mai văzuse pe George o singură dată. Venise 
la ceremonia de absolvire a lui Lowrie şi nu se simţea în 
largul lui într-un costum vechi care nu-i venea prea bine, în 
timp ce Grusche se îmbrăcase cu o rochie splendidă făcută 
chiar de ea. Apoi, imediat după ceremonie, George îi 
dusese pe toţi într-un pub şi le făcuse cinste cu primul 
rând. Părinţii ei stătuseră lângă ea, stingheri: era prima 
oară de ani buni când veneau într-un bar. 

Grusche pomeni prima despre moartea lui Eleanor. 

— Sunteţi foarte norocoşi că Jimmy Perez conduce 
ancheta. E un om bun. Am cunoscut-o pe iubita lui, Fran. 
Era o pictoriţă talentată. 

Nimeni de la masă nu mai spuse nimic. Toate privirile se 
îndreptară spre ea, însă femeia nu păru să bage de seamă 
şi începu să strângă masa. Se opri brusc. 

— Jimmy singur înţelege prin ce treceţi. Şi Fran a fost 
ucisă. 

Din nou se lăsă tăcerea, până când Grusche aduse 
budinca făcută cu rubarbă din grădină şi smântână de 
Shetland, iar Marcus destinse atmosfera cu una dintre 
poveştile lui. Era vorba despre o plimbare cu un botanist 
american bătrân prin deşertul din Yemen. 

Polly nu-l asculta pe Marcus, concentrându-se în schimb 
asupra celorlalţi. Mai auzise povestea şi, oricum, jucase 
dintotdeauna rolul unui observator. Parcă s-ar fi aflat la o 
masă tradiţională cu familia, unde George şi Grusche jucau 
rolul părinţilor. Polly îşi dădu seama pentru prima oară că 
majoritatea prietenilor ei fuseseră singuri la părinţi, sub o 

formă sau alta. Caroline avea o soră mult mai mică, iar 
Eleanor avea nişte fraţi vitregi, cu care nu prea se vedea, 
însă Marcus şi lan erau singuri la părinţi. La fel ca ea. 

Ne-am format propria familie. 

Polly se întrebă dacă lucrul ăsta avea vreo legătură cu 
moartea lui Eleanor. 

Timpul trecea, dar afară încă era lumină. Grusche făcu o 
cafea, iar bărbaţii profitară de acest lucru ca să scoată 
whisky-ul. Făcuseră schimb de locuri aşa încât să stea 
amândoi la un capăt al mesei, cu sticla între ei. Polly 
urmări privirea lui Marcus, iar bărbatul îi făcu cu ochiul. 
Se întrebă dacă el privea tragedia doar ca pe una dintre 
multele lui aventuri. Ar fi fost genul de poveste pe care s-o 
spună clienţilor în jurul focului, când înnoptau undeva în 
munţi: cum plecase el în nordul Angliei ca să 
sărbătorească o nuntă şi ajunsese suspect în cadrul unei 
anchete - pentru că Polly îşi dădea acum seama că erau cu 
toţii suspecți. 

La capătul mesei la care stăteau femeile, Caroline 
vorbea despre planul lor de a se muta în Shetland. 

— Văd că încă te gândeşti la asta, spuse Grusche. Mă 
întrebam dacă nu cumva moartea lui Eleanor te-a făcut să 
te răzgândeşti. 

— Aici eşti mult mai în siguranţă decât la Londra! 

Caroline vorbise pe un ton foarte detaşat, iar Polly se 
întrebă dacă femeia nu era afectată chiar deloc de faptul 
că prietena ei murise. Ea părea singura persoană căreia îi 
păsa. Până şi Lowrie, cândva atât de apropiat de Eleanor, 
părea acum prins într-o conversaţie cu tatăl lui. Sigur, 
Caroline lucra cu statistici şi informaţii obiective. Emoţiile 
nu păreau să aibă vreun loc în viaţa ei în nicio situaţie. 

— De fapt, continuă Caroline, asta m-a convins şi mai 
tare că e decizia corectă. Când are loc o tragedie e bine să 
te sprijine comunitatea. Desigur, la Londra am prieteni 
grozavi, ca Polly, dar cumva nu e acelaşi lucru. 

Deci în curând o să rămân fără niciun prieten. Fără 
familia mea surogat. _ 

Lui Polly îi veni deodată să plângă. Il iubea pe Marcus şi 

când se uita la el cum îi captiva pe bărbaţi cu o altă 
poveste din călătoriile lui aproape că nu mai putea de 
dragul lui, însă relaţia lor nu putea să fie ca aceea cu 
vechile ei prietene. 

Poate Caroline îşi dădu seama că fusese lipsită de tact, 
pentru că se grăbi să adauge: 

— Normal că Polly o să vină în vizită, în fiecare vară, 
când sunt zilele lungi. O să aibă o cameră numai a ei în 
noua noastră casă din Shetland. 

Polly zâmbi, dar hotărâse deja că n-o să se mai întoarcă 
niciodată în Shetland. 

— Aţi stabilit ceva concret? întrebă Grusche. De 
exemplu, când vreţi să fie gata casa? 

Polly se gândi că Grusche era în al nouălea cer numai la 
gândul că fiul ei urma să fie acasă şi voia cât mai multe 
detalii, dar încercând să nu pară prea entuziasmată. Nu 
voia să pară o soacră băgăcioasă. 

— Am vorbit cu nişte agenţi imobiliari azi, cât eram la 
Lerwick. 

O spusese de parcă ar fi mărturisit ceva, iar Caroline se 
uită la Lowrie. Poată că stabiliseră să ţină acest lucru 
secret, iar acum spera să obţină vreun fel de acord tacit 
din partea lui, dar Lowrie vorbea acum cu lan şi nu băgă 
de seamă gestul ei. Femeia vorbi deodată pe un ton plin de 
entuziasm: 

— Am văzut la Vidlin o casă care mi se pare pur şi 
simplu perfectă. E retrasă şi are o grădină uriaşă unde 
putem să cultivăm de toate. Lângă ea e şi un teren pe care 
am putea să-l cumpărăm. În plus, pe lângă Londra, 
preţurile sunt mici de tot! Am tras o raită pe-acolo după- 
amiază, când ne întorceam. E nemaipomenită, Grusche. 
Mi-a plăcut la nebunie! 

Cum poți fi atât de fericită? se întrebă Polly. Eleanor a 
murit! 

— Deci o să licitaţi? 

Grusche se uită la Polly, vrând să-i explice. 

— În Scoţia aşa se fac cele mai multe vânzări de 
imobiliare. Se licitează. 

— Nu. De fapt, spuse Caroline inspirând adânc, 
proprietarii au fost de acord cu oferta pe care le-am făcut- 
o. A trecut ceva timp de când au scos-o la vânzare aşa că, 
dacă reuşim să ne vindem apartamentul îndeajuns de 
repede - iar Lowrie are un coleg care şi-l doreşte de când 
ne-am mutat acolo -, ar trebui să ne mutăm până la 
Crăciun. 

Femeia râse uşor, apoi îşi puse mâna peste gură, parcă 
dându-şi seama în cele din urmă că entuziasmul ei era 
nepotrivit. 

De ce-o fi vrând Caroline să fugă? De muncă? De 
Londra? De mine? 

Polly simţi cum se revoltă din ce în ce mai tare. 

— Of, Caroline! 

Grusche se strâmbă în glumă. 

— Fată rea ce eşti! Acum ce-o să mă fac atunci când 
vreau să vin la Londra pentru o porţie de cultură? Unde o 
să stau? 

— Normal că la mine, spuse Polly. Când Marcus e plecat 
în călătorii sunt singură în apartament şi m-aş bucura să 
ne vedem. 

Grusche bătu din palme. 

— Gata! Deci ne-am aranjat. 

Femeia i se adresă soţului ei: _ 

— Ascultă, George! Ai auzit? In sfârşit nişte veşti bune, 
după atâtea zile cumplite. 

Polly se uită la Ian, aşteptându-se să-l vadă la fel de 
furios ca şi ea. Dar când el ridică privirea din pahar nu se 
vedea că i-ar fi păsat că Eleanor fusese dată uitării în 
discuţia despre cum o să se mute în nord tinerii însurăţei. 


Când se întoarseră la Sletts, soarele se vedea la linia 
orizontului, iar umbrele erau atât de lungi încât făceau 
drumul să pară aproape întunecat. Niciunul nu vorbea. Se 
simțeau de parcă fuseseră nevoiţi să-şi distreze gazdele în 
schimbul unei mese copioase iar acum, în tăcerea serii, 
puteau să o jelească iarăşi pe Eleanor. Casa nouă de la 
marginea drumului era tăcută. Draperiile erau trase, iar 

rufele fuseseră strânse de pe frânghie. Marcus şi lan 
mergeau mai în faţă, adânciţi în conversaţie. Deşi aveau 
personalităţi foarte diferite, păreau să se fi împrietenit, iar 
asta o bucura pe Polly. Era prea întuneric să-şi dea seama 
dacă pe coşul fermei cu acoperiş de iarbă iese fum. 
Apropiindu-se, Polly zări o lumină slabă care venea 
dinăuntru. Părea să fie de la o lampă sau o lumânare. Păşi 
prin iarbă ca să se uite pe geam. În lumină văzu o siluetă 
mică îmbrăcată în alb. Era o copilă care dansa, învârtindu- 
se pe loc, ca un titirez. În picioare avea papuci de mătase. 
Apoi, în timp ce Polly o urmărea, fugi din cameră. Curentul 
stârnit de uşa deschisă stinse lumânarea, totul se întunecă, 
iar lui Polly nu-i veni să-şi creadă ochilor. 

Capitolul XV 


George îi conduse pe prietenii fiului său prin noaptea 
liniştită. Petrecuseră o seară frumoasă, iar bărbatul se 
simţea relaxat, ghiftuit şi sătul de băutură. Grusche gătise 
dintotdeauna bine şi era norocos că acceptase să se mărite 
cu el. Uneori se gândea că o atrăsese viaţa insulară, nu 
neapărat el ca bărbat, dar poate că după atâţia ani nici nu 
mai conta. Se înțelegeau, iar Grusche îl crescuse bine pe 
fiul lor. George îi conduse pe cei trei englezi până la drum 
şi rămase o clipă la poartă, bucurându-se de linişte şi 
întrebându-se de ce simţea totuşi că-l tulbură ceva. 

Se simţea bine să rămână singur după discuţia aceea 
despre femeia ucisă. Nu se putea preface afectat de 
moartea lui Eleanor Longstaff. Lowrie se însurase cu 
Caroline, care era directă şi puternică. Făcea puţin pe 
şefa, la fel ca Grusche, dar uneori asta nu era atât de rău 
la o femeie. Uneori, ele aveau mai multă energie decât 
bărbaţii, îi încurajau în noi iniţiative şi îi făceau să se 
concentreze la ce era mai important. George bănuia că 
Lowrie tot mai visează la Eleanor şi credea că asta nu e un 
lucru bun. Poate că, odată cu dispariţia ei, cuplul putea să- 
şi vadă mai departe de viaţă. Cei doi puteau să-şi cumpere 
vila de la Vidlin şi să se gândească să-şi întemeieze o 
familie a lor, fără ca bruneta din Londra să se mai 
amestece între ei. Dacă Micuța Lizzie urma să li se arate, 
poate era semn că urma să aibă primul nepot. 

George crescuse la Meoness. De unde se afla, dacă se 
apleca peste poartă, vedea după centrul comunitar casa 
din Utra, locul unde se născuse tatăl lui. Acum era în 
paragină, deşi avea încă acoperişul cu iarbă, dar în curând 
pereţii aveau să se năruie, localnicii urmau să folosească 
piatra ca să-şi repare digurile, iar amintirile legate de acel 
loc urmau să dispară. Se gândi la copilăria lui în Shetland. 
Majoritatea prietenilor lui plecaseră cu ani în urmă. Mulţi 
se angajaseră în marina comercială şi călătoriseră în toată 
lumea. George putea să numere pe degetele de la o mână 

de câte ori plecase din insule. Acum că renunţase la locul 
de muncă de la şcoală, Grusche voia să facă planuri pentru 
o vacanţă în străinătate. Poate că ar fi fost posibil după ce 
Lowrie se întorcea în Shetland, ca să aibă grijă de fermă 
cât erau ei plecaţi. George se gândi că i-ar fi plăcut să 
meargă în Canada, să vadă unde ajunseseră nişte rude de- 
ale lui care se angajaseră pe baleniere. Poate că la capătul 
lumii mai existau Malcolmsoni care îşi mai aminteau încă 
de Utra din vremea când acolo locuia multă lume. 

George se întoarse pe călcâie şi se îndreptă înapoi spre 
casă. Luna lumina slab poteca, dar chiar dacă ar fi fost 
întuneric beznă, tot n-ar fi contat. Ştia locul ca-n palmă şi 
ar fi găsit drumul şi legat la ochi. Prin geamul de la 
bucătărie îl văzu pe Lowrie aruncând resturile cinei. 
Caroline era la chiuvetă şi spăla farfuriile. Probabil o 
convinseseră pe Grusche că făcuse destule, pentru că ea 
tricota pe scaun, lângă plită. In încăpere erau trei 
persoane. Se gândi că, acum că Lowrie se căsătorise, în 
familie erau patru membri şi că poate chiar el, George, 
devenise străinul. 

Capitolul XVI 


Sandy nu dormea, dar nu din cauza nopţilor albe. 
Crescuse în Shetland, aşa că era obişnuit cu lumina 
amurgului. Îl ţineau treaz râsul şi vorbăria de-afară. 
Camera lui era în partea din spate a clădirii - mică, 
singura fără baie. Când Charles îi prezentase încăperea, 
aproape că se scuzase: 

— E singura cameră de o persoană şi de obicei aici stau 
copiii. Are şi o uşă care dă în camera de alături. E un fel de 
apartament de familie. 

Sandy o acceptase oricum şi le cedase pe cele mai bune 
lui Willow şi Jimmy, însă camera avea vedere către curtea 
interioară şi bar, iar în noaptea aceea zgomotul părea să 
se prelungească mult după ora obişnuită, curtea fiind plină 
de fumători care stăteau de vorbă. 

Până la urmă se îmbrăcă şi ieşi. Îi surâdea să se relaxeze 
puţin, să bea câteva beri cu cei de-o seamă cu el. Jimmy 
Perez era din Shetland, dar de la moartea lui Fran fusese 
distant şi îşi pierduse simţul umorului. Sandy trecu prin 
clădirea cufundată în tăcere. Văzu pe sub uşă că în biroul 
pensiunii încă mai era aprinsă lumina, însă dinăuntru nu se 
auzea nimic. Afară nu bătea vântul, dar aerul era rece. leşi 
în curte, auzi un râs zgomotos şi pe cineva care cânta 
ultimele versuri dintr-o melodie. 

Când intră în bar, pentru o clipă se lăsă tăcerea. Chiar şi 
cei care nu-l recunoşteau îşi dădeau seama cine era şi ce 
făcea acolo. Sursa zgomotului erau trei bărbaţi pe la vreo 
treizeci de ani care-i păreau cunoscuţi. Sandy comandă o 
halbă de bere. Alese Belhaven la draft, nu berea la sticlă 
de pe insulă. Billy încuviinţă din cap, dar nu spuse nimic. 
Acum Sandy îi recunoscu pe ceilalţi: erau băieţii care 
lucrau la staţia de feribot. Cel mai treaz dintre ei ridică 
mâinile. 

— Te-am trezit? E ziua lui Frankie şi beam şi noi o bere. 
Trebuie să sărbătorim, ştii şi tu cum merge treaba. Scuze, 
frate. 

Bărbatul întinse mâna. 

— Davy Stout. 

— O să fiţi în stare să umblaţi cu feribotul dimineaţă 
devreme? Şeful meu o să plece cu prima cursă. 

Sandy zâmbi astfel încât grupul să nu-i ia vorbele în 
nume de rău. N-avea rost să facă pe zbirul. 

— Suntem toţi trei pe tura de noapte, iar până atunci o 
să ne trezim. 

Însă prezenţa lui tot îi mai potolise. Billy ieşi de după 
bar ca să ia ultimele pahare şi să şteargă mesele. Sandy se 
uită la ceas. Se aştepta ca muşteriii să plece odată ce-şi 
terminau băutura. 

— Parcă anchetezi moartea turistei ăleia, spuse Stout. 

— Eleanor Longstaff. Venise pentru petrecerea de 
hamefarin’ a lui Lowrie Malcolmson. 

— Am fost acolo. A fost de pomină. Credeţi că a omorât- 
o careva? 

Sandy dădu din umeri. 

— Ai văzut-o la petrecere? Era domnişoară de onoare. O 
englezoaică brunetă. 

— N-aveai cum să n-o remarci. 

— S-a interesat cineva de ea în mod deosebit? 

Veni rândul tânărului să dea din umeri. 

— Voia să atragă atenţia. Ştii genul. Nu se simt bine 
dacă nu se dau în spectacol. Cei mai mulţi bărbaţi de acolo 
i-au făcut jocul. 

— I-a dat cineva bătăi de cap? 

Sandy termină berea şi îi întinse halba lui Billy ca să-i 
dea de înţeles că mai voia una. Barmanul păru dezamăgit. 

— Nu. Nu era genul ăla de petrecere. Ai mai fost şi tu pe 
la câteva din astea. Era pentru familii. Rude în vârstă şi 
ţânci. 

— Ştiai pe toată lumea de acolo? întrebă Sandy. 

— Pe toţi, în afară de englezi. 

— Aş vrea să aflu ceva despre o fetiţă. Cam de zece ani. 
Era pe plajă, iar părinţii ei poate că erau în sală. Ai idee 
cine ar fi putut să fie? 

Tânărul se gândi şi păru să ia la rând toate variantele. 

— Scuze, chiar nu-mi vine în minte cine ar putea fi. Dar 
nu ştiam pe toată lumea. În afară de englezii care erau 
prietenii celor doi mai erau şi alte rude venite din sud. 

— În Meoness locuieşte vreo fată de vârsta asta? 

De această dată, răspunsul veni mai repede. 

— Nu. Unii dintre noi avem copii, dar numai băieţi. 

Apoi cei trei plecară, iar Sandy rămase să-şi termine 
berea singur. Când se întoarse în cameră, văzu că lumina 
din birou nu mai era aprinsă. 

Capitolul XVII 


Dimineaţa următoare, Perez plecă de pe Unst cu primul 
feribot spre Yell. Sandy se trezi şi el ca să-şi ia rămas bun 
şi îl privi de parcă detectivul ar fi dezertat. Pe navă erau 
două familii de turişti care plecau în sud după o scurtă 
vacanţă pe insulă. Perez se întrebă dacă urma să-i vadă 
iarăşi la Sumburgh. Ceilalţi erau localnici, având steagul 
alb-albastru al Insulelor Shetland pe barele maşinilor. 
Băteau drumul lung până la Lerwick ca să ajungă la muncă 
sau la cumpărături. 

Cassie îl aştepta acasă la Duncan, cu valijoara pregătită. 
Detectivul îşi dădea seama că era entuziasmată, dar şi că 
îşi făcea probleme în privinţa absenţelor. Lui Cassie îi 
plăcuse dintotdeauna să respecte regulile, iar de la 
moartea lui Fran lucrul ăsta devenise aproape o compulsie, 
o nevroză. Perez o înţelegea. Voia să se simtă în siguranţă, 
să nu aibă probleme. 

— I-am spus, începu Duncan, că dacă lipseşte câteva zile 
n-o să păţească nimic. Eu mereu chiuleam, nu-i aşa, 
Jimmy? 

— Am vorbit cu domnişoara Price. 

Perez i se adresase lui Cassie, nu tatălui ei. 

— Mi-a dat nişte teme pentru tine cât stai la bunica. Şi 
când te întorci vrea să-i povesteşti cum a fost în excursie la 
Londra. 

Pe drumul spre Sumburgh vorbiră despre Londra. 

— Bunica a spus că vrea să te ducă să vezi atracțiile 
turistice, zise Perez. A spus ceva despre o croazieră pe 
Tamisa şi tot soiul de alte răsfăţuri. Abia aşteaptă să te 
vadă. 

— O să stai şi tu cu noi? 

— Eu am treabă în oraş. 

Făcu o pauză. 

— Oricum, cred că bunicii tăi ar vrea să petreci timp 
doar cu ei. Aşa pot să te răsfeţe fără ca eu să-i opresc. 

— Ai ceva periculos de făcut? 

— Nu! Trebuie doar să vorbesc cu mai multe doamne. 
Muncă de rutină. Trebuie să fac nişte verificări. 

— Dar tu eşti şef, spuse fetiţa. Sandy ar trebui să se 
ocupe de munca de rutină. 

— Voiam să am un pretext ca să te duc la Londra. 

În sfârşit, explicaţia aceea păru să-i fie pe plac. 

Era o zi senină şi, în timpul zborului spre Aberdeen, Fair 
Isle apăru deodată sub ei, cu emblematica Sheep Rock 
profilându-se la est. Perez nu era sigur dacă să-i arate lui 
Cassie forma de relief. 

Acolo m-am născut eu. Şi acolo a murit mama ta. 

Dar Cassie văzu şi singură insula. 

— Ai spus că o să mă duci acolo în curând. Când putem 
să mergem? 

— Vara asta. După ce se termină şcoala. O să mergem 
câteva zile. 

Perez îşi dădu seama că ideea nu-i surâdea. Oare era o 
impertinenţă din partea lui să o considere pe Cassie parte 
din familia lui? Oare ce-ar fi zis părinţii lui Fran despre 
asta? 

Cassie păru să-şi dea seama de sentimentele amestecate 
ale lui Perez. 

— Cum ar trebui să le spun mamei şi tatălui tău când 
mergem acolo? Nu sunt chiar bunici, nu-i aşa? Sau sunt? 
Niciodată nu ştiu, aşa că nu le mai spun nicicum... 

— Ei se consideră bunicii tăi. Dar spune-le cum vrei tu. 
James şi Mary, de exemplu. Sau ai putea să-i întrebi chiar 
tu. 

Fetiţa se uită pe geam până când insula dispăru din 
vedere. Escala de la Aberdeen nu dură mult, după care 
ajunseră în îmbulzeala şi zgomotul de pe Heathrow. Totul 
era masiv şi toată lumea urla. Cassie tăcu mâlc şi îl ţinu de 
mână. Înconjurată de clădirile şi autobuzele gigantice, 
părea şi mai mică. Lui Perez îi venea s-o ia în braţe şi s-o 
ducă înapoi în Shetland, unde era în siguranţă. Apoi se 
gândi că o femeie tocmai fusese ucisă acolo şi că oamenii 
erau cam la fel pretutindeni. 

Părinţii lui Fran îi aşteptau, probabil pândindu-le taxiul 

de ore întregi. Cassie era singura lor nepoată, dar nu era 
vorba numai de asta - era ultima legătură cu fiica lor. 
Perez înţelegea de ce era atât de importantă. În ochii ei, în 
felul în care alerga, în încăpăţânarea şi în independenţa ei 
zăreau crâmpeie din fiica şi femeia pe care o pierduseră. 
Bunicii locuiau într-o căsuţă aranjată, într-o suburbie plină 
de vegetaţie care ajunsese la modă de când cumpăraseră 
imobilul. Pe colţ apăruse o nouă cafenea. O femeie 
îmbrăcată într-o rochie înflorată, extravagantă, şi care 
ţinea în braţe un căţeluş alb trecu pe lângă ei fără să le 
acorde vreo atenţie. 

Mama lui Fran o conduse pe Cassie în camera care 
fusese cândva a lui Fran. Incăperea mirosea a vopsea. 
Perez se întrebă dacă nu cumva cei doi stătuseră treji 
toată noaptea ca s-o decoreze. Priveliştea cuprindea 
grădinile publice, iar vegetaţia era verde şi luxuriantă. 

— Rămâi şi tu la cină, Jimmy? Mă gândeam să mâncăm 
mai devreme, probabil Cassie e obosită. 

Mama lui Fran zâmbi şi Perez se gândi că era o femeie 
foarte bună la suflet. Se străduia enorm să nu vorbească 
pe un ton acuzator. 

— Îmi pare rău. Nu prea am timp. Ştiţi cum e... 

— Dar o să rămâi măcar să bei un ceai cu noi. 

Aşa că acceptă să bea un ceai. Trebuia să-i răsplătească 
totuşi mărinimia. La parter, tatăl lui Fran deja pusese apa 
la fiert. Se aşezară în grădină, pe nişte scaune incomode 
de fier forjat, punând ceştile în echilibru pe o masă tot din 
fier forjat, care se clătina, în timp ce Cassie se juca cu 
pisica vecinilor, aşa că adulţii se străduiră să se prefacă, 
atât cât puteau ei de bine, că atmosfera nu e nici 
tensionată, nici stânjenitoare. Perez se gândi că până şi 
Cassie părea uşurată că-l vede plecând. Se opri în prag şi 
spuse că urma să se întoarcă joi, dimineaţa devreme, ca s- 
o recupereze pe fetiţă. Abia atunci căzu masca lor de 
politeţe cordială. 

— Aşa devreme, Jimmy?! ţipă mama lui Fran. Atâta tot 
ne rămâne? O singură zi întreagă? 

— Trebuie să mă întorc în Shetland cu serviciul, 

răspunse el pe un ton blând. lar Cassie trebuie să meargă 
la şcoală. 

Perez înţelegea că, în adâncul lor, voiau s-o fure pe 
Cassie şi s-o crească ei singuri. Cum puteau să aibă 
încredere că bărbatul din vina căruia murise fiica lor avea 
s-o protejeze? Dar Fran i-o lăsase lui pe Cassie, aşa că 
trebuiau să-i respecte cu toţii hotărârea. 

— Desigur. 

Femeia se liniştise deja. 

— De fapt, ai şi spus că o să fie o vizită pe fugă. 

— De ce nu veniţi să staţi la noi? 

— Aşa o să facem. 

Însă cei doi mai veniseră în Shetland o singură dată de 
la moartea lui Fran, iar el îşi dăduse seama că nu le pria 
acolo. Le amintea de cât de mult se îndepărtase fiica lor de 
ei, încă dinainte să moară. 


Perez se cază la hotel, apoi formă numărul Cillei 
Montgomery, mama lui Eleanor. Nu-i răspunse nimeni. 
Apoi încercă la Bright Star, casa de producţie a lui 
Eleanor. Era ora cinci, aşa că se aştepta ca lumea de acolo 
să fie pe picior de plecare şi bănuia că o să fie nevoit să 
stabilească o întâlnire pentru a doua zi. Un tânăr îl 
asigură, însă, că toată lumea avea să mai rămână două ore 
şi că putea să vină. Apoi îi explică pe scurt cum să ajungă 
acolo. Perez găsi sediul - o fostă berărie din apropierea 
gării King's Cross. Compania Bright Star ocupa jumătate 
din parter. În clădire mai erau un birou de arhitectură, o 
agenţie literară şi un cabinet de avocatură. Perez ajunse 
într-un birou open-space unde cinci persoane stăteau în 
faţa calculatoarelor. Aproape toţi erau foarte tineri şi 
îmbrăcaţi lejer. Perez se aşteptase la un spaţiu unde se 
toarnă filme - un studio cu camere şi lumini - însă locul 
avea aerul unei camere comune de la un colegiu cu ştaif. 
Atmosfera era sumbră. Perez bănuia că moartea lui 
Eleanor însemna şi sfârşitul companiei şi că angajaţii o să 
se pomenească în curând fără un loc de muncă. 

Un bărbat înalt, brunet, cu blugi, converşi şi un pulover 

de genul celor pe care le purta Willow se apropie de el cu 
mâna întinsă. 

— Domnule inspector Perez. Vă aşteptam. Ne-aţi găsit 
uşor? 

Tânărul zâmbea de parcă detectivul ar fi fost un client 
valoros. Perez se întrebă dacă Eleanor îşi alesese membrii 
echipei în funcţie de cât şarm aveau. Işi zise că probabil 
era în fişa postului să fii plăcut de agenţi şi de televiziuni. 

— Nu prea ştiu cum să vă ajut. Suntem în stare de şoc. 
Angajatul îi strânse mâna lui Perez. 

— Mă cheamă Leo Whitehouse. Am fost asistentul lui 
Nell. 

Perez se aşeză pe un birou şi se simţi ca un profesor 
universitar care încearcă să pară de gaşcă. 

— Eleanor lucra la un documentar despre fantome, zise 
el. Îmi poţi spune ceva despre asta? 

— Într-unul dintre cotidianele naţionale a apărut un 
sondaj despre credinţe contemporane care arată că 
numărul de tineri educați care susţin că au avut parte de 
experienţe supranaturale a crescut. Documentarul nostru 
îşi propunea să analizeze mai profund ce anume a provocat 
această creştere. Nu voiam să combatem mărturiile, ci să 
identificăm motivul pentru care oameni altminteri raţionali 
au fost convinşi că au văzut o fantomă sau că un mediu a 
contactat o rudă dispărută. O foame spirituală într-o epocă 
fără Dumnezeu - asta era perspectiva din care voiam să 
abordăm fenomenul. 

Tânărul vorbea degajat. Era clar că mai prezentase 
proiectul. Făcu o pauză, apoi continuă: 

— De fapt, cu toţii ne-am bucurat grozav când am 
semnat contractul. În ultima vreme lucrurile nu arătau 
prea bine, financiar vorbind. Părea să fie nevoie de nişte 
disponibilizări. Proiectul cu fantomele era exact ce ne 
trebuia. 

Perez îşi notă în minte s-o roage pe Willow să verifice 
situaţia banilor de la Bright Star. 

— Eleanor ce părere avea despre asta? 

— Poftim? 


< 119 + 


Tânărul ciolănos se încruntă. 

— Credea în fantome? 

— A, nu prea cred! 

Leo zâmbi brusc. 

— Nell credea în vinuri roşii bune şi pantofi scumpi. N- 
aş spune că era o femeie spirituală din niciun punct de 
vedere. 

— Nici în ultima vreme? Înţeleg că pierderea sarcinii o 
afectase profund. 

Perez privi chipurile tinere, lipsite de riduri, şi se întrebă 
dacă vreunul dintre ei trecuse prin vreun fel de tragedie. 
În săptămânile de după moartea lui Fran el, unul, fusese 
convins că o vedea lângă capul patului lui, în picioare. 
Dacă un mediu i-ar fi promis că poate să comunice cu 
lumea de dincolo, ar fi acceptat pe loc. E 

— Asta a fost acum câteva luni, răspunse tânărul. În 
ultima vreme aproape că redevenise ea însăşi. Era 
entuziasmată de nunta prietenei ei şi de plecarea în nord. 
Şi de proiectul cu fantomele. 

— Lucraţi cu toţii la el? 

Perez se uită prin încăpere la adolescenţii aproape 
maturizaţi care-şi pierduseră mama-surogat. 

— Nu, răspunse Leo. În clipa de faţă doar eu şi Alice. 

O mignonă brunetă, îmbrăcată în negru, îi făcu semn cu 
mâna de la un birou din spate. 

— Ceilalţi lucrează la două proiecte mai mici. Eleanor se 
ocupa de treburile importante, stabilea întâlniri cu 
regizori, bugetele... Noi am fost primii care am luat 
legătura cu persoanele în cauză ca să ne dăm seama care 
dintre ei erau scrântiţii. 

— Mulţi? 

— Nu. Surprinzător de puţini. 

— Aţi vorbit cu cineva din Shetland despre apariţiile 
Micuţei Lizzie? 

Pentru o clipă, în încăpere se lăsă tăcerea. Până la urmă 
vorbi Alice: 

— Am aflat despre Micuța Lizzie de pe internet şi am 
găsit datele de contact ale unui cuplu care susţine că a 

văzut-o. Ceilalţi nu erau prea credibili. Însă Eleanor deja 
auzise de Micuța Lizzie de la o prietenă şi a spus că o să se 
ocupe ea, din moment ce oricum se ducea în Shetland. 
Sinceră să fiu, am fost cam dezamăgită. Speram să profit 
de ocazie şi să fac o excursie acolo. N-am fost niciodată 
mai la nord de Derby. 

— Eleanor a stabilit o întâlnire cu cuplul? 

— Nu ştiu, răspunse Alice. Nell începuse să se comporte 
cam ciudat şi devenise secretoasă faţă de noi în privinţa 
Micuţei Lizzie. Vreau să spun că, în general, era foarte 
deschisă şi împărtăşea totul despre munca ei, dar acum 
începuse să închidă uşa de la birou când vorbea la telefon. 

Tânăra arătă spre o încăpere din colţ, cu geamuri de 
sticlă. 

— Era straniu. Până de curând nu o deranja să auzim ce 
vorbeşte la telefon, chiar şi dacă ar fi fost o discuţie mai 
dură cu un director. 

— Eşti sigură că toate conversațiile ei secrete erau 
despre muncă? 

Perez încerca să înţeleagă cum se legau informaţiile. Din 
moment ce se spunea că Micuța Lizzie apărea femeilor 
fără copii şi le ajuta să rămână însărcinate, înţelegea de ce 
Eleanor ar fi vrut să investigheze ea însăşi povestea. Nu 
înţelegea, însă, de ce ar fi vrut ca interesul ei să rămână 
secret. Poate că îi era ruşine să recunoască faptul că lua în 
serios povestea cu fantoma. Insă pentru întrebări avea un 
pretext legitim, care ţinea de munca ei - prin urmare, de 
ce i-ar fi fost teamă că trăgeau cu urechea membrii 
echipei? I se părea că uşa închisă însemna altceva. 

Alice păru să-i ghicească raţionamentul. 

— Credeţi că avea o aventură? întrebă femeia râzând. 
Nu, sinceră să fiu, nu prea cred. Mereu spuneam că Nell se 
căsătorise cu lan şi cu munca, dar nu eram siguri care era 
mai important. Nu şi-ar fi făcut timp pentru un alt bărbat. 

— Aveţi datele de contact ale cuplului din Shetland care 
susţine că a văzut fantoma? 

— Sigur, le am în calculator. Vi le scot la imprimantă. 

Tânăra apăsă nişte taste, imprimanta vâjâi şi angajata îi 

dădu lui Perez o coală de hârtie cu numele şi adresa celor 
doi. 
— Neil şi Vaila Arthur, Spindrift, Meoness, Unst. 
Bineînţeles, numele astea nu însemnau nimic pentru 
ceilalţi din încăpere. Însă pentru Perez aveau o mare 
însemnătate. 

Capitolul XVIII 


Perez stătea în picioare pe trotuar şi simţea căldura pe 
care o reflecta cimentul. După întâlnirea cu echipa de la 
Bright Star nu se simţea în stare să-i mai facă faţă mamei 
lui Eleanor în seara aceea. Se trezise devreme, iar 
călătoria şi interacţiunea cu părinţii lui Fran îl agitaseră, 
slăbindu-i concentrarea. Ştia că hotărâse să o ţină pe 
Cassie cu el numai din egoism - era tot ce-i mai rămăsese 
de la femeia pe care o adorase -, dar asta îşi dorise Fran 
şi, indiferent ce credeau părinţii ei, nu voia să se 
răzgândească nici în ruptul capului. Se pomeni rătăcind pe 
străzi până ajunse la o cafenea liniştită. Era ora opt seara 
şi se miră că localul mai era deschis. Câţiva studenţi 
stăteau la masă în faţa unor laptopuri. Detectivul comandă 
un ceai şi un sandwich cu pâine prăjită, apoi se aşeză pe 
un scaun înalt de lângă geam şi privi trecătorii. O sună pe 
mama lui Eleanor. 

— Da? răspunse aceasta pe un ton obişnuit să dea 
ordine, dar în acelaşi timp îmbătrânit şi obosit. 

Perez o întrebă dacă putea să treacă pe la ea în 
dimineaţa următoare. 

— Da, dar nu prea ştiu la ce o să ajute. Până la urmă, 
fiica mea nu a fost ucisă la Londra. 

— Dar s-ar putea să aveţi dumneavoastră întrebări 
pentru mine, spuse Perez. Am putea discuta despre 
Eleanor. 

Femeia nu răspunse. Şi-o imagină sorbind dintr-un 
pahar de lângă ea. I se păru chiar că aude un sunet slab, 
poate fiindcă îşi turna vin. 

— Da, zise mama lui Eleanor. Sunt de acord. 

— Când aţi vrea să vin? 

— Oricând. M-au forţat să-mi iau concediu, deşi cred că 
mi-ar fi mai bine să merg la muncă. 

Făcu o pauză. 

— Însă nu prea devreme. Niciodată nu mi-a plăcut să mă 
trezesc devreme. 

— Pe la ora unsprezece? 

— Da, mă rog, cum zici tu. 

Lui Perez i se părea ciudat să o audă vorbind ca un 
adolescent. Se gândi că, probabil, nu mai era atentă la 
conversaţie. 

— Atunci ne vedem mâine, spuse detectivul, apoi îşi 
dădu seama că era posibil ca mama lui Eleanor să fi 
încheiat deja convorbirea. 

Willow Reeves îi răspunse la telefon atât de repede încât 
Perez uită pe moment ce voia să-i spună. 

— Jimmy? Mă auzi? 

Părea mai degrabă amuzată decât iritată de faptul că nu 
vorbea, deşi el o sunase. 

— Ai aflat ceva folositor? 

— Se pare că afacerea lui Eleanor nu mergea chiar aşa 
bine cum ne-au dat de înţeles prietenii ei. Poate că avea 
nevoie de proiectul ăsta cu fantome ca să nu dea faliment. 
Ar merita să pui nişte contabili judiciari să verifice cum stă 
treaba. 

— Sigur. 

Tonul lui Willow devenise deodată foarte clar. Parcă ar fi 
fost în camera de alături. 

— Eleanor a luat legătura cu un cuplu care susţine ca a 
văzut-o pe Micuța Lizzie, continuă Perez. E vorba de 
familia Arthur, care locuieşte pe Unst. 

Perez făcu o pauză. 

— Adresa lor e în Meoness. 

— Ce mai coincidenţă! 

Detectivul nu prea ştia ce să zică. 

— Locuinţa lor se numeşte Spindrift. 

— Am văzut eu numele ăsta pe undeva! 

Perez îşi dădea seama că Willow se entuziasmase. 

— E casa nouă de pe drumul către Sletts. Au scrijelit 
numele ăsta pe o bucată de lemn adusă de mare pe care au 
prins-o de gard. O să trec mâine să stau de vorbă cu ei ca 
să aflu dacă s-au întâlnit cu Eleanor. Poate că a trecut pe 
la ei în noaptea în care a murit, când aştepta să apară 
stafia. 

Perez îşi dădea seama că era ironică şi nici nu se 
sinchisi să-i răspundă. 

— Jimmy? 

— Da. A 

— Tuturor ne e dor de tine. Intoarce-te curând. 

Din nou, nu era sigur ce să-i răspundă. Închise telefonul, 
se dădu jos de pe scaun şi merse mai departe până la 
hotel. 


Se trezi dimineaţa devreme dar, în loc să meargă direct 
la mama lui Eleanor, se duse la Hampstead, la biblioteca 
Societăţii de Folclor, unde lucra Polly Gilmour. Era o 
clădire obişnuită, pe o stradă plină de vegetaţie, care se 
remarca doar prin faptul că era mai dărăpănată decât 
celelalte. Când deschise uşa sună un clopoțel, iar o femeie 
de vârstă mijlocie, cu păr lung, cobori scările ca să-l 
întâmpine. Era îmbrăcată cu o fustă lungă, o bluză de 
mătase şi multe eşarfe de mătase. 

— Vă pot ajuta cu ceva? Dacă e ceva cumplit de obscur 
mi-e teamă că va trebui să veniţi altă dată. Grozava 
noastră bibliotecară e în concediu. 

Perez îi explică cine era. 

— Biata Polly! Abia aştepta excursia în nord cu prietenii 
ei. 

Femeia îşi frânse mâinile. Era înfăşurată în atâta mătase 
încât părea aproape lipsită de consistenţă. 

— Cum vi s-a părut în ultimele săptămâni? 

Acum că ajunsese acolo, Perez nu era sigur ce voia să 
obţină. Poate doar încerca s-o înţeleagă puţin mai bine pe 
Polly Gilmour. 

— Ei, entuziasmată, bineînţeles. A fost domnişoară de 
onoare la nunta din Kent şi apoi a mers în Shetland. Şi are 
un nou bărbat în viaţa ei. La un moment dat ne-am pierdut 
orice speranţă că-şi va găsi pe cineva. lar Marcus chiar 
pare un băiat la locul lui. 

— Aţi cunoscut-o vreodată pe Eleanor Longstaff? 

Perez se îndrepta deja spre uşă când îi veni în minte 
întrebarea. 

— O, da, de câteva ori. Parcă erau surori. 

— Când aţi văzut-o ultima oară? 

— S-a întâlnit cu Polly cu o zi înainte să plece în 
Shetland, probabil ca să stabilească ultimele amănunte. 
Polly era într-o întâlnire, iar eu i-am făcut ceai lui Eleanor 
cât aştepta în camera membrilor. I-a sunat telefonul, aşa 
că am adus-o în camera personalului. Incă suntem de modă 
veche în privinţa telefoanelor mobile, iar membrii noştri le 
detestă. 

Femeia ezită. 

— Sigur că nu trăgeam cu urechea, dar Eleanor părea 
foarte nervoasă şi o auzeam chiar şi din birou. 

— Ce-a spus Eleanor mai exact? 

Părea o întrebare de complezenţă. 

— Sigur, nu pot să redau chiar cuvânt cu cuvânt, deşi 
am pretenţia că am o memorie bună... 

— Ei, încercaţi, spuse detectivul zâmbind. 

Femeia zâmbi la rândul ei, fermecată. 

— În linii mari, ceva de genul: „Cum poţi să te aştepţi să 
vin cu tine, când avem problema asta?! Rezolv-o cumva!” 

Perez încuviinţă din cap, ca şi cum i-ar fi complimentat 
memoria. 

— E foarte folositor. Chiar nu ştiţi cu cine vorbea? 

Femeia clătină din cap. 

— Bănuiesc că era soţul ei, dar evident că din birou nu 
puteam să aud vocea celeilalte persoane. 

— Desigur. 

Perez îşi zise că puteau să identifice apelul în istoricul 
mobilului lui Eleanor, deşi avea să dureze ceva. 

— L.-aţi cunoscut vreodată pe domnul Longstaff? 

Era greu să şi-l imagineze pe bărbatul sobru în acest loc 
fantastic, dar poate că venise împreună cu Eleanor la 
vreun eveniment. 

Femeia clătină din cap. 

— Doar pe draga de Eleanor. O să ne lipsească tuturor. 

Perez părăsi clădirea. Mergând pe strada liniştită, se 
întrebă ce obținuse din această vizită. 

Mama lui Eleanor locuia într-un apartament amenajat 
într-o mansardă mare şi albă din Pimlico. După ce sună la 
soneria de modă veche, Perez se simţi pentru o clipă 
depăşit de situaţie. Li trecu prin minte că poate mai exista 
o uşă, o intrare pentru muncitori, şi că poate femeia se 
aştepta să intre pe acolo. Se întrebă chiar dacă nu cumva o 
să fie primit de o menajeră. Dar când uşa se deschise, în 
prag apăru o femeie care era în mod evident mama lui 
Eleanor. Avea părul de altă culoare, o tunsoare perfectă şi 
era vopsit în diverse nuanţe de blond închis, aşa încât 
părea aproape natural, însă avea acelaşi nas şi aceiaşi 
pomeţi ca Eleanor în fotografia de pe calculatorul lui Polly 
Gilmour. 

Femeia îl conduse într-un hol mare. Pereţii erau verde 
închis şi peste tot atârnau tablouri. Perez nu recunoştea 
stilul. Unele păreau reproduceri de picturi rupestre - 
mâzgăleli care reprezentau animale şi păsări. Erau 
primitive, dar în acelaşi timp remarcabil de vii. Mai erau şi 
fotografii ale unor locuinţe ciudate care se iţeau pe panta 
unui deal, un colaj făcut din fâşii de material textil şi două 
picturi abstracte în ulei. Lui Perez i-ar fi plăcut să se uite 
mai multă vreme la ele, dar femeia deja trecuse mai 
departe şi se aşezase pe pervaz într-o încăpere care părea 
pe jumătate cameră de oaspeţi şi pe jumătate birou. Exista 
şi o masă de lucru, iar pereţii erau ascunşi de rafturi cu 
cărţi. Într-un colţ era un fotoliu acoperit cu o țesătură 
indoneziană şi lângă aceasta se afla o măsuţă pentru cafea, 
acoperită cu piele de animal. Pe ea era un pahar, iar Perez 
se gândi că femeia îl sunase de aici în seara dinainte. 
Acum stătea în cadrul ferestrei, arătând ea însăşi ca o 
operă de artă. În fundal se vedea o grădină mică, scăldată 
în lumina soarelui şi împrejmuită de un zid de cărămidă. 
Într-un colţ se afla un ghiveci cu un copac plin de flori roz. 

Mama lui Eleanor făcu semn spre un scaun aflat pe 
cealaltă parte a biroului, dar nu-i oferi ceai sau cafea. 
Pentru cineva din Shetland era foarte ciudat, iar pentru o 
clipă detectivul nici nu ştiu cum să înceapă. 

— Ei bine, spuse femeia, uşor nerăbdătoare, bănuiesc că 

vrei să-mi pui nişte întrebări. 

Şi tonul îl deconcertă. Era glasul oamenilor din clasele 
înstărite, de modă veche, din discursul de Crăciun al 
Reginei şi din emisiunile de la radio din anii '50. La 
telefon, accentul răspicat nu fusese atât de evident. 

— Aş vrea să-mi povestiţi despre fiica dumneavoastră, 
spuse el. 

Era clar că femeia nu se aşteptase la asta. 

— Vrei să ştii ceva anume? 

— Nu. 

Detectivul tăcu. 

— Dumneavoastră ştiţi ce e relevant. Şi care ar putea fi 
motivele pentru care a fost ucisă. 

Se lăsă tăcerea. Prin geamul din spatele femeii, 
detectivul începu să audă slab diverse zgomote: vuietul 
îndepărtat al maşinilor şi cântecul unei mierle. 

— A fost întotdeauna o fată încăpăţânată, răspunse 
femeia în cele din urmă. Lumea spunea că seamănă cu 
mine. Isteaţă, fireşte. 

O zise de parcă ar fi fost ceva evident. 

— A fost singurul copil? 

— Soţul meu m-a părăsit la scurt timp după ce s-a 
născut Eleanor, răspunse femeia. Şi el era singur la părinţi 
şi nu putea să se împace cu gândul că nu o să se mai 
bucure de întreaga mea atenţie. Am mai avut parteneri, 
dar pe nimeni cu care să mă gândesc să am copii. 

— Şi acum? 

Însă Perez ştia deja răspunsul. Apartamentul era în 
exclusivitate teritoriul Cillei. Locuia de una singură. 

Femeia nu răspunse imediat. 

— Uneori mai am parte de distracţii, dar acum stau 
singură şi mă bucur de asta. Am constatat că sunt prea 
egoistă să împart casa cu cineva. 

— Eleanor vorbea cu tatăl ei? S-au întâlnit de curând? 

Perez se întrebă dacă nu cumva pe el îl văzuse Caroline 
Lawson în restaurant. 

— Mă îndoiesc. Se ocupă de arta orientală şi călătoreşte 
foarte mult. Trece rareori prin Londra şi are, la rândul lui, 

o tânără familie. Cu a treia soţie. 

Scuipase ultimele cuvinte de parcă ar fi fost otravă. 

— Dar n-aţi descurajat-o niciodată să ţină legătura cu el? 

Cilla dădu din umeri. 

— Dacă aş fi făcut-o, Eleanor oricum n-ar fi ţinut cont. 
După cum ţi-am zis, era încăpăţânată. Cred că avea adresa 
de e-mail a lui Richard şi poate că s-au mai întâlnit 
ocazional când trecea prin Londra, dar mie nu mi-a spus 
niciodată. 

— Ce părere aveaţi despre soţul ei? 

— Ian Longstaff nu e genul de bărbat cu care m-aş fi 
aşteptat să se mărite, dar părea s-o facă fericită. Ea aşa 
zicea. 

Cilla Montgomery îşi netezi fusta. 

— Sigur, nu era în stare să-i facă nişte copii, iar asta a 
fost o dezamăgire. 

Perez se întrebă cum putea să fie tras bărbatul la 
răspundere pentru pierderea unei sarcini înaintate, dar nu 
spuse nimic. Cilla continuă: 

— Eu cred că Eleanor exagera. Lucruri din astea se mai 
întâmplă, iar bărbaţii se aşteaptă ca femeile să treacă 
peste. Un copil nu înseamnă totul. 

— Relaţia lor era încordată? 

— Ea n-a spus asta niciodată. 

— Dar aşa bănuiaţi? 

Din nou se lăsă tăcerea. Undeva, în depărtare, porni 
alarma unei maşini. Zgomotul asurzitor îi perforă creierul 
lui Perez, apoi se opri la fel de brusc cum începuse. 

— Nu era tocmai încordată. S-ar fi descurcat dacă ar fi 
fost vorba de încordare. Lui Eleanor îi plăceau adrenalina 
şi provocările. La fel ca şi mie, cel mai teamă îi era de 
plictiseală. Până şi drama provocată de sarcinile pierdute îi 
oferea o oarecare satisfacţie, o asigura că o să fie în 
centrul atenţiei, cel puţin o vreme. 

Cilla se întoarse puţin ca să privească pe geam, înspre 
curte. 

— Cu lan totul a pornit ca o provocare. Mediul din care 
provine şi pregătirea lui sunt foarte diferite de ale fiicei 

mele. Atitudinea lui cu picioarele pe pământ şi familia din 
clasa muncitoare i s-au părut interesante, aproape exotice. 
Şi îi ţinea piept când se certau. Dar, cu timpul, a iubit-o 
prea mult şi i-a permis prea multe. Nu e vina lui. Cum să te 
mai cerţi cu o femeie care tocmai şi-a pierdut copilul? Cred 
că Eleanor a ajuns să-i dispreţuiască tocmai calităţile pe 
care altcineva i le-ar fi admirat: blândeţea, compasiunea şi 
loialitatea. 

Femeia făcu o pauză şi râse scurt, ciudat, zguduindu-i 
nervii lui Perez la fel ca alarma de mai devreme. 

— Nu dau de înţeles că fiica mea ar fi fost o persoană 
prea bună, nu-i aşa, inspectore? Dar o înţelegeam, pentru 
că semăna atât de tare cu mine. 

— Credeţi că avea o aventură? 

Perez se minuna de cât de obiectivă şi lipsită de 
sentimentalisme putea să fie mama care tocmai îşi 
pierduse fiica. Dacă i s-ar fi întâmplat ceva lui Cassie, el ar 
fi urlat la lună şi n-ar fi fost în stare să poarte o discuţie 
raţională. 

— Mie nu mi-a spus nimic de felul ăsta, dar nu m-aş 
mira. 

— Când aţi văzut-o ultima oară pe Eleanor? 

Cilla se gândi puţin. 

— Cu o zi înainte să plece în Shetland. M-a sunat la 
birou şi m-a întrebat dacă vreau să luăm prânzul 
împreună. 

— Unde lucraţi? 

— La British Museum. Sunt istoric de artă. Sunt 
specialist în arta africană. 

Brusc, detectivul sesiză o izbucnire de pasiune, iar apoi 
se gândi că munca era cel mai important lucru pentru ea. 

— Am stabilit cu Eleanor să ne vedem la un restaurant 
turcesc aproape de muzeu. Mai mult m-a deranjat, sinceră 
să fiu, fiindcă tocmai pregăteam planul pentru o expoziţie. 
Însă Eleanor voia rareori să ne vedem, aşa că mi-am 
reorganizat programul. 

— Voia să discute ceva anume? 

Perez se simţi brusc încordat. Poate că se molipsea de la 

femeia mignonă care încă stătea pe pervaz. Din cauză că 
era în contre-jour nu putea să-i distingă trăsăturile, dar îi 
simţea încordarea. Poate că încerca să decidă cât să i se 
destăinuie detectivului. 

— Posibil. 

Femeia se aplecă şi îşi şterse nişte lacrimi care 
apăruseră pe neaşteptate. Perez băgă de seamă pentru 
prima oară cât era de obosită şi tristă, îi observă ridurile 
dintre gură şi nas şi mandibula căzută. Îşi zise că obişnuia 
să se aşeze acolo din vanitate: în postura aceea, chipul îi 
părea mai tânăr. Cilla se îndreptă de spate. Pe faţa ei nu 
mai era nicio urmă de lacrimi. 

— A fost o întâlnire ciudată. În general Eleanor era 
directă, dar în ziua aceea era... 

Femeia făcu o pauză, încercând să găsească un cuvânt 
potrivit. 

— „eliptică. Parcă încerca să mă facă să ghicesc ce voia 
să spună. Era clar că avea un motiv de îngrijorare. Îmi 
dădeam seama că era entuziasmată de muncă. De mică era 
ambițioasă şi munca a fost mereu importantă pentru ea. 
Dar şi ea era încordată. Ar fi trebuit s-o întreb ce o apasă, 
dar n-am făcut-o. Acum pare foarte meschin din partea 
mea, însă amândouă am fost mereu competitive. N-am vrut 
să-i dau satisfacția să afle că eram curioasă în legătură cu 
viaţa ei. 

— Vă aduceţi aminte exact ce a spus? 

Perez încercă să-şi imagineze conversaţia dintre cele 
două femei. Stăteau faţă-n faţă, mâncând nişte preparate 
condimentate, poate luaseră şi câte un pahar de vin şi 
probabil că schimbau replici ca într-un ciudat meci de 
ping-pong verbal. Fără îndoială că Eleanor voise să obţină 
ceva din întâlnire. Sigur era ocupată, dacă era ziua de 
dinaintea plecării în Shetland. Ce o fi fost atât de 
important încât să vrea cu tot dinadinsul să ia prânzul cu 
mama ei? 

Cilla se încruntă. 

— A spus că urmează să pornească într-o mare aventură 
şi m-a întrebat dacă plănuiam şi eu ceva asemănător. Era 

clar că voia s-o întreb la ce se referă, dar m-am prefăcut că 
nu înţeleg. l-am spus că Insulele Shetland sunt, într- 
adevăr, destul de în nord, dar că o plecare acolo nu 
reprezintă nici pe departe aventura vieţii. Doar mai fusese 
şi prin străinătate. Obişnuiam să o iau cu mine când 
plecam în delegaţii. 

— Şi la ce credeţi că se referea? 

— Ei bine, nu la un drum lung cu maşina şi o cursă de 
noapte cu feribotul. E clar că aventura despre care vorbea 
era de natură mai degrabă metaforică decât geografică. 

Perez se gândi că nu era nimic clar în comunicarea 
dintre mamă şi fiică. Relaţia dintre cele două părea să 
implice un ciudat joc de ghicire şi disimulare. 

— Ce vreţi să spuneţi, mai exact? 

— Bănuiesc că putea fi vorba de un amant, răspunse 
femeia. Asta ar fi cea mai prozaică explicaţie. Sau de o 
călătorie spirituală. Era foarte entuziasmată. Poate că 
începuse chiar să creadă în fantome. Sau poate că era doar 
ceva legat de muncă. Până la urmă, asta conta cel mai 
mult pentru ea. 

Cilla se ridică. 

— Ne-am luat rămas-bun pe trotuar şi m-a îmbrăţişat. 
Era foarte drăgăstoasă cu prietenii ei, dar cu mine 
niciodată, aşa că am fost surprinsă. Apoi a plecat. Aproape 
că mi-a venit s-o strig. Îmi stătea pe limbă s-o întreb: „Ce-a 
fost asta, Nell? Ce voiai, de fapt, de la mine?” Dar apoi mi- 
am adus aminte de proiectul de la muzeu şi cât de în urmă 
eram cu el. Am rămas o clipă pe loc şi m-am uitat cum urcă 
într-un taxi. Apoi m-am întors la treabă. N 

Cei doi se priviră. Perez se ridică în picioare. Işi dădea 
seama că asta se aştepta de la el. 

— La cât a plecat? 

— Nu ştiu sigur. Pe la două şi jumătate. 

Aşadar, ce făcuse Eleanor după ce luase prânzul cu 
mama ei, dar înainte să se vadă cu Polly la biblioteca din 
Hampstead? Oare se întorsese la birou? 

Cilla se uita la el nerăbdătoare, însă Perez nu se lăsă 
intimidat. 

— Eleanor v-a contactat când era în Shetland? 

— Mi-a dat doar un SMS sâmbătă după-amiază ca să-mi 
spună că au ajuns cu bine şi că locul e minunat. 

Femeia se dusese în holul plin cu tablouri. 

— l-am trimis, la rândul meu, un SMS şi i-am urat să se 
distreze. l-am pus un „X” jos, cu o faţă zâmbitoare din aia 
ridicolă. 

Cilla se întoarse ca să verifice dacă Perez o urma. 

— Mă bucur că am făcut măcar atât. Sper că ştia cât de 
mult ţin la ea. 

— Aveţi vreo întrebare pentru mine? întrebă detectivul, 
aducându-şi aminte de promisiunea făcută la telefon în 
seara precedentă. 

Femeia se opri o clipă cu mâna pe clanţă. 

— Nu. Nu cred. 

Din nou, Perez rămase uluit. Majoritatea persoanelor îşi 
doreau să afle dacă rudele lor suferiseră. In timp ce se 
îndepărta, se aştepta să-l strige înapoi ca să-i adreseze 
întrebarea care era evident că-i stătea pe limbă. Însă când 
privi în urmă văzu că închisese deja uşa. La fel ca ultima 
oară când îşi văzuse fiica, era prea mândră să se 
răzgândească. 

Capitolul XIX 


Miercuri dimineaţă, Willow se trezi pe o ceaţă atât de 
deasă încât abia dacă putea zări iarba din faţa geamului de 
la dormitor. Primul gând i se îndreptă spre Jimmy Perez şi 
se bucură că acesta avea zborul spre Shetland abia ziua 
următoare. Spera ca până atunci vremea să se îndrepte, ca 
să nu aibă probleme. Apoi se întrebă de ce îi păsa atât de 
tare. Cu o zi în urmă le luase împreună cu Sandy declaraţii 
tuturor invitaţilor de la nuntă, punând întrebări despre 
Eleanor. Cei mai mulţi îşi aminteau de ea. „Dansa ca un 
diavol împieliţat”, spusese un bătrân, iar ochii îi luciseră. 
Nimeni nu-şi amintea să fi văzut pe plajă o fetiţă îmbrăcată 
în rochie albă. Nu identificară nici vreuna dintre cele două 
persoane care fumaseră lângă mal. Lui Willow i se părea 
că ancheta se împotmolise şi spera ca Jimmy Perez să o 
urnească din nou când se întorcea. 

Normal că de asta vreau să fie aici. 

Pe de altă parte, însă, era prea sinceră ca să se mintă 
aşa. 

Da, sigur. Ţi-a căzut cu tronc, fetițo! Lasă asta şi vezi-ți 
de treabă. Chiar n-ai nevoie să-ţi pui beţe-n roate. 

Sandy lua deja micul dejun în bucătărie. Erau acolo şi 
Charles şi David, care stăteau la masă şi beau ceai. David 
se ridică imediat ce o văzu şi se oferi să-i pregătească ceva 
din ouă de ţară, de la ferma Malcolmson. li spusese de la 
bun început că e vegetariană. 

Tot ce mi-a mai rămas de pe urma copilăriei în 
comunitatea de hippie. Yoga de dimineaţă şi dieta fără 
carne. 

— Da, te rog. 

Când lucra la o anchetă, îi era mereu foame. 

— Vreau omletă. Cu pâine prăjită de la Grusche, dacă 
mai este. Bărbatul îşi puse un şorţ şi porni la treabă. 

— Sper că vremea se-ndreaptă până mâine. 

Sandy ridică privirea din ospăţul lui de carnivor. 

— Nicio şansă să zboare avioanele în condiţiile astea. 

Jimmy şi Cassie o să rămână blocaţi la Aberdeen. 

La rândul lui, tânărul părea neliniştit şi pierdut fără 
Perez. 

Care-i treaba cu bărbatul ăsta de suntem aşa dependenți 
de el? 

Charles se uită la ei de pe cealaltă parte a mesei. 

— La Sumburgh s-ar putea să fie destul de senin şi, 
oricum, ştiţi cât de repede se schimbă vremea pe-aici. Ai 
toate patru anotimpurile într-o singură zi! 

Bărbatul era obişnuit să-i liniştească pe turişti în 
legătură cu vremea. Dinspre scară se auziră paşi, aşa că se 
ridică pentru a-i servi pe clienţii din sufragerie. 

Willow bău nişte cafea şi se gândi că exista o explicaţie 
absolut logică pentru nerăbdarea ca Perez să se întoarcă. 
El era reperul ei în Shetland şi se baza pe judecata lui. 

Il luă pe Sandy la interviul cu soţii Arthur, la Spindrift, 
noua lor casă, din apropierea centrului comunitar. Cei doi 
puteau fi suspecți şi, în caz că ar fi ajuns la proces, 
răspunsurile pe care le dădeau acum nu ar fi fost luate în 
considerare dacă ar fi mers singură. În plus, Sandy era din 
Shetland şi nu era deloc ameninţător. În preajma lui, 
oamenii se relaxau întotdeauna. Afară, ceața era la fel de 
deasă ca atunci când se trezise, iar haina i se acoperise 
deja de picături înainte să fi ajuns la maşină. În depărtare 
se vedea o lumină ciudată, difuză, care dădea de înţeles că, 
într-un final, soarele avea să-i scape de ceaţă. Pe o vreme 
ca asta, oricine putea să creadă în stafii. 

Pe terasa bungaloului se afla un cărucior în care dormea 
un bebeluş. Sandy mergea înaintea lui Willow, iar atunci 
când zări copilul sări înapoi de parcă ar fi dat de o bombă. 
Cei doi ocoliră locuinţa ca să găsească o altă intrare. 
Sandy bătu scurt la uşa din spate, apoi o deschise şi strigă: 

— E cineva acasă? 

In faţa lor apăru o femeie. Ţinea o cană de cafea şi era 
îmbrăcată în halat şi pijama. Willow se prezentă. 

— Sper că nu te-am trezit. 

— Chiar deloc. Eram deja trează şi tocmai voiam să mă 
îmbrac. Am avut o noapte tare grea cu Vaila. Soţul meu 


e 135 


oricum lucrează azi la Yell, aşa că a fost în picioare de 
dimineaţă şi a plimbat-o în cărucior ca s-o adoarmă, iar eu 
am putut să trag un pui de somn. Haideţi înăuntru. Pun 
apa la fiert şi mă duc să mă schimb. Probabil că aţi venit să 
vorbim despre biata femeie care venise pentru petrecerea 
de hamefarin” a lui Lowrie. 

Femeia vorbise în timp ce scotea ceştile şi se îndreptase 
spre dormitor. Era aşa de vorbăreaţă şi prietenoasă încât 
lui Willow îi venea greu să o trateze ca pe o posibilă 
ucigaşă. Şi era mică de statură. Puțin probabil să fi avut 
forţa să mişte trupul lui Eleanor până la megalit şi să-l 
aşeze în poziţia în care fusese găsit. 

Se aşezară în camera de zi, care părea ruptă dintr-o 
suburbie engleză: un perete era tapetat iar în încăpere se 
vedea mobilă de la IKEA. Femeia le făcu loc pe canapea 
dând la o parte o grămăjoară de haine pentru bebeluş şi o 
zdrăngănică. Din cauza ceţii, în cameră era foarte 
întuneric, aşa că aprinse lumina. 

— Pe fiica ta o cheamă Vaila? E un nume frumos, spuse 
Willow primind cafeaua. 

— Şi pe mine mă cheamă tot Vaila. Provine de la una 
dintre insulele mărginaşe. M-am gândit că s-ar putea să 
creeze confuzie, însă lui Neil i-a plăcut, iar în Shetland a 
fost mereu tradiţia să păstrezi numele în familie, aşa că ne- 
am zis „de ce nu?”. Dacă nu-i place, când creşte poate să-şi 
folosească numele mijlociu. 

Willow se uită la Sandy. Îl rugase pe el să facă prima 
mişcare. Preţ de o clipă, tânărul păru cuprins de panică, 
apoi îşi drese glasul. 

— Ai fost la petrecere sâmbătă seară? 

Femeia se holbă la el. 

— Nu te ştiu de undeva? N-ai fost la Anderson High? 
Erai cu un an mai mic. Eşti din Whalsay, stăteai şi tu la 
internat. 

Vaila tăcu, după care adăugă: 

— Ei bine, n-aş fi crezut în veci că o să fii detectiv. 

— Ne gândeam că ne poţi povesti ceva despre petrecere. 

Willow se gândea că Vaila cea guralivă era pe cale să se 

lanseze în amintiri din şcoală, aşa că intervenise înainte de 
asta. Sandy era prea politicos s-o oprească odată ce ar fi 
început. 

— Ai cunoscut-o acolo pe Eleanor Longstaff? 

— Da, dar ne ştiam deja. Teoretic era un secret, dar 
acum, că a murit, nu mai contează, nu-i aşa? 

— Când ai făcut cunoştinţă cu ea? 

Sandy încerca din nou să dirijeze conversaţia. 

— În după-amiaza aia. Înainte de petrecere. Am stabilit 
totul prin telefon. M-am dus până la Sletts. Mi-a spus că 
aşa era mai bine. Dacă prietenii ei se întorceau de la 
plimbare puteam să găsim un pretext pentru faptul că 
eram acolo. Dacă venea ea la mine ar fi fost mai complicat. 

— De ce îşi dorea aşa tare să se vadă cu tine? întrebă 
iarăşi Sandy. 

— Ca să vorbim despre Micuța Lizzie, normal. Eleanor 
făcea un film despre ea şi urma să apărem şi noi. Urma să 
primim bani pentru asta. Un onorariu, aşa a spus. 

Vaila se opri. 

— Credeţi că or să-l mai facă? Neil era puţin reticent, 
dar eu abia aşteptam să apar la televizor! Nu era vorba 
doar de bani... 

— De ce era aşa de important ca întâlnirea voastră să 
rămână secretă? 

Willow aruncă un ochi pe geam. I se părea că ceața 
începe să dispară. În depărtare se vedeau nişte umbre mai 
pronunţate, care probabil erau aruncate de centrul 
comunitar şi de ferma soţilor Malcolmson. 

— Eleanor a spus că prietenii ei n-ar fi înţeles. Pentru că 
ea chiar credea povestea, iar soţul ei nu era genul care să 
poată accepta aşa ceva. Aşa că în după-amiaza aia am 
mers la Sletts şi i-am spus ce s-a întâmplat: cum am văzut- 
o pe fetiţă şi apoi am rămas însărcinată, deşi până atunci 
n-am reuşit să avem copii. Ne gândeam să mai încercăm o 
dată fertilizarea in vitro, dar până la urmă n-a mai fost 
nevoie. 

Willow se gândea că, deşi Vaila avea treizeci şi ceva de 
ani, vorbea tot ca o şcolăriţă entuziasmată, turuind fără să 

gândească. Vaila se opri o clipă să-şi tragă sufletul, apoi 
continuă: 

— M-am gândit că poate Eleanor spera să o vadă cu 
ochii ei pe Micuța Lizzie. Era clar că-şi dorea un copil. Mai 
târziu, după petrecere, se învârtea numai în jurul Vailei 
mele. 

— Aşadar, ai fost la Sletts în după-amiaza aia, zise 
Sandy. 

Poate că nu se simţea în largul lui din cauza discuţiei 
despre copii. 

— Nu s-a întâmplat mare lucru, răspunse femeia. 
Eleanor nu a filmat sau ceva de genul ăsta, dar avea la ea 
un reportofon mic şi m-a rugat să vorbesc în el, să spun 
cum a fost să o văd pe Micuța Lizzie. A zis că era mai bine 
aşa decât să ia notițe. 

Willow îi aruncă o privire lui Sandy, însă tânărul părea 
prea concentrat să menţină conversaţia pe făgaşul potrivit 
ca să-şi dea seama de importanţa informaţiei. La cazare nu 
găsiseră niciun reportofon. 

— Şi cum a fost s-o vezi pe Micuța Lizzie? 

— Ei bine... 

Vaila se rezemă de spătarul scaunului de parcă urma să 
citească un basm înainte de culcare. 

— Era o zi ceţoasă, cam ca asta, dar mai pe la începutul 
anului. Era prin februarie şi era după-amiază târziu, aşa că 
începuse deja să se întunece. Sunt asistentă la şcoala din 
Meoness - doar că momentan sunt în concediu de 
maternitate - şi mergeam spre casă. A apărut brusc în faţa 
mea, pe drum. O fetiţă de vreo zece ani, îmbrăcată complet 
în alb. Puțin demodată, ştiţi - avea şi panglici albe în păr. 
Şi a dansat. De parcă ar fi făcut-o numai pentru mine. De 
parcă ar fi fost un semn. Apoi a dispărut în ceaţă. Am 
strigat şi am fugit după ea pe drum, dar nici c-am mai 
văzut-o. 

Willow era sceptică. 

— Nu e posibil să fi fost doar o fetiţă din Shetland care 
se costumase? Totul se vede aşa ciudat prin ceaţă... 

— [i ştiu pe toţi copiii din partea asta de pe insulă, dar 

pe ea n-am recunoscut-o. Însă a fost ceva mai mult de atât. 
Ştiam că nu e un copil adevărat şi că urma să mi se 
întâmple ceva important. A fost ca un fel de revelaţie. Şi 
pur şi simplu mi-a dispărut de sub ochi! 

Willow ştia că puteau exista multe explicaţii raţionale 
pentru ceea ce tocmai auzise, dar nu spuse nimic. Dacă ar 
fi contrazis-o prea mult, Vaila s-ar fi putut simţi ofensată şi 
n-ar mai fi cooperat. Îşi repetase că văzuse o stafie până se 
convinsese singură de asta. Willow mai întâlnise în 
comunitatea hippie persoane care credeau că pomii au 
suflet şi că un guru din Wolverhampton o să salveze 
Universul. Nici pe ei nu reuşise să-i convingă că nu 
gândeau raţional. 

Femeia continuă: 

— Ca să nu mai spun că a doua oară când am văzut-o nu 
era ceaţă. 

— Ai văzut-o încă o dată? 

— Pe la sfârşitul lui iulie. Era o după-amiază însorită, 
liniştită, cum se întâmplă uneori vara. Stătusem cu 
Grusche şi George. El mi-e rudă, un fel de unchi, iar uneori 
când Neil e plecat la serviciu mă mai duc pe la ei. Nu mă 
simt bine dacă stau singură. Era aşa de frumos afară încât 
am mers spre casă pe poteca de lângă plajă şi am văzut-o 
iarăşi pe fetiţă. De data asta era destul de departe, i-am 
zărit doar silueta lângă megalitul de pe limba de pământ. 
Am dat fuga înapoi la George fiindcă voiam s-o mai vadă 
cineva. Toată lumea a râs de mine când le-am spus că am 
văzut-o prin ceaţă. Dar când am ajuns pe mal şi ne-am 
uitat spre megalit, nu se mai zărea nimic. 

— Asta i-ai spus şi lui Eleanor Longstaff? 

Era greu de zis dacă Sandy lua de bun tot ce auzise sau 
dacă i se părea o aiureală. 

— Da. Am vorbit în micul ei aparat, iar apoi a derulat 
prima parte ca să se asigure că se înregistrase bine. 

— Ce-a spus? 

— M-a întrebat dacă soţul meu crede povestea, răspunse 
Vaila. lar eu i-am spus că Neil al meu nu e genul care să 
creadă în fantome, dar ştia că nu inventez, aşa că nu m-a 

contrazis. 

Femeia se opri o clipă, apoi, de parcă asta ar fi explicat 
totul, adăugă: 

— E instalator. 

— Ai văzut ce-a făcut Eleanor cu aparatul după ce a 
terminat înregistrarea? 

Sandy vorbea pe un ton calm şi degajat. Willow îşi zise 
că era mai isteţ decât părea. 

— Probabil că nu l-ar fi lăsat într-un loc în care puteau 
să-l vadă prietenii ei - asta dacă voia într-adevăr ca 
întâlnirea voastră să rămână secretă. 

Vaila se încruntă, încercând să se concentreze. 

— Cred că l-a pus pur şi simplu în buzunar. Purta o 
jachetă tricotată şi blugi, iar jacheta avea un buzunar 
exterior. Cred că acolo l-a pus. 

Sandy îi aruncă o privire lui Willow, iar detectiva 
încuviinţă din cap. Tânărul avea mereu nevoie de 
încurajare. 

— Dar povestea nu s-a terminat acolo. 

Vaila nu mai putea de fericire, iar Willow îşi zise iarăşi 
că părea foarte tânără. 

— Şi nici măcar nu e partea cu adevărat importantă. 
După vreo lună am aflat că am rămas însărcinată! Trebuie 
să fi fost Lizzie, nu-i aşa? 

Femeia se uită la cei doi, aşteptând aprobarea lor, de 
parcă raţionamentul ar fi fost infailibil. 

Sandy şi Willow îşi aruncară o privire, dar nu spuseră 
nimic. Brusc, bebeluşul începu să plângă, iar Vaila ieşi pe 
terasă ca să-şi ia copilul în braţe. 


Se urcară în maşină şi merseră până la capătul 
drumului, oprind unde începea poteca ce ducea spre scena 
crimei. Rămaseră înăuntru, privind cum dealurile din 
depărtare apar treptat de după fuioarele de ceaţă. 

— Asta, da, coincidenţă ca Eleanor să susţină că a văzut- 
o pe fetiţă în după-amiaza în care Vaila i-a povestit 
întâmplarea! 

Willow şterse aburul de pe parbriz cu o batistă soioasă. 

— Oare a avut vedenii? Era disperată să aibă un copil, 
poate i s-o fi părut că o fetiţă oarecare e fantoma? 

— Posibil, dar mi se pare o mişcare mai calculată de 
atât. 

Pe lângă asta, Willow nu era convinsă că o femeie ca 
Eleanor era aşa uşor impresionabilă, oricât de tare şi-ar fi 
dorit un copil. 

— Aş vrea să ştiu ce încerca să obţină. 

— Are vreo relevanţă faptul că a fost găsită în locul unde 
Vaila a văzut-o pe fetiţă? 

— Nu ştiu. Cu siguranţă e o coincidenţă stranie. 

Willow făcu o pauză. 

— Aş vrea să ştiu pe unde a ajuns reportofonul ăla 
digital. Vicki Hewitt a cercetat pe îndelete la Sletts înainte 
să plece şi aşa ceva nu i-ar fi scăpat. 

— Parcă stafiile trebuiau să fie înfricoşătoare, spuse 
Sandy. Vaila Arthur nu mi-a lăsat impresia că i-ar fi frică. 
Poate fiindcă am crescut cu poveşti despre trowes, aşa că 
şi cele mai mari ciudăţenii mi se par normale... 

— Trowes? 

Sandy se foi. 

— Spiriduşi care trăiesc sub pământ. Au puterea să te 
atragă în sălaşurile lor cu muzică plăcută, iar pe urmă, 
când te trezeşti, îţi dai seama că a trecut un veac! 

Tânărul se opri o clipă, după care adăugă: 

— Evident că nimeni nu crede în asta. E doar o poveste 
pentru copii. 

— Normal, răspunse Willow pe un ton serios. Aşadar, 
acum ce facem? 

— Vorbim cu englezii ăia şi încercăm să ne dăm seama 
dacă au vreo idee de ce era Eleanor aşa de secretoasă în 
legătură cu proiectul ei? 

Sandy o spusese de parcă ideea nu-i surâdea în mod 
deosebit. 

— Presupun că asta ar trebui să facem. 

Willow se întrebă de ce era la fel de lipsită de chef ca 
Sandy să stea de vorbă cu cei de la Sletts. Se întoarse spre 
el. 

— Tu o crezi pe Vaila? Chiar a văzut o fantomă? 

Sandy nu răspunse pe loc. 

— Sunt de părerea soţului ei. Eu nu cred în stafii, dar nu 
mi s-a părut că inventează. Cel puţin, nu intenţionat. Îşi 
dorea cu disperare un copil, aşa că a văzut ce voia să vadă. 

Capitolul XX 


În casa de pe mal de la Meoness, Polly se gândi că 
trecea prin aceleaşi stări prin care trecuse Eleanor când 
furia şi depresia provocate de pierderea sarcinii o 
aduseseră într-o pasă atât de proastă - probabil din pricină 
că erau înconjurați de ceaţă şi i se părea că sunt cu toţii 
captivi. Nervii îi erau întinşi la maximum şi îi era imposibil 
să doarmă, chiar şi când lua somnifere. Era bântuită de 
lumina nocturnă şi de oroarea întâmplărilor. Nu înţelegea 
de ce bărbaţii nu se zbăteau să plece toţi trei mai repede 
de-acolo. Acum abia aştepta să se întoarcă la Londra, 
Londra cea colorată şi cu străzi aglomerate, la ziarele care 
ajungeau la timp şi la şedinţele regulate la sală, la 
confortul şi rutina de la Biblioteca Sentiman. 

Stăteau la Sletts, aruncând ocazional câte o privire spre 
lumea cenuşie de dincolo de geamuri. Detectivii le 
dăduseră înapoi laptopurile şi telefoanele, iar amândoi 
bărbaţii păreau prinşi în ecranele lor. Marcus planifica 
excursia altui client bogat care era obsedat să urce pe 
Kilimanjaro înainte să moară, iar Polly bănuia că şi Ian 
lucrează. Bărbatul se uita prin e-mailuri, când deodată 
intră în cameră încruntat. 

— Au început toate jigodiile să trimită mesaje despre cât 
de rău le pare că a murit Eleanor. Numai minciuni! Vor 
doar să facă şi ei parte din dramă! Pe jumătate dintre ei îi 
călcase pe bătături, iar cealaltă jumătate nu prea mai 
voiau să aibă de-a face cu ea după ce-a pierdut sarcina! 

Polly se gândi că avea probabil dreptate. Încerca să 
citească, dar nu se putea concentra, aşa că aruncă un ochi 
la ecranul lui Marcus. Bărbatul alcătuia o prezentare 
pentru clientul lui, iar pe calculator se vedeau poze cu 
vegetaţie bogată şi peisaje de vis din călătoriile lui în 
Tanzania. Se întrebă, iarăşi, cum de o plăcea acest bărbat 
atrăgător şi care călătorise atât de mult. Acum se lăsase pe 
spate şi stătea cu picioarele pe bara unui scaun. Era 
încălţat cu sandalele pe care le purta şi prima oară când se 

întâlniseră, iar picioarele îi erau lungi, osoase şi bronzate. 
Lui Polly îi venea să se întindă şi să le mângâie, dar îşi 
dădu seama cât de nepotrivit ar fi fost din moment ce Ian 
trebuia să accepte că n-avea să mai aibă niciodată contact 
fizic cu Eleanor. 

Marcus intrase în viaţa ei ca o fiinţă de pe altă planetă. 
Polly făcuse o rezervare pentru o excursie în Maroc în 
miezul iernii. O decizie impulsivă, pe care o luase după ce 
ieşise într-o seară în oraş cu Eleanor şi Caroline şi i se 
păruse că vieţile lor erau mult mai interesante decât a ei. 
Se întâmplase chiar înainte ca Eleanor să piardă sarcina, 
aşa că pe atunci era tare distractivă şi pusă pe şotii: „Hai, 
Pol! Ce-ai de pierdut?” Printr-un click, Polly trimisese în 
eter datele cardului ei, iar după două săptămâni ajunsese 
pe aeroportul Agadir. Acolo se întâlnise cu Marcus, care 
ţinea un carton cu numele ei. Bărbatul se sprijinea de o 
coloană şi zâmbea ironic, dar în acelaşi timp primitor: 

Pentru mine e o joacă toată prostia asta cu ghidul 
turistic, dar o să mă asigur că o să te simţi bine. 

Şi chiar aşa a fost. Ceilalţi turişti erau nişte germani în 
vârstă care se culcau la opt şi jumătate în fiecare seară şi 
abia rupeau câteva cuvinte în engleză. In timpul după- 
amiezilor calde, ea şi Marcus exploraseră oraşul fortificat 
Taroudant şi priviseră cum se avântă drepnelele în înaltul 
cerului. I se păruse ceva absolut firesc când bărbatul o 
luase pe după umeri în drum spre hotel. Polly era copleşită 
de locul în care se afla şi de bărbatul lângă care era. Şi de 
faptul că avusese curajul să răspundă gestului. lubiţii ei 
din vremea facultăţii fuseseră cu toţii timizi şi sobri, iar 
Polly crezuse mereu că o să rămână împreună cu o astfel 
de persoană, un profesor sau cercetător care umbla în 
halat de laborator, nu cu un aventurier cu picioare osoase, 
bronzate, care cutreiera lumea, fusese la o şcoală privată 
şi crescuse într-o vilă de la ţară. 

La sfârşitul vacanței se întorsese în Anglia şi nu-şi 
făcuse speranţe că o să-l mai vadă. Era vorba doar de o 
relaţie pasageră şi avea să se bucure de amintiri. Işi 
imaginase cum urma să le povestească fetelor despre 

Marcus şi cum avea să le arate fotografiile. 

Asta e noaptea in care am rămas în satul berber. 
Dincoace făceam o drumeție prin munți. 

Marcus îi cumpărase nişte cercei dintr-un souk şi 
aşteptase ca Polly să-şi facă un tatuaj cu henna. 

Ca să nu mă uiţi. 

De parcă ar fi putut să-l uite vreodată! La rugămintea 
lui, îşi trecuse şi numărul în agenda lui telefonică, dar se 
gândise că Marcus făcuse gestul acela doar din politeţe. 
Sau ca să colecţioneze trofee. Poate că avea o listă cu 
toate numerele femeilor cu care se culcase în vremea când 
era ghid. 

Două zile mai târziu, o sunase. 

— Ce ciudat! zisese Polly, încercând să nu trădeze prin 
voce niciun pic din entuziasmul ei. Tocmai mă gândeam la 
tine. 

Şi spusese adevărul, dar ar fi avut aceeaşi reacţie 
oricând ar fi sunat-o. Nu putea să nu să se gândească la el. 

— Ai vrea să ne vedem? 

Marcus rostise încet finalul propoziției, iar Polly se 
gândi pentru prima oară că poate şi el e neliniştit, că nu 
obişnuieşte să-şi sune clientele pe neaşteptate şi să le 
invite la întâlniri. 

— Da. 

Ce altceva putea să-i răspundă? lar Marcus îi spusese 
într-o seară, când stăteau afară, în întunericul călduţ, că îi 
plăcea nespus că nu făcea niciodată risipă de cuvinte. 

Câteva săptămâni mai târziu practic se mutase deja în 
apartamentul ei, atunci când era în Anglia, iar Polly se 
obişnuise ca dimineaţa devreme să o sărute de rămas-bun. 
Uneori, când se întorcea acasă, îi găsea rucsacul pus 
imediat după uşă, şi pe el stând cu picioarele lui bronzate 
pe bară, bând ceai sau bere. Sărea în picioare ca s-o 
întâmpine, după care începea s-o întrebe cum îi fusese 
ziua. li povestea întâmplările din călătoriile lui abia după 
ce-i asculta relatările plictisitoare despre cercetători 
excentrici interesaţi de mituri englezeşti rurale. 

La început se gândise că poate stătea cu ea pentru bani, 

ca să aibă unde să locuiască la Londra când era în Marea 
Britanie. N-avea deloc încredere că era capabilă să fie 
atractivă pentru bărbaţi. Părinţii ei muriseră la şase luni 
unul de altul, lăsându-i casa din Manchester, aşa că avea şi 
nişte economii pe lângă apartamentul din Londra. Tururile 
pe care le organiza el erau destul de costisitoare, dar nu 
era plecat mereu şi uneori avea numai doi clienţi. Aşa 
putea să vadă lumea, dar nu să facă vreodată avere. Apoi 
merseseră în vizită la mama lui şi Polly îşi dăduse seama 
că banii nu păreau să fie o problemă. Pe perete erau 
agăţate tablouri care valorau mai mult decât casa din 
suburbii a părinţilor ei. 

— Ce-i cu tine? o întrebase amuzat Marcus, atunci când, 
la un moment dat, îl întrebase ce vede la ea. Ce trebuie să 
fac să te conving că eşti o femeie minunată? N-am mai 
întâlnit pe nimeni atât de înţelept şi plin de compasiune. 
Te răsfeţi. Există femei cu care te distrezi şi femei cu care 
rămâi. Vreau ca noi să fim împreună mult şi bine. 

Când îl întrebase dacă vrea s-o însoţească în Shetland, 
nu era sigură ce avea să răspundă. Însemna să-şi ia 
concediu două săptămâni, vara, într-o perioadă când 
organiza uneori în Marea Britanie excursii bănoase de o zi 
pentru turiştii americani. Însă el acceptase pe loc. Acum, 
fiind izolaţi în casă, Polly îşi dorea să fie doar cu el. Se 
simţea înşelată, fiindcă se aşteptase ca excursia în 
Shetland să fie ceva intim pentru ei. De aceea venise 
Marcus cu maşina lui, ca să poată să se plimbe singuri, să 
facă picnicuri pe plaje pustii, să viziteze locuri cu 
importanţă istorică. Îi trecuse prin minte chiar că poate 
avea s-o ceară în căsătorie. În loc de toate astea, erau 
blocaţi în casa de lângă plajă, bântuiţi de amintirea lui 
Eleanor, apăsaţi de vreme şi de dealul unde îi fusese găsit 
cadavrul. Umbra aruncată de colina din spatele casei nu-i 
părăsea niciodată. 

Bătaia din uşă îi luă prin surprindere pe toţi trei. Ceaţa 
era atât de deasă, încât era greu de crezut că mai exista şi 
altceva în afara casei. lan se ridică şi dădu uşa de perete. 
În prag apărură doi poliţişti. Nu era detectivul brunet, ci 

femeia înaltă, neîngrijită, şi Wilson, bărbatul mai tânăr. 
Fără să spună nimic, lan se dădu la o parte ca să le facă 
loc să intre. Marcus se ridică la rândul lui. Poliţiştii aveau 
hainele acoperite de o peliculă de apă, aşa că şi ei păreau 
gri, de parcă odată cu ei ar fi intrat şi ploaia. 

— Mă duc să fac nişte cafea. Vreţi şi voi? întrebă Polly şi 
dispăru în bucătărie înainte să apuce să-i răspundă cineva. 

Când reveni în camera de zi, poliţiştii îşi scoseseră deja 
hainele şi păreau mai umani, deşi părul vâlvoi al femeii o 
ducea cu gândul la o sirenă dintr-o carte pentru copii. Se 
lăsase o tăcere stânjenitoare, iar Polly îşi dădu seama că o 
aşteptaseră pe ea înainte să discute lucruri serioase. 

— Am aflat că Eleanor a vorbit cu nişte localnici pentru 
documentarul ei, începu Willow Reeves. 

Se aşezaseră cu toţii la masă, de parcă ar fi fost nevoie 
de un cadru mai formal. 

— Mă întreb de ce nu v-a spus nimic despre asta, din 
moment ce era aşa entuziasmată de proiect. 

Fiindcă nu-i răspunse nimeni, detectiva insistă: 

— De ce credeţi că era aşa secretoasă? 

— S-ar putea să-mi fi spus mie ceva, răspunse lan. 
Vorbea întruna despre munca ei, dar nu o ascultam mereu. 
Am şi eu treburile mele. Uneori părea să nu-şi dea seama... 

— Dar te-a minţit, spuse Willow pe un ton blând. 

Polly se gândi că femeia ar fi putut să lucreze şi ca 
psihiatru. 

— În după-amiaza în care a spus că e obosită şi voi, 
ceilalţi, aţi ieşit să vă plimbaţi, s-a întâlnit cu o femeie care 
susţine că a văzut-o pe Micuța Lizzie, adică stafia unei 
fetiţe înecate. 

Preţ de o clipă, rămaseră fără cuvinte. Willow se uită la 
fiecare pe rând. 

— N-a vorbit despre asta cu niciunul dintre voi? 

Se priviră unul pe altul, iar Polly îşi dădu seama că 
încercau să accepte ideea că existase şi o altă Eleanor. Cu 
faptul că era posibil ca Eleanor cea directă şi sinceră, pe 
care o ştiau cu toţii, să fi spus minciuni. 

— Poate că-i era ruşine. 

Polly îşi mai turnă nişte cafea. 

— Vreau să spun că ştia că noi nu puteam să credem în 
aşa ceva. 

Însă Polly îşi dădu seama că acum simţea la rândul ei 
cum îi trec idei iraționale prin cap, ca nişte resturi aduse 
de flux. Acum putea s-o înţeleagă pe Eleanor când vorbise 
despre fantome. 

— Iar tu erai de părere că Eleanor credea toate astea? 

Tonul detectivei nu trăda nimic, dar Polly îşi dădea 
seama că era sceptică. 

— În urmă cu şase luni aş fi spus că e imposibil. 

Nerăbdător, lan bătea darabana pe masă. 

— Dar în ultima vreme? Nu ştiu ce să cred. Se comporta 
foarte ciudat. Ar fi trebuit să am mai multă înţelegere 
pentru ea după ce a pierdut sarcina. Ar fi trebuit să-i acord 
întreaga mea atenţie. 

Măcar să fi insistat să rămână în spital până când erau 
gata s-o externeze... 

— Cum vi s-a părut când v-aţi întors de la plimbare 
atunci, după-amiaza? 

Din nou, Willow li se adresase tuturor. 

lan bătea în continuare darabana pe masă. Lui Polly îi 
venea să-şi pună mâna peste a lui, să oprească zgomotul, 
să-l calmeze. 

— Părea că se simte bine. Nu-i aşa? 

Polly încercă să-şi amintească. Ajunseseră acasă 
încântați de plimbare şi de ce văzuseră pe drum, de 
papagalii de mare care zburau până pe stânci, de lupii de 
mare care-i atacaseră în picaj, de foci. Eleanor i se păruse 
că e odihnită, că se simte mai bine ca niciodată. 

— Cu toţii abia aşteptam petrecerea. Parcă eram din nou 
adolescenţi şi ne pregăteam să ieşim în oraş. Am stat cu ea 
în dormitor şi ne-am făcut unghiile. 

— Deci era un moment când ti-ar fi putut spune ceva, 
zise Willow. Eraţi doar voi două. 

— Da. Dar n-a făcut-o, adăugă Polly după o scurtă pauză. 

Willow se întoarse spre Marcus. 

— Tu n-ai spus mare lucru, domnule Wentworth. Ai ceva 

de adăugat? 

— Nu prea o ştiam. Ne-am cunoscut puţin mai bine abia 
pe feribotul dinspre Aberdeen. Mi-a lăsat impresia că era... 

Marcus tăcu pentru o clipă. 

— „.„jucăuşă, poate. Că-i ieşea mereu totul şi că voia cu 
tot dinadinsul să se distreze. 

Uitându-se pe geam, Polly văzu că ceața aproape se 
risipise. Acum se putea vedea până la linia orizontului. 
Marea era scăldată într-o lumină lăptoasă. li era 
recunoscătoare lui Marcus că o readusese la viaţă pe 
Eleanor cea de odinioară. 

Detectivului mai tânăr îi sună telefonul. Avea un sunet 
de apel ridicol: melodia de la desenul animat Captain 
Pugwash. Wilson se făcu roşu la faţă şi ieşi în fugă, 
mormăind o scuză. Ceilalţi zâmbiră, bucurându-se că 
atmosfera se mai destinsese. Willow Reeves luă un biscuit 
din farfuria pe care Polly o pusese pe masă. 

— Când putem să ne întoarcem acasă? întrebă Polly 
deodată. 

Îşi dorea să revină la viaţa ei obişnuită, să treacă pe la 
Waitrose ca să ia ceva bun pentru cină, să meargă seara la 
teatru sau la cinema, să se plimbe pe stradă alături de 
Marcus, în drum spre apartament, ştiind că, odată ajunşi, o 
să facă dragoste fără grabă, apoi o să stea în pat, 
ascultând zgomotul oraşului. Asta îi plăcea la Londra: totul 
era familiar, dar în acelaşi timp anonim. 

— Oricând doriţi, răspunse Willow Reeves cu degajare. 
Nu avem cum să vă reținem aici. Desigur, ne-ar fi mai uşor 
dacă rămâneţi prin zonă, în caz că mai avem şi alte 
întrebări. 

— Eu rămân, spuse lan pe un ton bătăios şi hotărât. Cel 
puţin o săptămână, cât era în plan. Poate şi mai mult. 
Rămân până aflăm ce s-a întâmplat. 

Ezită o clipă înainte să continue: j 

— Nu suport să nu ştiu ce s-a petrecut. În rest, pot să 
accept orice. 

— Ne-ar ajuta. 

Willow îi zâmbi lui Polly, parcă simțind că e neliniştită, 

că nu e în apele ei. 

— Normal că nu sunteţi obligaţi să staţi pe Unst. 
Mergeţi până pe Mainland, până la Lerwick. După câteva 
zile prin sălbăticie o să vi se pară o adevărată metropolă. 
După un cappuccino bun şi o masă la restaurant s-ar putea 
să nu mai fiţi chiar aşa nerăbdători să vă întoarceţi acasă. 

Detectivul tânăr intră din nou în cameră, scuzându-se şi 
spunând că avusese impresia că-şi închisese telefonul. 
Rămase în picioare, dând de înţeles că i se părea căe 
momentul să plece. 

Văzând că Willow nu dădea niciun semn în sensul ăsta, 
se aplecă spre ea şi îi spuse: 

— M-a sunat Jimmy. 

Detectiva se ridică şi ieşiră amândoi în lumina palidă. 
Polly îşi zise că, deşi Willow Reeves conducea ancheta, 
dacă era cineva care putea să afle cine o omorâse pe 
Eleanor, acela era Jimmy Perez. 

Capitolul XXI 


După ce vorbi cu mama lui Eleanor, Perez îşi zise că nu 
mai are niciun motiv să rămână în Londra. Făcuse tot ce-l 
rugase Willow. Era gata să ia avionul ca să se întoarcă 
acasă în după-amiaza aceea şi s-o lase pe Cassie la Duncan 
înainte să ia ultimul feribot spre Unst. Şi era gata şi să mai 
bea un pahar de whisky cu Willow înainte ca ea să meargă 
la culcare. Ideea îi surâdea. Dar îi promisese mamei lui 
Fran o zi întreagă cu nepoata ei şi ştia că nu putea să 
plece mai devreme. 

Tocmai se îndepărta de apartamentul luxos al Cillei, 
gândindu-se să hoinărească pe lângă Tamisa şi, poate, să 
exploreze oraşul, când îi sună telefonul. 

— Inspectore? 

O tânără. Incercă să-şi dea seama unde-i mai auzise 
vocea. 

— Sunt Alice de la Bright Star. Am făcut cunoştinţă 
aseară. Lucram cu Eleanor. 

— Desigur. 

În stânga lui Perez era o biserică mare, în stil victorian, 
cu o turlă înnegrită de fum şi un cimitir năpădit de 
vegetaţie. Se strecură pe poartă ca să scape de zgomotul 
traficului şi se aşeză la umbră, pe o bancă de lemn. Alături 
de alee, lângă o piatră funerară care stătea într-o rână, 
erau o grămadă de flori cafenii moarte şi scofâlcite, care 
probabil zăceau acolo de săptămâni bune. Tânăra continuă 
să vorbească. 

— M-am uitat prin arhiva lui Nell. Ar fi trebuit să mă 
gândesc la asta de ieri. Păstra agende, copii fizice. 
Cercetase povestea cu stafia de pe Unst şi luase legătura 
cu localnici. Mă gândeam că aţi vrea să ştiţi asta. 

— Pot să trec acum să le iau? 

Gândul la acţiune îl făcea să se simtă mai bine. Nu-şi 
dăduse seama că discuţia cu Cilla îl afectase atât de tare. 
În apartamentul din Pimlico parcă-l cuprinsese letargia 
depresiei. Era ca o magie neagră care aducea cu sine 

vechiul sentiment de vinovăţie şi amintirile legate de Fran. 
— Sigur. Acum ştiţi unde e sediul. 
Detectivul luă florile maronii, moarte, şi le aruncă într- 
un coş înainte să iasă pe poarta cimitirului. 


În birourile de la Bright Star îl aşteptau Leo şi Alice. 
Acum, că trecuseră peste şocul iniţial al morţii lui Eleanor, 
angajaţii erau entuziasmați să ia parte la investigaţie, 
bucuroşi numai la gândul că puteau să ajute. Crimele 
aveau uneori efectul ăsta asupra tinerilor. Nu-şi dădeau 
seama de fragilitatea propriei vieţi. Alice pusese agendele 
pe biroul lui Eleanor şi o deschisese pe una dintre ele la 
pagina care-i interesa. 

— Uite, începu ea. E clar că Nell a sunat la persoanele 
astea ca să întrebe de povestea fetiţei care a murit în 
1930. Îi identificase pe actualii proprietari ai casei în care 
se zice că ar fi trăit Lizzie. E şi un număr de telefon şi mai 
sunt nişte notițe mâzgălite, pe care nu prea le desluşesc. 
Scrisul ei a fost mereu imposibil de descifrat. Dar cu 
siguranţă pare că i-a contactat. 

Perez şi-ar fi dorit să se uite la notițe de unul singur, dar 
tânăra îl ajutase atât de mult încât nu-l lăsa inima să-i 
spună să plece. Afară, în biroul principal, angajaţii se 
prefăceau că muncesc, dar se vedea limpede că erau la 
rândul lor ochi şi urechi. Detectivul se aşeză în locul lui 
Eleanor şi trase hârtiile mai aproape. 

După cum spusese şi Alice, în agendă era notat un 
număr de telefon. Apoi o adresă: „Springfield, Unst”. Se 
mai descifrau şi două nume: „Charles Hillier şi David 
Gordon”. Apoi mai erau nişte mâzgălituri care poate că 
reprezentau discuţia de la telefon. Se părea că Eleanor îşi 
inventase propria formă de stenografie, iar Perez îşi zise 
că o să aibă nevoie de timp şi răbdare ca să descifreze 
codul. 

— Mulţumesc, îi spuse tinerei. E foarte folositor. 

Nu avusese niciodată servietă, însă folosea o traistă de 
pânză pe care o luase la un moment dat de la un stand din 
Lerwick, după ce avusese loc o cursă de nave cu pânze. 

Perez vâri agendele în ea. După ce tinerii îl conduseră 
afară, se opri din nou şi se întoarse spre ei. 

— Eleanor avea vreun restaurant preferat? Un loc unde 
ieşea de obicei la masă cu clienţii sau colegii? 

— În Bloomsbury e un local franțuzesc unde-i plăcea să 
meargă fără vreo ocazie specială, răspunse Leo. Cei de 
acolo o cunoşteau şi spuneau că o consideră ca pe fiica lor. 
Dar nu era suficient de elegant pentru clienţii pe care voia 
să-i impresioneze. Când intenţiona să facă asta, se ducea 
în centru şi alegea orice loc, cum ar fi Savoy. Chiar şi când 
ştia că firma nu-şi permite cheltuiala. 

Perez notă în grabă numele şi adresa restaurantului 
franțuzesc. Afară, pe caldarâmul din faţa sediului, simţea 
că se sufocă de căldură. Soarele i se reflecta din asfalt în 
faţă, făcându-l să lăcrimeze. Nu era niciodată pregătit 
pentru căldura din sud şi pentru cât de rar bătea vântul. 
Mereu se îmbrăca nepotrivit. De la birourile Bright Star 
mai era doar puţin de mers până la restaurant. Pe drum o 
sună pe Willow, dar detectiva nu-i răspunse. Ezită o clipă, 
apoi îl sună pe Sandy. Tânărul îi răspunse chiar când Perez 
era gata să se resemneze. Părea agitat. 

— Acum suntem la Sletts şi stăm de vorbă cu englezii. 
Se pare că Vaila Arthur s-a întâlnit cu Eleanor în seara 
petrecerii. Eleanor a înregistrat discuția pentru 
documentarul ei, dar nu găsim reportofonul. 

— Faceţi progrese cu cei de la Sletts? 

Sandy ezită, de parcă ar fi fost o întrebare-capcană. 

— Ei spun că nu ştiau de întâlnirea cu Vaila. Nu ştiu ce 
să cred. Şefa încă stă de vorbă cu ei. 

Perez se întrebă dacă să aştepte până când termina 
Willow ca să-i spună despre Charles şi David, dar de la o 
vreme se putea baza tot mai mult pe Sandy. 

— Se pare că Eleanor a luat legătura cu mai multe 
persoane de pe Unst decât ne-am dat seama. De exemplu, 
a vorbit şi cu Charles şi David despre vremurile când 
Micuța Lizzie Geldard locuia la Springfield. 

— De ce nu ne-au spus nimic despre asta? Sigur au 
recunoscut numele. 

De data asta, Perez nu răspunse imediat. 
— Te-ai fi aşteptat să ne spună, nu-i aşa? Şi pe mine mă 
frământă aceeaşi întrebare. 


Restaurantul era mic şi fără pretenţii. Perez rămase 
afară o clipă, prefăcându-se că studiază meniul şi 
imaginându-şi-o pe Caroline trecând pe acolo într-o zi 
mohorâtă şi văzând-o înăuntru pe prietena ei, alături de un 
necunoscut. Se gândi că la întoarcere trebuia s-o întrebe 
pe Caroline ca să fie sigur, dar bănuia că era restaurantul 
despre care îi vorbise ea. Existau mese în apropierea 
ferestrei, iar locul nu era departe de facultate, aşa că era 
plauzibil să fi trecut pe acolo în drum spre casă. Lui 
Caroline i-ar fi fost uşor să-i zărească acolo pe Eleanor şi 
pe individul misterios. Acum era ora două. Se terminase 
aglomeraţia de la prânz, iar chelnerul în vârstă îl conduse 
la o masă cu vedere la stradă. 

— Ca să vă uitaţi cum trece lumea, da? 

Perez îşi dădu seama că-i era foame şi comandă o supă 
de ceapă şi o friptură. Aşeză agenda lui Eleanor în faţa lui 
şi încercă să citească în timp ce mânca. Biografia şi 
povestea morţii lui Lizzie Geldard erau scrise mai clar. 
Urma relatarea primei apariţii a fantomei. Se întâmplase în 
timpul războiului, când Micuța Lizzie îi apăruse unei femei 
din Yell care-şi vizita iubitul încartiruit la baza RAF” de pe 
Unst. Ziua următoare, bărbatul fusese ucis într-un raid 
aerian deasupra Germaniei, iar peste o săptămână femeia 
îşi dăduse seama că era însărcinată. Se părea că dacă o 
vedeai pe Lizzie nu însemna doar venirea pe lume a cuiva, 
ci şi apropierea morţii. În afară de Perez nu mai era nimeni 
în restaurant. Chelnerul îi luă farfuria şi îi propuse desert 
sau cafea. 

— O cafea sună grozav. Asta dacă nu vreţi să-nchideţi. 

— Ţinem deschis toată după-amiaza. In astfel de 
vremuri, avem nevoie de toţi clienţii posibili. 

Chelnerul era cu siguranţă francez, însă accentul nu mai 
era atât de pronunţat cum fusese, probabil, la început. 


7 Royal Air Force, forţele aeriene ale armatei britanice (n. red.). 

Acum, că rămăsese singurul client, Perez îşi ieşise din rol 
şi conversa normal. 

— O prietenă mi-a recomandat restaurantul, spuse 
Perez. 

— Serios? 

— Eleanor Longstaff. 

Bărbatul nu răspunse imediat. 

— Biata Eleanor... 

Tristeţea lui părea sinceră. 

— Să ştiţi că a murit. A fost ucisă. Au scris în ziar. 

Chelnerul dădu fuga în spatele tejghelei şi se întoarse cu 
o pagină din numărul unui tabloid vechi de două zile. Titlul 
era următorul: $efă TV ucisă în tărâmul soarelui de la 
miezul nopții. Perez se gândi că nu era cu totul adevărat. 
Simmer dim nu era chiar lumina soarelui la amiază. 
Articolul era plin de senzaţionalisme, dar nu spunea mare 
lucru. Detectivul bănuia că jurnaliştii nu se obosiseră să se 
deplaseze la faţa locului. Puţine redacţii mai aveau bani de 
cheltuit pe zboruri în ultima clipă până în Shetland. 

— Eleanor lua des masa aici? 

Chelnerul îi adusese cafeaua. Dispăru din nou şi îşi făcu 
şi el una. Se aşeză la masa de lângă, nevrând să intre în 
spaţiul lui personal, dar dispus să stea de vorbă de la 
distanţă. 

— Era clientă fidelă. Uneori trecea pe-aici în drum spre 
birou ca să-şi ia o cafea şi pateuri. Lucra pe laptop de aici. 
Sau scria de mână, adăugă, făcând semn către agendele de 
pe masă. Avea unele exact la fel. g 

— Lucrez pentru poliția din Shetland, spuse Perez. li 
investighez moartea. 

— Prin urmare, nu sunteți prietenul ei? 

Perez nu răspunse imediat. 

— N-am întâlnit-o câtă vreme era în viaţă, dar simt că 
aproape mi-a devenit prietenă. Simt că e de datoria mea să 
aflu cine a ucis-o. 

Detectivul se întrebă de unde-i venise ideea asta. 
Chelnerul probabil că-l credea ţicnit. Şi nu băuse decât un 
păhărel de vin roşu la prânz. 

Bărbatul făcu iar semn din cap spre agende. 

— Credeţi că o să vă ajute? 

— Nu ştiu. Poate că da. 

Perez luă o gură de cafea. Se gândi că lui Fran i-ar fi 
plăcut la nebunie locul. L-ar fi fermecat pe chelner, la fel 
cum făcuse şi Eleanor, în mod evident. 

— Venea pe aici şi cu soţul ei? 

— Au venit de două ori. De obicei la prânz, nu seara, şi 
mereu pe fugă. N-aveau timp să stea de vorbă cât îşi beau 
cafeaua. 

Zâmbi. 

— Şi sunteţi sigur că acela chiar era soţul ei? 

Chelnerul încuviinţă din cap. 

— Un bărbat solid, cu faţa pătrăţoasă. Tuns foarte scurt. 
Ca să nu mai spun că Eleanor mi-a făcut cunoştinţă cu el. 

— Mai venea pe-aici şi cu alţi bărbaţi? 

De această dată, Perez nu primi pe loc răspunsul. 

— E important, insistă detectivul. Încerc să aflu cine a 
ucis-o. Dacă n-are relevanţă, n-o să afle nimeni. 

— A venit aici într-o seară cu un bărbat, spuse chelnerul. 
Ar fi putut fi oricine. Poate un coleg de la muncă. 

— Dar cu colegii venea des pe aici. 

Perez îşi termină cafeaua. 

— Trebuie să fi fost diferit, altfel nu aţi fi reţinut. 

— Ea era diferită. Se purta ca o fetiţă. Era neliniştită, 
spuse chelnerul, zâmbind iarăşi. 

— Şi bărbatul? Ce-mi puteţi spune despre el? 

Chelnerul dădu din umeri, reluându-şi pentru o clipă 
accentul francez. 

— Localul era foarte aglomerat. Vremea era rea şi toată 
lumea intra la noi, vrând să scape de ploaie. N-am băgat 
de seamă. 

— Vă plăcea de ea. N-aveaţi cum să nu băgaţi de seamă. 

Cei doi se uitau pe geam, nu unul la celălalt, dar 
tensiunea se amplifică. 

— Cred că era mai tânăr decât ea. Un bărbat arătos. Şi 
ea era neliniştită în preajma lui. Sau îngrijorată, mai bine 
zis. Asta e tot ce pot să vă spun. 

Perez nu era convins că-i spusese adevărul, dar în 
acelaşi timp îşi dădea seama că nu mai putea să afle 
altceva. Se ridică şi plăti. 

— Cine a plătit în seara aceea? 

Dacă plătise bărbatul, era o şansă să-l identifice după 
numărul cardului. 

— Eleanor. 

Chelnerul făcu o scurtă pauză. 

— Când au dat să plece, s-au certat pe tema asta şi 
Eleanor a spus: „Gândeşte-te doar, bine?” Orice l-o fi 
rugat, părea să conteze foarte mult pentru ea. Apoi au 
ieşit. Individul i-a ţinut o umbrelă, dar Eleanor a plecat 
înaintea lui, prin ploaie. 

— L-aţi mai văzut de atunci? 

Bărbatul clătină din cap. 

— Eleanor a mai trecut pe-aici. Ultima oară a fost acum 
o săptămână, când şi-a luat micul dejun, ca de obicei. Dar 
pe el nu l-am mai văzut. 


Perez petrecu restul după-amiezei la hotel, citind ce-şi 
notase Eleanor. leşi în oraş şi cumpără o agendă 
cartonată, la fel ca a lui Eleanor, şi îi transcrise acolo 
cuvintele, trasând linii când nu reuşea să identifice litera. 
La ora opt îi sună pe părinţii lui Fran ca să stabilească la 
cât să o ia pe Cassie a doua zi. Le spuse că o să vină cu un 
taxi cu care să meargă apoi la Heathrow. 

— Mă tem că n-o să pot să mai zăbovesc. Zborul spre 
Aberdeen e foarte devreme... 

Aranjase totul astfel încât să evite să petreacă prea mult 
timp împreună. Se ura pentru că-i minţise, din moment ce 
erau nişte oameni aşa de treabă. 

— Sigur că da, Jimmy. Înţelegem. O să fie gata când 
ajungi. 

Mama lui Fran era entuziasmată fiindcă se bucuraseră 
de o zi minunată şi era dispusă să fie îngăduitoare cu el. 
Perez o rugă să i-o dea pe Cassie la telefon. 

— Pun pariu că v-aţi distrat de minune. 

Fetiţa descrise într-o avalanşă de cuvinte turul de-a 

lungul Tamisei, vizita la Turnul Londrei şi masa în oraş. 

— Pizza adevărată, într-un restaurant italienesc! 

Cassie tăcu, apoi adăugă în şoaptă, cât să n-o audă 
bunicii: 

— Dar abia aştept să mă întorc în Shetland. 

— Şi eu la fel, Cass, îi şopti Perez, după care închise 
telefonul şi se întoarse la agendele lui. 

Capitolul XXII 


Joi dimineaţă Sandy plecă de la Springfield fără să o mai 
anunţe pe Willow. O vedea stând în camera galbenă pe 
care o transformase în birou - femeia părea prinsă într-o 
convorbire. Nu voia s-o deranjeze. Îi spusese deja că o să-i 
chestioneze pe invitaţii de la petrecere şi că o să treacă din 
nou pe la cei care nu fuseseră acasă prima dată. Caroline 
le dăduse o listă cu toţi invitaţii. Familia ei plecase înapoi 
la Kent după petrecere, înainte să fie găsit cadavrul lui 
Eleanor. Willow vorbea cu ei la telefon. Sandy se bucura că 
se ocupa ea de acest aspect. El nu înţelegea nimic din ce 
vorbeau cei din sud. 

Tânărul îşi dădu seama că fetiţa de pe plajă pe care o 
văzuseră atât Eleanor, cât şi Polly, ajunsese să-l obsedeze. 
Nu credea în fantome, aşa că fie era adevărată, fie exista 
numai în imaginaţia celor două femei - parcă nu-i venea să 
creadă că ambele şi-o închipuiseră la fel. Insă fetiţa nu se 
afla pe lista invitaţilor şi nimeni altcineva n-o mai 
remarcase. Willow spunea că pe insule lumea venea 
adesea nepoftită - prieteni ai prietenilor, care nu fuseseră 
chemaţi în mod formal, dar care întotdeauna erau bine 
primiţi. Probabil că era adevărat, dar Sandy era 
încăpățânat şi voia să ştie sigur. Şi, chiar dacă n-ar fi 
recunoscut în veci, voia să aibă ceva concret pentru Jimmy 
Perez. Voia să-l audă pe Jimmy spunându-i că lucrase bine. 

Odată ce ajunse afară, se uită neliniştit la cer. Era 
cenuşiu şi începuse să picure, dar cu siguranţă vremea era 
suficient de prielnică încât să poată ateriza avioanele. 
Sandy ieşi atent cu maşina din curte şi porni către 
Meoness. Şcoala era micuță, se numărase printre cele care 
urmau să fie închise, dar fusese salvată după ce 
comunitatea se revoltase. Poate că din cauza dubiilor 
legate de supraviețuirea sa se afla în continuare în clădirea 
iniţială, de piatră, care semăna mai mult cu o biserică 
decât cu o şcoală. De acolo se vedeau şi golful, şi marea. 
Ajunse în dreptul construcţiei când era încă pauză, iar 

copiii ţipau şi se fugăreau prin curte. Erau mai puţin de 
doisprezece, în principal băieţi. Inainte să păşească 
înăuntru, Sandy ezită. Nu doar din cauză că şcolile îl 
nelinişteau - până şi cele minuscule, cum era aceasta. O 
cunoştea pe învăţătoare. Cândva fuseseră amici. Ea fusese 
prima lui iubire din adolescenţă. Plecase la facultate în sud 
şi lucrase o vreme în Edinburgh, apoi Sandy a aflat că se 
întorsese. În Shetland Times apăruse un articol despre 
asta, despre cum renunţase la funcţia de director adjunct 
într-o şcoală mare de la oraş doar ca să preia clasele 
primare de la Meoness. Devenise director şi învăţătoare. 
Singura învăţătoare. 

Pe terenul de joacă apăru o femeie care sună dintr-un 
clopoțel de mână vechi. Îşi dădu seama pe dată că era 
Louisa Laurence. Nu o mai văzuse de zece ani, dar nu se 
schimbase prea mult. Era poate puţin mai slabă, tunsă mai 
scurt şi mai elegantă. Copiii intrară, chicotind şi 
împingându-se. Sandy se gândi că nimerise prost. Era 
ocupată. Poate ar fi fost mai bine să se întoarcă la prânz, 
să stea de vorbă când era mai liberă. Dar apoi se gândi că 
s-ar fi făcut de râs dacă ar fi plecat. Poate-l vedea cineva 
din şcoală şi, pe lângă asta, Jimmy Perez n-ar fi făcut aşa 
ceva. N 

Sandy bătu la uşa clasei şi intră. In aer se simţea miros 
de culori pentru pictură, plastilină şi soluţie de curăţat 
podeaua. Copiii stăteau la mese împărţiţi mai mult sau mai 
puţin după vârstă. Cei mai mari făceau probleme de 
matematică. Louisa stătea pe vine alături de cei mici, 
ajutându-i să asambleze un model făcut din tuburi de 
carton. 

— Da, spuse ea şi se ridică. 

Atunci îl zări. 

— Sandy Wilson, ce cauţi aici? 

Vorbise pe un ton rece. Sandy se simţi ca unul dintre 
elevii ei zănatici de şapte ani. 

— Anchetez o crimă, răspunse tânărul. Poate că ai auzit. 

Işi dădea seama că elevii erau ochi şi urechi. 

— Nu prea ştiu cum aş putea să te ajut eu. 

Avea părul moale, brunet, iar Sandy se gândi că acum 
avea mai multe în comun cu englezii care stăteau la Sletts 
decât cu el, însă tot se bucură că-l recunoscuse imediat. 
Credea că-l uitase. 

— Poate ar fi mai bine să trec mai târziu, când nu mai 
eşti aşa de ocupată. 

— Nu-i nevoie. 

Louisa privi cum o maşină opreşte în faţa şcolii. 

— A venit domnul Rickard. Predă muzică. E o materie pe 
care eu chiar nu o pot preda, nici măcar celor mici. Doar 
mă ştii, Sandy - mereu am fost afonă, mereu am stat în 
spate şi m-am prefăcut. 

Îşi concentră din nou atenţia asupra lui. 

— Dacă eşti cuminte, poate-ţi fac un ceai şi-mi spui 
despre ce-i vorba. 

Îi zori pe copii să termine ce aveau de făcut iar el se uită 
prin cameră. Aşa cum spusese şi Davy Stout, care lucra pe 
feribot, în mare parte erau băieţi. Nu vedea nicio fetiţă 
brunetă, cu părul lung. Totul urma să fie o pierdere de 
vreme şi n-avea să se poată mândri cu nimic înaintea lui 
Perez. 

Se aşezară să-şi bea ceaiul în mica încăpere cu rol de 
birou. 

— Ce te-a făcut să te întorci? o întrebă Sandy. 

Louisa dădu din umeri. 

— Tata a murit anul trecut şi mama e singură. Probabil 
că sentimentul de vinovăţie. 

— N-aveai niciun motiv să rămâi în sud? 

— N-am soţ sau familie, dacă asta întrebi. 

Sandy se gândi că întotdeauna avusese limba ascuţită. 
Numai un bărbat curajos putea să-i stea alături. 

— Aşadar, ce cauţi pe Unst, Sandy Wilson? Ce cauţi în 
şcoala mea? 

— Femeia care a fost ucisă era interesată de Micuța 
Lizzie. 

— Interesată în ce fel? 

Louisa luă un biscuit din cutia aflată între ei şi îl înmuie 
în ceai. 

— Era producător TV şi făcea un documentar despre 
fantome. Poate şi credea în ele. Susţinea că a văzut o fetiţă 
brunetă, cam de zece ani, pe plaja de la Sletis, pensiunea 
de pe malul mării. Încerc să-mi dau seama ce s-a 
întâmplat, de fapt, dar n-am văzut niciun copil de aici care 
să se potrivească descrierii. 

— Poate că doar şi-a închipuit toată întâmplarea ca să 
facă documentarul mai interesant, spuse Louisa. 

— Nu prea cred. Fetiţa a mai fost văzută şi de altă 
femeie. Aş vrea s-o găsesc. 

Sandy se mai gândi la ceva. 

— O cunoşti pe Vaila Arthur? 

— Lucrează aici ca asistentă cu jumătate de normă, dar 
deocamdată e în concediu de maternitate. 

— Ce părere ai despre ea? 

Louisa zâmbi. 

— Mă ajută destul de mult. E vorbăreaţă. Adoră copiii. 

— Susţine că a văzut-o pe Micuța Lizzie. 

— Ştiu, răspunse femeia zâmbind. Am auzit de multe ori 
povestea. De fiecare dată când o spune, devine puţin mai 
dramatică. 

Louisa făcu o pauză. 

— N-aş spune că e cel mai de încredere martor. 

Se opri din nou, apoi continuă pe un ton confidenţial: 

— Înainte să se pensioneze, Grusche Malcolmson a fost 
bucătăreasă aici. Era prietenă veche cu mama, aşa că o 
ştiu de ani buni. Vaila e un fel de nepoată de-a Gruschei şi 
o înnebuneşte cu aiurelile ei. 

Sandy îşi zise că era tipic pentru Shetland. Toată lumea 
era înrudită cu toată lumea într-un fel sau altul. 

— Dacă îi ştii pe Grusche şi pe George, poate ai fost şi tu 
la petrecerea de hamefarin'” lui Lowrie Malcolmson. 

Louisa clătină din cap. 

— M-a invitat Grusche şi auzisem şi eu despre nuntă. 
Cred că Grusche s-a pensionat numai fiindcă slujba asta îi 
ocupa prea mult timp. Sper s-o pot convinge să se 
întoarcă. Tot n-avem pe cineva care să lucreze permanent 
aici, iar ea e grozavă. Dar locuiesc cu mama pe Yell şi ea 

nu suportă să stea singură noaptea. Dacă aş fi mers la 
petrecere, aş fi pierdut ultimul feribot spre casă. 

Sandy îşi dădu atunci seama câte constrângeri existau în 
viaţa Louisei. Se întorsese în Shetland, renunțând la locul 
ei de muncă, la prieteni şi la libertate ca să aibă grijă de o 
mamă care avea nevoie de toată atenţia ei. 

— Deci nu mă poţi ajuta la vânătoarea de stafii? 

— Nu ştiu, răspunse Louisa zâmbindu-i. Fetiţa pe care o 
descrii cu siguranţă nu e una dintre elevele mele, dar s-ar 
putea s-o fi văzut. 

— Când? 

— Sâmbăta trecută. În ziua cu petrecerea. 

Făcu o pauză, apoi continuă: 

— Uitasem la şcoală nişte lucrări de corectat, aşa că am 
venit pe Unst ca să le iau. Pe Yell am aşteptat feribotul 
destul de mult. Era o zi nemaipomenită, aşa că n-am vrut 
să stau în maşină. Am zărit o fetiţă şi o femeie care 
aşteptau şi ele la soare. Copila avea părul brunet, lung şi 
cârlionţat. N-am recunoscut-o, dar asta nu înseamnă că nu 
e din Shetland. Sau poate că doar venise în vacanţă. 

— Ai vorbit cu ea? 

— Nu. Vorbisem cu copii toată săptămâna şi eram 
furioasă pe mine însămi că uitasem lucrările. Să discut cu 
un copil de zece ani era ultimul lucru pe care mi-l doream. 
Imi stătea mintea la o baie ca lumea şi un pahar uriaş de 
Pinot. 

— Ai băgat de seamă ce făceau? 

— Cred că făceau poze focilor care înoată în apropierea 
debarcaderului de acolo. 

Louisa se încruntă, încercând să se concentreze. 

— Poate că voiau să se uite la vidre. 

— Şi au venit cu tine pe feribotul spre Unst? 

— Aşa cred. Dar n-am fost foarte atentă. Mă gândeam 
doar cum să ajung mai repede la şcoală şi înapoi acasă. 

In clasă, copiii începuseră să cânte. Erau nişte cântece 
populare scoțiene, pe care le învățase şi Sandy în copilărie. 
Glasurile lor erau înduioşătoare. 

— Poate trec pe la tine, spuse Sandy. Când se termină 

toate astea. Poate-ţi fac o vizită. Poate mă mai ţine minte şi 
mama ta. Pe vremuri o făceam să râdă. 

Şi-o amintea pe Mavis, mama Louisei, de pe vremea 
când lucra la magazinul din Lerwick. În aparenţă severă, 
femeia avea, de fapt, simţul umorului. 

— Aşa e, Sandy. Dar mama nu prea mai râde şi nu mai 
tine minte pe nimeni. Uneori, nici măcar pe mine. Are 
demenţă. Era destul de în vârstă când m-a născut, dacă 
mai ştii, iar boala a apărut brusc, la scurtă vreme după ce 
a murit tata. Întâi am crezut că era doar afectată de 
dispariţia lui. 

Louisa îşi întoarse faţa. 

— Atunci ce spui să vin în vizită la tine? 

Cântecul se termină şi pentru o clipă nu se mai auzi 
nimic. 

— De ce nu, Sandy? Ai putea să mă faci pe mine să râd. 
De multe ori am nevoie să mă înveselească cineva. 

Capitolul XXIII 


Insulele Shetland păreau cenuşii, mohorâte, când Jimmy 
Perez şi Cassie coborâră din avion. Era şi frig, de parcă 
vara s-ar fi terminat deja. Detectivul o lăsă pe fetiţă la 
şcoală şi, preţ de o clipă, privi de pe coridor cum se aşază 
în bancă. Ea băgă de seamă că Perez rămăsese în faţa 
clasei şi, nerăbdătoare, îi făcu semn cu mâna să plece. 

În timp ce mergea cu maşina prin Mainland ca să ajungă 
la feribotul spre Insulele din Nord, Perez se întrebă ce 
părere ar fi avut tinerii angajaţi ai lui Eleanor despre locul 
acela, despre distanţe, despre cât de frig era. Willow îi 
spusese că o să-l aştepte înainte să stea de vorbă cu 
Charles şi David, înainte să-i întrebe de ce nu spuseseră că 
Eleanor luase legătura cu ei. Il aşteptă la Springfield şi îl 
conduse în încăperea galbenă în care vorbiseră cu ceilalţi 
suspecți. 

— S-ar zice că ai avut o călătorie productivă în sud, 
spuse Willow zâmbind şi ridicând o clipă privirea din 
laptop. 

— Mă bucur că m-am întors. 

— Cum se simte mama lui Eleanor? 

Perez rămase atât de mult pe gânduri, încât îşi dădu 
seama că Willow se întreba dacă o să-i mai răspundă sau 
nu la întrebare. 

— Foarte elegantă, spuse el în cele din urmă. Sofisticată. 
Dar cred că nu era o femeie fericită nici înainte să moară 
Eleanor. Aveau o relaţie încordată. Şi nici n-a putut să ne 
ajute prea mult. Eleanor a luat prânzul cu ea chiar cu o zi 
înainte să plece în Shetland, iar Cillei i s-a părut că se 
purta diferit, că era neliniştită, dar n-a putut să-mi spună 
nimic concret, nimic folositor. 

Ezită o clipă, apoi întrebă: 

— Ceva de interes pe aici? 

— Specialiştii au mărit imaginile de pe bucăţile de hârtie 
pe care le-a găsit Vicki la scena crimei. 

Willow dădu un click pe laptop şi-l întoarse, astfel încât 


e 165 - 


Perez să poată privi ecranul. 

— E clar că sunt nişte fotografii, dar e greu să vezi ceva 
pe nişte bucăţi atât de mici. 

Perez se uită fix la imagini. Într-una dintre ele se vedea 
colţul unei clădiri din lemn şi sticlă. Era construită într-un 
stil contemporan. Probabil că era în fundal, dacă se vedeau 
atâtea detalii într-un fragment atât de mic din fotografie. 
Se întrebă dacă o cunoştea, însă unghiul era ciudat şi nu 
prea îşi dădea seama unde ar fi putut fi făcută. In cealaltă 
se vedea o parte dintr-un chip: o sprânceană şi o şuviţă 
brunetă. 

— E Eleanor? 

Willow ridică privirea din calculator. 

— Şi eu m-am întrebat asta. Aşadar, ucigaşul a rupt o 
fotografie a victimei înainte sau după ce a comis crima. Ce 
ne spune asta? 

Perez clătină din cap. 

— Nu prea multe. Doar că ucigaşul o cunoştea pe 
Eleanor suficient de bine încât să aibă o poză cu ea, dar 
cred că asta ştiam deja. 

Willow încuviinţă. Părea distrasă, iar detectivul îşi dădu 
seama că se gândea deja la altceva. 

— Ce facem în legătură cu David şi Charles? 

Perez nu răspunse imediat şi se întrebă dacă fusese la 
fel de nehotărât şi înainte de moartea lui Fran. 

— Dacă Eleanor chiar a luat legătura cu ei, de ce nu ne- 
au spus? 

— Crezi că vor doar să nu iasă în evidenţă? Lumea are 
tot soiul de motive pentru care nu vrea să fie implicată 
într-o anchetă. Chiar şi azi s-ar putea ca un cuplu de 
homosexuali să nu vrea să atragă atenţia tuturor. 

Willow se ridică. 

— Sandy i-a verificat: niciunul n-are cazier. Nici măcar o 
amendă rutieră. Hai doar să stăm de vorbă cu ei, ce zici? 

Perez îşi zise că ei totul i se părea simplu şi clar. 

Îl găsiră pe David în grădina de legume din spatele 
casei. Grădina era împrejmuită de un zid înalt de piatră, 
iar intrarea se făcea printr-o arcadă de lemn cu poartă. 

Numai o parte din pământ fusese cultivat, iar legumele 
erau plantate în rânduri drepte. În rest, era năpădită de 
buruieni, arătând aproape ca o pajişte, iar în capăt se afla 
o seră ruginită căreia îi lipseau geamurile. David culegea 
cartofi. Purta cizme şi o cămaşă în carouri. Îl priviră cum 
ia cartofii cu furca şi îi scutură de solul nisipos înainte să-i 
pună într-o găleată. Probabil că le simţi prezenţa, pentru 
că înfipse furca în pământ şi se întoarse spre ei. 

— Cartofiori pentru cină! Ar trebui să avem în curând şi 
propria producţie de fasole fava. 

— E un loc ferit, spuse Perez, neştiind ce altceva să zică. 

— Trebuie să plantăm tot ce putem. Costurile de 
transport sunt cumplite, iar lumea nu pricepe de ce e atât 
de scump tot ce importăm. Când am cumpărat casa, preţul 
ni s-a părut foarte rezonabil, dar pe atunci nu ne-a trecut 
prin cap că reparaţiile o să fie mai scumpe decât în sud. 
lar aici aproape toată lumea câştigă o pâine datorită 
industriei petroliere. E greu să găseşti oameni pricepuţi la 
asemenea treburi. 

Niciodată nu vorbise atât de mult. Perez îşi dădea seama 
că-şi făcea întruna griji cu privire la afacere. 

— E greu în Shetland ca străin, spuse detectivul. Trebuie 
să cunoşti oamenii potriviţi de la bun început. 

— Mă simt răspunzător, mărturisi David. A fost 
dintotdeauna visul meu, nu al lui Charles. Dacă lucrurile 
nu merg bine nici financiar, nu prea ştiu cum o să ne 
descurcăm, dacă vom rezista. 

Vorbea despre relaţia lor, nu numai despre afacere. 

— Trebuie să stăm de vorbă, interveni brusc Willow, de 
parcă bărbatul nici n-ar fi deschis gura până atunci. Şi cu 
Charles. Când v-ar conveni? 

— În zece minute vin să-mi beau ceaiul. 

David părea nedumerit, însă destul de relaxat. 

— Pe Charles nu l-am mai văzut de la prânz, dar se 
întoarce şi el. 

Îşi reluă munca. 

Mai târziu, când intrară în bucătărie, îl găsiră spălându- 
se pe mâini şi curăţându-şi unghiile. Cartofii erau într-o 

strecurătoare, pe bancă, iar Charles turna apă fiartă într- 
un ceainic. Perez sesiză abia atunci ce mâini mari şi 
flexibile avea Charles. După ce lăsă jos ceainicul îşi 
scutură mâinile ţinând degetele împreunate, iar lui Perez i 
se păru că seamănă cu aripioarele unei foci care taie apa. 

— Ce vânt v-aduce pe la noi? 

Charles era genul care-şi ascunde neliniştea sub o 
mască de jovialitate şi glume nesărate. 

— Beţi şi voi un ceai? 

Bărbatul îşi scutură din nou mâinile, mai întâi către 
scaunele de la masă, apoi spre căni. 

Perez rămase în picioare, dar Willow încuviinţă din cap 
şi se aşeză la masă. 

— Eleanor Longstaff v-a contactat acum două săptămâni, 
începu detectivul, în legătură cu Micuța Lizzie. Casa asta a 
fost a familiei Geldard. 

David nu-şi schimbă expresia feţei. 

— Eu n-am vorbit cu nimeni. 

Se şterse cu un şervet de hârtie, apoi îl aruncă la coş. 

Perez se uita în continuare la Charles. 

— Dar tu, domnule Hillier? Dumneata ai vorbit cu ea? 

În bucătărie se lăsă liniştea. Charlie turnă ceaiul şi se 
duse la frigider ca să ia nişte lapte, pe care-l puse într-un 
urcior. Mişcarea păru să-i ia mult timp. În sfârşit, se 
întoarse spre ei şi reveni la discuţie: 

— Am stat de vorbă cu cineva. Nu-mi aduc aminte cum o 
chema. Presupun că ar putea fi biata femeie care a murit. 

Hillier luă loc şi îşi aşeză mâinile mari în faţă, pe masă. 

Perez îşi intersectă privirea cu a lui Willow. 

— Când s-a întâmplat asta? întrebă el foarte încet. 

— Acum vreo lună. 

Fostul magician ridică ochii. 

— Jimmy, sper că-ţi dai seama că ne contactează o 
mulţime de oameni... 

— Dar aici era vorba de o companie de televiziune. Era 
şansa voastră să vă faceţi reclamă. Atât vouă, cât şi 
afacerii voastre. Mă gândeam că a fost ceva mai deosebit, 
ceva ce ai fi ţinut minte. Poate ai şi căutat compania pe 

internet ca să vezi ce alte producţii au mai avut. 

Poate ai vorbit cu partenerul tău? 

— Ţi-am mai spus, Jimmy, de multă vreme nu mai am de- 
a face cu lumea showbiz-ului, zise Charlie zâmbind cu 
jumătate de gură. 

— Dar nu ti-ar strica puţină reclamă pentru hotel. David 
îmi spunea cât de greu e traiul aici. Şi am înţeles că 
Eleanor era gata să vă ofere un onorariu pentru 
participare. 

Charles ridică mâinile, făcându-se că nu înţelege, şi se 
uită la David. 

— Chiar nu ţin minte nimic de genul ăsta, spuse el mai 
mult pentru partenerul lui decât pentru detectivi. 

— Ce voia, de fapt, Eleanor de la tine? întrebă Perez. 

— Informaţii, Jimmy. Atât. Voia să-i spun povestea 
Micuţei Lizzie. David a făcut cercetări în sensul ăsta. Am 
alcătuit şi o broşură pentru oaspeţii curioşi. A fost odată o 
fetiţă pe nume Elizabeth, fiica lui Gilbert şi a Robertei 
Geldard. S-a născut în 1920 şi a murit la doar zece ani. Se 
juca în grădină, supravegheată de o localnică din familia 
Malcolmson. Elizabeth a plecat pe furiş în micul golf şi 
probabil că a ajuns în porţiunea cu nisip. Apoi s-a lăsat 
ceața, a venit fluxul, iar ea s-a înecat. A doua zi i-au găsit 
cadavrul la mal. Stătea pe spate, cu mâinile pe lângă corp, 
şi părea neatinsă, deşi se spune că a stat toată noaptea în 
apă. 

— Chiar n-a văzut nimeni ce s-a întâmplat? îl întrebă 
Perez pe David, care părea mai de încredere. 

— Nu am găsit nimic în sensul ăsta. Am căutat anunţul 
despre moartea ei în arhiva Shetland Times. Din articol 
reieşea că tânăra care o avea în grijă ar fi trebuit să fie mai 
atentă, dar nimeni n-a fost acuzat de nimic. Am încercat să 
dau de ea, adică de bonă, dar a murit în 1993. Sincer, nici 
nu mă aşteptam să mai fie în viaţă. 

— Ai luat povestea asta destul de în serios, spuse 
Willow. Durează destul de mult să cauţi informaţiile astea, 
ţinând cont de câtă treabă aveţi aici la hotel. 

— Mereu am fost pasionat de istorie. Mi-a plăcut la 

nebunie să scotocesc după informaţii. Şi, după cum ai 
spus, m-am gândit că povestea fantomei o să atragă 
investitori aventuroşi. Pensiunea noastră e mai scumpă 
decât alte cazări de pe insulă. Trebuie să le oferim 
clienţilor ceva în plus. 

Willow se întoarse spre Charles. 

— Cum s-a terminat discuţia cu doamna Longstaff? Am 
înţeles că i-ai dat informaţiile adunate de David. Altceva? 

— A spus că o să vină pe Unst în câteva săptămâni şi că 
poate o să mă mai sune atunci. 

— Şi chiar te-a sunat? 

— Normal că nu! răspunse el pe un ton piţigăiat, apoi se 
întoarse către Perez, care părea mai înţelegător. Ţi-aş fi 
spus, Jimmy. Mi-aş fi dat seama cât de important e! 

Willow nu insistă, însă Perez nu-l prea credea. Cei doi 
proprietari ieşiră din încăpere. Charles părea de-a dreptul 
uşurat că-l lăsaseră în pace. 

— Ei bine? 

Detectiva terminase ceaiul şi se sprijinea cu coatele pe 
masă. 

— Ce facem acum? 

— Cred că mi-ar face bine o mică plimbare ca să-mi pun 
gândurile în ordine după toate drumurile astea. 

Willow îl privi nedumerită, iar Perez îşi zise că nici ea 
nu-l prea credea. 

O lăsă în bucătărie şi ieşi pe poarta principală, 
îndreptându-se spre golfuleţ, imaginându-şi cum, în urmă 
cu mulţi ani, o fetiţă de zece ani pleca pe furiş de acolo. 
Era un copil special, fusese născută când părinţii ei deja 
nu mai erau tineri. Poate că era răsfăţată, poate că primise 
tot ce-şi dorise şi se obişnuise cu asta. Probabil că bonei îi 
fusese greu s-o ţină în frâu. Lizzie se mai jucase cu 
siguranţă acolo şi ştia când aveau loc fluxul şi refluxul. Nu 
era vreo străină din sud venită să-şi viziteze rudele care 
locuiau în casa mare. Dar dacă ceața se lăsase brusc, aşa 
cum se întâmpla uneori în Shetland, nu era exclus să se fi 
rătăcit complet. Chiar dacă bona o urmărise pe plajă şi o 
strigase, ceața poate să distorsioneze până şi sunetele. 

Vocile păreau să se audă din toate direcţiile, de parcă s-ar 
fi contopit cu ea. Însă nu moartea fetiţei îi stârnise dubii 
lui Perez, ci starea cadavrului. Stătea pe spate, cu mâinile 
pe lângă corp, şi părea neatinsă. De parcă cineva i-ar fi 
aranjat cadavrul în postura aceea. La fel ca în cazul lui 
Eleanor. Pe lângă asta, un cadavru care stătuse în apă 
chiar şi doar o noapte nu ar fi arătat aşa. Vietăţile marine 
ar fi ciugulit din ea. Ar fi trebuit să se umfle, să fie plină de 
nisip şi alge. Bineînţeles, putea fi doar o poveste. La fel şi 
fantoma. Poate că varianta cu cadavrul bine conservat se 
încetăţenise pentru ca părinţii să nu fie şi mai afectaţi. Pe 
lângă asta, nu era treaba lui să rezolve un caz vechi de 
aproape o sută de ani. 

Perez se întoarse la casă şi se pomeni urcând în maşină. 
Se opri o clipă. Trebuia s-o găsească pe Willow şi să-i 
spună ce vrea să facă. S-ar fi enervat dacă el ar fi plecat 
pur şi simplu, fără s-o anunţe ce are de gând. Ar fi fost 
nepoliticos din partea lui. Cu toate astea, porni cu maşina 
către drumul cu o singură bandă care ducea la Meoness. 
Când ajunse în dreptul fermei lui George Malcolmson se 
opri din nou şi îşi zise că devenea neatent. Trebuia să se 
concentreze pe ancheta aflată în desfăşurare. Deschise 
portiera şi merse până la casă. Grusche călca nişte haine 
în bucătărie, în coşul cu rufe se aflau şi lucruri care 
aparţineau în mod evident fiului şi norei ei. 

— li cauţi pe Lowrie şi Caroline, Jimmy? Au plecat în 
sud, la Vidlin. Au făcut o ofertă pentru o casă de acolo şi 
vor să vadă interiorul. 

Ochii lui Grusche luceau. 

— Deci se mută în Shetland? 

— Nu că-i grozav? Nici mie nu mi-a venit să cred c-ar 
putea să se întoarcă! 

— De fapt, îl căutam pe George. 

Femeia ridică brusc privirea, dar nu-l întrebă de ce vrea 
să stea de vorbă cu soţul ei. 

— E pe undeva pe-aici, pe la fermă. În perioada asta a 
anului nu suportă să stea în casă. E ca o boală pentru el. 
Ca un fel de claustrofobie. Poate din cauză că a lucrat 

atâta vreme la far. Pe o stâncă din aia n-ai ce face decât să 
stai înăuntru mare parte din timp. Şi trebuie să te înţelegi 
cu ceilalţi bărbaţi. Uneori am impresia că are nişte gânduri 
tare ciudate, aproape ca nişte compulsii. 

— In ce sens? 

— A, nimic grav, Jimmy, nimic care să-l facă să omoare 
pe cineva. Stă mereu pe acelaşi scaun, foloseşte mereu 
acelaşi cuţit şi aceeaşi furculiţă şi se enervează dacă-i ofer 
altcuiva cana lui. Dacă mergem în oraş verifică de trei ori 
dacă găinile sunt închise. La far totul ţinea de rutină. 
Poate că e doar o mică diferenţă între asta şi un ritual. Sau 
o superstiție. Se înrăutăţeşte odată cu vârsta. Uneori, am 
impresia că ar trebui să-l conving să meargă la doctor. 

Perez nu ştia ce să spună, dar Grusche oricum nu părea 
să aştepte un răspuns. Detectivul doar dădu din cap şi ieşi. 

George lucra în grădina de legume, la fel ca David. În 
Shetland, în perioada asta a anului, aşa făcea toată lumea 
care avea măcar un petic de pământ. Dădea cu sapa între 
straturi, cu mişcări fluide şi ritmice, pe care le făcea în 
aparenţă fără efort. 

— Ia spune. 

Se opri şi sprijini sapa de gard. 

— Nu vreau să te deranjez. 

— Niciun deranj, Jimmy. Tocmai voiam să iau o pauză. 

— Am venit să vorbim despre poveştile astea cu Micuţa 
Lizzie. Se zice că nepoata ta a văzut-o. 

— Vaila! Vaila ar fi în stare să care apa cu ciurul! N-are 
pic de răutate în ea, dar de când era mică n-a dus-o capul! 

— Aşadar, nu crezi în fantomă. 

Bărbatul nu răspunse imediat. 

— Şi eu am mers când eram copil la biserică în fiecare 
duminică, dar nici în minuni nu-mi vine să cred, ci doar în 
ce văd cu ochii mei. 

Insă George se întoarse cu spatele în timp ce vorbea. 
Perez îşi aminti ce-i spusese Grusche despre superstiţiile 
bărbatului, aşa că nu se lăsă convins de spusele lui. 

— Trebuie să fi auzit şi tu poveşti despre Micuța Lizzie 
când erai mic. Nu-i aşa că una dintre rudele tale o avea în 

supraveghere atunci când s-a furişat pe mal? Mi s-a spus 
că era din familia Malcolmson. 

— Era mătuşa mea, Sarah, sora mai mare a tatei. 

Bărbatul făcu o pauză, apoi continuă: 

— Era doar o fetişcană când s-a înecat Elizabeth 
Geldard. Avea cincisprezece ani şi fusese tocmită ca bonă 
pentru copil. 

— A vorbit despre ce s-a întâmplat atunci? 

— A plecat din Shetland la puţin timp după aceea, 
răspunse George. Când s-a întors, era deja bătrână, foarte 
slăbită, şi nu mai avea chef să vorbească despre viaţa ei de 
dinainte. Oamenii spuneau deja de mult timp că o văd pe 
Micuța Lizzie, dar când s-a întors Sarah nimeni n-a mai 
făcut legătura cu cele întâmplate. 

— De ce a plecat? 

Perez se gândea că, pe vremea aceea, astfel de morţi 
accidentale se petreceau destul de frecvent. In orice caz, 
nu erau ceva atât de neobişnuit încât să o fi forţat pe 
tânără să plece. 

— Familia Geldard a dat vina pe ea. Aveau bani şi 
influenţă. I-ar fi fost greu să rămână. S-a dus la Inverness 
ca să lucreze pentru o familie de acolo şi s-a măritat. 
Relaţia n-a ţinut, dar se pare că a avut un copil de care n-a 
ştiut nimeni. La înmormântarea ei a apărut din senin o 
femeie care susţinea că e fiica ei. lţi poţi imagina câte 
bârfe a stârnit asta. 

Rânji pe neaşteptate. 

— Toate femeile din familie voiau s-o invite pe la ele ca 
să afle întreaga poveste, dar ea s-a comportat foarte demn. 
A plecat direct la Lerwick şi a luat ultimul avion spre sud. 
De atunci nici c-am mai auzit de ea. 

George luă sapa şi începu să scurme pământul, însă 
Perez îl urmă de-a lungul fâşiei de iarbă dintre straturi. 

— Te-a sunat Eleanor Longstaff ca să vorbiţi despre 
asta? Făcea cercetări despre Micuța Lizzie. 

— Cu mine n-a vorbit niciodată despre asta. 

— Atunci cu Lowrie? E posibil să-l fi întrebat pe el, din 
moment ce erau prieteni vechi. 

— Dacă aşa au stat lucrurile, el nu mi-a spus nimic. Va 
trebui să stai de vorbă cu el, zise George îndepărtându-se 
ca să arate că subiectul era închis. 

Capitolul XXIV 


Ceaţa se lăsă şi se risipi toată după-amiaza. Nu bătea 
vântul, dar aburul părea să se subţieze din când în când ca 
printr-o vrajă şi apoi, fără vreun motiv aparent, se întorcea 
la fel de dens. Polly şi Marcus plecaseră la Lerwick, aşa 
cum le sugerase Willow. La început, lui Marcus nu-i 
plăcuse ideea. 

— N-avem mult timp. Până ajungem acolo va trebui deja 
să ne întoarcem. De ce nu aşteptăm să avem o zi întreagă 
la dispoziţie să explorăm? 

Însă Polly era de părere că o s-o ia de-a dreptul razna 
dacă nu pleacă de pe insulă. 

— Aş vrea să arunc o privire prin muzeu, să mă uit prin 
arhive. Avem timp destul pentru asta. 

Marcus zâmbise. 

— Adică vrei un fel de vacanţă de lucru? 

Dar intrase numaidecât pe internet ca să caute orarul 
feriboturilor şi să ia bilete, apoi plecaseră aproape imediat. 
Polly îşi zise că, atunci când se afla în mişcare, era 
întotdeauna mai vesel. li tot spunea că vrea să se 
liniştească şi să-şi găsească un serviciu care să-l ţină în 
Marea Britanie mai mult de o lună, dar Polly era de părere 
că nu i-ar fi priit. Îl întrebaseră şi pe lan dacă vrea să vină 
cu ei, dar acesta îi refuzase, iar Polly avusese impresia că 
se bucura că plecau. Stând toţi trei în casa de pe plajă, se 
simțeau ca nişte şobolani înghesuiți într-o cuşcă. 

Pe lângă ce văzuseră pe Unst, Lerwick părea un oraş 
mare. Feribotul spre Aberdeen aştepta la chei. Părea uriaş 
şi le amintea de lumea lor, de oraşe la dimensiuni reale şi 
de transport la dimensiuni reale. Polly se uită la Marcus, 
întrebându-se dacă şi el se gândea la același lucru: puteau 
pur şi simplu să se urce şi să scape de tot. Însă partenerul 
ei nici nu păru să-l observe, privind, în schimb, străzile şi 
semnele de circulaţie, şi luă un aer triumfător când opri 
maşina chiar în faţa clădirilor noi, cu vedere la mare, care 
găzduiau centrul de artă şi muzeul. 

— Tu ce-o să faci? 

Ştia că muzeul l-ar fi plictisit. El era o persoană 
interesată doar de exotismul prezentului. 

— O să explorez oraşul. Ne vedem pe urmă la cafeneaua 
asta ca să bem un ceai? Apoi cred că trebuie să ne 
întoarcem. 

— Am putea lua o cameră la hotel pentru la noapte. 

Gândul că trebuiau să se întoarcă pe Unst, la casa de 
lângă malul mării, îi stârnea un sentiment de panică. Nu se 
putea gândi decât la o clădire trainică din Lerwick, la o 
cină într-un restaurant bun şi la emisiunile stupide din 
camera lor de hotel - orice, numai să-şi alunge gândurile 
despre Eleanor. 

Marcus se uită la ea, iar Polly îşi dădu seama că şi lui îi 
surâdea propunerea. Preţ de o clipă se gândi că o să 
accepte. 

— Poate ar fi mai bine să nu facem asta, răspunse el 
într-un final. Nu vrem să le dăm poliţiştilor impresia că le 
punem beţe-n roate. 


În sala principală a muzeului exista un mic panou cu 
informaţii despre Elizabeth Geldard şi o pictură în ulei 
care o înfăţişa pe fată stând lângă fereastră, cu mâinile în 
poală, într-o atitudine foarte rezervată. Era îmbrăcată în 
haine de iarnă. Purta un cardigan tricotat şi o pălărie. 
Numai părul lung o făcea pe Polly să se gândească la fetiţa 
pe care o văzuse pe plajă. Copila din faţa ei părea destul 
de ştearsă şi mohorâtă, iar bibliotecara nu şi-o putea 
imagina învârtindu-se pe poante sau ţopăind pe nisip. Nu 
scria nicăieri nimic despre achiziţionarea tabloului, dacă 
era vorba o donaţie sau dacă fusese cumpărat. Pe micul 
panou era povestită legenda Micuţei Lizzie, însă Polly nu 
află nimic nou citind-o, doar că o muziciană din Shetland, 
Marty Thomson, scrisese un cântec despre ea. 

Din maşină îl sunase pe Simon Barr, arhivarul. Acesta 
auzise de Biblioteca Sentiman, îi împărtăşea fascinația 
pentru folclor şi acceptase pe loc să se întâlnească. Polly îl 
găsi la etaj, într-un birou open-space cu vedere la Hay's 

Dock. Polly trase concluzia că apa care o înconjura de 
pretutindeni îi creştea starea de anxietate. Nu învățase să 
înoate, iar în copilărie avusese coşmaruri în care se îneca. 
Nu se mai gândise la ele de ani buni, dar de la moartea lui 
Eleanor începuseră să-i apară din nou chiar înainte să se 
trezească şi sentimentul neplăcut persista întreaga zi, 
dându-i o stare proastă. Acum îşi închipuia cum marea 
înghite treptat insulele până când nu mai rămâne pic de 
uscat şi cum e la rândul ei acoperită de ape. Se aşeză cu 
spatele la fereastra din biroul lui Barr. 

— Aşadar, vrei să afli despre Micuța Lizzie a noastră. 
Desigur, pentru o legendă, e destul de recentă. Bunica a 
lucrat la casa Springfield când era mică, dar au trecut deja 
câţiva ani de când a murit. 

— Ţi-a spus ce s-a întâmplat în ziua când s-a înecat 
Elizabeth? 

— Mi-a povestit varianta ei, dar nu-mi dau seama cât din 
ce mi-a spus e adevărat şi cât a inventat de-a lungul 
timpului. Ştia o grămadă de poveşti şi, aşa cum se 
întâmplă de obicei cu persoanele în vârstă, am impresia că 
în mintea ei realul şi imaginarul se amestecau. 

— Credea în fantomă? 

Polly îşi dădu seama că-şi ţinea respiraţia. 

— Ei, ea spunea că a văzut-o. Toată viaţa a trăit pe Unst. 
Înainte să o cumpere actualii proprietari, la casa 
Springfield n-a locuit nimeni ani buni, iar localnicii 
mergeau cu copiii la picnic în grădinile ei, de parcă ar fi 
fost teren public. Bunica spunea că Lizzie i s-a arătat acolo 
într-o vară, când culegea zmeură. Era seara târziu şi era 
singură. Fetiţa era îmbrăcată în alb şi părea să se apropie 
de ea. Apoi a dispărut, deşi poarta era încuiată. 

Bărbatul făcu o pauză şi rânji ironic. 

— Dar să nu crezi o iotă. După cum spuneam, bunicii 
mele îi plăcea să inventeze poveşti. 

— Ce ţi-a povestit despre moartea fetei? 

—A spus că toată lumea a dat vina pe Sarah 
Malcolmson, dar că de fapt n-a fost vina ei. In ziua aia 
primise liber ca s-o ajute pe maică-sa cu bebeluşul şi era la 

Springfield când Elizabeth s-a furişat pe mal, fiindcă în 
drum spre casă se oprise să schimbe două vorbe cu băiatul 
care lucra în grădină. Dacă a fost cineva de vină pentru 
accident, aceea a fost Roberta, mama lui Elizabeth. 

— S-a scris ceva despre accident? 

— Nimic obiectiv. Gilbert Geldard era proprietar de 
pământuri şi era un gentleman. Autorităţile ar fi acceptat 
versiunea lui indiferent care ar fi fost aceea. David Gordon, 
unul dintre actualii proprietari de la Springfield, a alcătuit 
o broşură pentru oaspeţi. Poţi foarte bine să citeşti şi 
articolul din Shetland Times despre tragedie şi pot să-ţi 
dau un exemplar din broşura lui David. E istoric de 
profesie, aşa că e scrisă bine. 

Simon îi spusese tot ce voia să afle, însă Polly zăbovea în 
biroul lui. Era modern şi luminos, iar atmosfera îi aducea 
aminte de biroul ei de la Sentiman. Se simţea în siguranţă 
acolo şi i se părea că lăsase în urmă toată oroarea de pe 
Unst. Normal că nu exista nicio fantomă. Poveştile care 
circulau despre ea erau exact ca acelea cu care lucra de 
obicei - puteai să găseşti evenimentul care stătea la baza 
lor şi să descoperi cum deveniseră treptat din ce în ce mai 
elaborate. În curând urmau să se întoarcă la Londra, ea 
urma să se ducă din nou la serviciu şi totul avea să fie 
bine. Se ridică să plece. 

Îl găsi pe Marcus în cafeneaua muzeului, bând ceai şi 
mâncând o felie dintr-o prăjitură făcută în casă. Bărbatul o 
zări din cealaltă parte a încăperii, îi făcu semn cu mâna şi 
îi zâmbi de parcă abia se întorsese dintr-o călătorie. 

— Cum ţi se pare Lerwick? a 

— A fost amuzant. Toată lumea ştie pe toată lumea. [ţi 
dă o senzaţie de calm, dar în acelaşi timp e puţin 
înfricoşător! Aici nu poţi să faci nimic fără să te afle tot 
oraşul! 

Marcus scoase din buzunar o pereche de mănuşi de Fair 
Isle, croşetate. 

— Un cadou. 

Polly se aplecă peste masă şi-l sărută. 

Odată întorşi pe Unst, se opriră de două ori în drum spre 
Sletts: o dată ca să vadă faimoasa staţie de autobuz, care 
semăna cu o instalaţie de artă, şi încă o dată ca Marcus să 
fotografieze nişte foci tolănite pe pietre. Poate era din 
cauza ceţii, însă animalelor nu părea să le fie frică de ei, 
lăsându-i să se apropie foarte mult înainte să se arunce în 
apa liniştită. Gemeau ca nişte oameni răniţi, iar zgomotul 
reverbera în tot golful. Lui Polly îi aminteau de nişte 
limacşi graşi, cu pete, gri şi lucioşi, şi se întrebă de ce 
lumea le îndrăgea aşa de mult. 

— Există o poveste despre foci, spuse ea. Despre selkies 
care fură sufletul femeilor. 

— Crezi că una dintre ele ar putea fi Eleanor? Poate aia 
cu privire vicleană şi gene lungi. 

Polly se uită la Marcus oripilată. Nu-l crezuse în stare să 
fie atât de insensibil. 

— Îmi pare rău, spuse el cuprinzând-o cu braţul. A fost 
urât din partea mea. Dar toată situaţia asta e foarte bizară, 
nu crezi? Îmi vine greu s-o iau în serios. Dacă mai rămân 
mult aici cred că o s-o iau razna. Abia în astea două ore cât 
am fost plecaţi mi-am dat seama cât de stresat am fost. 
Casa aia împrejmuită pe-o parte de apă şi pe cealaltă de 
dealuri... Şi lan care nu se simte bine deloc... 

Polly îşi zise că exista o şansă ca ea s-o fi luat deja razna. 

— Vrei să plecăm? 

— Cred că ar trebui să mai rămânem până sâmbătă, 
răspunse Marcus. Aşa era înţelegerea, nu? Pe urmă 
trebuie să te întorci la serviciu, şi la fel şi eu. Il lăsăm pe 
lan să facă ce vrea. Dacă vrea să rămână, treaba lui, dar 
noi nu mai stăm. 

Ea încuviinţă din cap, uşurată că întrevedea scăparea 
înapoi la Londra. Îşi dădu seama că pentru ea problema 
reală fusese termenul nedefinit al captivităţii lor acolo. 

— Ce crezi că o să facă lan? 

Ei i se părea că hotărârea de a rămâne până la sfârşitul 
anchetei se transformase într-un fel de obsesie pentru Ian. 


3 Fiinţe mitologice care în apă se transformă în focă, iar pe uscat în om 
(n. red.). 

Poate i se părea că o să-şi piardă şi amintirile cu Eleanor 
dacă ar fi plecat din Shetland. 

— O să vină şi el cu noi, nu-i aşa? O să-şi dea seama că 
nu ajută la nimic să rămână aici. Cred că e genul care are 
nevoie să lucreze. O să se simtă mai bine la Londra, cu 
colegii. Când ne vede pe noi, se gândeşte doar la Nell... 

Polly nu era la fel de convinsă. lan fusese dintotdeauna 
încăpățânat. În vreme ce Marcus conducea spre Sletts, ea 
privi înăuntru prin geamurile caselor. Devenise deja un 
obicei s-o caute pe fetiţa în rochie albă, însă vizibilitatea 
era atât de slabă, încât nu vedea în jur decât umbre. 

Se părea că şi lan hotărâse să scape de la Sletts, pentru 
că găsiră casa goală, iar maşina lui nu mai era nici ea 
acolo. Polly aprinse lămpile, încercând să mai înveselească 
încăperea, dar lumina rece se reflecta în ceaţă, accentuând 
sentimentul de izolare. Aruncă un ochi pe fereastră, în 
pâcla de afară. 

— Parcă am fi singurii oameni de pe planetă! 

Marcus era din nou la laptop, ocupat să răspundă unui 
nou val de e-mailuri de la clienţi, şi nu păru s-o audă. Polly 
încercă să citească, dar nu reuşea să se concentreze deloc, 
aşa că se aşeză în spatele lui Marcus şi începu să-l 
mângâie pe gât. Nu-i surâdea ideea să facă dragoste când 
era şi lan în casă, dar rămăseseră singuri, în sfârşit. 
Marcus întoarse privirea şi îi zâmbi distras, continuând să 
tasteze. Se rezemase de spătarul scaunului, cu picioarele 
pe bara altuia, complet relaxat, iar lui Polly îi venea să-l 
zgâlţâie. 

— Cred că ies să mă plimb puţin, spuse ea în cele din 
urmă. Nu reuşesc să fac nimic. 

Îşi dorea să-i provoace aceeaşi reacţie de ultima oară 
când plecase de una singură. 

Nu fi proastă! Afară umblă un ucigaş. Aşteaptă să termin 
ce am de făcut şi vin cu tine. 

Insă Marcus doar ridică privirea din ecran preţ de o 
clipă. 

— Bine. Ai grijă. 

Vorbise de parcă era atât de absorbit de munca lui încât 

uitase complet de moartea lui Eleanor şi părea să nu-şi mai 
dea seama de pericol. 

Era prima oară când Marcus o enerva. Până atunci 
fusese mereu plin de solicitudine, iar Polly nu înţelegea ce 
era aşa de important pe ecranul laptopului. Preţ de o clipă 
simţi o undă de gelozie, întrebându-se dacă-i captase 
atenţia vreun e-mail de la o femeie - poate că de asta era 
atât de absorbit şi zâmbea prosteşte, mulţumit de sine. 
Polly îşi luă jacheta şi ieşi. Descoperi că era mai frig decât 
se aşteptase şi se gândi să se întoarcă la căldură. Dar 
putea şi ea, la rândul ei, să fie încăpăţânată, aşa că alese 
să meargă pe drum, spre vechea fermă. Grădina era 
neîngrijită, însă iarba din faţa uşii fusese călcată în 
picioare. Nu se vedea niciun semn de viaţă. De data asta 
nu mai ieşea fum pe horn. La geam nu se vedea nimic. 
Polly bătu la uşă. Fragmente albastre din vopseaua care se 
desprindea de pe lemn îi rămaseră pe degete. Dinăuntru 
nu-i răspunse nimeni. Uşa nu era încuiată - poate că exista 
un zăvor, dar pentru cheie nu exista nicio broască. Polly 
împinse uşa şi se miră de cât de uşor se deschise. 

— Hei! strigă Polly, deşi era conştientă că nimeni nu 
avea cum să locuiască acolo. j 

În lumina slabă, văzu că locul era abandonat. În fața ei 
zări ceea ce fusese cândva o chicinetă, unde pe masa de 
lucru stătea un castron. In dreapta - camera unde îşi 
închipuise că o văzuse pe fetiţă dansând la lumina 
lumânării. Pe jos era numai pământ bătătorit. Într-un colț - 
o sobă mică. O deschise şi înăuntru găsi bucăţi de turbă, 
dar soba era rece şi nu-şi dădu seama dacă turba arsese 
sau nu. Se apropie de geam, unde praful de pe pervaz 
fusese stârnit şi se vedea o picătură de ceară uscată. 

Prin geam zări un chip care o fixa cu privirea. Sticla 
murdară şi ceața îi dădeau un aspect palid. Polly ţipă. 
Chipul dispăru, auzi zgomot de paşi din chicinetă, iar în 
prag apăru un bărbat. 

— Ce cauţi aici? 

Era de vârstă mijlocie iar părul grizonat, prea lung şi 
împins spre spate îl făcea să semene cu un clovn. Ceva din 

înfăţişarea lui, poate trupul slăbănog sau părul ridicol, îi 
era cumva familiar. 

— Doar am aruncat o privire, răspunse Polly. Îmi pare 
rău. Credeam că nu mai locuieşte nimeni aici. 

Politeţea şi scuzele fuseseră întotdeauna prima ei 
reacţie. 

— A, aici nu locuieşte nimeni. 

Işi dădu seama că era englez. Bărbatul făcu un pas în 
faţă, iar ea se dădu înapoi. 

— Cine eşti? întrebă bărbatul. 

Era greu de zis dacă era amuzat sau furios. Vorbise pe 
un ton neutru. 

— Mă numesc Polly Gilmour. Stau la Sletts. Prietenul 
meu o să-nceapă să mă caute dacă nu mă întorc curând! 

Spera să fie adevărat, însă îşi aminti cum îl lăsase pe 
Marcus ultima oară, hotărât să intre în normalitate, să 
comunice cu lumea exterioară, şi nu mai era sigură dacă s- 
ar fi ostenit să facă un astfel de efort. Îşi dădu seama că 
tremură. 

— Deci eşti una dintre prietenele lui Eleanor Longstaff? 

— Da. 

Bărbatul o măsură din cap până-n picioare de parcă ar fi 
fost un specimen ieşit din comun, apoi îi zâmbi viclean: 

— Cred că te-am mai văzut pe aici. 

— Cine eşti? 

— Charles Hillier. Sunt proprietarul de la Springfield, 
locul unde stau poliţiştii. 

Parcă voia să mai spună ceva, dar încăperea fu inundată 
brusc de lumina farurilor unei maşini. 

— Trebuie să fie lan, spuse Polly. Soţul lui Eleanor. Ar 
trebui să plec. E rândul meu să fac cina. 

Prostia pe care o spusese i se păru de-a dreptul 
nebunească. Mai întâi îşi închipuise că văzuse o fantomă în 
casă şi acum era încolţită de un bărbat ciudat, iar ea 
vorbea despre gătit. Aprecie distanţa dintre ei şi o zbughi 
în chicinetă. Însă Hillier închise cu piciorul uşa de la 
intrare şi se sprijini de ea, tăindu-i calea din nou. Polly 
tremura. li era imposibil să mai gândească limpede. I se 

părea că trăieşte cel mai cumplit coşmar. Cu uşa închisă, 
camera era aproape complet cufundată în beznă. 

Deodată, cineva bătu în geam. 

— Polly, tu eşti? 

Era lan. Probabil o văzuse în lumina farurilor şi oprise 
maşina. 

— Da, aici sunt! 

Era surprinsă de cât de tare strigase. Părea mai degrabă 
sfidătoare decât speriată. Hillier se îndepărtă, iar pe uşă 
intră lan Longstaff. Stăteau toţi trei foarte aproape unul de 
celălalt în încăperea mică. Se simţea miros de umezeală, 
dar mai era ceva. Alcool. Polly se gândi că, probabil, Ian 
fusese în vreun bar, înecându-şi amărăciunea în câteva 
pahare de bere. Se întrebă dacă Lowrie îl însoţise şi, dacă 
da, cum de fusese atât de inconştient încât să-l lase pe Ian 
să se urce la volan. 

— Tu cine eşti? 

lan îl pironi cu privirea. Polly se gândi că arăta ca o 
gorilă care se ia la harţă cu un alt mascul pentru 
supremaţia grupului. Eleanor aşa-i spunea mereu, 
drăgăstoasă şi în acelaşi timp amuzată: masculul ei alfa. 

Hillier îşi lătră numele. 

— Sunt proprietarul de la Springfield. Prietena asta a ta 
a intrat prin efracţie! 

— Deci eşti şi proprietarul locului ăsta? 

Polly îşi dădea seama că lan avea chef de harţă şi că de 
când aflase de moartea lui Eleanor îşi dorise să ia la bătaie 
pe cineva. 

— Il cunosc pe proprietar. 

— Şi asta îţi dă voie să te dai mare, nu? Să intimidezi 
femei? 

lan emana agresivitate, iar lui Polly aproape că-i era mai 
frică de el decât de Hillier. 

— Nu m-a intimidat. A fost o neînțelegere. Hai să 
mergem. 

Polly se strecură pe lângă bărbatul mai în vârstă şi ieşi, 
trăgându-l de mânecă pe lan. Bărbatul se opuse o clipă, 
apoi furia păru să-i treacă de tot şi o urmă. 

Hillier rămase în prag, privindu-i. Zâmbea în continuare. 
Spuse: 

— Ştiţi cine locuia aici? 

Polly cedă curiozităţii. lan se îndrepta spre maşină, dar 
ea se opri. 

— Cine? 

— Sarah Malcolmson, răspunse Hillier. Fata acuzată de 
moartea Micuţei Lizzie. Asta a fost casa părinţilor ei. 

Capitolul XXV 


Timpul trecea greu şi îşi pierduse importanţa. Ceasul cu 
pendulă din colţ tocmai bătuse de ora unsprezece, însă era 
lumină, iar echipa lucra în continuare în camera galbenă 
de la Springfield. Din când în când îi auzeau pe clienţii 
barului cum ies în curtea interioară şi pleacă spre casă. 
Willow era neliniştită. Simplul fapt că se aflau acolo nu era 
tocmai în regulă - la urma urmei, gazdele lor erau posibili 
suspecți în anchetă. Pe bufet se aflau resturile cinei 
pregătite de Charles şi David. lar mai devreme Perez 
plecase de capul lui ca să stea de vorbă cu George 
Malcolmson, iar asta era ceva de neiertat. Nicio informaţie 
pe care ar fi obținut-o n-ar fi putut fi folosită, dar nu atât 
încălcarea protocolului o deranjase, cât atitudinea lui 
Jimmy Perez. Felul în care plecase de capul lui i se părea o 
insultă la adresa ei. De ce nu discutase cu ea înainte? 

Sandy stătea între cei doi şi părea să se fi molipsit de 
neliniştea ei. Îi privea ca un copil care simte încordarea 
dintre părinţi şi se întreabă dacă el e de vină. 

— M-am dus la şcoală de dimineaţă, începu tânărul. Aşa, 
să-mi încerc norocul. Mă gândeam că poate dau de fetiţa 
pe care a văzut-o Eleanor pe plajă. Dacă mama ei era cu ea 
atunci, poate că a văzut şi ce s-a petrecut la Sletts. Ştim că 
Vaila Arthur s-a întâlnit cu Eleanor înainte de petrecere. 
Poate că un martor a mai observat şi altceva. 

— Şi ai avut noroc? 

Willow se bucură de întrerupere. 

— Nimeni de la şcoală nu se potriveşte descrierii, dar 
învăţătoarea crede că a văzut-o pe fetiţă, împreună cu o 
femeie, coborând de pe feribot vineri după-amiază. 

— Deci erau doar nişte turişti, spuse detectiva. Probabil 
că n-au nicio relevanţă. 

Perez ridică privirea şi Willow se gândi că urma s-o 
contrazică, dar el nu spuse nimic. Pe masa dintre ei erau 
împrăştiate notițele lui Eleanor, iar detectivul scria din 
când în când ceva în propria agendă. 

— Şi ia zi, Jimmy, ce-ai aflat când ai mers acasă la 
Malcolmson? 

Detectiva nu mai suporta tăcerea. 

— Ai vorbit iarăşi cu Lowrie? Tot nu ştim dacă Eleanor l- 
a contactat înainte să vină în Shetland ca să afle mai multe 
despre Micuța Lizzie. 

Perez ridică din nou privirea. 

— Nu. Lowrie şi Caroline erau plecaţi la Vidlin ca să 
arunce un ochi la casa pe care vor s-o cumpere. Însă am 
vorbit cu George. 

— Şi ai aflat ceva? 

Să nu începi să faci din nou pe taciturnul şi misteriosul 
cu mine, Jimmy Perez! Nu suport asta! 

— Tânăra bonă care avea grijă de copilul familiei 
Geldard era rudă cu el, spuse Perez. Familia ei locuia la 
Utra, casa aia dărăpănată de pe drumul către Sletts. După 
ce s-a produs tragedia, s-a mutat în sud. S-a măritat cu 
cineva din Inverness cu care a avut un copil, care a şi venit 
la înmormântarea ei, luându-i prin surprindere pe toţi. 

— Ar trebui să putem da de ea, să-i aflăm numele de 
după căsătorie. Sandy, te ocupi tu de asta mâine? 

Sandy încuviinţă din cap. 

— Crezi că ar putea fi important? 

— Habar n-avem până nu vorbim cu ea! 

Imediat ce rosti cuvintele, Willow se simţi vinovată, 
pentru că nu Sandy o enervase. 

— Jimmy, poate vorbeşti tu cu Lowrie. Acum e şi mai 
important să ştim dacă Eleanor a luat legătura cu el 
înainte de petrecere. Dacă a vorbit cu Charles Hillier 
înainte să vină aici, probabil că ştia că bona din povestea 
Micuţei Lizzie era rudă cu Lowrie. Cu siguranţă ar fi vrut 
să discute cu el despre asta, fie la Londra, fie aici. 

Perez încuviinţă din cap şi îşi întoarse atenţia asupra 
caietului. 

În încăpere se lăsă tăcerea. Lumina devenise deja mai 
slabă. Willow se întrebă cum de Perez mai reuşea să 
citească. Aprinse o lampă, iar chipul detectivului se 
transformă într-un amestec de planuri şi umbre. Simţi un 

impuls irațional să-i atingă fruntea, care în lumina 
artificială părea tare şi netedă, de parcă ar fi fost din 
metal. Detectivul ridică privirea şi o văzu, iar Willow se 
întoarse. O prinsese holbându-se la el ca o fetişcană. 

— Mă întreb dacă Eleanor a găsit-o pe fiica Sarei 
Malcolmson, spuse bărbatul. Am găsit aici un nume, pe 
pagina pe care a folosit-o după ce i-a contactat pe David şi 
Charles. „Monica”. Niciun nume de familie. Cred că ar fi 
notat asta aici doar dacă avea legătură cu povestea 
fantomei. 

— Sunt şi date de contact? 

Willow se aplecă în faţă, dar scrisul lui Eleanor i se păru 
indescifrabil. Probabil că Perez petrecuse ore întregi cu 
agenda în faţă ca să se obişnuiască. 

— Nu, poate că reuşise doar să afle numele. 

— Încă ceva de făcut pentru mâine. 

Detectiva se întinse, simțindu-se brusc obosită. 

— Eu mă duc la culcare. Când sunt în Shetland mă 
trezesc foarte devreme şi am nevoie să dorm. 

Perez nu se clinti. Willow îşi dădu seama că devenise 
obsedat de agendele lui Eleanor. 

— Jimmy, spuse detectiva, trebuie să te odihneşti. Lasă 
asta pe mâine. 

Abia atunci se uită la ea şi, ca un copil ascultător, se 
ridică de pe scaun. 


Willow se trezi devreme, pe când lumina se strecura 
printre draperiile grele şi îi scălda faţa. In sfârşit, ceața se 
ridicase. Îşi pregăti un ceai, apoi intră la duş. Pe urmă îşi 
făcu exerciţiile de yoga, un ritual din copilăria petrecută în 
comunitatea hippie, şi se simţi gata să-şi înceapă ziua, 
plină dintr-odată de energie şi optimism. Azi ancheta urma 
să avanseze. În bucătărie era neaşteptat de linişte. Nici 
urmă de David. Nu simţea miros de cafea. O cuprinse 
brusc panica, gândindu-se că bărbaţii fugiseră, că 
împachetaseră câteva lucruri în maşină şi plecaseră cu 
primul feribot, poate chiar de noaptea trecută. Poate că 
întrebările despre Eleanor îi speriaseră. Nu-i mai văzuse 

de la cină. Îşi luase singură ceva de mâncare mai târziu. 
Cei doi ar fi fost deja în sud, pe Mainland, în primul avion 
spre Aberdeen. Dar nu putea să-şi imagineze niciun motiv 
pentru care vreunul dintre ei s-o ucidă pe Eleanor 
Longstaff. 

Era încă prea devreme pentru micul-dejun al clienţilor 
obişnuiţi, iar jos nu era nimeni. Willow traversă holul 
impunător şi încercă să-şi imagineze cum arătase locul pe 
vremea soţilor Geldard. Trebuie să fi fost şi alţi servitori în 
afară de Sarah. Probabil cineva ar fi fost deja treaz ca să 
spele podeaua şi să aprindă cuptorul din bucătărie, iar uşa 
de la intrarea principală ar fi fost deschisă ca să se 
aerisească. Poate că Elizabeth se trezise de dimineaţă din 
cauza luminii prea puternice şi alergase pe mal să se 
joace. Apoi dinspre mare se lăsase ceața fără ca ea să-şi 
dea seama şi o înconjurase apa adusă de flux. Rămăsese 
blocată şi se înecase. 

Willow merse pe urmele Micuţei Lizzie, ieşind în grădină 
pe uşa mare. Azi nu era ceaţă. Era o zi senină, iar norii 
mişcaţi de rafalele de vânt îşi schimbau poziţia umbrelor 
aruncate pe apă. Dar pe mal se vedea, totuşi, o siluetă. O 
zărea fiindcă lumina bătea din partea opusă, dar de la o 
asemenea distanţă nu-şi dădea seama cine era. Îşi zise că 
probabil era Jimmy Perez, la rândul lui nedormit şi 
uitându-se în zare, amintindu-şi de iubirea lui pierdută. Îşi 
zise că mai bine nu-l deranja, după care se răzgândi, 
spunându-şi că tolerase destule din partea lui din cauza 
depresiei în care căzuse. 

Merse pe drumeagul cu iarbă, depăşind coloanele de 
piatră. Nişte trepte mari, tot din piatră, duceau pe plajă. 
Observă că bărbatul plângea. Stătea cu spatele la ea şi nu 
scotea aproape niciun zgomot, dar Willow îşi dădu seama 
de asta văzând cum i se mişcă umerii. Un scoicar ţipă de 
pe nisipul acoperit cu iarbă atunci când îl deranjă cu paşii 
ei. Îşi dăduse seama de când ieşise din grădină că nu era 
vorba de Perez. Era un bărbat mai în vârstă, cu părul mai 
scurt şi mai deschis la culoare. Willow ezită o clipă, 
nedorind să i se bage în suflet. El probabil îşi dădu seama 

că e privit, căci se întoarse deodată şi rămase aproape 
nemişcat până ajunse Willow la el. Era David Gordon, cu 
chipul plin de lacrimi şi mucozităţi. Fusese mereu atât de 
tăcut şi demn, încât imaginea o năuci de-a dreptul. Willow 
bănui că Charles îl părăsise. Nimic altceva nu l-ar fi adus 
în starea asta, cu faţa murdară şi hainele boţite. 

— Domnişoară inspector. 

— Domnule Gordon, îmi pare rău. Nu mi-am dat seama 
că tu eşti. Vrei să plec? 

Willow era tentată să-l întrebe despre micul-dejun - 
după yoga mereu i se făcea foame -, dar îşi dădu seama că 
ar fi fost nepotrivit. 

— Nu! Vino cu mine! 

Parcă o luase razna, iar Willow se întrebă dacă tocmai 
avea un fel de cădere nervoasă. Era ultimul lucru de care 
mai avea nevoie pe cap. 

Zări urmele lui David pe nisip. Era încălţat cu şlapi, iar 
urmele erau destul de evidente. Îşi dădu seama că venise 
dintr-o zonă mai îndepărtată a malului, iar acum alerga 
înapoi acolo, ca un câine care a luat urma prăzii. Willow îl 
urmă, oprindu-se pentru o clipă atunci când nisipul deveni 
foarte ud, ca să-şi scoată încălţările. 

Charles Hillier zăcea pe spate, cu faţa în sus, aproape de 
mal. Nu trecuse mult de la ora fluxului. Din păr şi haine îi 
curgea apă. Era îmbrăcat cu pantalonii şi cămaşa pe care 
le purtase şi în seara precedentă. Deşi nu se vedea vreo 
urmă de rană, era clar că e mort. 

— Vezi? ţipă David. Tocmai veneam să vă anunţ, iar apoi 
mi-am dat brusc seama că o să rămân singur tot restul 
vieţii! Pur şi simplu am cedat! Sunt egoist. Cumplit de 
egoist. În loc să-l plâng pe Charles, îmi plâng mie de milă! 

Willow analiză scena crimei. Nu era nicio şansă ca Vicki 
Hewitt sau James Grieve să ajungă pe Unst înainte ca apa 
să crească din nou, aşa că erau nevoiţi să mute cadavrul - 
Vicki voia cu orice preţ ca scena crimei să rămână 
neatinsă, dar până şi ea ar fi fost de părere că trebuia 
făcut ceva. Altminteri, la următorul reflux mai puternic era 
posibil ca trupul lui Charles să ajungă în Marea Nordului. 

Detectiva scoase telefonul. În chip miraculos, avea semnal. 
Il sună mai întâi pe Perez, apoi pe Sandy. li spuse lui 
Sandy să-i roage pe ceilalţi doi clienţi ai hotelului să-şi 
găsească un loc de cazare altundeva şi să plece cât mai 
repede de la Springfield. Avea deja detaliile lor de contact. 
Era vorba de un cuplu în vârstă din Bedfordshire. Cei doi 
erau prea slăbiţi să meargă chiar şi până la plajă - sigur n- 
ar fi putut să-l ucidă pe Charles Hillier, asta dacă era într- 
adevăr vorba de o crimă. li spuse lui Perez să vină la ea, pe 
plajă. Sandy puse o grămadă de întrebări, pe care 
detectiva le ignoră. Perez, în schimb, nu ceru niciun 
detaliu. 

Rămase cu David Hillier pe nisip, aşteptând. Nu voia să-l 
trimită înapoi de unul singur şi nu putea nici să lase 
cadavrul lui Charles pradă pescăruşilor, şobolanilor sau 
câinilor. David rămăsese cu privirea aţintită în zare. 

— N-ar fi trebuit să-l oblig nici în ruptul capului pe 
Charles să vină aici. 

— Părea mulţumit, chiar fericit, răspunse Willow. 

şi zise că asta voia să audă David, dar şi că era, în 
acelaşi timp, adevărat. 

— Era un actor, zise David. De asta a fost un magician 
atât de bun. li făcea pe oameni să creadă ce voia el. Pe 
mine a vrut să mă facă să cred că era mulţumit că ne-am 
mutat aici. Dar ştiam că se plictisea. Avea nevoie de mai 
multă picanterie în viaţa lui decât putea să găsească în 
Shetland. 

— Poate că pentru el era de-ajuns să ştie că ţie îţi plăcea 
aici. 

Se lăsă tăcerea. David nu-i răspunse. 

— Cum a murit? 

Willow îşi zise că David trebuia să-şi dea seama că ştia 
tot atât de puţine ca şi el, aşa că îl întrebă: 

— Era bolnav? 

— Nu. Era cât se poate de în formă. Eu eram cel care 
făcea exerciţii fizice toată ziua şi avea grijă ce mânca, dar 
tot el plesnea de sănătate. 

— Atunci va trebui să aşteptăm până după autopsie. 

Willow îl zări în depărtare pe Perez apărând în pragul 
casei şi apoi coborând treptele de piatră. Se simţea ca un 
şerif dintr-un film vechi cu cowboy, aşteptând să apară 
cavaleria. 

— Când l-ai văzut pe Charles ultima oară? 

— Aseară. M-am culcat devreme. În bar era muzică live, 
dar de asta se ocupă managerul nostru. E din Shetland şi 
se pricepe de minune să organizeze evenimente din astea. 
Am crezut că s-a dus să verifice cum merg lucrurile. 
Lucrasem în grădină toată ziua şi eram frânt. M-am dus 
direct la culcare. Dimineaţa devreme, când m-am trezit, 
mi-am dat seama că Charles nu venise la culcare şi m-am 
dus să-l caut. M-am uitat mai întâi prin casă, pe urmă am 
ieşit în grădină şi am văzut ceva pe mal. I-am zărit cămaşa 
albastră. Am recunoscut-o după culoare, dar nu mi-a venit 
să cred că-i el până n-am ajuns aici. 

— Era neobişnuit să stea treaz toată noaptea? 

Willow ştia că ar fi trebuit să aştepte până când mai era 
de faţă un agent, ca să-l poată interoga pe David cum 
trebuie, în calitate de martor, dar i se părea îngrozitor să 
stea amândoi acolo în tăcere. Pe lângă asta, orice 
informaţie era valoroasă. Un mic pescador ocoli limba de 
pământ, urmărit de nişte pescăruşi care ţipau. 

— Da, dar se mai întâmplase. Îi plăceau la nebunie 
emisiunile vechi de la televizor - probabil că-i aminteau de 
zilele lui de glorie. Dacă dădea peste o reluare a vreunui 
serial obscur pe BBC4 stătea să se uite până noaptea 
târziu. Uneori adormea în fotoliu şi tot acolo îl găseam 
dimineaţa... îi răspunse David cu vocea tot mai pierită. 

— Şi azi-noapte? 

— Azi-noapte a ieşit după cină. Uneori n-avea stare. 
Poate că se simţea prins aici şi voia să aibă impresia că se 
mişcă. A plecat cu maşina şi s-a întors după o oră. 

— "Ţi-a spus unde s-a dus? 

Willow încerca să înţeleagă relaţia celor doi. Oare 
discutaseră vreodată ce-şi doreau unul de la celălalt, sau 
fuseseră atât de discreţi încât pur şi simplu încercaseră să 
ghicească ce îl făcea fericit pe celălalt? 

— A spus că a dat o tură cu maşina. Că avea o senzaţie 
de apăsare din cauza ceţii şi că simţise nevoia să iasă 
puţin. Când m-am dus la culcare am sperat că vine şi el şi 
că poate stăm de vorbă atunci. 

Într-un final, David îşi dezlipi privirea de la întinderea de 
apă şi se întoarse spre Willow. Nu mai plângea. 

— De la o vreme aveam impresia că-mi ascunde ceva. Că 
face planuri de unul singur. Când m-am trezit şi nu l-am 
mai văzut, am fost surprins. Am crezut că m-a părăsit. 

La fel ca Eleanor. Caroline credea că şi ea plănuia să 
fugă de partenerul ei. 

Işi zise că, probabil, era singurul lucru pe care-l 
avuseseră în comun cei doi. 

Capitolul XXVI 


Perez îl conduse pe David Gordon înapoi la Springfield şi 
se întrebă ce i-ar fi putut spune ca să-i mai aline suferinţa. 
Sigur nu ceva despre experienţa prin care trecuse la 
rândul lui. Când murise Fran şi îi auzise pe alţii 
împărtăşindu-şi poveştile, îi venise să-i pocnească, să urle: 

„Nu-mi pasă dacă v-a murit vreun apropiat! Nu vă 
folosiţi de tragedia mea ca s-o scoateţi în faţă pe-a voastră! 
Habar n-aveţi cum mă simt!” 

Dar îşi dorise să vorbească despre Fran şi să-i pronunţe 
numele. 

— Unde v-aţi cunoscut tu şi Charles? 

David îi răspunse fără să-l privească, având ca fundal 
zgomotul valurilor care se spărgeau la mal. 

— Ne-am cunoscut din întâmplare, într-o cafenea din 
York. Era vară şi era plin de turişti. Locuiam acolo, iar 
Charles avea un spectacol la teatru. Pe atunci cariera lui la 
televizor se terminase, dar în provincie încă mai reuşea să 
strângă spectatori. La masa lui era un scaun liber şi l-am 
întrebat dacă-mi dă voie să mă aşez. „Scuză-mă”, i-am zis, 
„nu te ştiu de undeva?” S-a bucurat nespus că l-am 
recunoscut deşi, sincer să fiu, cred că nu-l urmărisem 
niciodată la televizor. Mai târziu mi-am dat seama că 
semăna foarte tare cu un coleg de la Leeds, de asta 
avusesem impresia că-l ştiu. Dar am stat de vorbă şi chiar 
de atunci am fost atraşi unul de celălalt. Mi-a oferit o 
invitaţie la spectacolul lui de la teatru. l-am mulţumit, deşi 
de fapt nu intenţionam să merg. Nu mă pasiona. Charles a 
spus mereu că sunt snob. Totuşi, m-am dus cu o oră mai 
devreme şi ştiam că aş fi fost devastat dacă n-aş fi găsit 
invitaţia la intrare. După spectacol am fost să mâncăm 
ceva. Şi presupun că asta a fost tot. De atunci am rămas 
împreună. Eu am continuat să locuiesc şi să lucrez în York, 
iar Charles stătea cu mine când nu era plecat în turneu. Pe 
urmă spectacolele s-au rărit, iar şcoala a început să-mi 
ofere tot mai puţine satisfacţii, aşa că am hotărât să ne 

pensionăm anticipat şi să ne mutăm în Shetland. Charles 
adora gesturile dramatice. Pentru cineva obişnuit cu viaţa 
la oraş, să te muţi pe Unst chiar e o schimbare dramatică. 
Era entuziasmat în privinţa casei şi i-a plăcut să 
supravegheze lucrările de renovare. Insă după ce s-a 
terminat cu asta a început rutina de zi cu zi prin care treci 
când ai de îngrijit un loc cum e Springfield. Începuse să se 
plictisească. Planul nostru era ca iarna să plecăm din 
Shetland şi să călătorim, dar casa ne-a înghiţit toate 
economiile şi sunt convins că se simţea prins aici ca într-o 
capcană. 

Ajunseseră la treptele care urcau prin grădină. David se 
opri o clipă, nu ca să-şi tragă sufletul, era limpede că era 
în formă, ci ca să rememoreze vremurile de odinioară. 

— Nu i-am mai spus nimănui povestea asta. 

Bărbatul făcu din nou o pauză, apoi continuă: 

— Dar nici nu m-a întrebat nimeni. 

Se opriră în faţa intrării. 

— Ce urmează acum? 

— Willow l-a contactat deja pe antreprenorul de pompe 
funebre din Lerwick, răspunse Perez. Charles o să fie dus 
în sud pentru autopsie. L-ai cunoscut pe James Grieve, 
medicul legist. Se pricepe de minune la meseria lui. 

Detectivul ezită, apoi adăugă: 

— E foarte respectuos. 

— Cum crezi c-a murit? 

Întrebarea lui Charles sunase ca un geamăt sugrumat. 

— Doctorul Grieve o să ne lămurească în privinţa asta. 

Perez îşi aminti de o discuţie pe care o purtase noaptea 
târziu cu medicul legist, cu ocazia altei anchete. Luaseră 
cina împreună şi băuseră o sticlă de vin. 

Pacienţii mei nu sunt cei morți, Jimmy, ci rudele lor vii. 
Responsabilitatea mea e faţă de ei. 

Se gândi că, cel puţin în privinţa lui Fran, nu exista 
niciun mister. 

Am trecut şi eu prin asta. 

Brusc, lui Perez îi reveni în minte imaginea unei lame de 
cuţit lucind în lumina lunii. Apoi un țipăt. Se gândi că cel 

mai cumplit lucru din lume ar fi fost să nu ştie cum murise. 

Înăuntru îi aştepta Sandy. 

— Am găsit camere pentru ceilalţi clienţi la o pensiune 
din Yell şi le-am luat bilete pentru feribot. Au plecat acum 
cinci minute. 

Tânărul aproape că vorbise în şoaptă, dar David nu l-ar 
fi auzit nici dacă ar fi ţipat. Era pierdut în amintirile despre 
iubitul lui. 

— Ce-ar trebui să fac? întrebă David. 

Vorbise ca un străin în propria casă. Perez se gândi că 
acum se inversaseră rolurile: poliţiştii deveniseră gazdele, 
iar David era un fel de musafir. 

— Vreau să ajut. 

— Chiar ne-ar prinde bine nişte cafea, dacă poţi. 

David părea să se bucure că are ceva de făcut şi dispăru 
în bucătărie. Perez îl trimise pe Sandy pe plajă ca să o 
înlocuiască pe Willow. Moartea lui Hillier probabil că avea 
legătură cu moartea lui Eleanor Longstaff, iar detectivul 
voia să stea de vorbă cu cei trei englezi de la Sletts înainte 
ca vestea să se răspândească, dar ştia că nu e o idee bună 
să nu se consulte mai înainte cu Willow. O singură dată 
chiar se certaseră, în timpul unei alte anchete, când Perez 
începuse să acţioneze pe cont propriu. lar cu o seară în 
urmă întinsese coarda când vorbise cu George fără să-i 
ceară voie. Rămase lângă uşa din faţă şi îl privi pe Sandy 
cum înaintează pe plajă, apoi o aşteptă pe Willow. Parcă o 
vedea pentru prima oară, cu părul ei lung, încâlcit, şi 
mersul ei mlădios. Se gândi că părea mai vikingă decât 
mulţi din Shetland. Şi-o putea imagina vâslind într-o 
corabie vikingă, cot la cot cu bărbaţii. Imaginea îl făcu să 
zâmbească şi îi rămase în minte până când detectiva 
ajunse lângă el. 

— Jimmy, te rog spune-mi că ai un motiv bun să pari aşa 
de vesel, pentru că eu, una, habar n-am ce-ar trebui să 
facem! 

Detectivul clătină din cap şi simţi că roşeşte. 

— Mă gândeam că am putea merge să stăm de vorbă cu 
cei de la Sletts înainte să se răspândească vestea că a 

murit Hillier. Aş vrea să le văd reacţia. 

— Crezi că am putea să-i aducem acolo şi pe Lowrie şi 
Caroline? Până acum au reuşit să scape de întrebări şi nu 
putem să-i excludem de pe lista de suspecți numai fiindcă 
în noaptea crimei era nunta lor. 

— Aş putea să-i sun, răspunse Perez. Şi poate ar fi bine 
să-i anunţăm şi pe cei trei că venim. Nu vrem să ne trezim 
că tocmai azi vor să facă o excursie în Lerwick. 

— Aşa să faci, Jimmy. Dar spune-le că venim într-o oră. 
Încă n-am luat micul-dejun şi nu funcţionez bine pe 
stomacul gol. 


Când ajunseră la pensiune, întregul grup era acolo, în 
camera de zi, aşa că Perez se văzu nevoit să mai aducă 
două scaune de pe terasă. Caroline stătea pe braţul 
fotoliului lui Lowrie. 

— E foarte misterios din partea ta că ne-ai convocat, 
inspectore! 

Detectivul se întrebă dacă exista vreun lucru care să-i 
strice femeii buna dispoziţie. Nu şi-o putea imagina 
plângând. Oare ceva din trecutul ei îi alcătuise această 
armură, sau era rezultatul vârstei şi al clasei sociale? 

— A mai murit cineva. 

Cu toţii se uitaseră până atunci la Perez, aşteptând o 
explicaţie, aşa că atunci când Willow rosti cuvintele se 
holbară la ea năuciţi. Detectivul le urmări reacţiile. Păreau 
sincer uimiţi. 

— Cine? 

Polly pusese întrebarea. Perez se gândi că arăta, la 
rândul ei, palidă ca o fantomă. 

— Un proprietar de pensiune pe nume Charles Hillier. 

Lui Perez i se păru că vede cum femeia îi aruncă o 
privire scurtă lui Longstaff. 

— Il cunoşteai? 

Polly nu răspunse imediat. 

— Ieri ne-am... 

În încăpere se lăsă din nou tăcerea. 

— „întâlnit. 

— Ce s-a întâmplat? 

Willow se aplecă spre Polly. Erau cam de aceeaşi vârstă, 
iar detectiva părea o fostă colegă de facultate dornică să 
stea la poveşti cu ea. 

— Am intrat din întâmplare în casa abandonată de pe 
drumul spre centrul comunitar. Probabil că n-am avut 
astâmpăr, am vrut să văd cum arată interiorul. Domnul 
Hillier a apărut din senin şi m-a întrebat ce caut acolo. 

— De parcă ar fi fost treaba lui! 

Longstaff părea mai bătrân decât ultima oară când îl 
văzuse Perez. Parcă se transformase într-unul dintre 
bărbaţii de vârstă mijlocie, roşii la faţă, cărora le sare 
țandăra imediat şi care de obicei mor din cauza unui atac 
de acord. 

— Şi dumneata erai acolo, domnule Longstaff? întrebă 
din nou Willow pe un ton calm, liniştit. _ 

— Treceam pe-acolo cu maşina şi i-am văzut înăuntru. În 
lumina farurilor arătau ca nişte umbre. Pe insula asta a 
fost ucisă deja o femeie şi mi s-a părut că Hillier o 
sechestrase. Normal că voiam să văd dacă Polly e-n regulă. 
N-ar fi trebuit să umble singură, spuse lan uitându-se la 
Marcus. 

Îl acuza din priviri: Ar fi trebuit să ai mai multă grijă de 
iubita ta! 

— Şi domnul Hillier avea un comportament neadecvat? 
reluă Willow. 

Polly clătină din cap. 

— Se comporta ciudat. Probabil că n-ar fi trebuit să fiu 
acolo, dar nu făceam nimic rău, iar el mi s-a părut că a 
reacţionat chiar exagerat. Apoi a venit lan şi situaţia putea 
să degenereze, aşa că am plecat. 

Ezită, apoi continuă: 

— Hillier spunea că ar exista o legătură între casă şi 
fantoma pe care spunea Eleanor că a văzut-o. 

Se întoarse spre Lowrie. 

— Ştiai ceva de asta? 

Bărbatul dădu din umeri, apoi răspunse: 

— Ferma aia a aparţinut familiei mele. Fata care avea 

grijă de Lizzie Geldard a locuit acolo. Apoi bunicul meu a 
construit casa familiei noastre pe o bucăţică din terenul 
acela, iar pe urmă Vaila şi soţul ei şi-au construit alături 
noua locuinţă. Vechea casă a fost abandonată. A fost mare 
păcat. Mă gândeam că poate soţul Vailei o s-o renoveze şi 
s-o extindă, dar bănuiesc că până la urmă ar fi costat mai 
mult decât ceva început de la zero. 

Ezită, după care continuă: 

— Şi mereu a existat un fel de superstiție în privinţa 
casei. Poate s-au gândit că o să le aducă ghinion dacă o 
dărâmă. 

— E folosită vreodată? întrebă detectiva. 

— Poate ca depozit, deşi probabil că nici măcar pentru 
asta. E doar un loc vechi şi plin de igrasie. 

Lui Perez i se păru că Polly voia să adauge ceva, dar ea 
se întoarse spre fereastră şi nu mai spuse nimic. 

— Ce-aţi făcut aseară după ce v-aţi întors aici? întrebă 
Willow. 

— Am pregătit cina, răspunse Polly. Era o mulţime de 
mâncare, aşa că i-am sunat pe Lowrie şi Caroline ca să-i 
invităm să ia masa cu noi. A fost frumos că ne-am strâns cu 
toţii în amintirea lui Eleanor. Cumva, parcă tocmai de ea 
am uitat cu toată nebunia asta. 

— Şi pe urmă? 

— Pe urmă ceilalţi au vrut să meargă afară. Eu am 
rămas aici. 

Polly zâmbi către Ian, apoi continuă: 

— lan îşi făcea griji pentru mine, dar eu chiar mă 
simţeam în siguranţă. Uşile se închid cu lacăt şi aveam 
semnal la telefon. Am stabilit că-i sun dacă am vreo 
problemă. Am rămas cu toţii închişi laolaltă de când a 
murit Eleanor şi abia aşteptam să am nişte timp pentru 
mine. 

— Ceilalţi unde s-au dus? 

— În barul de la Springfield. 

Acum povestea Lowrie. 

— lan a venit după-amiază pe la noi şi am băut câteva 
beri. Mă gândeam că era o idee bună să nu stea singur. 

Apoi, după cină, am văzut că mai avea chef să bea, aşa că 
i-am propus să mergem la bar. Nu-mi plăcea să-l ştiu 
singur în cameră cu o sticlă de whisky. Polly şi Marcus 
sunt grozavi, dar probabil că dacă stă aici, la Sletts, se 
gândeşte doar la Eleanor. Uneori, joia, la Springfield e şi 
muzică live şi mă gândeam că zgomotul şi oamenii l-ar 
putea detensiona puţin. 

— Şi a funcţionat? 

Perez îşi aducea aminte cum se simţise el imediat după 
moartea lui Fran. Îi venise să-şi bea minţile, dar n-o făcuse. 
Se simţea prea vinovat. Nu merita să scape de durere. 

— Da, răspunse lan. Dar de dimineaţă m-am trezit ca 
dracu' de mahmur. 

— Cât aţi stat la bar? 

Ian dădu din umeri şi se uită la Caroline. 

— Tu ne-ai dus acasă. Pe la cât? 

— Nu ştiu sigur. 

Caroline se întoarse către Perez. 

— Se făcea lumină. Să fi fost cam două noaptea. 

— Ai fost şi tu la bar? 

— M-am oprit să beau şi eu un pahar cu ei. Apoi am 
văzut că se transforma într-o sesiune zdravănă, aşa că m- 
am întors cu maşina în Meoness şi i-am spus lui Lowrie să 
dea un semn când vor să-i iau. 

Făcu o pauză, apoi continuă: 

— Era clar că e seara băieţilor şi mă simţeam în plus. 

— Nu te-ai întors la Sletts ca să stai cu Polly? 

Amănuntul i se părea ciudat lui Perez, din moment ce 
erau prietene aşa de bune. 

— Nu. Voiam să vorbesc cu agentul imobiliar care se 
ocupă de vânzarea casei noastre. Suntem prieteni de multă 
vreme şi ştiam că n-o să-l deranjez dacă-l sun târziu. Acum 
că ne-am hotărât să ne mutăm în Shetland vrem să 
aranjăm totul cât mai repede. 

Caroline ezită. 

— Deja mi-am dat demisia de la facultate, iar Lowrie şi-a 
anunţat şi el şeful că urmează să plece în curând. E puţin 
înfricoşător că o vreme n-o să avem niciun venit. Trebuie 

să ne planificăm noua viaţă. 

Lui Perez îi trecu prin minte un gând neplăcut: femeia 
părea să privească moartea prietenei sale ca pe o piedică 
în calea planurilor ei. 

— George şi Grusche erau acasă? 

— Îmi ceri un alibi, inspectore? 

Rostise întrebarea pe un combativ, iritat. 

— Încerc doar să înţeleg unde se afla toată lumea. 

— Grusche era la un cerc de lectură din Baltasound. 
Sunt convinsă că prietenii ei vor confirma asta. George 
cred că lucra la fermă. 

Perez se adresă bărbaţilor: 

— Când eraţi la Springfield l-aţi văzut pe Charles Hillier? 

Lowrie clătină din cap. 

— Proprietarii vin rareori în bar. Un localnic, prieten de- 
al meu, se ocupă de el. lan mi-a spus că a dat de Charles, 
dar nu mi-a trecut prin minte că ar fi vreun pericol să se 
întâlnească acolo. 

— A plecat vreunul dintre voi de la bar, oricât de puţin? 
întrebă Willow. Evident, îi vom întreba şi pe ceilalţi clienţi. 

— Deja eram aşa de mangă, că abia mai puteam să stau 
în picioare, răspunse lan. Nu prea îmi plăcea trupa. 
Muzica folk pur şi simplu nu mă atrage. E posibil să fi ieşit 
ca să scap de muzică, dar nu-mi amintesc. 

— Eu am plecat vreo jumătate de oră, spuse Marcus. 
Asta pe la ora unsprezece. Am sunat-o pe Polly. Voiam 
doar să mă asigur că e-n regulă. Mi-a spus că se simte 
bine, că se culcă şi m-a rugat să nu fac mult zgomot când 
intru. Pe urmă am sunat-o pe mama. Nu mai vorbiserăm de 
câteva zile şi am stat ceva la taclale. 

Bărbatul zâmbi cu subînţeles. 

— Ştii cum sunt mamele. 

— Dacă te aflai în grădina de la Springfield, vedeai până 
spre mal, spuse Perez. Ai văzut ceva? Ai auzit ceva? 

Marcus râse uşor. 

— Se lăsase din nou ceața. Era sinistru. De undeva din 
depărtare se auzeau o sirenă pentru ceaţă şi gemete ca ale 
focilor peste care am dat cu Polly în prima parte a zilei. 

Dar nu, n-am văzut nimic. 

Capitolul XXVII 


Înainte să ajungă la Sletts, Willow discutase cu Perez 
cum să abordeze discuţia: 

— Jimmy, vezi dacă poţi să stai pe urmă de vorbă între 
patru ochi cu Lowrie. Discută cu el despre Eleanor. 
Trebuie să-l fi întrebat despre Micuţa Lizzie înainte de 
petrecere. De ce nu ne-a spus asta? Crezi că voia o ultimă 
întâlnire cu prima lui iubită, chiar înainte să-şi pună 
pirostriile? Am impresia că Eleanor ar fi fost în stare de 
asta. I s-ar fi părut distractiv. 

Acum mărşăluiau cu toţii afară din casă, iar Perez nu-şi 
dădea seama cum o să-l poată separa pe Lowrie de 
Caroline. Femeia era atât de autoritară şi sigură pe ea 
încât îl intimida. Dar se părea că ea avea alte planuri: voia 
să meargă până la galeria de artă de la Yell ca să se uite la 
nişte tablouri pentru noua casă. 

— E-n regulă dacă mergi pe jos, Lowrie? Dacă iau 
maşina acum, cred că mă-ntorc până la cină. 

Aşa că, în cele din urmă, Perez trecu în mod firesc lângă 
Lowrie. Mergeau de-a lungul plajei pe drumul către 
Voxter, ferma părinţilor lui. 

— E o mizerie, Jimmy! 

— Poate că ţie ţi-e şi mai greu. Cândva ai fost foarte 
apropiat de Eleanor, am impresia. 

Perez îşi aminti cât de roşu la faţă şi tulburat fusese 
Lowrie când îi găsise cadavrul femeii. 

— Te-a pus la curent mama cu toate bârfele? 

Marea era la reflux, iar nisipul pe care călcau era tare. 
Cu greu putea să-şi dea seama ce părere avea Lowrie 
despre faptul că Grusche îşi vâra nasul în treburile lui, sau 
ce părere avea, de fapt, despre moartea lui Eleanor, după 
reacţia iniţială. 

— După cum bine a spus Marcus, ştii cum sunt mamele. 

Și mama vrea să mă întorc acasă. Ar vrea ca eu şi Cassie 
să ne luăm o fermă pe Fair Isle, unde poate să ne țină în 
siguranță. 

— Am crezut că m-am îndrăgostit de Eleanor în 
facultate, spuse Lowrie. Acum pare un soi de nebunie. Dar 
eram tânăr şi mi-era dor de casă şi nu mai cunoscusem pe 
nimeni ca ea până atunci. Era ca o fiinţă exotică venită de 
pe altă planetă. La Durham, primele şase luni numai la ea 
m-am gândit. 

— Ce s-a întâmplat? 

— S-a culcat de două ori cu mine ca să se distreze şi pe 
urmă a vânat bărbaţi mai interesanţi. Bărbaţi mai stilaţi şi 
mai influenţi. 

Lowrie se opri deodată şi se uită în zare. 

— Mi-a spus că eram dulce, dar că era pregătită să 
treacă la adulţi. 

— Cam urât, spuse Perez pe un ton liniştit. 

Nu voia să insiste, de teamă să nu-i facă pe Lowrie să 
nu-i mai spună nimic. 

— Dar aţi rămas prieteni? 

— O adoram. Mi s-a părut mai bine să rămânem prieteni 
decât să nu mai vorbim deloc. Credeam că într-o bună zi o 
să aibă nevoie de mine şi că eu o să-i sar în ajutor ca un 
făt-frumos călare pe armăsar. Atunci urma să-şi dea seama 
că eu eram, de fapt, bărbatul potrivit pentru ea. Apoi mi s- 
au deschis ochii şi mi-am dat seama că ar fi fost un coşmar 
să trăiesc cu ea. 

— Dar Ian a reuşit, nu? 

Lowrie ezită. 

— lan e un cu totul alt fel de bărbat. 

— In ce sens? 

Perez era cu adevărat curios. Se gândea că, din tot 
grupul de englezi, pe Ian îl înţelegea cel mai puţin. 

— E foarte sigur pe el. Nu are dubii niciodată. Odată ce 
şi-a format o părere, nici că-l mai faci să se răzgândească. 

Lowrie începu să meargă mai lent şi se uită la Perez. 

— Aşa a fost şi când a ajuns la concluzia că Eleanor era 
bolnavă şi trebuia să stea internată. Noi, ceilalţi, nici nu 
voiam să auzim de asta. Ştiam că n-ar fi suportat aşa ceva. 

Bărbatul făcu o pauză, apoi continuă: 

— M-am dus în vizită pe la ea. Nu le-am spus celorlalţi, 

dar m-am dus acolo de capul meu după muncă. Locul 
părea destul de în regulă, ca un fel de hotel, dar ea era la 
pământ. Să stea acolo o înnebunea şi mai mult decât 
pierderea copilului. I-am spus că ar trebui să plece de- 
acolo. Se internase voluntar. N-ar fi oprit-o nimeni. 

— Şi te-a ascultat? 

— Da. A doua zi şi-a semnat externarea pe proprie 
răspundere. 

— Ian ce părere a avut? 

— Nu i-am spus că aş fi în vreun fel răspunzător. 

Lowrie zâmbi strâmb. 

— Sunt prea laş. Ian e o persoană dificilă. Nu ştiu ce i-a 
spus Nell. 

— De atunci te-ai mai văzut cu ea între patru ochi? 

Bărbatul nu răspunse imediat. Perez se întrebă dacă 
urma să audă o minciună. 

— O dată, spuse Lowrie într-un final. lan era plecat la 
lucru şi m-am dus la ea acasă. Mi s-a părut că se simţea 
mai bine. Mi-a mulţumit că i-am dat încrederea de care 
avea nevoie ca să plece din spital. Am întrebat-o cum 
reacţionase lan şi mi-a spus că-şi dăduse seama că nu era 
bolnavă, ci doar tristă. Şi a hotărât să nu se mai gândească 
la întâmplarea cu bebeluşul: „Poate că e doar natura care- 
mi spune că aş fi o mamă groaznică. Am un soţ minunat şi 
asta ar trebui să-mi fie de-ajuns.” 

— Şi crezi că i-ar fi fost de-ajuns? 

— Aşa cred. Părea mai calmă, că se simte mai bine decât 
se simţise de multă vreme. 

— "Ţi-a vorbit despre proiectul ei cu fantome? 

Din nou, Lowrie răspunse abia după multă vreme, iar 
Perez se aşteptă să audă un nou secret. 

— Nu. Nu vorbea deloc despre serviciu. 

— Mi se pare ciudat că nu ţi-a vorbit despre proiect 
înainte să vină în Shetland la petrecere. Ştim că a căutat 
informaţii despre povestea Micuţei Lizzie. Trebuie să fi 
aflat că bona care o îngrijea pe fetiţă era rudă cu tine. 

Lowrie mai făcu câţiva paşi. 

— Poate că şi-a dat seama că eu şi Caroline eram prinşi 

până peste cap cu pregătirile de nuntă ca să-i pot acorda 
atenţia cuvenită. Tactul nu era tocmai punctul forte al lui 
Eleanor, dar până şi ea şi-ar fi dat seama că eram prea 
ocupați ca s-o pot ajuta cu proiectul ei pentru televiziune. 

Perez se gândi la spusele lui Lowrie. Din descrierea lui, 
Eleanor era egocentrică şi pătimaşă când venea vorba 
despre munca ei. Nu-şi putea închipui cum ar fi renunţat la 
o sursă folositoare de informaţii doar fiindcă Lowrie era 
ocupat cu planurile de nuntă. Până la urmă, n-ar fi fost 
nevoie decât de o convorbire scurtă. 

— Te-a rugat să te întâlneşti cu ea în ultimele 
săptămâni? Mai recent decât atunci când te-ai văzut cu ea? 

— Nu legat de muncă. 

— Dar? 

Ajunseră la o bucată de lemn adusă de mare, un trunchi 
de copac cioplit de valuri: imens, ros de apă şi alb ca un 
schelet. Perez se aşeză pe el, forțându-l şi pe Lowrie să se 
oprească. 

— Am luat cina toţi şase acum vreo lună, ca să finalizăm 
planurile pentru nunta de la Kent şi să discutăm despre 
excursia în Shetland. Parcă am fi plecat în expediţie la 
Polul Sud, aşa se agitau! 

Lowrie se aşeză lângă Perez. 

— De ce toate întrebările astea, Jimmy? 

— Eleanor s-a întâlnit cu un bărbat cu puţin timp înainte 
să veniţi în Shetland. Încercăm să aflăm despre cine e 
vorba. Desigur, s-ar putea să nu fie important, dar e o 
pistă. 

— Te referi la tipul pe care l-a văzut Caroline? Cel care 
era cu Eleanor la restaurantul din Bloomsbury? 

Lowrie râse scurt. Detectivului i se părea aproape 
uşurat. 

— Ei bine, nu eram eu. Caroline a venit imediat acasă şi 
mi-a spus că a văzut-o pe Eleanor cu un străin. A făcut 
mare scandal pe tema asta. Eu i-am spus că n-aş fi fost 
surprins să aflu că Eleanor avea un amant, dar că nu era 
treaba noastră. 

Perez se întrebă ce însemnau toate astea. Abia se 

întorsese de la Londra dar acum, uitându-se în zare, spre 
Marea Nordului, îi venea greu să-şi aducă aminte cum se 
aşezase în micuțul restaurant franțuzesc din Bloomsbury. 
li venea greu să vizualizeze scena descrisă de chelner, cu 
cei doi luând masa împreună. Poate că nu era surprinzător 
că partenera lui Lowrie îi spusese că o văzuse pe Eleanor. 
Loialitatea faţă de logodnic era mai puternică decât cea 
pentru prietena ei. 

— Şi Eleanor nu te-a contactat niciodată să vorbiţi 
despre proiectul ei? Nu ţi-a dat nici măcar un e-mail? 

Dintre toate lucrurile, asta îi venea lui Perez cel mai 
greu să creadă. 

Lowrie ezită iarăşi, apoi răspunse: 

— Îmi pare rău, nici măcar atâta. 

Bărbatul se întoarse, astfel încât Perez să nu-i mai vadă 
chipul. Ce motiv ar fi avut Lowrie să-l mintă, în caz că o 
făcea? 

Se ridicară în picioare ca să-şi continue drumul. 

— Ce se spune pe insulă despre Hillier şi Gordon? 
întrebă detectivul. Cumpără ouă de la voi şi mama ta şi 
coace pentru ei, aşa că probabil îi cunoaşteţi destul de 
bine. 

— Vrei să spui că asta ne face suspecți, Jimmy? 

Brusc, Lowrie îi vorbise pe un ton dur, amintindu-i 
detectivului de Caroline. 

— Sigur că nu. Dar trebuie să fi auzit ce spune lumea 
despre ei. 

— Ce, că un cuplu de gay a cumpărat casa cea mare? S- 
au mai schimbat vremurile. Nu mai suntem aşa bigoţi ca 
odinioară, nici măcar aici, pe Unst. 

Lowrie făcu o pauză, apoi continuă: 

— Lumea s-a entuziasmat puţin fiindcă l-a recunoscut pe 
Charles Hillier de la televizor. La un moment dat era 
destul de celebru. Era un magician din ăla ridicol. Făcea 
trucuri destul de interesante, chiar dacă mereu aceleaşi. 
Mă fascinau când eram mic şi de Crăciun am primit odată 
un set de magician. Dar cei mai mulţi dintre noi s-au 
bucurat pur şi simplu că locul nu o să fie lăsat în paragină. 

Niciun localnic n-avea bani să-l preia. 

Tăcu din nou. 

— M-am întâlnit cu ei doar de două ori, dar păreau 
oameni de treabă. Imi pare rău că Charles a murit. 

— Numele Monica îţi spune ceva? întrebă Perez. 

— In ce context? 

— Nu sunt sigur. Tatăl tău a spus că la înmormântarea 
strămătuşii tale a venit o femeie misterioasă, Sarah. O fiică 
de care nu auzise nimeni. E posibil să fie vorba despre ea? 

Lowrie dădu din umeri. 

— Îmi pare rău, dar nu ştiu nimic despre asta. 

Discuţia părea să-l fi plictisit. Poate că, precum Caroline, 
voia să se întoarcă la planurile despre noua lui viaţă în 
Shetland. Poate că tinerii localnici învăţaseră să nu se mai 
gândească la trecut. 

Perez îşi zise că-i venea greu să şi-l imagineze în postura 
de tânăr obsedat, îndrăgostit lulea de Eleanor Longstaff. 
Sau chiar, mai târziu, în rolul de prieten vechi care o 
vizitează la sanatoriu şi ascultă ce are pe suflet. Părea 
rece, nepăsător. 

Capitolul XXVIII 


Pe parcursul discuţiei cu detectivii, lui Polly îi venise să-i 
întrebe dacă mai aveau în continuare voie să plece 
următoarea zi, dar i se păruse că ar fi fost o dovadă de 
egoism. Simţea deja că poliţiştii îşi formaseră o părere 
proastă despre ei. Englezii de la Sletts li se păreau nişte 
venetici răzgâiaţi, prea bogaţi şi cu vieţi prea liniştite. 
Până la urmă, Marcus dădu glas întrebării tocmai când 
Perez şi Willow se îndreptau spre uşă: 

— Polly şi cu mine trebuie să plecăm mâine. Luni trebuie 
să fim la serviciu şi avem rezervare pe feribotul de noapte 
către sud. Sper că e-n regulă. 

Nu folosise un ton întrebător, aşa cum ar fi avut ea, ci 
vorbise firesc, încrezător. 

— Adică, nici măcar nu-l cunoşteam pe omul ăsta şi nici 
măcar nu ştim dacă nu cumva a murit dintr-un accident. 

Detectivii schimbară o privire între ei. Păreau să poată 
comunica fără cuvinte. 

— Sigur, răspunse Willow într-un final. N-avem niciun 
motiv să vă reținem. La cât intenţionaţi să plecaţi de pe 
Unst? 

— l-am spus proprietarei că eliberăm casa până în ora 
unu. 

Poliţiştii schimbară din nou o privire, iar Polly îşi dădu 
seama că tocmai stabileau reciproc un termen pentru 
finalizarea anchetei. Sau pentru dibuirea criminalului. 

— Şi dumneata, domnule Longstaff? întrebă Willow. 
Intenţionezi să pleci şi tu mâine? 

lan nu răspunse imediat. 

— Nu ştiu. Aş lăsa impresia că dau bir cu fugiţii dacă 
plec înainte să se afle ceva despre ce a păţit Eleanor. Dar 
nu pot să rămân la Sletts. O să vină alţi oaspeţi. 

Bărbatul se uită la Caroline şi Lowrie, cerându-le 
ajutorul. Cei doi nu răspunseră imediat, iar Polly se gândi 
că probabil discutaseră deja acest lucru. Bănuia că Lowrie 
i-ar fi oferit bucuros un loc în Voxter unde să rămână 

câteva nopţi, dar lui Caroline nu-i convenea. Chiar şi acum, 
femeia rămase impasibilă şi se lăsă o tăcere stânjenitoare. 

— Atunci probabil că o să mă întorc cu Marcus şi Polly, 
spuse lan într-un final. Se pare că n-am de ales. 

Îi urmară afară pe poliţişti. Willow plecă în maşină, iar 
Perez şi Lowrie începură să meargă pe plajă, spre Voxter. 
Polly se întrebă ce discutau şi se gândi iarăşi că, dacă 
exista cineva care să poată descoperi cine o omorâse pe 
Eleanor, acela era Jimmy Perez. Marcus şi Ian intrară din 
nou în casă şi se pierdură în laptopuri şi telefoane. 

— Cred că abia aştepţi să pleci, îi spuse Caroline lui 
Polly imediat ce rămaseră singure. Ai avut o săptămână 
cumplită. Eu am stat acolo doar o oră şi deja mă simt aşa 
sufocată că-mi vine să urlu! Poate că e din cauza dealului 
ăluia din spatele casei. Mereu mă gândesc la Shetland ca 
la un loc cu privelişti întinse şi orizonturi joase. Ador cât 
de mult spaţiu e, dar aici nu prea îţi dai seama. De asta am 
ales locul nostru din Vidlin, fiindcă mi se pare atât de 
luminos. 

— Chiar mă simt de parcă aş lua-o puţin razna. 

Polly nu era sigură cât putea să-i spună Carolinei, cât de 
mult să i se destăinuie. Ea nu şi-ar fi imaginat fetiţe 
îmbrăcate în alb care dansează în case părăginite. Prietena 
ei era cu minţile acasă. 

— De ce nu plecăm vreo două ore? întrebă Caroline. 
Oricum plănuiam să trec pe la galeria de artă de la Yell, iar 
lângă ea e o cafenea drăguță. Putem să luăm prânzul şi să 
ne uităm la tablourile expuse. Putem să ne prefacem că 
suntem la Londra. Lowrie şi cu mine am primit la nuntă un 
voucher de la galerie. Poţi să mă ajuţi să aleg ceva pentru 
noua casă. 

— Bine, încuviinţă Polly. 

Se simţea deodată mai liniştită, mai puţin deprimată. 
Timp de cel puţin două ore avea să aibă ocazia să se 
întoarcă la viaţa dinaintea morţii lui Eleanor. Ea şi 
Caroline urmau să se uite la lucruri frumoase şi să bea 
cafea, să discute despre vânzarea şi cumpărarea caselor, 
despre vacanțe şi despre bârfele de la birou. lar după 

întoarcerea pe Unst mai trebuia să reziste o singură seară, 
apoi putea să-şi petreacă vremea împachetând şi 
pregătindu-se de plecare. Viaţa avea să revină la normal. 

— S-o chemăm şi pe Grusche? întrebă Caroline 
încruntându-se. Sigur, nu-i nicio problemă dacă preferi să 
fim numai noi două, însă i-ar plăcea la nebunie. 

Pentru o clipă, Polly se simţi jignită. Caroline părea să fi 
devenit deja mai loială noii ei familii din Shetland. Apoi se 
gândi că era o idee bună s-o ia şi pe Grusche cu ele. Dacă 
ar fi fost numai ele două ar fi putut ajunge să vorbească 
despre Eleanor. Pe lângă asta, îi plăcea femeia mai în 
vârstă, cu râsul ei şi limba ascuţită, cu abilitatea de a 
sintetiza o situaţie sau caracterul unei persoane într-o 
grimasă amuzantă şi câteva cuvinte. 

— Sigur. De ce nu? 


Feribotul mic care le transporta prin strâmtoarea Sound 
până pe insula Yell nu avea sală pentru pasageri, aşa că 
stăteau pe punte, lângă maşini. Grusche şi Caroline 
schimbau impresii cu echipajul, adresându-se bărbaţilor pe 
nume. Polly se uită înapoi, spre Unst. Briza încă forma 
valuri mici, cu coamă albă. Chiar şi după ce intrară înapoi 
în maşină, aşteptând ca trapa feribotului să coboare ca să 
poată pleca, Caroline şi Grusche vorbeau mai departe de 
parcă ele ar fi fost vechi prietene, sau cel puţin aliate, iar 
Polly ar fi fost în plus. Stătea pe bancheta din spate, iar 
Grusche se întoarse spre ea şi îi zise: 

— Băieţii de pe feribot spun că aeroportul Sumburgh s-a 
închis din cauza ceţii. E incredibil cum vremea de acolo 
poate fi atât de diferită, nu-i aşa? 

— Aici o să se lase din nou ceata? 

Polly ura ceața şi felul în care bloca totul, în care-i făcea 
imaginaţia s-o ia razna. 

— Cine ştie? Depinde din ce direcţie bate vântul. 

Grusche se întoarse la loc şi vorbi mai departe cu 
Caroline despre planurile de viitor. Polly se întrebă dacă şi 
ea avea să aibă o asemenea prietenie cu mama lui Marcus. 

Galeria era într-o clădire nouă, adăpostită într-un 
golfuleţ. Zidurile rotunjite erau făcute din piatră, aşa că 
Polly se gândi la  îngrăditurile pentru legume şi 
adăposturile pentru oi pe care le văzuse pe dealurile din 
Unst, cum era şi locul unde fusese găsit mobilul lui 
Eleanor. Află că proprietarul galeriei era englez şi că se 
îmbogăţise dintr-o companie de design grafic. Galeria de 
artă era hobby-ul lui. Angajase un olar local care s-o 
administreze, iar artista îşi avea atelierul tot acolo, în 
spatele unui perete de sticlă, astfel încât vizitatorii s-o 
poată vedea lucrând. De proprietar, în schimb, nici urmă. 

— Văd că nu s-au zgârcit deloc la bani, spuse Grusche. 
Aşa e cu unii străini. David şi bietul Charles au cheltuit o 
avere pe Springfield. A fost o lucrare de amploare, iar ei 
voiau să fie totul perfect. 

Hotărâseră să ia prânzul şi găsiseră loc în cafenea. Două 
femei în vârstă mâncau la masa de alături, iar Grusche le 
salută şi cele trei începură să vorbească despre un prieten 
comun. Pe geamul mare, curbat, puteai să vezi o plajă cu 
pietriş şi dealurile de dincolo de golf. Înăuntru, pe perete, 
erau reproduceri ale picturilor din galerie. Deodată, lui 
Polly îi atrase atenţia un tablou care înfăţişa o fetiţă 
îmbrăcată în alb. În vreme ce ceilalţi se uitau prin meniu, 
ea fixa tabloul cu privirea, întrebându-se dacă nu cumva 
imaginaţia îi juca feste. Conturul era înceţoşat, neclar, iar 
fundalul era numai umbre. Nu reuşea să-i distingă 
trăsăturile, însă rochia şi panglicile din păr i se păreau 
cumplit de cunoscute. 

— Cine e? 

— Nu ştiu. 

Grusche observase că Polly se holba la pictură. 

— Însă numele artistei îmi pare cunoscut. Sigur, nu e 
neapărat să fie cineva din Shetland. La galerie ajung 
tablouri din toată ţara. Nu ţi se pare că stilul e destul de 
învechit? Poate că a fost făcut ca să atragă turiştii. 

Polly se gândi că tabloul nu părea deloc idilic. Fetiţa îi 
arunca privitorului o privire neliniştitoare, de parcă ar fi 
încetat să-l provoace. 

— Cred că am văzut-o pe fata asta. 

Îşi dădea seama că nu putea să scape de coşmarurile ei 
nici măcar aici. 

— Pe plajă, în timpul petrecerii de nuntă. 

Se uită la celelalte două femei, sperând că ele o s-o 
liniştească. Poate că Grusche şi Caroline, cu puterea şi 
gândirea lor practică, puteau găsi o explicaţie raţională 
pentru neliniştea ei, pentru senzaţia că e urmărită şi 
hăituită la tot pasul. 

— Vrei să spui că arată ca fantoma Micuţei Lizzie? 

Tonul lui Caroline era plin de ironie. 

— Serios, Pol, nu poţi să-ţi laşi mintea s-o ia aşa razna! E 
de la faptul că ai stat închisă în casa aia nenorocită. 

O chelneriţă tânără le aduse castroanele cu supă şi 
turte, iar femeile începură să mănânce. 

Grusche se încruntă. Poate credea că nora ei fusese 
nepoliticoasă. 

— Există un singur tablou al lui Lizzie Geldard, dar se 
află în muzeul din Lerwick. Să ştii că nu seamănă deloc cu 
fata asta. Cred că te înşeli. Cu toate lucrurile astea 
cumplite care s-au întâmplat în ultima vreme... e uşor să-ţi 
joace feste imaginaţia. 

— Am văzut portretul din Lerwick. 

Lui Polly i se părea că Grusche o tratează ca pe un copil 
căruia trebuie să-i faci pe plac. 

— Mereu mi s-a părut că fetiţa din tabloul de la muzeu e 
cam urâţică, spuse Grusche. Cea de-aici, în schimb, e 
altfel, nu crezi? E tare drăguță. 

— Crezi că fantoma există? 

Polly ridică privirea şi rămase cu lingura deasupra 
castronului, aşteptând încordată răspunsul. 

— Chiar deloc! spuse Grusche râzând scurt. Trăiesc de 
treizeci şi cinci de ani la Meoness şi n-am văzut-o nici 
măcar o dată. Dar am impresia că George crede în ea. El 
zice că nu, însă bărbaţii care au avut de-a face cu marea 
sunt cumplit de superstiţioşi. Are tot felul de gânduri 
bizare, însă despre ea nu vorbeşte. Are impresia că 
moartea copilei i-a pus familia într-o lumină proastă. 

— De ce crede asta? 

Caroline îşi terminase deja supa şi întindea untul cu 
mişcări calculate pe pâinea rămasă. Polly se gândi că nu o 
văzuse niciodată pe Caroline visând cu ochii deschişi sau 
stând degeaba. Chiar şi când îi făcuse curte lui Lowrie, pe 
vremea studenţiei, dăduse dovadă de aceeaşi precizie 
inumană. Îi plăcuse de el din prima şi hotărâse să-l facă s-o 
cheme în oraş. Faptul că tânărului îi scăpărau călcâiele 
după Eleanor îl privise doar ca pe o provocare. 

— Pentru că bona ei era Sarah Malcomson, care era 
mătuşa lui George, şi ar fi trebuit să aibă mai multă grijă 
de fetiţă. Circulă tot soiul de poveşti despre moartea lui 
Lizzie, dar într-una dintre ele se spune că Sarah nu a fost 
atentă la ce avea de făcut şi că asta ar fi provocat 
accidentul. Se zice că stătea de vorbă cu iubitul ei, care 
lucra în grădina de la Springfield, şi că nu a observat că 
fetiţa a fugit pe mal, spre ceaţă. Probabil că e doar o 
minciună gogonată, dar tuturor le plac picanteriile, 
răspunse Grusche. 

— Şi locuia cu familia ei în casa care e acum în paragină. 

Polly îşi aminti de întâlnirea cu Charles Hillier şi de 
zâmbetul lui ciudat când îi împărtăşise această informaţie. 
Când se uită din nou la tablou, i se păru că fetiţa în alb 
avea pe chip acelaşi surâs atotştiutor. 

— Casa se numea Utra, zise Grusche. Dacă te 
interesează, avem fotografii cu ea înainte să ajungă în 
paragină şi cu mama lui George pe vremea când era 
tânără, proaspăt măritată, croşetând în faţa locuinţei. 

— De ce n-au rămas acolo? 

Grusche dădu din umeri. 

— Pentru că era o casă foarte mică. Când bătrânul 
George urma să se însoare, avea să-şi dorească şi el un loc 
al lui. Imaginează-ţi cum ar fi fost să stea cu toţii înghesuiți 
acolo. Bătrânul George - adică bunicul lui Lowrie - a 
construit Voxter înainte să-şi întemeieze familia. 

Polly dădu la o parte castronul şi se ridică pentru a 
vedea tabloul mai de-aproape. Insă pe măsură ce se 
apropia de el, fetiţa părea să dispară în fundal. Abia când 

făcu un pas în spate silueta copilei deveni mai clară, iar 
Polly simţi din nou un fior recunoscând-o. 

— Serios, chiar arată exact ca fetiţa pe care am văzut-o 
pe plajă în faţa centrului în noaptea petrecerii voastre! 

O luase gura pe dinainte, aşa că râse scurt ca să dea de 
înţeles că nu credea cu adevărat că văzuse o fantomă. 

— Are aceeaşi gură şi aceiaşi ochi. Ce mai coincidenţă, 
nu? 

— Poate că fetiţa pe care ai văzut-o e din Shetland şi a 
pozat pentru tablou, spuse Caroline. Grusche, sigur n-o 
recunoşti? 

Grusche se ridică la rândul ei ca să se uite mai bine, dar 
clătină din cap. 

Din nou, privirea lui Polly fu atrasă de tablou. Fundalul 
înfăţişa un peisaj împădurit, ceva destul de nefiresc pentru 
Shetland. Ştia că e de-a dreptul caraghioasă. 

— Mi s-a părut că am mai văzut-o la un moment dat, în 
casa părăginită, la Utra, în seara în care am venit cu toţii 
să mâncăm la voi acasă. Am văzut o fetiţă îmbrăcată în alb 
care se învârtea pe poante. 

Polly închise gura înainte să mai zică şi altceva, dar se 
simţi uşurată că le povestise vedeniile ei. Se simţea bine că 
nu mai trebuia să păstreze secretul. Greşise alegând să 
ţină toate grijile pentru sine. Era calea sigură spre 
nebunie. 

— Crezi că ai văzut-o la Utra pe fetiţa-fantomă despre 
care vorbea Eleanor? 

Caroline o privea ciudat, de parcă ar fi crezut-o deja 
nebună. 

— Ei, sigur că nu-i o fantomă. 

Polly zâmbi strâmb, dar de fapt nu era atât de convinsă. 
Poate că ea chiar asta văzuse. Ideea îi tot dăduse târcoale 
în ultimele zile, afectându-i judecata, aşa că îşi simţea 
gândurile raţionale deşirându-se ca de pe un fus. Ce altă 
explicaţie putea să existe pentru ce văzuse? Era un copil 
pe care nimeni din Meoness nu-l recunoştea. Polly se uită 
la celelalte două femei. 

— Dar cineva era, totuşi, înăuntru. 

— Putea fi oricine, spuse Caroline pe un ton sceptic. 
Probabil că se lăsase deja întunericul când ai trecut pe 
acolo. Şi eram cu toţii destul de tulburaţi din cauză că 
murise Eleanor. 

Nu şi tu! Tie nu ţi-a fost frică niciodată! lar mie, în 
schimb, mi-a fost aproape întotdeauna teamă. Nu de 
fantome, ci de cuvinte greşite, de episoade jenante. De 
mine. De asta mă prefac şi acum. 

Brusc, Polly îşi dori s-o aibă alături pe Eleanor, care ar fi 
ascultat-o fără dezaprobare şi fără să-i ţină predici. 
Soluţiile ei pentru relele lumii erau râsul şi încă o sticlă de 
vin. 

— Probabil că aveţi dreptate. Probabil că am avut 
vedenii din cauza luminii ciudate. 

Grusche se uită la ea straniu, dar Caroline abia dacă 
părea s-o fi auzit. Se îndepărtase de ele, spre expoziţie. 
Grusche o urmă, iar Polly le auzi discutând despre perdele 
şi culori şi punându-şi problema dacă un tablou abstract 
inspirat de Muckle Flugga ar da bine într-o cameră cu 
parchet lustruit. 

— Cred că ăsta i-ar plăcea lui Lowrie, spuse Grusche. Pe 
ăsta ar trebui să-l alegi. 

Polly auzi cuvintele ca venind de departe. Rămase în faţa 
tabloului cu fetiţa. Într-un colţ se vedea semnătura artistei: 
Monica Leaze. Numele nu-i spunea nimic, însă nu era 
nevoie să şi-l noteze. Ştia că n-o să-l uite. 


Pe feribot, în drumul spre Unst, rămaseră din nou pe 
punte, iar Polly avu o presimţire sumbră pe măsură ce se 
apropiau de insulă. Se gândi că mai trebuia să 
supravieţuiască doar o noapte. Când ambarcaţiunea se 
îndreptă către ponton, se uită în sud, spre Yell, şi văzu la 
orizont un front de ceaţă cenușie. Simţi că-i fusese blocată 
calea de scăpare. Când ajunseră la Meoness, deja nu mai 
era lumină. 

Capitolul XXIX 


Willow şi Sandy îşi încropiră un prânz frugal în 
bucătăria de la Springfield. Willow n-avea stare. Dacă s-ar 
fi aflat în Scoţia, ar fi asistat deja la autopsie. Ar fi ştiut 
cum murise Charles Hillier. Stând aici, nu prea avea ce să 
facă. Niciodată nu se descurcase în astfel de situaţii. 

David se retrăsese în grădina de legume împrejmuită de 
zidul de piatră. Willow îl urmărise mai devreme de la 
geamul din dormitorul ei cum săpa întruna pământul 
necultivat de lângă sera dezafectată, de parcă ar fi vrut să 
se obosească atât psihic, cât şi fizic şi să nu mai 
gândească. Willow ieşise să-l cheme la prânz, dar chiar şi 
după ce ajunsese chiar în spatele lui bărbatul continuase 
să înfigă hârleţul în solul nisipos, apăsând-o cu piciorul. Îşi 
încorda toţi muşchii ca să răscolească pământul plin de 
turbă, nefiind atent la nimic din jur. Detectiva îl atinse pe 
umăr. 

— Hai înăuntru. Trebuie să mănânci. 

Bărbatul se opri. Era roşu la faţă, iar sudoarea îi curgea 
de pe frunte în ochi. 

— Unde e? 

Nu era nevoie să-i spună la cine se referea. 

— Annie Goudie, antreprenorul de pompe funebre, 
tocmai a venit cu doi oameni. În curând, Charles o să plece 
la Lerwick. O să ajungă la Aberdeen cu feribotul de seară. 

Detectiva făcu o pauză, apoi întrebă: 

— Vrei să-l vezi? Să-ţi iei rămas bun? 

— Nu! 

David se întoarse furios, de parcă ar fi vrut să sape în 
continuare, apoi se opri. Lăsă hârleţul să-i cadă din mâini 
şi o privi iarăşi. 

— Îmi pare rău, dar nu sunt în stare. N-aş putea să-l văd 
aşa diferit de cum era. Când era în viaţă nu stătea locului 
niciodată. 

Willow încuviinţă din cap. Un pietrar sur zbură de-a 
lungul zidului care separa grădina de restul dealului. 

— Vrei să-ţi aduc ceva? Un ceai? Apă? 

Bărbatul dădu din cap spre o sticlă cu apă care se afla 
pe poteca din grădină. 

— Nu e nevoie. Serios, e foarte drăguţ din partea ta, dar 
mai bine rămân aici. 


Înăuntru, Sandy şi Perez tocmai începuseră să mănânce. 
Metodic, Perez îşi lua notițe, la fel ca atunci când 
tradusese hieroglifele lui Eleanor. Întinse mâna stângă 
după o bucată de pâine, în vreme ce cu dreapta scria mai 
departe. Willow îşi turnă un pahar cu apă de la robinet şi 
se întrebă cât o să mai poată coordona investigația 
rămânând la Springfield. Avea impresia că e o anchetă din 
alte vremuri, pentru că se ocupau numai ei trei de ea, fără 
vreo intervenţie din exterior. Parcă ar fi fost o echipă 
specială din război, sau poate un grup de partizani dintr-o 
ţară ciudată. În curând aveau să se facă presiuni asupra ei 
să se mute înapoi la secţia din Lerwick, unde existau 
mijloacele tehnologice de care aveau nevoie ca să 
desfăşoare ancheta într-un mod mai obişnuit. Şi unde şeful 
ei din Inverness avea să insiste să fie pus la curent în mod 
regulat cu privire la desfăşurarea anchetei. Deja îşi făcea 
probleme în privinţa bugetului: 

— Să nu cumva să crezi că puteţi să cereţi vreun bonus 
fiindcă vă aflaţi acolo! E alegerea voastră că staţi unde 
staţi! 

Când cei trei englezi plecau în sud, ei îşi pierdeau orice 
pretext de a rămâne pe Unst, aşa că următoarea zi aveau 
să-l lase pe David acolo, singur cu amintirile lui. 

Willow se întrebă ce o să facă el. Nu avea niciun prieten 
adevărat în Shetland. Charles fusese cel sociabil, cel care 
se ducea din când în când seara în bar ca să stea de vorbă 
cu localnicii. David preferase să facă lucrurile să meargă 
din spatele cortinei. Willow bănuia că urma să vândă tot şi 
să se întoarcă într-un apartament oarecare dintr-un mic 
orăşel universitar, petrecându-şi restul zilelor plimbându- 
se pe dealuri şi amintindu-şi de singura dată când chiar îşi 
asumase un risc. 

Perez ridică nasul din notițe. 

— Cum se simte? 

— Furios, răspunse ea. Încearcă să se epuizeze săpând, 
pe parcă ar putea să-l readucă pe Charles la viaţă dacă 
întoarce toată grădina cu susul în jos. 

Pe perete se afla un ceas, iar atunci când se lăsă tăcerea 
îl auzi ticăind, numărând secundele până când aveau să fie 
nevoiţi să plece. Simţea cum presiunea îi apasă capul şi se 
forţă să respire lent. 

— Ei bine, ce noutăţi aveţi? Sandy, ai aflat ceva despre 
Monica cea misterioasă pe care o menţiona Eleanor în 
notițele ei? Ne întrebam dacă nu cumva era fiica lui Sarah 
Malcolmson. 

Sandy avea gură plină cu macrou afumat şi pâine, aşa că 
Willow trebui să-l aştepte să termine de mestecat, iar 
atunci tânărul nu mai conteni cu scuzele. Perez ridică din 
nou privirea şi îi zise: 

— Răspunde odată, omule! 

— Când Mary Lomax a venit să stea lângă cadavru, m- 
am dus la Voxter. 

Tânărul părea neliniştit. 

— Nu erai aici, dar m-am gândit că ăsta era cel mai bun 
lucru de făcut. Ştiu că ai vorbit deja cu George, Jimmy, dar 
mă gândeam că poate ştie despre fiica lui Sarah mai multe 
decât a spus. Sigur s-a întâlnit cu ea la înmormântare, aşa 
că trebuia să-i ştie măcar numele. 

— Ei bine? Ea e Monica cea misterioasă? 

Sandy clătină din cap. 

— Elizabeth. O chema Elizabeth. 

— Sarah Malcolmson şi-a botezat fiica după fetiţa de a 
cărei moarte a fost acuzată? 

Willow nu înţelegea. I se părea un fel de masochism 
bizar şi un gest deloc cinstit faţă de fiica ce avea să-i 
amintească în fiecare zi mamei ei motivul pentru care 
fusese nevoită să plece din Shetland. 

— Aşa se pare. 

— Poate că Sarah chiar ţinuse la Lizzie Geldard. 

Perez îşi lăsă deoparte notițele. 

— Pe atunci părinţii bogaţi nu prea se ocupau de copii, 
nu-i aşa? Sarah trebuie să fi fost ca o mamă pentru ea. 
Poate că şi-a botezat fiica în amintirea ei. 

Willow nu se lăsă convinsă. În opinia ei, era o alegere 
cam macabră. 

— Prin urmare, tot n-am dat de acea Monica din notițele 
lui Eleanor. Presupun că n-ai găsit nimic folositor, cum ar 
fi un număr de telefon, nu-i aşa, Jimmy? 

— Nu. 

— Deci probabil că nici ea nu-l găsise încă. 

Willow luă o roşie coaptă din castronul de pe masă şi 
muşcă din ea. Sucul i se scurse pe bărbie, aşa că rupse un 
şervet de bucătărie de pe rola aflată pe bancă. 

— Sau poate că-l ştia deja. N-am găsit niciun nume de 
familie, deci poate că Eleanor era prietenă cu Monica cea 
misterioasă. Sau măcar se mai întâlniseră. 

Willow se gândi iarăşi că nu avea timp pentru astfel de 
speculaţii. Avea nevoie să-i transmită ceva concret şefului 
din Inverness. 

— Vreau să aflăm ce a făcut Charles aseară după 
întâlnirea cu Polly şi lan din casa părăginită de la 
Meoness. De exemplu, s-a dus în barul de la Springfield 
când cei doi erau acolo? 

— Lowrie zice că nu, răspunse Perez. 

— Dar Lowrie nu prea e un martor obiectiv, nu-i aşa? 

Willow simţi că vorbise pe un ton plin de frustrare. 

— E un fost iubit de-al lui Eleanor Longstaff şi un posibil 
suspect. 

— Să aruncăm o privire prin biroul lui Hillier? întrebă 
Perez. Ăsta ar putea fi momentul potrivit, cât David încă e 
afară. Mă interesează orice comunicare dintre Eleanor şi 
Charles. Dacă Eleanor l-a sunat chiar şi o singură dată să-l 
întrebe despre trecutul casei şi al familiei Geldard, cum de 
nu i-a spus şi lui David? David era istoricul, el se pricepea 
la asta. 

— Şi pe urmă aş vrea să dau o raită pe la casa părăginită 
unde s-a întâlnit cu Ian şi Polly. 

Willow deja se ridicase. Prefera să facă orice, numai să 

nu stea în casa aceea tristă, aşteptând să-i lovească 
inspiraţia. 

— De ce s-a dus acolo? Nu-mi prea vine-a crede că doar 
se plimba prin ceaţă. 

— Ca să se întâlnească cu cineva? 

Sandy urmărise întreaga conversaţie şi încerca să fie de 
ajutor. 

— Te referi la Polly Gilmour? Posibil. Poate stabiliseră să 
se întâlnească şi pe urmă a venit lan şi i-a luat prin 
surprindere. 

Însă Willow nu reuşea să-şi imagineze ce legătură ar fi 
putut exista între o bibliotecară londoneză şi un fost 
magician care era proprietarul unei pensiuni luxoase din 
Shetland. Din nou, Eleanor Longstaff părea singura 
legătură dintre persoanele implicate în anchetă. Odată cu 
moartea ei, grupul se destrămase. Pe lângă asta, era clar 
că întâlnirea de la fermă o afectase pe Polly. Oare ar fi fost 
la fel de speriată dacă era vorba de ceva prestabilit? 


Biroul hotelului era într-o încăpere mică de la parter. 
Cei doi folosiseră întregul buget ca să renoveze camerele 
oaspeţilor, aşa că acest spaţiu rămăsese neîngrijit. 
Montaseră rafturi ieftine, iar masa de lucru arăta ca luată 
dintr-un magazin de obiecte de mâna a doua din Lerwick. 
Willow se aşeză la birou şi porni calculatorul. Hillier nu 
ieşise din cont, aşa că nu era nevoită să tasteze vreo parolă 
ca să intre în sistem sau să-i vadă e-mailurile. 

— Nimic de la Eleanor, spuse Willow. Ori au vorbit la 
telefon, ori ştergea mesajele imediat ce le citea. 

— De la Monica cea misterioasă e ceva? 

Perez luase la rând rafturile, scoțând din ele dosare şi 
ghiduri turistice. Găsi o cutie plină de facturi pentru 
renovările de la Springfield. O aşeză pe biroul de lângă 
Willow. 

— N-a păstrat nimic. Dar se pare că era foarte ordonat 
când venea vorba de e-mail-uri. Eu am şi unele vechi de 
ani buni! 

— Aşa îi era mai simplu să aibă secrete. 

— Dar cine avea acces la calculatorul ăsta? Doar David. 

Willow era conştientă cât de aproape stătea Perez şi 
cum se uita peste umărul ei. Îşi imagină cum ar fi fost să-i 
simtă respiraţia pe gât. 

— Cu siguranţă că tocmai de asta o făcea, răspunse 
detectivul. Charles trebuie să fi fost implicat în vreun fel în 
proiectul lui Eleanor şi ştia că David n-ar fi fost de acord. 

— Când plecăm mâine în sud luăm şi calculatorul cu noi. 

Din nou, Willow simţea scurgerea timpului ca pe ceva 
concret, precum mareea sau vântul. 

— 'Tocilarii din Inverness ar trebui să poată dibui 
istoricul e-mail-urilor. S-ar putea să dăm, până la urmă, de 
Monica noastră. 

Detectiva începu să scormonească prin facturile din 
cutie. 

— la te uită! Sute de lire pentru nişte perdele de 
dormitor! Nu-i de mirare că nu mai aveau bani. 

Willow se întrebă dacă David fusese sau nu de acord cu 
un asemenea preţ. Poate că închisese ochii fiindcă ştia că 
entuziasmul lui Charles pentru renovarea casei era 
singurul lucru care-l ţinea în Shetland. 

Perez terminase de golit rafturile şi îşi îndreptă atenţia 
spre un dulap vopsit, singura piesă de mobilier originală 
din încăpere. Înăuntru se aflau mărunţişuri de pe vremea 
carierei de magician a lui Charles: fluturaşi, postere, un 
program cu autograf pentru Royal Variety Show, fotografii 
cu el stând alături de bărbaţi cu revere late şi femei cu 
părul înfoiat. Detectivul îngrămădi conţinutul pe podea. 
Apoi se opri. Stătea în genunchi şi rămase o clipă 
nemișcat, aşa încât lui Willow i se păru că se ruga. Apoi 
scoase din buzunarul hainei o pereche de mănuşi de latex. 
Femeia veni lângă el, din nou conştientă cât de aproape se 
aflau unul de celălalt. Perez băgă mâna în dulap şi scoase 
un mic reportofon digital, ţinându-l cu grijă între degete, 
aşa încât să-l vadă şi ea. 

— Ar putea fi o coincidenţă. 

Willow se ridică. 

— Nu e neapărat să-i aparţină lui Eleanor. 

Însă ea nu credea în coincidenţe şi simţea entuziasmul 
din propria voce. În sfârşit descoperiseră o legătură 
directă între cele două victime. 

— Hai să verificăm, ce zici? 

Perez puse reportofonul pe birou şi îl porni. Cei doi 
auziră o tânără povestind cu entuziasm despre cum o 
văzuse pe Micuța Lizzie când mergea pe drumul dinspre 
Voxter după o seară petrecută la rudele ei. 

— E Vaila Arthur, îi povesteşte lui Eleanor cum s-a 
întâlnit cu Micuta Lizzie, spuse Willow. Putem să dăm de la 
început? 

Perez apăsă două butoane. Nu se auzi nimic. Willow se 
aştepta să audă iarăşi vocea Vailei. In loc de asta, cei doi 
auziră un copil. Cânta o melodie simplă şi falsa puţin la 
notele înalte, dar cântecul rămânea cumva tulburător. 

— Ce Dumnezeu e asta? 

Detectiva se uită peste masă la Perez, care se făcuse alb 
la faţă şi stătea nemişcat. Bărbatul nu răspunse imediat. 

— E cântecul Micuţei Lizzie. 

Capitolul XXX 


Perez recunoscuse cântecul după primele măsuri. Cassie 
îl învățase la şcoală şi îl cântase încontinuu acasă când 
făcea repetiţii pentru petrecerea de sfârşit de semestru, 
până când lui şi lui Fran le venise să urle. Şi, chiar dacă 
Fran era încă în viaţă pe atunci, o prezenţă reală în casa 
ei, caldă, puternică şi energică, i se păruse nepotrivit că la 
şcoală copiii învățau cântecul Micuţei Lizzie. Înţelegea că 
trebuie să fie conştienţi de moştenirea lor culturală, de 
tradiţiile locului, dar cântecul cu pricina fusese scris cu 
numai douăzeci de ani înainte de către Marty Thomson din 
Northmavine, iar subiectul era moartea unei fetiţe 
adevărate. Dar când îşi exprimase opinia, Fran doar râsese 
de el, spunându-i că se ţicnise din cauza carierei de 
poliţist: 

— Copiii adoră poveştile înfricoşătoare! Iar cei mai mulţi 
nici măcar nu sunt atenţi la versuri. 

Amintirea cu Fran era atât de puternică, încât pentru o 
clipă îşi imagină că ea, nu Willow Reeves, se află de 
cealaltă parte a biroului în casa cea mare de pe Unst. 

Când îi auzi vocea lui Willow se trezi la realitate şi simţi 
iarăşi cum îşi pierde iubita. Se gândi că trebuie să-i explice 
detectivei reacţia provocată de cântec, însă în timp ce 
făcea asta, amintirea cu Fran râzând de neliniştea lui - de 
gândul că fetiţa ei, Cassie, ar fi putut să se sperie - 
dispăru. Ar fi vrut să se concentreze mai bine asupra 
amintirii, asupra tonului lui Fran şi asupra formei corpului 
ei în timp ce râdea dându-şi capul pe spate. 

— L-a scris o muziciană cunoscută din Shetland. E un soi 
de baladă inspirată de moartea Elizabethei Geldard. Copiii 
îl învaţă la şcoală. E considerat parte din moştenirea lor 
culturală, dar profesorii se folosesc de el şi ca să le arate 
că malul poate fi periculos şi că trebuie să fie atenţi la 
maree. 

În timp ce vorbea, se gândi că varianta pe care o auzise 
din reportofon era puţin diferită de cea cântată de Cassie. 

Era tentat s-o roage pe Willow să mai pornească o dată 
aparatul, dar era totodată îngrijorat de cum avea să 
reacționeze. Poate că l-ar fi afectat din nou, poate i-ar fi 
provocat chiar o cădere - şi doar îi promisese lui Willow că 
acum se simţea bine şi perfect capabil să-şi îndeplinească 
sarcinile de serviciu. 

— Dar de ce e înregistrat pe reportofonul lui Eleanor? L- 
a cântat Vaila Arthur? E ca un fel de preambul la povestea 
ei cu fantoma? 

— Nu era o voce de femeie, răspunse Perez. Era o voce 
de copil. 

Era singurul lucru de care detectivul era convins. 

— Aşadar, dacă aflăm cine cânta, s-ar putea să aflăm cu 
cine s-a mai întâlnit Eleanor în ziua petrecerii. Vaila are un 
bebeluş. N-are cum să fie copilul ei. 

Perez nu-i răspunse. 

— Ar trebui s-o întrebăm pe Vaila, continuă Willow. 
Haide, Jimmy. Acum e momentul. Perez îşi dădu seama că 
se uita la el ciudat şi încercă să se concentreze pe 
cuvintele ei, dar se gândea la cântec şi la diferenţa faţă de 
varianta pe care o ştia el. Într-un final se ridică şi o urmă 
afară. leşiră în curte ca să meargă la maşină şi îl găsiră pe 
David fumând în faţa grădinii înconjurate de ziduri. 

— M-am lăsat acum ani buni, spuse bărbatul făcând 
semn către ţigările aflate pe bancă, lângă el. Astea erau 
ale lui Charlie. Credea că nu ştiu că a început să fumeze 
din nou. Mă prefăceam că nu mă prind, fiindcă nu voiam să 
fiu pisălog. Atâtea prefăcătorii şi mici minciuni... Acum, 
totul pare de-a dreptul ridicol. De ce n-am putut pur şi 
simplu să fim sinceri unul cu celălalt? 

David trase din ţigară de parcă spera că nicotină o să-l 
ucidă pe loc. 


Vaila le deschise uşa casei noi şi elegante. [inea 
bebeluşul în braţe şi îl bătea pe spate. 

— A plâns toată dimineaţa. Ori de la vânt, ori de la 
colici. Însă nu prea ştiu care-i diferenţa. 

Tânăra se uită la ei cu speranţă, de parcă ar fi fost 

specialişti. Willow o ignoră. 

— Îmi pare rău că te deranjăm, dar mai avem nişte 
întrebări. 

Vaila puse apa la fiert, ţinând în continuare copilul. 

— Mă bucur să vă văd. Soţul meu iar e plecat la lucru şi 
avem nevoie cu toţii şi de compania adulţilor, nu-i aşa? 

Vorbea pe un ton vesel - nici urmă de depresie post- 
partum în cazul ei. 

— Mă ocup eu de asta, spuse Perez dând din cap spre 
ceainic. Tu aşază-te. 

Bărbatul se întrebă cum era să ţii un bebeluş în braţe, 
cum mirosea, apoi se gândi că trebuia să-şi revină. Din 
moment ce Fran murise, asta n-avea să se întâmple 
niciodată. 

Înapoi în camera de zi, Perez turnă ceaiul şi le oferi 
lapte şi zahăr de parcă ar fi fost la el acasă. Willow şi Vaila 
deja vorbeau. 

— Am găsit reportofonul lui Eleanor Longstaff, spuse 
Willow. 

— Deci m-aţi auzit şi pe mine. Cum vi s-a părut? 

Tânăra se uită la ei, aşteptând să fie încurajată. 

— A fost bine, spuse Willow zâmbind. Chiar te-ai 
descurcat de minune. 

— Deci credeţi că până la urmă o să apară şi la 
televizor? 

— Asta nu e treaba noastră. 

Perez îşi dădea seama că Willow începea să-şi piardă 
răbdarea cu tânăra mamă. În curând avea să facă o 
remarcă sarcastică, moment în care martora avea să nu 
mai coopereze. 

— Mai era ceva înregistrat, interveni detectivul. O 
melodie. Ne poţi spune ceva despre ea? 

Valia părea de-a dreptul nedumerită. 

— Eleanor nu mi-a dat să ascult nicio melodie. 

— Dar a întrebat despre cântecul Micuţei Lizzie? 

— Melodia lui Marty Thomson? Nu, nici vorbă. Doar m-a 
rugat să-i spun povestea mea. 

— Vrem să aflăm ce copii locuiesc la Meoness, continuă 

Perez. 

Credea că o să întrebe de ce îi interesează asta, dar 
părea surprinzător de lipsită de curiozitate când era vorba 
de orice altceva în afară de apariţia ei la TV. 

— Există pe insulă copii între şapte şi doisprezece ani? 

— În nordul insulei sunt copii care vin la şcoală, dar nu 
de vârsta asta. 

Tânăra se încruntă, concentrându-se de parcă şi-ar fi 
dorit să-i poată face să se materializeze în faţa lor numai 
ca să-i facă pe plac. 

— Ai un spalier în curte, continuă detectivul. Vaila e cam 
mică pentru el acum. Te-ai gândit la viitor? 

Vaila râse. 

— Cam aşa ceva. Se schimbă în fiecare zi câte puţin şi e 
clar că n-o să mai fie mică multă vreme. Dar nu, pe aia am 
primit-o de la băieţii lui Neil. A mai fost căsătorit, iar copiii 
vin să stea cu noi din două în două săptămâni. 

Perez se gândi la spusele femeii. Se gândise că pe 
înregistrare cânta o fată, dar putea foarte bine să fie vorba 
de vocea unui băieţel. Willow se uita la el, nerăbdătoare să 
continue. 

— Când au venit aici ultima oară? întrebă Perez. Au 
venit la petrecerea de hamefarin”? 

Vaila clătină din cap. 

— Neil e din Yell şi nu e rudă cu Lowrie sau cu vreun alt 
membru al familiei lui. Grusche i-a chemat pe băieţi din 
politeţe, dar nu era weekendul în care puteau să vină şi 
oricum sunt cam zănatici, n-aveam nevoie să-i am şi pe ei 
pe cap. Neil îi aduce diseară împreună cu un prieten de-al 
lor. Câteva zile s-a dus liniştea mea... 

Aşadar, pe reportofon nu era înregistrată nici vocea 
vreunuia dintre fiii vitregi. 

Willow se ridică de pe scaun, dornică să plece. Perez se 
gândi că  detectiva nu avusese stare toată ziua, 
nerăbdătoare să obţină informaţii concrete pentru şeful ei 
ca să-şi poată justifica şederea la Springfield. Rămaseră în 
picioare pe terasă, gata de plecare. Bebeluşul adormise şi 
Perez, dintr-un impuls patern, întinse mâna ca să-l 

mângâie pe cap. Părul era fin ca puful şi abia dacă-l 
simţea. Vaila îi zâmbi. I se părea firesc să vrea să-i 
mângâie copila. 

— Vrei s-o îmbrăţişezi? 

— Nu! 

Perez simţi că roşeşte. 

— N-aş vrea s-o trezesc. 

— Ei, odată ce adoarme, nimic n-o mai trezeşte. 

Vaila îi întinse micuța de parcă îi oferea un cadou. Perez 
o luă în braţe şi pentru o clipă simţi cât de fină şi fragilă 
era, după care i-o înapoie repede. li era teamă să nu 
plângă de faţă cu Willow. Crezuse mereu că el şi Fran o să 
aibă un copil, deşi nu discutaseră despre asta. 

Willow se holbă la el. 

— Ce-a fost asta? 

— Am avut mereu o slăbiciune pentru bebeluşi. 

— Jimmy Perez, mereu reuşeşti să mă surprinzi! 

Lăsară maşina unde era şi merseră spre vechea fermă. 
Era pe la jumătatea după-amiezii şi brusc aerul devenise 
dens şi plin de umezeală. Se simţea şi mirosul florilor de 
pe terenul fermei unde nu se mai cultiva nimic şi care nici 
la păşunat nu mai era folosit. Detectivul îşi aduse aminte 
de Fair Isle şi se întrebă când o să fie îndeajuns de curajos 
s-o ducă pe Cassie în locul unde murise mama ei. li 
promisese că avea s-o ducă acolo la sfârşitul vacanței de 
vară, iar până acum se ţinuse de fiecare promisiune. Voiau 
să profite de o zi la fel de liniştită ca aceea ca să plece din 
Grutness pe nava Good Shepherd, comandată de tatăl lui, 
astfel încât Cassie să poată sta pe punte şi să vadă cum se 
apropie de insulă. 

Willow mergea în faţa lui şi îl aşteptă în dreptul uşii. 

— Ei bine, începu ea, ce l-a făcut pe Charles Hillier să 
vină aici în ziua în care a murit? 

— Banii. 

Imediat ce rosti cuvântul i se păru absolut evident. 

— El şi David poate că nu discutaseră despre cât de greu 
o duceau, dar amândoi ştiau că afacerea nu mai putea 
rezista mult. Erau disperaţi. 

Şi-i imagină pe cei doi evitând subiectul, nevrând să-şi 
asume deciziile grele pe care trebuiau să le ia, încercând 
să se menajeze reciproc, să nu dea vina unul pe celălalt. 

— Crezi că au încercat să şantajeze pe cineva? 

— Posibil. 

Însă lui Perez îi treceau cu totul alte idei prin cap. 

— Englezii au cu toţii bani, spuse Willow. Dar cu ce 
putea să-i aibă Charles la mână încât să-i şantajeze? 
Reportofonul lui Eleanor? De acolo n-am aflat decât că 
Vaila a spus adevărul când ne-a zis că i s-a luat interviul şi 
că un copil i-a cântat lui Eleanor un cântec despre Lizzie 
Geldard. 

— Poate că n-are nimic de-a face cu reportofonul. 

În depărtare, deasupra apei, un stol de pescăruşi 
urmărea o barcă de pescuit. 

— Poate că era vorba despre o informaţie. Poate ştia 
cine a ucis-o pe Eleanor Longstaff? 

— Vrei să spui că a văzut cine a ucis-o? 

— Sau că a văzut destule cât să se prindă cine-i 
criminalul. 

Perez tot nu era foarte convins de cum se legau 
lucrurile. 

— Deci crezi că Charles stabilise să se întâlnească aici 
cu cineva? 

Willow deschise uşa casei, dar nu intră. Perez simţi 
miros de turbă şi piatră umedă. 

— Iar Polly şi Ian i-au încurcat socotelile? 

— Se poate. 

În mintea lui Perez lua naştere o teorie care părea în 
acelaşi timp mult prea elaborată, dar totuşi mult prea 
simplistă. 

— S-o chemăm iarăşi pe Vicki Hewitt? Să vedem dacă a 
trecut şi o a patra persoană pe aici? 

Era cât pe ce să răspundă, când dinăuntru se auzi un 
zgomot. Ceva zgâria şi râşcâia, după care scoase un țipăt 
ascuţit, ca de copil. Willow tocmai voia să intre, dar Perez 
o prinse de braţ ca s-o oprească. Un animal o zbughi afară. 

— O pisică sălbatică, spuse detectivul. Pe dealurile din 

Shetland sunt colonii întregi. Probabil că a intrat pe horn 
şi n-a mai putut să iasă. Era prinsă înăuntru. 

Rămăsese cu mâna pe braţul ei, care era la fel de fin 
precum capul bebeluşului. Detectivul o simţea cum 
tremură din cauza sperieturii. Îşi retrase mâna uşor jenat. 

Capitolul XXXI 


George se opri o clipă pe dealul de lângă micul lac unde 
fusese găsit cadavrul lui Eleanor Longstaff ca să privească 
spre Meoness. Făcea parte din rutina lui zilnică. În fiecare 
după-amiază mergea pe deal ca să vadă ce fac oile. Urca 
mereu în aceeaşi direcţie, în acelaşi fel, numărând de 
fiecare dată. Se părea că mai murise cineva. Tot un străin. 
George nu se putea preface că-i părea rău. Îl văzuse de 
câteva ori în barul de la Springfield, dar nu-l cunoştea 
personal. Nu era ca şi cum şi-ar fi pierdut o rudă. Nu era 
suficient de grav încât să nu-şi urmeze rutina. 

Acum se uită spre Utra. Nu era destul de bătrân ca să 
țină minte vremurile când mai locuia cineva acolo, dar în 
copilăria lui casa arăta cam la fel ca atunci când murise 
ultimul locatar. Pe jos erau bucăţi de mobilă şi două piei de 
oaie. Într-un final, tatăl lui George îi mutase la Voxter 
atunci când devenise clar că apa se infiltra prin acoperiş, 
iar acum unul dintre scaune se afla în dormitorul pe care-l 
împărțea cu Grusche. O maşină trase pe dreapta şi din ea 
coborâră două persoane: Jimmy Perez şi detectiva pe care 
hainele o făceau să semene cu o sperietoare. George 
considera că un profesionist ar trebui să arate altfel. Îi 
plăcuse să poarte uniforma de paznic de far. Încă o mai 
avea acasă, în dulap. Cei doi ajunseră în pragul casei şi 
erau cât pe ce să intre, când deodată se opriră. Nu văzu 
ce-i făcuse să ezite. 

Apoi dispărură înăuntru, iar locul deveni din nou pustiu. 
George era cât pe ce să-şi reia plimbarea când văzu cum o 
maşină se opreşte lângă Spindrift, noua casă construită de 
soţul Vailei. La volan era Neil. Copiii coborâră din spate, 
alergară în jurul clădirii şi începură să se joace pe spalier. 
Neil intră în bucătărie. După o vreme, intrară şi copiii - 
poate îi chemase Vaila la ceai. 

Işi aduse aminte de vremurile când Lowrie era mic. 
Niciodată nu-i plăcuse să tipe şi să alerge. George şi-l 
amintea doar stând la masa din bucătărie şi făcându-şi 

temele. Mereu îi plăcuseră numerele şi o ruga pe Grusche 
să-i dea calcule de făcut în minte, de parcă asta ar fi fost 
distracţia supremă. Uneori, când se întorcea de la far, 
George se simţea ca un străin în propria casă fiindcă 
Lowrie şi Grusche se înțelegeau între ei extrem de bine. 
Aveau aceleaşi glumiţe, pe care George nu le putea 
pricepe. Apoi Grusche i-a spus că Lowrie îşi moştenise 
tatăl în privinţa pasiunii pentru numere. 

— Eu, una, am fost mereu varză la mate. Sigur nu m-a 
moştenit pe mine. 

Asta îl făcuse pe George să se simtă mai bine, să fie 
mândru. 

Îşi întoarse privirea spre Voxter. Caroline era în grădină, 
cu un coşuleţ de răchită în mână. Deschise uşa coteţului şi, 
chiar dacă George era mult prea departe ca să-şi dea 
seama, când o văzu ieşind bănui că avea câteva ouă în coş. 
Nu era sigur ce să creadă despre noua lui noră. Grusche 
spunea că era o femeie inteligentă, numai bună pentru 
Lowrie. George era doar bucuros că fiul lui nu se însurase 
cu Eleanor, bruneta cu păr lung şi zâmbet tainic, de 
vrăjitoare. Se gândea că era bine că murise. Aşa nu mai 
putea să-l tulbure pe băiat. 


e 231 œ» 


Capitolul XXXII 


Sandy se întâlni cu Louisa Laurence în faţa şcolii. 
Mergea prin curte ţinând o servietă elegantă şi un teanc 
de culegeri. În faţă, pe drum, era parcată o maşină mică şi 
roşie, iar femeia se opri acolo când îl văzu. 

— Mă tem că iar am nişte întrebări pentru tine. 

Avea impresia că o întrerupe din treabă, aşa că-i vorbise 
de parcă-şi cerea scuze. 

— Nu mă pot opri acum, Sandy. Femeia care are grijă de 
mama pleacă la cinci, iar mama se impacientează rău de 
tot dacă rămâne singură multă vreme. 

Pusese deja culegerile pe scaunul din stânga şoferului. 

— Aş putea să vin cu tine? 

Îşi dădea seama că n-avea niciun rost să discute acolo. 
Chiar dacă ar fi rămas cât să-i poată pune o întrebare, nu 
s-ar fi concentrat înainte să-i răspundă. 

— Am sta de vorbă la tine, după ce te ocupi de mama ta. 

Louisa se opri o clipă, apoi zâmbi. 

— De ce nu, Sandy? Nu mi-ar strica să mai vorbesc şi cu 
un adult. 


Părinţii Louisei se retrăseseră la Yell după ce-şi 
vânduseră magazinul din Lerwick. Sandy parcă ţinea minte 
că mama ei, Mavis Laurence, era de-a locului, şi că de asta 
se mutaseră acolo. Casa probabil că fusese construită 
special pentru ei, iar Sandy îşi imagina că pentru cuplu 
fusese o mare bucurie. Era o locuinţă elegantă, pătrăţoasă, 
cu tencuială albă şi acoperiş din ţigle gri. Uşa de la intrare 
era încuiată. 

— Uneori iese din casă, spuse Louisa. Trebuie să am 
grijă. 

Sandy o urmă, ţinând în braţe teancul de culegeri. 

Femeia stătea într-un fotoliu orientat astfel încât să 
poată privi în mica grădină. În zare se vedea insula Unst. 
Sandy şi-o amintea puternică şi fioroasă, conducând 
afacerea familiei şi jucând rolul de gazdă la una dintre 

sălile de la festivalul Up Helly Aa”. Ţinea minte că soţul ei 
fusese un cântăreţ grozav şi un om credincios, dar nu 
fanatic. Mavis Laurence slăbise. Probabil că o născuse pe 
Louisa când era la vârsta a doua, pentru că acum părea 
foarte bătrână şi fragilă. Cu siguranţă arăta mai bătrână 
decât era de fapt. În faţa ei se afla un cadru. O privi pe 
Louisa, zâmbindu-i fermecător. 

— Pe unde-ai umblat? Tocmai voiam să-l trimit pe taică- 
tu să te caute. 

— Tata nu mai e, mamă. lar eu tocmai m-am întors de la 
serviciu. El e Sandy. Îl mai ţii minte? Sandy, unul dintre 
băieţii Wilson, de pe Whalsay. 

Femeia se întoarse către tânăr, având privirea cam 
înceţoşată. 

— Ăsta e derbedeul care ţi-a frânt inima? Taică-tu a spus 
c-o să-l caftească! 

Brusc, Louisa roşi puternic, iar Sandy simţi o undă de 
vinovăţie şi durere. Nu-şi dăduse seama. Fusese foarte 
nepăsător cu prietenele lui în adolescenţă, iar acum era 
singur şi o merita. 

— Te înşeli, mamă, spuse Louisa râzând uşor ca să-şi 
ascundă jena. L-ai confundat cu altcineva. Voiam să-i fac 
un ceai lui Sandy. Vrei şi tu? Poate şi o felie din prăjitura 
aia cu scorţişoară pe care am făcut-o împreună aseară? 

Mavis bătu din palme ca un copil. Sandy rămase cu ea în 
vreme ce Louisa intră în bucătărie ca să pregătească 
ceaiul. Era un soi de penitenţă pentru el, şi ştia că Louisa 
oricum şi-ar fi dorit asta. 

— Bunică-ta a fost Mima Wilson, spuse Mavis. Mama o 
cunoştea. Şi ea a fost sălbatică pe vremea ei. 

Femeia tăcu. În grădină era o căsuţă pentru păsări, cu 
hrană pregătită pentru ele. li plăcea să privească 
zburătoarele cum vin şi mănâncă seminţele. 

— Intram în magazinul dumneavoastră când veneam cu 
Mima în oraş, spuse Sandy. Cumpăram o punguţă cu 
dulciuri ca să am în autobuz. 


? Festivalul focului, organizat anual pentru a sărbători sfârşitul iernii 
(n. red.). 

Mavis îl privi de parcă uitase de existenţa lui. 

— Toti copiii veneau să ia dulciuri. 

Apoi Louisa se întoarse cu o tavă pentru ceai şi nişte felii 
de prăjitură. Îi aşeză mamei ei un şervet în poală şi îi tăie 
prăjitura astfel să poată mânca mai uşor. Mavis ciuguli 
câteva bucățele, apoi aţipi. 

— Aşadar, ce întrebări ai pentru mine, Sandy? 

Louisa părea să-şi fi revenit. Stătea pe jos, lângă fotoliul 
mamei, având cana şi farfuria pe o măsuţă din apropiere. 

— Cum te descurci cu aşa ceva? întrebă detectivul 
făcând semn către bătrână. Cum te descurci cu un 
asemenea stres în fiecare zi? 

— În general ne înţelegem foarte bine. Mama e în formă 
azi, e pusă pe şotii, după cum ai observat. 

— Dar ai şi serviciu. Şi trebuie să faci totul de una 
singură, şi la şcoală, şi aici... 

Sandy nu-şi putea imagina cum arăta viaţa ei. Trebuia să 
vină la serviciu în fiecare zi şi nu avea colegi sau prieteni 
cu care să mai schimbe o vorbă. 

Ea nu răspunse imediat. 

— E mai uşor decât să fiu la Edinburgh şi să-mi fac 
mereu griji despre ce-am lăsat acasă. 

Louisa făcu o pauză, apoi reluă: 

— Şi îi datorez asta, Sandy. Îi datorez asta din plin. 

Se uită pe geam, iar el îşi zise că Louisa nu mai ştia să 
stea de vorbă cu adulţii. Apoi îşi dădu seama că voia să i se 
destăinuie. 

— Sunt adoptată. Mama şi tata erau la vârsta a doua 
când m-au luat. N-au făcut-o pentru că erau disperaţi să 
aibă un copil. Nu mi se pare că ea avea un instinct matern 
deosebit de dezvoltat, însă au făcut-o pentru că auziseră 
de mine la biserică, aflaseră că mama mea biologică ducea 
o viaţă depravată la Aberdeen, aşa că m-au primit în casa 
lor şi m-au iubit ca şi cum aş fi fost a lor. 

— N-au făcut-o aşteptând ceva la schimb, spuse Sandy. 

— Sigur că nu, dar e un lucru mărunt pe care pot să-l fac 
pentru a le răsplăti dragostea şi bunătatea. Înţelegi? 

Încuviinţă din cap, dar se gândi că el n-ar fi fost în stare 

să renunţe la viaţa lui pentru o bătrână care abia dacă 
băga de seamă că se află acolo. Ar fi ajuns s-o urască 
pentru că avea atâta nevoie de el. 

— Ai de gând să-mi pui întrebările alea, Sandy? 

Tonul ei trăda o uşoară nerăbdare, iar Sandy bănui că 
Louisei îi părea deja rău că i se destăinuise. Pe vremea 
când mergeau la şcoală nu lăsase de înţeles că ar fi 
adoptată, nici măcar când băieţii ceilalţi râdeau de părinţii 
ei mai în vârstă şi de felul în care conduceau magazinul. 

— E vorba despre cântecul Micuţei Lizzie. Doar ştii 
melodia scrisă de Marty Thomson. Copiii de la şcoala ta au 
învăţat-o? 

— Eu nu i-am învăţat, dar, oricum, nu predau muzică. E 
posibil să-l fi ştiut deja dinainte să vină la şcoală. 

Stătea în continuare pe jos şi îşi mută privirea spre el. 

— De ce e aşa important? 

— Probabil că nu e, dar parcă ne lovim la tot pasul de 
povestea asta veche cu Lizzie. 

Ştia că nu poate să-i dea amănunte, dar tot punea preţ 
pe opinia ei. 

— Nu crezi în fantome, nu? | 

Louisa râse. Sandy se bucură. li lăsa impresia că nu râde 
prea des. 

— Nu de genul celor care pot să treacă prin pereţi. Dar 
cred că uneori trecutul se poate întoarce să ne bântuie. 

Tăcu, iar Sandy ştia că nu trebuie să vorbească. Învăţase 
şi el câte ceva de la Jimmy Perez. Louisa reluă: 

— Anul trecut m-a sunat o asistentă socială. Mama mea 
biologică încerca să ia legătura cu mine. 

— Te-ai întâlnit cu ea? 

— O singură dată. Dar era plină de pretenţii. Tot 
dependentă de droguri, chiar şi după atâţia ani. Credea că, 
dacă acum am un serviciu bun şi o viaţă stabilă, aş putea s- 
o ajut să-şi revină. 

Sau să-şi întrețină dependenţa pe banii tăi, se gândi 
Sandy. 

— Şi nu am timp, Sandy. Trebuia să aleg. Trebuia să 
aleg între mama mea biologică şi mama care m-a adoptat 

acum treizeci de ani. 

— Ai făcut alegerea corectă. 

Îşi dorea să-i poată zice Louisei cât de mult o admira, 
dar nu reuşi să spună mai mult. 

— Sunt convinsă, dar asta nu mă face să nu mă mai 
gândesc uneori la cealaltă femeie. 

Louisa se ridică. Era limpede că voia ca Sandy să plece. 

— Asta a fost alegerea uşoară, să fug în nord ca să fiu în 
zona mea de confort. Pare o dovadă de laşitate. 

— Ai făcut alegerea corectă. 

Sandy repetă lent cuvintele, sperând că de data asta 
Louisa o să-l creadă. 

— Doar de asta ai venit, Sandy? Ca să mă întrebi despre 
un cântecel? Puteai să faci asta şi la telefon. 

— Am vrut un pretext să stau cu tine, răspunse Sandy. Şi 
să iau o mică pauză de la anchetă. 

Se lăsă din nou o tăcere stânjenitoare, întreruptă doar 
de sforăitul liniştit al lui Mavis. El aruncă o privire spre 
grădină ca să vadă dacă păsările ei încă ciuguleau 
seminţele, însă ceața se lăsase din nou şi îi era greu să 
distingă altceva decât nişte forme cenuşii care aduceau 
mai mult a lilieci decât a păsări. Louisa îl conduse la 
maşină. Se lăsase frigul, iar Sandy îşi zise că uneori vara 
din Shetland nu era deloc vară. 

— Numele Monica îţi spune ceva? întrebă deodată. Am 
dat peste el în cadrul anchetei. Poate e cineva care are 
cumva legătură cu legenda Micuţei Lizzie. 

Louisa clătină din cap. _ 

— Nu sună ca un nume de aici, răspunse ea. În orice 
caz, nu ca un nume tradiţional. Pe vremea Micuţei Lizzie 
nu cred că trăia nimeni în Shetland cu numele ăsta. Dar 
am impresia că l-am mai auzit pe undeva de curând. 

— Mă anunti dacă-ţi aduci aminte în ce context? 

— Sigur că da, Sandy. Mi-ai dat numărul când ai trecut 
prima oară pe la şcoală. Te sun dacă îmi vine vreo idee. 

Rămaseră pe loc, fără să-şi mai spună nimic. Dintr-odată 
se simțeau crispaţi, stânjeniţi. 

— Ar trebui să mă întorc. Poate se trezeşte mama, zise 

Louisa. 

Sandy se aplecă şi o sărută pe obraz. Se gândi că 
probabil arăta ca una dintre păsările care ciuguleau 
seminţe. 

— Mulţumesc. A fost drăguţ din partea ta să accepţi să 
ne vedem, după ce m-am purtat aşa urât cu tine. Imi pare 
rău pentru ce-am făcut atunci. 

Louisa râse sincer, aproape chicotind ca o şcolăriţă. 

— Nu exagera, Sandy Wilson. Nu pe tine ameninţase 
tata că vrea să te caftească fiindcă mi-ai frânt inima, ci pe 
Billy Leask. Doar ţi-am spus că mama a ajuns să confunde 
lucrurile. 

De data asta, Sandy roşi. Se urcă în maşină şi tocmai 
voia să închidă portiera când Louisa adăugă: 

— Mai treci pe aici, Sandy. Oricând vrei să iei o pauză 
de la serviciu. Şi nu pleca la Lerwick fără să-ţi iei rămas- 
bun. 

În timp ce aştepta feribotul spre Unst, se întrebă ce 
părere urma să aibă Jimmy Perez despre faptul că plecase 
la Yell fără să întrebe pe nimeni, fără să ceară permisiune. 
Apoi îşi zise că, probabil, Jimmy o să-l înţeleagă. 

Capitolul XXXIII 


Willow şi Perez erau singuri în bucătăria de la 
Springfield. Sandy le lăsase un bileţel cum că se duce la 
Yell să afle de la învăţătoare dacă vreunul dintre copiii de 
pe insulă învățase la şcoală cântecul Micuţei Lizzie. 

— M-a sunat un fost coleg care lucrează la Poliţia 
Metropolitană, spuse Willow. A cercetat un pic situaţia 
financiară de la Bright Star. 

— Şi? 

— Ai avut dreptate. Compania lui Eleanor aproape că 
era în faliment. Băncile acceptaseră s-o păsuiască numai 
graţie proiectului cu fantome. 

— Deci pe lângă că pierduse sarcina, mai era stresată şi 
de asta, spuse Perez. 

Willow nu ştia ce să-i răspundă. Mereu o făcea să se 
simtă rece şi lipsită de sentimente. Voia să discute cu 
Perez despre anchetă, nu să-i fie milă de o femeie pe care 
nici măcar n-o cunoscuse. Se gândea că nu mai au timp şi 
îşi făcea griji că la final de săptămână o să fie nevoiţi să 
plece de pe Unst şi să se mute la Lerwick. Asta însemna că 
o să-şi piardă concentrarea şi că ancheta n-o să mai 
meargă la fel de bine. Într-un fel, ar fi însemnat că 
dăduseră greş. Tocmai începuse să-i explice asta lui Perez, 
când David Gordon se întoarse din grădină. Abia pricepură 
ce mormăi bărbatul: spunea că o să mănânce la el în 
cameră şi n-o să-l mai vadă în seara aceea. Intră pe 
jumătate în bucătărie, chitit să înşface un sandwich şi să 
se facă nevăzut. Pe frunte era murdar de pământ, iar 
cămaşa în carouri era găurită. Nici urmă de profesorul 
distins de altădată. 

— Intră, spuse Willow. Tocmai voiam să fac nişte ceai. 

— Aţi aflat ceva? 

David vorbea mai limpede acum, pe un ton sever, 
aproape agresiv. 

— Aţi aflat cine l-a ucis pe Charles? 

Îşi lăsase cizmele în prag şi rămăsese în şosetele albe, 


e 238 » 


groase. Se apropie de ei şi se aşeză la masă. 

Willow aşteptă câteva momente înainte să vorbească. 

— Eşti de acord să ne răspunzi la câteva întrebări? 

— Dacă ajută la ceva... 

— Am găsit un reportofon digital în birou. A fost al lui 
Eleanor şi ştim că-l avea la ea în ziua petrecerii. Ai idee 
cum a ajuns de la Sletts la Springfield? í 

— Habar n-am. L-o fi găsit Charles pe undeva. În orice 
caz, n-are nimic de-a face cu mine. 

Ridică privirea spre ea. 

— E posibil să-l fi pierdut pe insulă? 

Aşa cum s-a întâmplat şi cu mobilul ei. 

Lui Willow îi venea greu să creadă că Eleanor se 
plimbase pe Unst pierzând lucruri peste tot pe unde 
trecuse. Era o coincidenţă prea mare. 

— Bănuiesc că e şi asta o variantă. 

Turnă ceaiul şi i se alătură la masă. Perez se sprijinea de 
bancă. Willow îşi zise că avea talentul să se facă nevăzut. 

— Nu crezi mai degrabă că s-au întâlnit? 

Victimele noastre, Charles şi Eleanor - unde s-au văzut 
şi ce treabă or fi avut unul cu celălalt? 

— Charles v-a spus deja că nu s-au întâlnit. 

— Iar tu ne-ai spus că aveai impresia că Charles îşi făcea 
planurile proprii, că avea secrete faţă de tine. 

Willow îi vorbise pe un ton tăios. Voia să-l zgândăre pe 
David Gordon până îi răspundea. 

— Poate că avea secrete şi faţă de noi, poate că ne-a 
minţit, iar el şi Eleanor s-au întâlnit în seara cu petrecea 
de hamefarin”. Eşti sigur că Eleanor n-a venit încoace? 
Avea maşină, iar de la Sletts nu durează mult să ajungi 
aici. 

David clătină din cap. 

— În ziua aia făceam catering pentru o aniversare. 
Trebuia să pregătim ceaiul de la prânz şi de după-amiază 
pentru o mulţime de musafiri. Am fost amândoi ocupati 
aproape tot timpul. Cred că până seara târziu Charles n-ar 
fi avut niciun moment liber în care să plece la întâlnire, iar 
pe atunci petrecerea de la centrul din Meoness începuse 

deja de ceva vreme. 

— Bănuiesc că n-a rămas aici nicio rudă de-a lui 
Caroline, nu? 

Willow se gândea că era genul de pensiune unde s-ar fi 
cazat cineva din sud. 

Din nou, David clătină din cap. 

— Caroline m-a întrebat dacă putem găzdui câţiva 
oaspeţi, dar nu mai aveam nicio cameră liberă din cauza 
aniversării. 

— Şi n-aţi fost invitaţi şi voi la petrecere? 

Lui Willow i se părea ciudat. Grusche cocea pentru ei şi 
tot de la ea cumpărau ouă. Era o comunitate mică şi s-ar fi 
aşteptat să fie chemată toată lumea. 

— Am fost invitaţi, dar n-am mers. Charles a spus că 
poate se duce mai târziu. Mereu avea chef de petreceri. 
Cât despre mine, după o zi plină la hotel, ultimul lucru pe 
care mi-l doream era să fiu târât pe ringul de dans, spuse 
bărbatul dând din umeri. După cum îţi poţi imagina, nu 
dansez prea bine. Nici petrecerile nu prea-mi plac. Charles 
adora să danseze şi nu părea să aibă nevoie să-i explici 
paşii de două ori. 

— Crezi că e posibil ca Charles să fi trecut pe la 
petrecere după ce aţi terminat cu oaspeţii voştri? 

Willow se gândi că nu-l văzuse nimeni şi nu era nici pe 
lista invitaţilor pe care i-o dăduse Caroline, dar poate că 
nu rămăsese decât foarte puţin. Orice dovadă că victimele 
se întâlniseră le-ar fi dat un punct de plecare. 

— Nu cred. Nu mi-a spus nimic. 

— Ai rămas cu el toată după-amiaza? 

Dar acum, că se gândea mai bine, Willow nu mai credea 
că Eleanor şi Charles ar fi putut să se întâlnească după 
începerea petrecerii. Ea fusese tot timpul în centrul 
atenţiei, iar mai târziu se dusese cu prietenii ei să stea în 
faţa casei de vacanţă. Dacă Charles ar fi venit la petrecere, 
lan şi Polly l-ar fi recunoscut în casa părăginită. La ce 
coafură ciudată şi mâini mari avea, era greu să nu-l 
remarce. 

— Am lucrat două ore în grădină. Mi se pare relaxant. E 

un refugiu pentru mine. Bănuiesc că e posibil ca Charles 
să fi ieşit atunci, însă m-am întors până în unsprezece şi 
jumătate, iar la ora aia deja era în casă. Iar dacă s-ar fi dus 
la petrecere mi-ar fi povestit cu siguranţă, mi-ar fi spus ce 
bârfe a mai auzit şi cu ce era îmbrăcată toată lumea. Nu 
mi-a zis nimic de genul ăsta. 

David ridică privirea, surprins. 

— Nu-mi vine să cred că n-o să mai am conversații de 
genul ăsta cu el. Era un om foarte amuzant, captivat de 
micile detalii cotidiene, de lucruri pe care nu le-aş fi 
remarcat niciodată dacă nu mi le-ar fi spus el. 

Bărbatul făcu o pauză, apoi continuă: 

— Lumea parcă a devenit monocromă. Nu mai are niciun 
pic de culoare. 

Willow se gândi că el însuşi arăta de parcă şi-ar fi 
pierdut toată culoarea. Era cenuşiu ca lemnul ars. 

— Căutăm o femeie pe nume Monica. lţi spune ceva 
numele ăsta? 

Willow se simţea disperată, încerca să se agaţe de orice. 
Ce legătură să fi avut un nume mâzgălit într-una dintre 
agendele lui Eleanor cu două crime din Shetland? 

David nu răspunse pe loc. 

— La Yell e o artistă cu numele ăsta. A venit de la 
Londra acum mai mult timp. Monica Leaze. Dar nu cred că 
e ea cea pe care o căutaţi. 

Willow sesiză interesul lui Perez. Nu avusese o reacţie 
vizibilă, doar se încordase uşor. Îi aruncă o privire, însă 
detectivul nu se uită la ea. 

— Poţi să ne spui ce ştii despre această Monica Leaze? 
întrebă detectiva. 

— A avut o expoziţie la galeria din Yell. N-am putut să 
ajungem, dar am căutat-o pe internet. E artist plastic. In 
general pictează interioare. Are lucrări destul de 
interesante. Locuieşte la Londra, dar îşi petrece o parte 
din an la Yell. M-am întrebat dacă nu cumva are şi ceva 
care să se potrivească pe aici - ne place să sprijinim artiştii 
locali -, dar mi s-a părut că tablourile ei sunt prea 
îndrăzneţe, prea neobişnuite. Clienţii noştri se aşteaptă la 

ceva mai tradiţional. Pe lângă asta, nici n-aveam destui 
bani. Apoi, acum vreo lună, am mers la expoziţie. Mare 
parte dintre picturi fuseseră mutate, dar încă mai erau 
vreo două. 

— Aţi făcut cunoştinţă cu ea? întrebă Perez încet, 
aproape în şoaptă. Dacă stă la Yell, poate venise şi ea acolo 
ca să-şi promoveze lucrările. 

— Nu, nici vorbă. Nici măcar nu mă aşteptam să mai 
găsim ceva făcut de ea. Am fost la Lerwick pentru 
cumpărături şi ne-am oprit la întoarcere la cafenea, fac un 
ceai bun acolo, iar pe urmă ne-am dus să aruncăm un ochi 
la tablouri. 

— Poate Charlie s-a întâlnit cu ea cu altă ocazie? 

Vorbise tot Perez, temător, de parcă-şi cerea scuze. 

— Dacă-i plăceau tablourile ei... 

Willow nu era sigură unde voia să ajungă Perez. Ea nu 
reuşea să facă legătura dintre artista de la Yell, 
proprietarul de pensiune din Unst şi producătoarea TV din 
Londra. 

David nu răspunse imediat. Willow chiar se întrebă dacă 
măcar îl auzise pe detectiv. 

— Nu ştiu, zise bărbatul într-un final. Charles oricum era 
cam filistin în privinţa artei. Stilul lui Leaze nu era tocmai 
pe gustul lui. 

— Dar e posibil să se fi întâlnit cu ea în vreun alt 
context? 

Perez se aşeză între cei doi. Stătea cu coatele pe masă şi 
îşi sprijinea capul în mâini. Nu se uita la David, dar era 
clar să simţise ezitarea din glasul lui. 

Din nou, se lăsă tăcerea. Willow îl văzu pe Sandy intrând 
cu maşina în curte. Spera să nu dea buzna înăuntru. 
Simţea că discuţia dintre Gordon şi Perez era importantă. 

— Charlie era un actor bun, răspunse David, dar îl 
cunoşteam foarte bine. 

— Şi crezi că se prefăcea că nu mai auzise de Monica 
Leaze până atunci? 

Perez înclină abia perceptibil capul când îi adresă 
întrebarea. 

— Nu chiar, dar nu sunt convins nici că am mers la 
galerie doar din întâmplare. Eu voiam să mergem direct 
acasă. Avuseserăm o zi lungă şi portbagajul era plin de 
cumpărături. Charlie a insistat: „Hai să ne răsfăţăm puţin. 
Să bem şi noi un ceai ca lumea.” Ştia că atunci când îşi 
dorea ceva cu adevărat nu-l puteam refuza niciodată. Apoi 
s-a uitat la tablouri. M-am lămurit imediat că nu erau pe 
gustul lui, dar le-a privit cu mare atenţie. De obicei s-ar fi 
plictisit imediat. Avea o minte nestatornică, era când 
pasionat, când nepăsător. Dar le-a privit cu mare interes, 
de parcă le-ar fi pictat un protejat de-al lui sau cineva 
cunoscut. 

— L-ai întrebat dacă o cunoştea pe Monica? Poate se 
întâlniseră la Londra? 

Acum detectivul părea un profesor în vârstă, îi vorbea 
răspicat, dar în acelaşi timp încurajator. Willow se întrebă 
cum reuşea, cum de-şi dădea seama ce abordare o să 
funcţioneze cu fiecare martor. Îi destăinuise cândva, într- 
un moment de slăbiciune, după ce rezolvaseră o anchetă, 
că fosta lui soţie îi spunea că suferă de „incontinenţă 
emoţională”, adică era prea empatic pentru binele lui. 
Poate că ăsta era secretul. 

Din nou, se lăsă tăcerea. De afară, Sandy aruncă o 
privire pe geam, iar Willow clătină uşor din cap. Tânărul se 
îndreptă spre intrarea din faţă. În sfârşit, David răspunse: 

— Nu l-am întrebat. Cred că mă obişnuisem atât de mult 
cu faptul că ne minţeam în privinţa afacerii şi a traiului 
nostru aici, că nu mai vorbeam despre nimic important. Şi, 
vezi tu, mi-era teamă să intru în sufletul lui. Fiecare are 
dreptul la secrete şi intimitate, chiar şi într-o relaţie, nu 
crezi? M-am gândit că dacă voia să aflu ce planuri are mi- 
ar fi spus singur. 


Sandy probabil se dusese în camera lui, pentru că intră 
în bucătărie abia după ce plecase David Gordon. 

— Văd bine, aţi făcut ceai? 

Părea vesel, degajat, iar Willow se gândi că ei, în 
schimb, erau afectaţi de natura anchetei, se închideau în 

sine şi îi iritau ideile care păreau să le scape ca nişte 
umbre prin ceaţă. 

— Cum te-ai descurcat cu învăţătoarea ta? 

Tânărul roşi puţin. 

— Sandy Wilson, nu cumva ţi-a căzut cu tronc? Hai, 
spune tot! 

Îl tachina ca pe un băieţel, pentru că asta le lipsea acum. 
Aveau nevoie de puţină distracţie. 

— Nu e nimic de genul ăsta! 

Se opri o clipă, apoi: 

— Am ieşit de câteva ori când eram la şcoală. Cred că nu 
m-am purtat prea frumos cu ea. 

— Îţi poartă ranchiună? 

Sandy zâmbi. 

— Nu cred. Are destule pe cap acum. Mama ei suferă de 
demenţă şi trebuie să se ocupe de ea acasă. 

Tăcu. Willow se gândi că urma să spună ceva la care se 
gândise încă de la Yell. 

— Louisa e adoptată. Nu ştiu dacă eu aş putea să fac 
atâtea pentru cineva care nu-mi e rudă de sânge. 

Ridică privirea, îşi dădu seama că amândoi aşteptau 
informaţii relevante, aşa că reveni la anchetă: 

— N-a putut să-mi spună nimic folositor. Nu crede că 
elevii ei au învăţat la şcoală cântecul Micuţei Lizzie, dar 
muzica oricum o fac cu un alt profesor, un tip pe nume 
Joey Rickard. Mi-a dat numărul lui. Tocmai l-am sunat şi 
mi-a spus că nu i-a învăţat aşa ceva pe copiii de la 
Meoness, dar că e probabil să-l fi auzit la părinţi sau 
bunici. 

Sandy îşi turnă nişte ceai şi se aşeză între cei doi. 

— Cum v-a mers cu David Gordon? 

— E posibil s-o fi găsit pe Monica, răspunse Perez. 

Afirmația detectivului o luă prin surprindere pe Willow. 

— Serios, Jimmy? Sunt multe Monica pe lumea asta. 
Probabil or fi câteva şi prin Shetland. Nu crezi că-i doar o 
coincidenţă? E vorba de o artistă londoneză care are o 
expoziţie la galeria din Yell. Din câte înţeleg, n-avea nicio 
legătură cu Eleanor. lar cu Charles Hillier există doar 

posibilitatea unei legături. 

Se uită la el, întrebându-se ce-i scăpase. Oare ce mai 
reţinuse Jimmy Perez din discuţia de mai devreme? 

— Am mers cu Fran la vernisajul expoziţiei. Asta s-a 
întâmplat vara trecută, cu câteva luni înainte să moară. 
Monica e o londoneză care s-a mutat o vreme în nord din 
mai multe motive, după câte-mi dau seama. Divorţase 
recent, avea impresia că vrea să abordeze un nou stil 
artistic şi a considerat că Shetland poate s-o inspire. Poate 
că-l cunoştea pe unul dintre tipii de la galerie. Ne-am 
întâlnit cu ea şi am vorbit puţin. Dacă i-am reţinut numele 
vreo clipă, l-am uitat înainte să înceapă ancheta asta. Fran 
mă lua cu ea la evenimentele astea... 

Se opri. Willow îşi dădu seama că-şi amintea de Fran 
Hunter, iubirea vieţii lui. Prin minte îi trecu un gând 
răutăcios: pentru Perez nicio femeie n-avea să se mai 
ridice la nivelul lui Fran. Ea avea să rămână ca o martiră 
frumoasă pentru el. Murise înainte ca ei doi să fi intrat în 
ritmul plicticos al rutinei casnice şi al enervărilor din 
nimicuri, murise când relaţia lor era încă la început şi era 
palpitantă, înainte ca lui Fran să-i fi apărut riduri sau s-o fi 
ajuns din urmă vârsta a doua. 

— Hai, Jimmy, spune-mi! îi atrase atenţia Willow. De ce 
crezi că această Monica e cea la care se referea Eleanor în 
agenda ei? 

Capitolul XXXIV 


Perez încercă să-şi aducă aminte cum decursese seara 
de la expoziţia organizată pentru Monica Leaze. Nu-şi prea 
dorise să meargă. Fusese şi singurul moment când 
aproape că se certase cu Fran. Se răţoise la ea în căsuţa 
de la Ravenswick: 

— Niciodată nu ştiu ce să vorbesc cu prietenii tăi artişti, 
iar mâine lucrez de dimineaţă! N-ai nevoie de mine acolo. 

Se simţea ciudat în preajma prietenilor ei, şters, parcă 
incomplet. Uneori îi vorbeau de sus. Dar în final acceptase 
s-o însoţească. Până la urmă, mereu făcea ce îşi dorea ea. 

— Conduc eu, spusese Fran. Aşa poţi să bei şi tu câteva 
pahare de vin, şi oricum probabil o să găseşti pe cineva 
cunoscut pe-acolo. 

Pe urmă îl mângâiase pe gât, promiţându-i o 
compensație viitoare. 

Galeria era nouă şi părea să se ridice chiar din plaja cu 
pietriş. O parte era ascunsă de deal, iar cealaltă avea un 
geam mare prin care intra lumina şi care încadra spaţiul 
expoziţiei. Clădirea câştigase un premiu arhitectural 
pentru designul ei ecologic. O văzuseră pe artistă afară 
chiar când intrau. Avea emoţii şi fuma grăbită o ţigară, 
înainte să ajungă publicul. Avea cincizeci şi ceva de ani, 
părul negru, sârmos, şi ochii mari. Neliniştea ei îl făcuse 
pe detectiv s-o îndrăgească. 

La fel şi tablourile. Înfăţişau scene domestice, în mare 
parte interioare de camere obişnuite. Uneori se vedea şi 
câte o părticică dintr-o persoană: în faţa unei sobe 
demodate se iţea un picior într-o şosetă groasă, şifonată, 
încălţat într-un papuc, într-o bucătărie dezordonată se 
zărea o mână care turna lapte dintr-un recipient de plastic. 
În tablouri apăreau de multe ori obiecte care şocau 
privitorul. Într-un salon demodat în care se servea ceaiul 
de după-amiază se vedeau nişte sandwich-uri din pâine 
fără coajă, o farfurie cu model în care fuseseră aşezate 
nişte bomboane fondante, precum şi o linie de cocaină pe o 

oglindă octogonală. Pe masa de toaletă din dormitorul unei 
bătrâne să zărea un pistol. _ 

Tablourile îl fascinaseră. În timp ce Fran se întreţinuse 
cu prietenii ei, detectivul le privise fermecat. Ajunsese la 
concluzia că semănau cu pozele de la o scenă a crimei. 
Fiecare avea o poveste, arăta ceva despre proprietarul 
camerei. Apoi ajunsese la portretul unui copil şi nu mai 
ştiuse ce să creadă. La prima vedere părea din altă epocă: 
părul negru îi atârna în bucle şi era prins cu panglici albe, 
purta o rochie albă... Insă fetiţa avea un chip desprins din 
lumea actuală. Părea că ştie lucruri. Avea un zâmbet 
răutăcios, dar totodată complice. Perez rămăsese mult 
timp în faţa tabloului. Deşi nu-i venea să discute despre 
artă cu prietenii lui Fran - mereu îi era groază să abordeze 
acest subiect cu ei -, de data aceea chiar o căutase pe 
Monica, vrând s-o întrebe despre tabloul acela. Dar Monica 
era cu un pahar în mână, roşie la faţă şi vorbăreaţă, 
râzând puţin prea tare, iar el îşi dăduse seama că nu era 
un moment prielnic. Aşadar, cu toate că îi spusese lui 
Willow că schimbaseră două vorbe, de fapt nu avusese loc 
nicio conversaţie. Detectivul rămăsese deoparte, 
ascultând-o cum vorbeşte despre găsirea inspiraţiei: 

— Mă desfăt preschimbând cotidianul în straniu. 

În schimb, de el se apropie proprietarul galeriei. Perez îl 
cunoscuse într-un context similar, când Fran venise să-şi 
susţină un alt coleg. 

— Ce părere ai? întrebase bărbatul încruntându-se. 

— Îmi plac. j 

— Nu cred că o să aibă succes aici. In general vindem 
tablouri turiştilor, iar lucrările astea le aduc aminte prea 
tare de peisajul urban, sau poate chiar de cel suburban. 
Dar o să păstrez câteva. La urma urmei, Leaze e un nume 
în domeniu. O să păstrez şi portretul fetiţei. La prima 
vedere pare ceva tradiţional şi ar putea să-i placă vreunui 
bunic. Dar parcă are ceva ciudat, nu ţi se pare? Ceva care 
te nelinişteşte. 

Perez încuviinţase. Pe urmă, după ce se terminase 
evenimentul, luaseră ultimul feribot spre Mainland. Iar trei 

luni mai târziu, Fran murise. Acum, într-un moment de 
nebunie completă, i se năzări că portretul - despre care 
femeile de la Sletts spuneau că aduce atât de mult cu 
Micuţa Lizzie - îi prevestise moartea. 

Clipi repede, întorcându-se în bucătăria de la 
Springfield. Încercă să le descrie lui Willow şi Sandy 
expoziţia. 

— Monica Leaze a pictat portretul unei fetiţe. Era 
îmbrăcată într-o rochie albă şi avea panglici albe în păr. 
Exact aşa cum o descrie toată lumea pe Micuța Lizzie. 

— Deci crezi că şi ea a văzut fantoma? Şi pe urmă i-a 
făcut portretul? 

Willow se aplecă în faţă, iar părul ei lung îi mângâie 
braţul. Perez se abţinu să-şi retragă mâna. 

Nu asta voia el să spună, dar luase în calcul ideea. 

— Poate. Ar fi şi asta o explicaţie. 

— lar Eleanor a căutat-o pe Monica şi au stabilit să se 
întâlnească în nord. 

— Cred că e foarte probabil să se fi întâlnit la un 
moment dat. 

Gândurile îi zburau în toate părţile, urmărind tot felul de 
idei fanteziste care se încăpăţânau să nu se lase prinse. 

— Eleanor trebuie să fi avut seara plină în ziua 
petrecerii. 

Willow nu părea convinsă. 

— A înregistrat-o pe Vaila Arthur, credem că e posibil ca 
şi Charles Hillier să se fi întâlnit cu ea la un moment dat, 
fie în timpul zilei, fie seara, mai târziu, iar acum tu spui că 
Eleanor s-a văzut şi cu Monica. Toate astea în doar două 
ore, în timp ce prietenii ei se plimbau pe coastă şi ştiind că 
se puteau întoarce oricând. Nu trebuia decât să plouă ca 
să vină înapoi la pensiune. 

Între cei trei se lăsă tăcerea. 

— Poate că petrecerea n-a fost prima ocazie când 
Eleanor Longstaff a venit în Shetland. 

Vorbise Sandy, care ridicase privirea din cană şi era 
neliniştit că urma să se facă de râs. 

— Vreau să spun că pleca tot timpul în călătorii de 

afaceri, nu? Aşa că de ce ar fi imposibil să mai fi venit aici 
la un moment dat? Dacă i s-a părut că soţul ar fi râs de ea 
pentru povestea cu Micuța Lizzie, poate că a spus că 
merge la Bruxelles... 

Se opri, încercând să se mai gândească la altă destinaţie 
plauzibilă. 

— ...sau la New York. Oricum, vorbeau doar la telefon şi 
putea să-l sune de oriunde. 

Din nou, se lăsă tăcerea. Acum că Sandy o spusese, 
Perez se gândi că era absolut evident. 

— Sandy Wilson, eşti dat dracului, iar atunci când se 
termină toată treaba asta o să ieşim să te facem mangă! 
spuse Willow râzând. Ia legătura cu aeroportul şi cu băieţii 
care lucrează pe feribot. Să vedem dacă, sau când, a mai 
venit Eleanor. Cel mai probabil a venit cu avionul din 
Londra prin Aberdeen ca să ajungă cât mai repede. Avea 
nevoie de buletin chiar şi pentru zboruri interne, aşa că şi- 
a folosit numele real. Apoi trebuie să aflăm ce a făcut în 
Shetland, cu cine s-a întâlnit cât a fost aici şi de ce nu ne-a 
contactat chiar nimeni după ce s-a răspândit vestea că a 
murit. 

Detectiva se ridică. 

Perez se gândi că n-o mai văzuse niciodată atât de 
entuziasmată. 

— Încotro? 

— Mă duc la Yell s-o găsesc pe Monica cea misterioasă. 
Iar tu vii cu mine. 

Ştiau că trebuie să se grăbească dacă vor să ajungă 
acolo şi să se întoarcă în aceeaşi seară. Ultimul feribot 
care mergea vineri noaptea spre nord, pe Unst, era mereu 
aglomerat, aşa că ar fi fost bine să-l evite. Urma să fie plin 
de copii care se duseseră la petreceri sau la prietenii din 
Lerwick şi de cupluri care fuseseră în sud ca să mănânce 
la restaurante cum nu se găseau pe Insulele din Nord. Iar 
seara târziu, oricum erau mai puţine feriboturi. Ultimul 
lucru pe care şi-l doreau era să rămână la Yell sau să fie 
nevoiţi să-şi lase maşina acolo ca să se întoarcă pe jos. lar 
dacă Monica ba era la Londra, ba era în Shetland, n-aveau 

nicio siguranţă că o s-o găsească. 

— Poate ar fi mai bine s-o lăsăm pe mâine, spuse Perez. 

Singurul mod de a o contacta pe Monica Leaze era prin 
galerie, dar era posibil să nu fie nimeni acolo. Cu siguranţă 
Sandy ar fi reuşit să afle o adresă înainte să ajungă ei la 
Yell. Probabil că Mary Lomax avea informaţia. Dar lui 
Perez nu-i plăcea deloc ideea să ajungă în grabă şi 
nepregătit la casa artistei. Avea o importanţă crucială 
pentru investigaţie şi era faimoasă. Ar fi dat dovadă de o 
crasă nepoliteţe dacă ar fi dat buzna în casa ei vineri 
seara. 

— N-avem timp de pierdut, spuse Willow. Trebuie să 
mergem în seara asta. 

Perez ştia că ea voia cu orice preţ să facă ancheta să 
avanseze înainte ca cei trei alintaţi să plece din Shetland. 
Ştia că nu era chip s-o facă să-şi schimbe părerea. 

Totuşi, în timp ce aşteptau în maşină la staţia de feribot 
de la Belmont, mai încercă o dată să o convingă să amâne 
pe a doua zi: 

— Poate ar trebui să vorbim mai întâi cu Polly şi 
Caroline. E posibil ca Eleanor să le fi spus ceva despre 
Monica sau să le fi dat de înţeles că nu era prima oară 
când vine în Shetland. 

Dar îşi dădu seama că Willow era surescitată din cauza 
adrenalinei. O distra cursa nebunească până la ponton. 
Senzaţia de mişcare era opusul frustrării pe care o simţise 
stând la Springfield repetându-şi în minte amănuntele 
anchetei. Perez îşi zise din nou că era obsedată de trecerea 
timpului. Ce făcea acum era încercarea ei de a-l opri în loc. 

— N-avem timp de frecat menta, Jimmy! S-ar putea să fie 
exact cheia anchetei. 

Ochii îi luceau. Arăta ca un lup de mare pe cale să se 
repeadă asupra unui miel rănit. 

Când ajunseră la Yell, Sandy obținuse deja adresa. 
Monica Leaze locuia la Cullivoe, nu departe de staţia de 
feribot. leşiră de pe drumul principal. Înaintea lor, cerul 
serii era roşu ca focul, de parcă marea ar fi fost cuprinsă 
de flăcări. Nimic nu se mişca. La stânga şi la dreapta 

drumului, coasta era plină de flori şi ierburi sălbatice 
colorate în nuanţe ciudate la amurg. Conducea Willow, 
care era mult prea încordată şi agitată ca să fie pasageră. 

Când ajunseră la adresă, găsiră o casă mică şi ştearsă, 
cenuşie, chiar destul de urâtă. Nu avea decât o grădină 
mică şi pătrăţoasă în faţă, separată de a vecinilor printr-un 
gard de lemn. În apropiere mai erau şi alte case, mai noi: 
două bungalouri scunde, iar în rest case norvegiene 
prefabricate, din lemn colorat. Willow trase pe dreapta şi 
coborâră din maşină. În faţa casei Monicăi erau două vase 
de teracotă, unul cu mentă, iar celălalt cu rozmarin. 
Gazonul, în schimb, fusese lăsată de izbelişte. Willow 
deschise poarta şi bătu la uşă. 

Nu le răspunse nimeni. Uitându-se pe geam, Perez îşi 
zise că în camera de zi era prea multă ordine. Pe o măsuţă 
se afla un ziar împăturit frumos, însă când îi citi titlul îşi 
dădu seama că era vechi de cel puţin două săptămâni. 
Pernele erau puse una peste alta, simetric, pe canapea. 
Intregul spaţiu era neaşteptat de impersonal. Nu părea 
deloc casa unei artiste. Pe pereţi nu era niciun desen, nu 
se vedea niciun tablou. Detectivul făcu doi paşi înapoi şi se 
uită spre acoperiş. Printre ţigle se zăreau geamuri Velux, 
prin urmare atelierul Monicăi poate că era la mansardă. 

În grădina alăturată, o femeie în vârstă strângea rufele 
de la uscat şi le aşeza împăturite într-un coş de plastic de 
la picioare, dar privirea îi era aţintită spre cei doi intruşi. 
În sfârşit, curiozitatea o învinse şi se apropie de gard. 

— Pot să vă ajut? 

Era numai piele şi os şi chipul îi părea brăzdat de vreme. 

— O căutăm pe Monica Leaze. 

— Nu-i nimeni acasă. N-am mai văzut-o de două 
săptămâni. Ba vine, ba pleacă. E mai mult o casă de 
vacanţă pentru ea. Am înţeles că încă mai are casa de la 
Londra. 

Perez se apropie de bătrână. La glasul lui probabil că 
avea să reacționeze mai bine. 

— Aveţi grijă de casă cât e plecată? 

— Nu m-a rugat niciodată. 

Detectivul îşi dădu seama că vecinele nu se simpatizau. 
Oare pe Monica, încordată, neliniştită şi obişnuită cu 
anonimatul oraşului, o scosese din sărite bătrâna plictisită 
şi băgăcioasă? 

— Cine sunteţi? 

— Suntem de la poliţie, răspunse detectivul. Investigăm 
crimele din Meoness. 

Brusc, atitudinea femeii se schimbă într-una de 
entuziasm debordant. 

— Intraţi, intraţi! Haideţi să vă fac un ceai! 

Se pomeniră în bucătăria femeii. Ceainicul şuiera deja, 
iar pe masă era o farfurie plină de flapjacks!" făcute în 
casă. Era modul ei de a-i răsplăti pentru povestea pe care 
avea s-o spună rudelor şi prietenilor de îndată ce plecau: 

„Nici n-o să vă treacă prin cap cine a trecut pe la mine 
în seara asta!” 

— De când locuieşte Monica aici? 

Tot Perez îi adresa întrebările. Willow stătea cu spatele 
la geam, încercând să-şi controleze nerăbdarea. 

— S-a mutat aici acum vreun an. Nu e casa ei. E a lui 
Johnny Jamieson din Lerwick, care a cumpărat-o special ca 
s-o închirieze. Mergeam să fac curat o dată pe săptămână 
după ce plecau turiştii. Nu mă plătea mult, dar era ceva în 
plus, pe lângă pensie. 

Poate că de aici izvora nemulţumirea ei. De când casa de 
alături fusese închiriată permanent, îşi pierduse mica 
slujbă. Bătrâna continuă: 

— M-am dus la ea în prima zi când s-a mutat, să văd 
dacă puteam s-o ajut cu ceva. Ştii cum e la început, când te 
muţi într-un loc nou - nu găseşti nimic! Nici măcar nu m-a 
poftit la ea în curte... 

— A închiriat-o gata mobilată? 

Poate aşa se explicau canapeaua banală şi pereţii goi. 

— Da, şi mi s-a părut cam ciudat. Dacă avea de gând să 
locuiască aici mai multă vreme, m-aş fi gândit că-şi aduce 
lucrurile. Nu avea cine ştie ce cu ea: două valize şi o cutie 
cu tablourile ei. 


10 Batoane dulci cu orz, sirop şi unt (n. red.). 

Bătrâna pufhni. 

— Are pretenţia că e artistă! 

— Deci aţi văzut-o, spuse Perez. Ne puteţi spune ce fel 
de om e? 

— Cam nevricoasă. E slăbănoagă şi fumează. Se îmbracă 
prea tinereşte pentru vârsta ei. E plină toată de floricele şi 
modele colorate! 

— Locuieşte singură? interveni Willow. 

Perez observă că detectiva aruncă o privire la ceasul de 
pe perete. 

— N-are soţ, familie? 

— Parcă de vreo două ori a venit un copil mic. I-o fi 
bunică, cine ştie. Dar copilul nu locuia aici. 

— Băiat sau fată? întrebă Perez. 

Femeia îl pironi cu privirea. 

— De unde să ştiu? Nu mă bag în treaba altora. Doar i- 
am văzut jucându-se pe afară la un moment dat. 

— Dar trebuie să bănuiţi ceva, spuse detectivul zâmbind. 

— Cred că era fetiţă. Dar la un moment dat au venit şi 
doi băieţi să se joace cu ea. E posibil să fi fost de-ai locului, 
fiindcă n-au rămas peste noapte. 

— Vă amintiţi când aţi văzut-o pe Monica ultima oară? 
Data exactă ne-ar fi de mare folos. 

Tot Perez vorbise, îmbrobodind-o de parcă ar fi fost 
nepotul ei favorit. 

— Exact acum o săptămână, răspunse femeia în cele din 
urmă. Deci nu e plecată chiar de atât de mult timp. 

Cu o zi înainte de petrecere. 

Perez se întrebă dacă amănuntul ăsta era important. 

— Dar e posibil să mai fi trecut pe-aici de atunci, 
continuă femeia. Eu am fost plecată la fiică-mea, la Brae, 
aşa că nu ştiu. 

Pufni. 

— Nu că dacă a mai trecut pe-aici s-ar fi obosit să tundă 
iarba... 

— Bănuiesc că-şi încuie casa când e plecată. 

— Sunt convinsă. N-a invitat niciodată vreun vecin. Eu 
m-am oferit să mai merg din când în când să aerisesc când 

e ea plecată, dar m-a refuzat. „[in la intimitatea mea, 
Annie.” Uneori mă-n-treb ce-o fi ascunzând acolo. 

Pe bătrână o străbătu un frison, pentru efect artistic. 

— Ne facem griji pentru ea, spuse Perez, fiindcă n-a mai 
fost văzută de mult timp. Ne-am linişti dacă am putea 
arunca un ochi înăuntru. Şi am prefera să nu spargem 
geamul. 

— Nici nu e nevoie! 

Annie afişă un zâmbet larg şi făcu o pauză dramatică, 
apoi se ridică. 

— Încă am o cheie de pe vremea când făceam curat 
pentru Johnny Jamieson. Poate că o fi sărită de pe fix în 
privinţa intimităţii ei, dar nu cred că a schimbat broaştele. 
Nici măcar Monica nu poate fi atât de paranoică. 

Bătrâna luă o cheie din dulăpior şi le-o întinse 
victorioasă. 

Capitolul XXXV 


Se aflau în faţa casei Monicăi. Willow avea impresia că 
deja îşi formase o imagine despre femeie: era genul de 
persoană care n-are stare, dar se foloseşte de acest lucru 
ca să creeze şi să acţioneze impulsiv. Când Willow era 
mică, Lottie, mama ei, fusese la fel: plină de energie, 
agitând întreaga familie cu planurile ei, însufleţindu-i şi 
epuizându-i deopotrivă. Lucrase cu argint şi email, făcând 
inele şi brățări pe care le vindea centrului artistic local, 
dar întreaga ei viaţă fusese un teatru. La un moment dati 
se năzărise să invite o mulţime de turişti în comunitatea de 
la Balranald şi le pregătise o masă în doar câteva minute. 
Simţea nevoia să aibă un public mai mare decât cel format 
doar din ceilalţi hippie. Acum era în vârstă, infirmă, sleită 
de puteri şi trăia în umbra soţului. 

Perez o convinsese pe Annie, vecina, să rămână în casa 
ei şi să supravegheze zona. 

— N-am vrea s-o speriem pe Monica, în caz că vine şi se 
pomeneşte cu străini la ea în casă. 

Îi zâmbise aşa cum ştia el mai bine şi îi dăduse o carte 
de vizită cu numărul lui. Acum femeia era pironită la geam, 
ţinând cartea de vizită într-o mână şi telefonul în cealaltă, 
simțind că e un element esenţial pentru anchetă. Willow se 
întrebă din nou care era secretul detectivului. Cum de 
reuşea să-i atragă pe ceilalţi de partea lui? Poate că era 
vorba pur şi simplu de blândeţe. Ea ar fi procedat mai 
brutal: i-ar fi spus femeii să nu-şi vâre nasul în treaba 
poliţiei. 

Cheia se învârti uşor în broască, iar cei doi păşiră într-o 
bucătărie care fusese utilată cât mai ieftin posibil. Blatul 
furniruit, din pal, era acoperit cu un autocolant care imita 
granitul. De perete era sprijinită o masă pliabilă strânsă. 
Pe jos era linoleum care imita parchetul. Willow îşi pusese 
deja o pereche de mănuşi şi deschise frigiderul. Înăuntru 
erau o sticlă de Chablis de la supermarket, un pachet de 
unt şi şase ouă - cam ce se găsea şi în frigiderul ei, chiar şi 

când era acasă. Însă ea avea un Sainsburys la doi paşi, 
deci putea să facă oricând cumpărături. 

— Se pare că a scăpat cam de tot ce s-ar fi putut strica. 
Probabil are de gând să lipsească mai mult timp. 

Coşul de gunoi era gol. Pe rafturile din cămară erau 
conserve, ulei de măsline, pachete de paste şi orez, dar 
nici urmă de legume. Monica era o femeie organizată, nu 
plecase în grabă. Perez rămase în mijlocul camerei, părând 
că adulmecă atmosfera. 

Camera de zi era mică şi pătrăţoasă. O masă pliabilă, 
lustruită, dar zgâriată, era sprijinită de perete şi aici, iar în 
încăpere mai erau o canapea şi un televizor. În locul 
şemineului cu lemne de altădată era unul electric. Pe 
poliţă, lângă o broască verde-deschis din ceramică, se afla 
o carte poştală înfăţişând Turnul Londrei. Perez o întoarse 
ca să citească ce scria pe spate şi i-o întinse lui Willow ca 
să vadă şi ea. 

„Pe curând!” urmat de un rând de pupici. Nici urmă de 
semnătură, iar timbrul se vedea neclar. Îi era adresată 
doamnei Leaze, la adresa Galeriei North Light din Yell. 
Willow se întrebă dacă asta însemna că Monica încerca să- 
şi păstreze adresa un secret. Motivele puteau fi diverse: 
poate un divorţ neplăcut îl făcuse pe soţul abuziv s-o 
hărţuiască, poate avea datorii, sau poate pur şi simplu voia 
să se bucure de linişte şi intimitate. 

Pe canapea fusese aranjat meticulos un rând de perne 
roşii de pluş. Covorul era ieftin, din nailon. Willow se 
întrebă cum de putea o artistă să locuiască într-un 
asemenea spaţiu, chiar şi temporar, şi îi împărtăşi lui 
Perez nedumerirea ei. 

Nu răspunse pe loc, dar replica lui o lăsă mai 
nedumerită decât înainte: 

— Cred că asta e exact genul de cameră unde-i venea 
inspiraţia pentru tablourile ei. Doar a spus că se desfată 
preschimbând cotidianul în straniu. Şi e destul de ciudată, 
nu crezi? 

Pe cealaltă parte a holului îngust - tot linoleum, şi o 
oglindă cu ramă ornamentată, suflată cu aur - se aflau 

dormitoarele. Era clar că proprietarul îşi dorise să încapă 
cât mai multe persoane în casă, astfel că în camera mare 
erau două paturi, iar în camera mică, din spate, mai era 
unul. Willow se gândi că toată mobila provenea de la 
magazine cu obiecte la mâna a doua. Perez deschise 
dulapul din camera mare. Era gol. 

— ÎI sunăm mâine pe proprietar ca să aflăm dacă a 
anunţat că pleacă. S-ar părea că a tulit-o. 

Însă Willow îşi zise că dacă ea ar fi vrut să fugă de 
undeva mai întâi ar fi băut sticla de Chablis. 

În camera mică, patul nu fusese făcut. Păturile gri erau 
strânse pe un scaun din lemn curbat. Nu mai era loc 
pentru vreo altă piesă de mobilier. Scara din lemn era atât 
de îngustă încât părea a unui submarin. Willow urcă 
prima, iar Perez o urmă. Era foarte conştientă de prezenţa 
lui în spatele ei şi îi auzea respiraţia molcomă. Ajunsă sus, 
se opri, având brusc un sentiment de nelinişte, chiar de 
frică. Prin minte îi trecu fulgerător imaginea încă unui 
cadavru. Şi-o închipui pe Monica Leaze - care în mod 
limpede era importantă pentru anchetă şi avea multe să le 
spună - zăcând în pod, fără suflare. 

Dar ştia că e ridicol. Nu mirosea a cadavru, nu se vedea 
nici urmă de intrare prin efractie. Se uită în jur. Aici, 
pentru prima oară, se vedea că artista îşi lăsase amprenta 
asupra locului. Podeaua era simplă, din lemn. Nimeni nu 
încercase vreodată s-o lustruiască sau s-o lăcuiască, iar pe 
alocuri rămăseseră pete de vopsea. Sub una dintre 
ferestrele înclinate era o masă mare, din lemn de pin, iar 
lângă ea un şevalet. De la geam se vedea o pajişte joasă de 
lângă apă. Nici urmă de pensule sau vopsea şi nici de 
vreun dulap în care ar fi putut fi depozitate. Probabil că 
Monica le împachetase şi le luase cu ea pe toate. 

Dar lăsase şevaletul. Perez o urmase pe Willow în 
cameră şi se uita acum la el. Era primul lucru care-i 
atrăsese atenţia în pod. Pe şevalet era prinsă o coală 
groasă de hârtie crem, unde Monica desenase o schiţă în 
creion: o femeie întinsă pe spate, purtând o rochie lungă, 
înflorată, pe un fundal neclar. O înfăţişa pe Eleanor 

Longstaff, zăcând moartă în mlaştina de la Meoness. 

Capitolul XXXVI 


La Sletts, Polly îşi strângea lucrurile. Se bucura că e în 
dormitor, departe de Ian, care începuse din nou să bea. 
Probabil că ar fi trebuit să fie înţelegătoare, pentru că un 
bărbat care şi-a pierdut soţia trebuie lăsat să jelească în 
felul lui, însă furia lui mocnită devenea insuportabilă. Pe 
lângă asta, şi-ar fi dorit să nu bea atât de mult. Alcoolul îl 
făcea imprevizibil şi irascibil. Mama ei fusese metodistă şi 
se opusese cu desăvârşire alcoolului. Uneori, Polly se 
întreba dacă nu cumva se transformă în mama ei, cu 
apucături şi nelinişti de femeie ajunsă la vârsta de mijloc 
cu mult înainte de vreme. Eleanor o mai tachinase pentru 
că era atât de serioasă: 

— Pol, relaxează-te! Incă eşti tânără! 

Polly se întrebă şi cum avea să se descurce fără Eleanor 
care s-o facă să râdă, s-o ispitească cu noi experienţe. Oare 
urma să se transforme într-o bibliotecară tipicară, ştearsă 
şi chiţibuşară? 

Apoi se gândi că-l avea pe Marcus care să-i aducă 
aventura în viaţă, aşa că poate mai avea o speranţă. Avea 
să-i fie dor de Eleanor, însă de la o vreme ele trei se 
îndepărtaseră oricum. Poate că trecuse deja în altă etapă a 
vieţii. 

Când erau mai tinere fuseseră foarte apropiate. Polly îşi 
amintea cum se înghesuiau într-un singur pat de cămin, pe 
jumătate întinse, pe jumătate în fund, şi stăteau de vorbă 
până târziu în noapte. Se înveleau ca să se protejeze de 
nopţile reci din Durham şi beau ceai, ciocolată caldă sau 
votcă, în funcţie de ocazie. Pe atunci era o chestiune de 
onoare să nu aibă secrete. Işi destăinuiseră în amănunt 
toate visurile şi spaimele, îşi dezvăluiseră sufletele şi 
neliniştile meschine. 

Acum nu-i venea să creadă cât de mult se îndepărtaseră, 
cât de puţin ştiau una despre cealaltă în ultima vreme. 
Poate că totul începuse odată cu mutarea la Londra. 
Londra impusese o aură de sofisticare şi pretenţiozitate. 

Îmbrăcate cu haine elegante şi înconjurate de prieteni noi, 
se transformaseră. Deveniseră brusc competente, glumeţe 
şi independente. Însă acum se gândea că Eleanor şi 
Caroline fuseseră dintotdeauna actriţe, jucând roluri noi în 
funcţie de situaţie ca să supravieţuiască şi să exceleze. 
Poate că jucaseră teatru şi în camera de cămin prin care 
şuiera vântul, la fel ca în barurile elegante pe care 
ajunseseră să le frecventeze la Londra. Era foarte probabil 
ca Polly, pentru care studenţia fusese aproape magică, 
făcând-o să simtă pentru prima oară că aparţine unui grup 
de persoane de vârsta ei, să fi fost pur şi simplu naivă. 

Polly întinse pe pat rochia de domnişoară de onoare pe 
care o folosise la petrecerea de hamefarin”, o împături cu 
grijă şi o puse în valiză. Bănuia că rochia lui Eleanor o să 
fie reţinută ca probă, iar la sfârşitul anchetei distrusă. Se 
uită pe geam. Era după-amiază, iar ceața începea din nou 
să se lase dinspre apă, acoperind linia orizontului, aşa că 
nu-şi mai dădea seama unde se termină cerul şi unde 
începe marea. Din camera de alături auzi vocile bărbaţilor. 
Marcus era un sfânt. Abia dacă-l cunoştea pe lan, dar îl 
sprijinea, îl calma, îl asculta, îl lăsa să bea şi să se 
descarce. Polly luă o cămaşă din dulap şi o împături şi pe 
aceasta. 

Aproape că terminase de împachetat când se întoarseră 
Lowrie şi Caroline. Auzi uşa deschizându-se şi le recunoscu 
vocile. Vorbeau absolut normal, lucru care o făcu să se 
simtă mai bine. Ziua următoare o să se îmbarce pe 
feribotul spre sud, apoi ea şi Marcus o să fie singuri în 
maşină pe drumul spre Londra. O să poată uita de lan şi de 
oameni morţi. În locul lor, Eleanor ar fi plecat de pe insule 
fără să se gândească de două ori. Polly avea tendinţa să se 
lase pradă introspecţiei prea mult, iar faptul că se închidea 
singură într-o cameră nu o ajuta cu nimic. Deschise uşa şi 
ieşi să-şi întâmpine prietenii. 

Se îmbrăcaseră ca de iarnă, cu geci şi bocanci, iar 
Lowrie ducea un rucsac din care se auzi clinchet de sticle 
când îl aşeză pe jos. 

— Nu poţi să-ţi petreci ultima seară în Shetland 

cufundată în gânduri de una singură, spuse Caroline. 

Tipic pentru Caroline - o combinaţie între şefa de clasă 
şi asistentă socială. 

— Avem un plan. 

Află că un prieten de-al lui Lowrie era bucătar şi venise 
de la Lerwick să gătească pentru o petrecere de la clubul 
de iahting, într-o aşezare de pe coastă. 

— Sunt de mers vreo trei kilometri, cât să ni se facă 
foame, spuse Caroline, apoi ne înfruptăm cu mâncare 
gustoasă, din Shetland, nişte vin bun şi ne întoarcem 
înainte să se facă prea târziu. Ce spui? 

Polly se gândi că, indiferent ce părere ar fi avut ea, 
ceilalţi urmau să accepte oricum. Pe Caroline nu puteai s-o 
mai opreşti când era atât de plină de energie şi, chiar dacă 
o tachinau fiindcă făcea pe şefa, de fapt se bucurau că 
există cineva care să ia deciziile pentru ei. Fără ea ar fi 
pierdut vremea şi n-ar fi reuşit să se mobilizeze. 

Şi lan părea că vrea să-şi petreacă seara altundeva 
decât în casă, fiind chiar cel mai entuziasmat de 
propunere. Se îmbrăcară cu hainele de drumeţie şi 
porniră. Poteca îi ducea pe lângă locul unde fusese găsit 
cadavrul lui Eleanor, dar nimeni nu aduse în discuţie acest 
amănunt. 

Suntem atât de egoişti, se gândi Polly. Ne pasă mai mult 
de starea noastră mentală decât de prietena noastră 
moartă. Facem ce trebuie ca să rămânem întregi la cap. 

Când ajunseră la club, petrecerea era deja în toi. Avea 
loc în clădirea modernă, din lemn, cu vedere la portul unde 
micile bărci cu motor erau legate la ponton şi unde 
câteodată trăgea şi câte un iaht. Clubul era la etaj, dar îşi 
lăsară hainele la garderoba de la parter. Dinăuntru se 
auzeau râsete şi zgomot de glasuri. Polly avu un moment 
de panică. Se simţea de parcă ar fi fost din nou la facultate 
şi participa la o cină formală, ezitând în afara încăperii, 
nevricoasă, sigură că avea să folosească furculiţa greşită, 
să roşească atunci când i se adresa cineva, să încalce una 
dintre acele reguli nescrise care diferenţiază clasa de 
mijloc educată de restul lumii. Acum, când aştepta să 

intre, avea aceleaşi semne fizice ale panicii - palpitaţii, 
mâini transpirate - şi simţea aceeaşi nevoie să fugă văzând 
cu ochii. Pe atunci o salvase Eleanor, luând-o de braţ şi 
conducând-o înăuntru înainte să se poată împotrivi. Acum 
Marcus făcu asta, cu o mică plecăciune teatrală, oferindu-i 
braţul şi urcând treptele alături de ea. 

În încăpere erau două mese lungi din lemn, acoperite cu 
feţe albe şi decorate cu lumânări şi flori puse în vaze de 
sticlă. Câţiva membri ai clubului, îmbrăcaţi în negru, îi 
serveau pe invitaţi. Parcă i-ar fi aşteptat cu toţii pe ei, 
pentru că atunci când intrară toată lumea chiui fericită. 
Marcus citi perfect situaţia, ca de obicei, şi făcu o altă 
plecăciune, şi mai adâncă decât prima. Caroline făcu semn 
cu mâna cunoscuţilor. Primiră câte un pahar de whisky şi 
se aşezară la locurile lor, în capul mesei. Lowrie scoase 
sticlele de vin din rucsac. În colţ, o tânără începu să cânte 
la vioară o piesă melancolică. Polly îşi bău whisky-ul şi îşi 
dădu seama că pulsul îi revenise la normal. Pe masă apăru 
mâncarea, peşte şi miel, dar în faţa ei ajunse o farfurie de 
legume la cuptor cu sos de linte şi ciuperci care părea să fi 
fost preparată special pentru ea. Chelneriţa ştia până şi 
cum o cheamă. 

Lui Polly îi luă puţin timp să se obişnuiască în ambianța 
aceea. Încă simţea că ei erau centrul atenţiei, iar privirile 
aruncate de ceilalţi o stinghereau şi îi creau o stare de 
nelinişte. Parcă ar fi ajuns din greşeală la o zi de naştere şi 
aflase acolo că de fapt ea era sărbătorita. Bănuia că 
deveniseră brusc interesanţi din cauza crimelor. În sfârşit, 
după un pahar de vin, începu să se relaxeze şi să se 
obişnuiască cu atmosfera. Marcus se distra de minune. Îşi 
dădu seama că partenerul ei privea astfel de ocazii din 
Shetland cu ochii reci ai antropologului, la fel ca atunci 
când luaseră masa în satul berber din Maroc. Poate se 
gândea să organizeze aici excursii pentru turiştii americani 
şi germani bogaţi, poate chiar să-i convingă pe cei de la 
clubul de iahting şi pe Lowrie să le pregătească o masă 
identică. Se întrebă dacă Marcus nu cumva îşi privea 
gazdele de sus. Prefera să observe, nu să participe, iar 

Polly bănuia că obiceiurile locale îl amuzau întrucâtva. Dar 
şi ea era tot un observator. 

Lowrie şi Caroline se cunoşteau cu majoritatea 
invitaţilor. Polly îi recunoscu pe câţiva de la hamefarin. 
Erau acolo şi verişoara lui Lowrie, tânăra mamă 
vorbăreaţă, şi soţul ei. Cu toţii vorbeau numai despre 
mutarea cuplului în Shetland şi despre noua casă de la 
Vidlin. Nimeni nu scoase vreo vorbă despre crime. Poate 
că distracţia frenetică şi râsetele prea zgomotoase erau 
felul gazdelor de a încerca să treacă peste faptul că era 
posibil să stea la masă cu nişte ucigaşi. Când conversaţia 
lâncezea, Polly îi auzea pe Caroline şi pe Lowrie discutând 
despre prieteni comuni, politici universitare şi 
amantlâcuri. Parcă Eleanor n-ar fi murit, iar viaţa s-ar fi 
întors pe făgaşul obişnuit. 

Polly stătea între Caroline şi o femeie corpolentă care 
purta o bluză largă de mătase, într-un mov intens. Caroline 
vorbea cu o prietenă aflată de cealaltă parte a mesei. 

— Înţeleg că lucrezi la Biblioteca Sentiman? 

Femeia corpolentă îmbrăcată în mov avea o voce 
liniştită, foarte melodioasă şi clară, în ciuda zgomotului de 
fundal. 

Din nou, Polly se simţi luată prin surprindere. Cum de 
ştia străina asta cu ce se ocupa ea? Oare toţi localnicii 
comunicau prin telepatie? Brusc avu impresia că-şi 
imaginează toată scena şi că întreaga şedere pe Unst, de 
când ajunsese în Shetland, fusese numai un vis. Că nimic 
de acolo nu era real. Că în curând o să se trezească şi o să 
descopere că Eleanor e în viaţă. 

— Cândva am trecut şi eu pe-acolo, continuă femeia. A 
fost de-a dreptul fascinant. Cred că e un loc minunat în 
care să lucrezi. 

Sesizându-i nedumerirea lui Polly, se prezentă. Era 
istoric şi lucra la muzeul din Lerwick. 

_ — Simon, arhivarul, mi-a spus că ai trecut pe la noi. 
Inţeleg de ce te interesa Micuța Lizzie: a fost un accident 
tragic care a dat naştere unei adevărate legende. Avem cu 
toţii felul nostru de a explica lucrurile care ne întristează. 

Nu ne mulţumim să dăm vina pe hazard, nu-i aşa? 

Polly nu era sigură cum să răspundă, aşa că doar zâmbi, 
dar ideea i se păru interesantă. Oare Eleanor urma să facă 
parte şi ea din mitul Micuţei Lizzie? Oare povestea avea să 
se modifice astfel încât s-o includă pe ciudata brunetă din 
sud? Un adolescent chipeş veni să-i ia farfuria. În cealaltă 
parte a sălii, trei copii începuseră să danseze pe ritmul 
viorii. Femeia de lângă Polly se întoarse ca să reia firul 
discuţiei cu un bătrân aflat de cealaltă parte a mesei. 
Parcă n-ar fi aşteptat niciun răspuns. Polly se rezemă de 
spătar şi se uită pe geam. Ceaţa groasă şi cenuşie obtura 
lumina. Lumânările din încăpere străluceau în penumbră. 
Polly se uită din nou la copiii care dansau. Câţiva adulţi 
începuseră să bată din palme pe ritm, încurajându-i. 
Muzica deveni mai alertă, iar dansul din ce în ce mai aprig. 
Lumea bătea ritmul în mese. Erau doi băieţi şi o fată care 
dansau. Băieţii purtau cămăşi gri şi veste de Fair Isle 
identice, cusute de mână. Fata era îmbrăcată în alb şi avea 
pantofi negri. Brusc, Polly îşi dădu seama că-i era 
cunoscută. Era fetiţa de pe plajă - copila-fantomă pe care o 
văzuse Eleanor. 

Capitolul XXXVII 


Sandy era în biroul de la Springfield. Se tot ocupase de 
partea plictisitoare, verificând pe calculatorul din biroul 
hotelului trecutul persoanelor implicate marginal în 
anchetă. Acum îşi luase o pauză, îşi făcuse o cafea şi se 
gândea iarăşi la Elizabeth Geldard. Nu înţelegea cum 
moartea unui copil, petrecută cu atât de mult timp în 
urmă, putea să declanşeze o serie de crime în prezent, însă 
Jimmy Perez se pricepea la investigarea trecutului, ştia să 
scormonească, iar Sandy îşi dorea mereu să-l 
impresioneze. În acelaşi timp, se gândea şi la Louisa. 
Fireşte că-i plăcea de ea la nebunie, dar nu fusese 
niciodată foarte pretenţios, îi plăcuseră multe fete şi cu 
câteva dintre ele chiar ieşise, însă de data asta era altceva. 
Pe Louisa o şi admira pentru munca de la şcoală, pentru 
că-şi îngrijea mama şi gestiona o viaţă familială complicată 
cu atâta demnitate şi afişând bună-dispoziţie. După 
terminarea anchetei voia s-o convingă cumva să iasă 
împreună. Era imposibil să nu poată găsi pe cineva care s- 
o îngrijească pe bătrână o seară. Se întrebă unde i-ar fi 
plăcut Louisei să meargă. l-ar fi plăcut grozav s-o răsfeţe. 

David Gordon nu mai coborâse de când plecase în 
camera lui cu un sandwich. Sandy stătea cu uşa de la birou 
deschisă, ca să-l audă dacă ar fi umblat prin pensiune, însă 
clădirea era cufundată în tăcere. Moartă. Se întoarse cu 
ochii la ecran. După cinci minute, îl sună Mary Lomax. 

— Ai cum să vii aici vreo oră? Trebuie să ies puţin, dar 
Jimmy şi Willow sunt la Yell şi nu vreau să-l las pe domnul 
Gordon de unul singur. 

— Crezi că o să fugă undeva? 

Vocea îi suna de parcă ar fi vorbit în timp ce mânca. 

— Nu, nimic de genul ăsta. Pur şi simplu cred că n-ar 
trebui să-l las singur. 

Femeia ajunse după douăzeci de minute, cu o sacoşă 
împletită din care se iţeau fire de lână şi andrele. Sandy o 
lăsă în bucătărie, uitându-se la un serial de epocă la micul 

televizor de acolo şi cu şalul la care lucra întins în poale. 

La Voxter îi găsi pe Grusche şi George urmărind acelaşi 
serial. Nu era nici urmă de Caroline sau Lowrie, lucru care 
îl bucură pe Sandy. Dacă ar fi fost de faţă, situaţia s-ar fi 
complicat. Serialul era pe sfârşite, iar detectivul aşteptă să 
se termine. Casa imensă de la televizor, cu Jord, lady şi 
servitori, îl făcu să-şi închipuie cum trebuie să fi arătat 
cândva Springfield. 

— Cum te simţi, Sandy? _ 

George se ridică încet şi îşi masă spatele. In perioada 
aceea din an plivea napi la fermă şi probabil că-l durea 
fiecare părticică din corp. 

— Bei un păhărel? 

Sandy clătină din cap. 

— Atunci un ceai? 

— Da, sigur. 

Grusche se ridică la rândul ei şi puse apa la fiert. 

— Uită-te şi tu la pâcla care vine dinspre mare... Ce vară 
cumplită a fost cu ceața asta! Lowrie şi Caroline ar trebui 
să plece mâine în sud, dar nu sunt sigură că o să zboare 
avioanele. 

— Unde sunt acum? 

Sandy îşi dorea ca Grusche să iasă din cameră. S-ar fi 
simţit mai în largul lui vorbind doar cu George. 

— Au ieşit cu prietenii lor de la Sletts. E ultima lor seară 
aici. Au mers pe cărarea care duce la clubul de iahting. E 
un soi de petrecere acolo. 

Femeia vorbise pe un ton dezaprobator. Poate că i se 
părea o lipsă de respect din partea tinerilor să chefuiască 
în condiţiile în care muriseră două persoane. 

— Te las pe tine să faci ceaiul, George. Mai sunt nişte 
biscuiţi în cutie. Mi-am aranjat roata de tors dincolo şi aş 
vrea să depăn lâna aia, spuse Grusche îndepărtându-se. 

Cei doi bărbaţi îşi băură ceaiul stând faţă-n faţă la masă. 

— M-am tot gândit la Elizabeth Geldard, spuse Sandy. 

George se uită la el, dar nu zise nimic. 

— Pe atunci nu era obişnuit ca un cuplu să aibă un copil 
abia pe la patruzeci şi ceva de ani. 

— Dar nici nemaiauzit, răspunse George. 

— Mă întreb dacă nu cumva au adoptat-o. 

Sandy se tot gândise la varianta asta de când vorbise cu 
Louisa. 

George nu spuse nimic. 

— S-a întâmplat cu mult timp în urmă. 

Sandy luă o gură de ceai şi întinse mâna ca să ia nişte 
biscuiţi din cutia albastră. 

— Acum privim lucrurile altfel. Nu e nicio ruşine să 
creşti un copil din flori. 

— Depinde cine e tatăl. 

Se lăsă tăcerea. 

— Dar mama era Sarah? Strămătuşa ta şi servitoarea de 
la casa cea mare? 

Urmă un nou moment de tăcere. 

— La noi în familie aşa se spune. 

Sandy se gândi că aşa se lega totul. Sarah rămăsese 
însărcinată când era doar un copil, să fi avut cel mult 
cincisprezece ani. Probabil că nu ştia nimic despre sex şi 
cineva profitase de asta. Proprietarii casei îşi doreau cu 
disperare un copil, aşa că soluţia perfectă era să pretindă 
că era copilul lor. Cei doi Geldard oricum petreceau multă 
vreme în sud, aşa că nimeni n-ar fi fost surprins dacă s-ar fi 
întors pe Unst cu un copil. Fără îndoială că Sarah fusese 
dusă la nişte rude în altă parte din Shetland odată ce 
sarcina începuse să fie vizibilă, iar când s-a întors, familia 
Geldard a angajat-o să aibă grijă de propriul copil. Cine 
altcineva ar fi fost mai potrivit să o crească pe micuță? Iar 
aşa se explica şi de ce fusese atât de afectată după 
moartea lui Lizzie, de ce simţise că trebuie să fugă din 
Shetland, precum şi faptul că îşi numise a doua fiică 
Elizabeth. 

— Cine era tatăl? 

Sandy nu era sigur dacă informaţiile acelea aveau vreo 
relevanţă pentru ancheta în desfăşurare, dar dacă tot 
pornise pe acest drum voia să afle întreaga poveste. 

George se uita pe geam. 

— Nu există nicio dovadă. 

Râse stingher. 

— Pe atunci nu existau teste de paternitate. 

— Dar trebuie să fi circulat zvonuri. Fata ştia. 

Se lăsă din nou tăcerea. George părea nesigur cât să dea 
din casă. 

— Povestea e că era nimeni altul decât însuşi Gilbert 
Geldard. li plăceau fetele tinere mai mult decât îi plăcea 
soţia lui care ajunsese deja la vârsta a doua. Poate că de 
asta ea nu a avut niciodată un copil. 

— A violat o fată ca nevastă-sa să aibă un copil? 

Sandy era şocat. Acum înţelegea de ce familia 
Malcolmson nu dorise să discute acest subiect. 

— Sau Geldard i-a plătit serviciile? 

George dădu din umeri. 

— Violată, sedusă, plătită - până la urmă e acelaşi lucru. 
Toate variantele sunt greşite. Toate-s violente. 

— Roberta a aflat vreodată că soţul ei era tatăl copilului 
adoptat? 

George dădu iarăşi din umeri. 

— Dacă te uiţi la portretul fetei de la muzeul din Lerwick 
şi la cel al bărbatului de la Springfield, seamănă destul de 
mult. 'Te-ai fi aşteptat să-şi pună problema asta. 

Sandy încercă să-şi imagineze cum s-ar fi simţit Roberta 
aflând că Gilbert era tatăl fiicei adoptive. Una era să 
primeşti în familie copilul unei fete ca un gest de 
milostenie - sigur, era vorba şi de egoism, o făceai fiindcă 
erai disperată să ţii un copil în braţe, dar în acelaşi timp 
puteai să-ţi spui şi că faci o faptă bună, o scăpai de sărăcie, 
de viaţa alături de o mamă singură, iar în acelaşi timp o 
salvai pe Sarah Malcolmson de ruşine -, dar cum era să afli 
mai târziu că respectivul copil e rodul perversiunii 
propriului soţ? Dar dacă ar fi început să semene cu 
bărbatul cu care dormi noaptea? Asta cum te-ar fi făcut să 
te simţi? Ai mai fi putut iubi copilul sau ai fi vrut să scapi 
de el? 

George se întoarse în prezent. 

— Nu văd de ce te interesează să dezgropi toate astea. 
Nu au nicio relevanţă pentru moartea celor doi din sud. Ei 

n-au avut nicio treabă cu familia noastră. 

Sandy nu ştia ce să-i răspundă. Ar fi vrut să-i spună că 
moartea cuiva era importantă chiar dacă victimele nu erau 
din Shetland şi că uciderea unui copil de zece ani era 
importantă chiar dacă se întâmplase cu mulţi ani în urmă. 
Începea să creadă că Lizzie fusese ucisă de mama ei 
adoptivă şi că cei doi Geldard dăduseră vina pe Sarah 
Malcolmson ca s-o facă să plece. Aşa n-ar mai fi avut cine 
sau ce să le aducă aminte de fată şi de agresiunea sexuală 
a bărbatului. Aşa puteau să trăiască mai departe convinşi 
că sunt oameni buni şi să-şi organizeze petrecerile 
fastuoase. Numai că fetiţa se întorsese să-i bântuie, chiar 
dacă le apărea numai în vise, iar până la urmă se văzuseră 
nevoiţi să plece şi ei. A 

George îl privea pe Sandy şi aştepta un răspuns. În casă 
era aşa de linişte că puteau s-o audă pe Grusche cum 
deapănă lâna în camera de alături, într-un ritm dulce ca un 
cântec de leagăn. 

— Voiam doar să înţeleg, spuse Sandy în sfârşit. 
Povestea aşa cum ne-a fost spusă n-avea niciun sens. 

Făcu o pauză. 

— Eleanor ştia adevărul despre Micuţa Lizzie? Lowrie i-a 
spus toată povestea? 

La urma-urmei, de ce n-ar fi făcut-o? Lowrie era 
sofisticat şi locuia la Londra. El n-ar fi înţeles de ce lui 
George nu-i plăcea ideea ca adevărul din spatele poveştii 
să iasă la iveală. Probabil că deja pierduse reținerea şi 
discreţia tipice locuitorilor din Shetland. In plus, ar fi fost 
un subiect senzaţional pentru emisiunea lui Eleanor. Ar fi 
fost o anchetă care pleca de la o enigmă din trecut. Sandy 
îşi dădea seama că ea ar fi fost interesată de aşa ceva. 

— Nu cred că i-ar fi spus-o, răspunse George. A crescut 
învățând că e ceva ce trebuie păstrat în familie. 

Dar e posibil ca Lowrie să-i fi spus, totuşi, proaspetei lui 
soții povestea. Şi ea e acum membru al familiei şi e o 
profesoară căreia fi stârnesc curiozitatea locurile 
neobişnuite şi oamenii care trăiesc acolo. Poate Caroline i- 
a spus mai departe povestea lui Eleanor drept cadou, ca pe 

ceva care s-o înveselească într-un moment în care era 
deprimată. Poate că nici nu şi-a dat seama că trebuia 
păstrată în familie. 

Zumzetul roții de tors se oprise. Sandy îşi dădu seama 
că dacă ei puteau s-o audă probabil că şi Grusche auzise 
întreaga lor conversaţie. Silueta femeii apăru în prag, 
mare şi pătrăţoasă. Purta pantaloni largi de in şi o bluză 
largă de pescar. Nu-l băgă în seamă pe Sandy. 

— Mă duc să-l sun pe Lowrie, spuse Grusche, să le 
propun să-i aducem de la clubul de iahting cu maşina. Pe 
ceața asta cred că e periculos să meargă pe coastă. 

George aprobă din cap şi femeia se făcu nevăzută. O 
auziră vorbind în cealaltă încăpere, dar de data asta 
închisese uşa, nu mai puteau distinge cuvintele. Sandy îşi 
zise că era momentul să plece. Voia să-i spună lui Jimmy 
Perez ce aflase, dar îi promisese lui Mary Lomax că o să fie 
plecat doar o oră. 

Se ridică tocmai când Grusche se întoarse în bucătărie. 

— Au spus că vor să se plimbe şi că oricum nu ştiu când 
se termină cheful. Nici n-au terminat de mâncat încă. 

Se încruntă. 

— Sper să aibă grijă. Nu mai vrem încă o tragedie. 

li aruncă lui Sandy un zâmbet rapid. 

— Noi, mamele, ne facem prea multe griji. Stai să vezi 
când o să ai şi tu copii, Sandy. Abia atunci o să înţelegi. 

Ajuns în maşină, văzu că ratase un apel de la Perez. 
Primise şi un mesaj vocal: 

„Trebuie să dăm de Monica Leaze, Sandy. Avem noutăţi 
şi o să rămânem aici o vreme, deşi am vrea să ne 
întoarcem pe Unst diseară. Ai cum să ne rezervi bilete pe 
ultimul feribot spre Yell?” 

Sandy încercă să-l sune înapoi, dar detectivul nu-i 
răspunse. Merse cu maşina până la Springfield. În aer 
pluteau petice de ceaţă care se răsfirau din când în când, 
lăsând razele strălucitoare ale soarelui să lumineze 
colinele. Când opri în faţa hotelului, se gândi la fetiţa care 
locuise acolo şi care avusese o viaţă aşa de scurtă şi 
nefericită. 

Capitolul XXXVIII 


Perez se uită lung la schiţa de pe şevaletul din mansarda 
Monicăi Leaze. Eleanor Longstaff era imortalizată în 
creion. Fireşte că arăta la fel ca trupul neînsufleţit găsit 
lângă lac, dar nu era o reprezentare fidelă. Se simţea ca 
atunci când auzise glasul fetiţei de pe reportofonul lui 
Eleanor. Undeva era o discrepanţă, ceva nu era tocmai în 
regulă. Continuă să privească desenul şi îi veni tot mai 
greu să creadă că era al artistei care pictase interioarele 
detaliate şi tulburătoare de la galerie. Apoi îşi aminti că tot 
Leaze o pictase pe fetiţa îmbrăcată în rochie albă şi se 
gândi că cele două figuri aveau ceva asemănător, un fel de 
veselie şi  neastâmpăr care acum păreau aproape 
blasfemiatoare. Parcă artista s-ar fi bucurat că Eleanor 
murise, parcă uciderea ei ar fi amuzat-o. 

Işi dădu seama că Willow era în spatele lui. 

— Trebuie să discutăm cu ea, spuse. Trebuie să-i fi văzut 
cadavrul lui Eleanor. E cel puţin martoră. 

Perez tocmai voia s-o contrazică, dar se opri. În clipa 
aceea, nimic nu era sigur. În schimb făcu o remarcă 
neutră: 

— Nu pare să fie nimic în fundal. 

— Nu e nimic în fundal în afară de câteva tuşe de creion! 
izbucni ea. 

Işi dădu seama că Willow îşi manifesta frustrarea 
acumulată. 

Işi dorea să-i poată spune ceva care s-o calmeze. Când 
se purta aşa îi amintea de Cassie când intra în panică şi 
era pe punctul de a face o criză. Pe cea mică o liniştea 
ţinând-o strâns în braţe. Preţ de o clipă îşi imagină că face 
la fel cu Willow, detensionând-o, apoi îşi aminti că nu o 
sunase pe Cassie în ziua aceea. Nu trecea nicio zi fără să 
vorbească. 

— Trebuie să dau un telefon. Scuze. Nu durează mult. 

Perez cobori în salon pe scara de lemn abruptă, simțind 
cum îl urmăreşte privirea nemulțumită a lui Willow. 

Cassie părea bucuroasă să-l audă. 

— Cam când vii? 

Îi vorbise pe un ton egal. Nu era un copil răzgâiat. 

— Curând. Sigur până la sfârşitul săptămânii. 

— Bine. 

— O să ne bucurăm amândoi să ne întoarcem acasă. 

— O să mă duci pe Fair Isle când te întorci? 

— Ai şcoală, o dădu Perez la întors. E prea departe ca să 
mergem numai o zi. 

— Am putea merge într-un weekend prelungit. Am 
întrebat-o pe învăţătoarea mea, a spus că e în regulă să am 
două zile libere. I se pare că e un lucru important pentru 
mine. 

— Atunci o să mergem. 

Nu mai putea să-i spună nimic. 

— În primul weekend când vremea e frumoasă şi marea 
e destul de calmă cât să ne îmbarcăm pe Good Shepherd. 

Nu răspunse, dar Perez auzi un oftat liniştit. Era 
mulţumită că i se făcea pe plac. 

Inapoi în mansardă, Willow era încă agitată, dar nu la fel 
de tare ca înainte. Poate că o mai liniştise antrenamentul 
de yoga. 

— Ce crezi, Jimmy? Cum putem s-o găsim pe Monica? 
Asta e singura adresă pe care o avem, iar Annie se poartă 
ca un supraveghetor îndopat cu amfetamină. Dacă ar 
umbla vorbe despre Monica, sigur i-ar fi ajuns la urechi. 

— Am putea încerca la galerie. 

Işi dorea să se mai uite o dată la tabloul cu fata în alb, 
dacă se mai afla acolo. Nu era prea sigur cu ce o să-l ajute, 
dar i se părea important. 

— Sigur. 

În glasul detectivei se simţea uşurarea. Acum măcar 
aveau un plan. 

— E închisă, dar poate are cineva din apropiere vreo 
informaţie. Măcar să aflăm la cine e cheia. 

Când ieşiră, Willow voia să pornească direct, dar Perez 
insistă să-i mulţumească mai întâi lui Annie. 

— Aţi găsit ceva folositor? 

Femeia ar fi vrut să-i mai ţină de vorbă. Îi pusese până şi 
mâna pe braţ lui Perez. Era mai mult vorba de singurătate 
decât de curiozitate. 

— Nu chiar. Aşa cum ne-aţi spus, se pare că Monica a 
plecat. O să încercăm să vorbim cu proprietarul. Oricum, 
ne-aţi ajutat foarte mult. 

Apoi se îndepărtă, pentru că Willow îl ţintuia de la volan 
cu o privire crâncenă. Annie rămase în prag, urmărindu-i 
până când întoarseră maşina şi plecară. 

Perez îi explică detectivei cum să ajungă la galerie şi îi 
lăsă un mesaj vocal lui Sandy. Trecură pe lângă un deal 
golaş, ciuruit de exploatările de turbă. În semiobscuritate 
totul arăta întunecat, lipsit de culoare. Galeria era atât de 
bine camuflată încât Willow aproape că trecu pe lângă ea, 
iar când Perez îi arătă clădirea frână brusc şi trebui să dea 
înapoi ca să ajungă în parcare. Uşa era încuiată, dar 
înăuntru se vedea o lumină aprinsă, iar când bătură la uşă 
le deschise o femeie. 

— Galeria nu e deschisă seara. 

Vorbea cu un accent continental pe care Perez nu 
reuşea să-l identifice. Să fi fost franţuzoaică? 

— Suntem de la poliţie. 

Willow îşi scosese deja legitimaţia. Femeia se dădu la o 
parte ca să-i lase să intre. Înăuntru, locul era destul de 
diferit faţă de cum şi-l amintea Perez, lucru care îl tulbură 
pentru o clipă. Cum putea să se fi schimbat atât de mult 
faţă de imaginea din mintea lui? Era mai mic şi mai 
întunecos. Poate că i se păruse măreț în noaptea 
vernisajului graţie ocaziei în sine şi a energiei pe care o 
degaja Monica Leaze. Şi poate fiindcă Fran fusese alături 
de el. 

Văzu pe peretele din capăt tabloul cu fata în rochia albă 
şi merse direct la el, lăsând-o pe Willow să stea de vorbă 
cu femeia. Murmurul discuţiei nu-i distrăgea atenţia. 
Măcar fata din tablou era la fel cum o ţinea minte. Avea 
aceleaşi bucle şi acelaşi zâmbet atotştiutor. Arăta exact 
cum o descrisese Polly Gilmour pe copila de pe plajă. Perez 
se alătură celor două. 

— Ea e Catherine Breton, spuse Willow încruntându-se, 
de parcă ar fi enervat-o cât de distras era. E olar. Are un 
atelier aici şi are grijă de galerie. 

— O cunoaşteţi pe Monica Leaze? 

Perez se simţi stupid imediat ce rosti întrebarea. Fără 
îndoială fusese primul lucru pe care voise să-l afle şi 
Willow. 

— Bineînţeles. E pictoriţă. Are tablourile expuse aici. 

Femeia era brunetă, solidă şi avea braţe musculoase. 
Sub unghii se vedeau urme de lut. Perez îşi dădu seama că 
voia să se întoarcă la lucru. 

— Aveţi vreo idee unde se află acum? 

Ea ridică din umeri. 

— Monica are o viaţă de familie complicată. Niciodată 
nu ştiu exact unde se află. 

— Vorbiţi-ne despre asta. 

Trebuie să-şi fi dat seama că nu aveau să plece, pentru 
că îi conduse în atelier. Într-un capăt erau o canapea 
deteriorată şi o masă joasă. li invită să se aşeze acolo. 
Printr-un perete de sticlă se vedea interiorul galeriei. 

— Cred că vă simţiţi ca într-un mic acvariu, remarcă 
Willow. 

— Face parte din contract. Pot să locuiesc în Shetland, 
iar atelierul îl am pe gratis. 

Catherine făcu o pauză. 

— Iarna oricum avem puţini musafiri pe-aici... 

— Aşadar, spuneţi-ne despre Monica. 

— E o pictoriţă din Londra. O pictoriţă bună, apreciată. 
Are o... 

Tăcu o clipă, încercând să găsească un cuvânt potrivit. 

— „relaţie dificilă cu partenerul ei. Acum doi ani a 
hotărât că nu poate trăi tot timpul cu el. O plictiseşte. 

Mintea lui Perez funcţiona la turație maximă. Işi amintea 
de discuţia cu Cilla, mama lui Eleanor. Cilla îi spusese că 
lan o s-o plictisească până la urmă pe Eleanor. Poate că 
Eleanor şi Monica se cunoscuseră la Londra. Poate că erau 
prietene. Dacă Eleanor avea deja datele de contact ale 
Monicăi, aşa se explica faptul că din agendă lipseau 

numele de familie şi numărul de telefon. Se uită la 
Catherine şi spuse un ton neutru: 

— Aşadar, s-a mutat în Shetland. 

— A închiriat o casă în Shetland, dar nu locuieşte aici 
mereu. Are o fiică, are nepoți, cu soţul ei nu a rupt relaţia, 
aşa că faţă de Shetland are un ataşament parţial. 

Altă familie complicată, se gândi Perez. La fel ca mine, 
Cassie şi Duncan. Dar poate că e bine că familiile s-au 
schimbat de-a lungul vremii. Cred că mama s-a sufocat în 
căsnicia ei. Şi, într-un fel, m-am sufocat şi eu din cauza 
asta. Acum există spațiu de mişcare, le dăm oamenilor 
şansa să respire şi să crească. 

— Când aţi văzut-o ultima oară? 

Catherine se gândi înainte să răspundă. Perez îşi dădea 
seama că era foarte meticuloasă. 

— Acum o săptămână. Vineri dimineaţă. 

Cu o zi înainte de petrecerea de hamefarin”. Cu o zi 
înainte să moară Eleanor. 

— Aţi putea să ne spuneţi cum v-aţi întâlnit? 

— A trecut Monica pe aici. Mi-a spus că avea o problemă 
de familie la Londra. Unul dintre nepoți se îmbolnăvise. Ea 
hotărâse să meargă acasă. M-a rugat să-l anunţ pe 
proprietarul galeriei. Acceptase să ţină un curs aici cândva 
luna asta şi nu ştia dacă o să se întoarcă la timp. 

Catherine se uită la ceas. Era clar că nu mai avea chef 
să stea cu ei. 

— Părea bucuroasă că se întoarce la Londra, aproape că 
era entuziasmată. Zice că adoră Insulele Shetland, dar 
cred că-i e dor de oraş şi de prietenii ei de-acolo. 

— Monica are vreun prieten la Yell? 

Perez se gândi că femeia pe care o întâlnise la galerie 
împreună cu Fran era sociabilă, îi plăcea să se manifeste în 
public. Poate că Annie i se părea Monicăi prea băgăcioasă 
cu întrebările ei, dar nu şi-o putea închipui trăind de una 
singură în Shetland. 

— E foarte apropiată de Jen Arthur şi de părinţii ei. 

— Ei unde lucrează? 

— Jen e muziciană, scrie cântece. Are o familie tânără şi 

e divorțată. 

Catherine zâmbi scurt. 

— Şi ei i s-a părut foarte plictisitor soţul. S-au întâlnit la 
şcoală. Jen spune că s-au căsătorit prea devreme. A avut 
doi fii cu el, apoi a hotărât că i-ar fi mai bine de una 
singură. 

— Fostul ei soţ e Neil Arthur? Locuieşte la Meoness, pe 
Unst? E instalator. 

Willow îi întrerupse cu întrebările, brusc entuziasmată. 
Lui Perez îi luă o clipă să facă legătura - a doua soţie a lui 
Neil Arthur era Vaila, verişoara lui Lowrie. O dată la două 
săptămâni, fiii lui Neil veneau să stea la ei în weekend. 
Altă familie complicată care încerca să facă lucrurile să 
meargă! lar Vaila spunea că văzuse fantoma Micuţei 
Lizzie. Şi se întâlnise şi cu Eleanor în după-amiaza în care 
aceasta murise. 

— Aşa e. 

Catherine se ridică. Nu fusese tocmai politicoasă în 
timpul discuţiei, iar acum intenţiona să le dea limpede de 
înţeles că voia să-i vadă plecând. 

Willow şi Perez se ridicară şi ei. 

— Vă place de Monica? 

Pusese întrebarea fără să se gândească. Se lăsă tăcerea. 
Se aştepta la un răspuns sec, de complezenţă, în schimb 
primi unul surprinzător şi sincer: 

— Nu prea. E egoistă. Imprevizibilă. Chiar şi puţin 
arogantă. Nu-i pasă dacă răneşte oamenii care-i stau în 
cale. 

Catherine făcu o pauză. 

— Dar cred că ar fi o prietenă de nădejde. Nu e genul pe 
care s-o vrei ca duşman, dar dacă sunteţi prieteni se luptă 
pentru tine până la capăt. 

Detectivii părăsiră atelierul şi ajunseră din nou în sala 
principală a galeriei. Perez se simţi atras din nou către 
portretul fetiţei în alb. 

— Ştiţi cine i-a fost model pentru tablou? E nepoata ei? 

Catherine clătină din cap. 

— E un tablou vechi. Monica l-a păstrat şi l-a adus la 


e 276 » 


expoziţie abia anul trecut. Apoi Roland, proprietarul, a 
convins-o să-l lase aici. Dă bine să aibă în galerie ceva 
semnat de Monica Leaze, chiar dacă ştie că e puţin 
probabil să se vândă la preţul afişat. E Freya, fiica 
Monicăi. A acceptat bucuroasă să-l lase aici fiindcă spune 
că a rămas însărcinată cu ea în Shetland. A zis-o parcă în 
glumă. 


În maşină, în drum spre staţia de feribot, Perez vorbea 
din nou la telefon cu Sandy. Avea noi solicitări: 

— Putem să dăm de cineva de la NorthlLink şi Flybe să 
vedem dacă Monica Leaze a plecat din Shetland în ziua în 
care a fost comisă crima? Sau a doua zi, duminică. Ar fi 
grozav să aflăm dacă Eleanor s-a întâlnit cu ea când a venit 
în Shetland cu o săptămână înainte. Cred că Monica e 
prietenă cu directorul galeriei de artă, aşa că Mareel ar 
putea fi un loc firesc de întâlnire. Îl ştii pe vreunul dintre 
băieţii care lucrează acolo? Verifică dacă-şi aduce aminte 
să le fi văzut pe cele două femei întâlnindu-se. Ar fi ieşit în 
evidenţă - ambele englezoaice, ambele stilate. 

Detectivul se opri să-şi tragă sufletul şi şi-l imagină pe 
Sandy mâzgălind notițe, destul de lent, pe o bucăţică de 
hârtie. 

— Ai notat tot, Sandy? 

— Am fost pe la George Malcolmson, spuse Sandy. Mi-a 
venit o idee. 

— Şi ce idee ţi-a venit mai exact, Sandy? 

Perez se bucură că-i spusese asta lui. La starea în care 
era, lui Willow deja i-ar fi sărit ţandăra. 

— Am vorbit cu Louisa despre faptul că e adoptată şi 
asta m-a făcut să mă gândesc la Lizzie Geldard. 

Sandy făcu o pauză, iar Perez nu-l zori. Avea nevoie să-şi 
adune gândurile. 

— Se pare că era copilul din flori al Sarei Malcolmson. 
Gilbert Geldard a sedus-o când avea doar cincisprezece 
ani. Roberta a adoptat copila, neştiind asta. Mă întrebam 
ce ar fi gândit despre ea în cazul în care ar fi aflat 
adevărul. 

— Crezi că Roberta a înecat-o pe Lizzie Geldard? 

— Nu ştiu. 

Sandy părea neliniştit şi îngrijorat că se făcea de râs. 

— Tu ce crezi? 

— Mi se pare plauzibil. 

Perez se gândi că o femeie furioasă ar fi putut da vina 
mai degrabă pe copil decât pe bărbatul cu care era 
obligată să rămână căsătorită de dragul aparenţelor. Dacă 
Gilbert o iubise pe Lizzie fiindcă era fiica lui, uciderea ei ar 
fi fost o răzbunare cumplită. În acelaşi timp, ar fi fost şi o 
negare, un fel de a scăpa de mărturia vie a defectelor 
soţului. 

— Nu-mi dau seama ce relevanţă au toate astea pentru 
caz, spuse Sandy. 

Perez nu răspunse. Se gândea că în centrul anchetei 
erau, de fapt, câteva familii cu relaţii complicate care 
încercau să supravieţuiască. 

— Cum v-a mers ţie şi lui Willow? întrebă Sandy. V-am 
luat bilete pentru ultimul feribot. Vă întoarceţi acum? 

Părea neliniştit. 

— A fost foarte interesant, răspunse Perez. O să-ţi 
povestim când ne întoarcem. Sperăm să prindem feribotul 
mai devreme, deci ar trebui să ne vedem în curând. 

Willow conducea nebuneşte pe drumurile înguste. Ceaţa 
se lăsase iarăşi, iar vizibilitatea era redusă. Din când în 
când luminile caselor străpungeau întunericul, sau se 
pomeneau în faţă cu farurile altei maşini, iar detectiva 
trebuia să tragă brusc de volan, însă Perez n-o rugă să 
încetinească. La fel ca Willow, şi el abia aştepta să se 
întoarcă pe Unst. Nici prin cap nu-i trecea să mai aştepte o 
oră până la ultimul feribot. Simţea că se apropiau de 
deznodământul anchetei şi că trebuiau să ajungă pe cea 
mai nordică insulă din arhipelag înainte să aibă loc încă o 
tragedie. 


Sandy îi aştepta. Era ora nouă. În timp ce deschideau 
uşa principală de la Springfield, orologiul din hol bătu ora 
exactă. Sandy stătea cu lumina aprinsă în bucătărie şi se 

uitase în curtea întunecoasă ca să verifice dacă maşina pe 
care o auzise era a lor. Părea un copil neliniştit, lăsat 
singur acasă pentru prima oară, care aştepta să se 
întoarcă părinţii. 

— Am nevoie de un ceai. 

Willow se trânti într-unul dintre fotolii şi îşi scoase 
încălţările. Perez văzu că avea o mică gaură în degetul 
şosetei croşetate. 

Sandy puse apa la fiert. 

— Deci, aţi găsit-o pe Monica? 

Perez îi povesti despre casa goală şi vizita la galerie. 

— Deci crezi că a plecat înainte să fie comise crimele? 
întrebă Sandy. Nu pot confirma asta. N-o să pot vorbi cu 
nimeni de la NorthLink sau Flybe până mâine la şapte. 

— N-are cum să fi plecat vineri. 

Willow stătea cu mâinile pe cana de ceai, iar lui Perez i 
se păru epuizată. 

— A văzut cadavrul lui Eleanor. 

Detectiva îi explică lui Sandy că descoperiseră în casa 
Monicăi o schiţă cu scena crimei. 

— Dar asta nu-nseamnă neapărat ceva, nu? 

Perez se tot gândise la acest amănunt. 

— N-avea nevoie să vadă cadavrul lui Eleanor ca să facă 
desenul. Trebuia doar să ştie că o să fie acolo. 

— Vrei să spui că ucigaşul i s-a destăinuit înainte să 
comită crima? 

Willow ridică brusc privirea. 

— Dacă ai vreo teorie, Jimmy Perez, acum e momentul 
să ne-o spui şi nouă. 

El ezită. Nu era sigur ce să spună. Telefonul începu să-i 
sune şi îl scoase din buzunar. Era Cilla, mama lui Eleanor. 
Îi salvase numărul în agendă la Londra. 

— Inspectore Perez. 

Părea îmbătrânită şi nu rostea cuvintele clar. Băuse. 

— M-am tot gândit la discuţia noastră. 

— Da? 

— N-am fost chiar cinstită cu tine. 

Cilla făcu o pauză. Detectivul şi-o imagină în camera ei 

din Pimlico, uitându-se la grădină cu un pahar mare în 
mână, jelindu-şi fiica în singurul mod în care putea s-o 
facă. Acolo în sud, la Londra, era deja întuneric. Găzele 
probabil se adunaseră la geam, atrase de lumină. Perez se 
întrebă dacă era cazul să spună ceva, dar până la urmă 
femeia continuă singură: 

— Cred că ştiu de ce Nell a vrut să stăm de vorbă cu o zi 
înainte să plece în Shetland. Ştiu ce o frământa. 

Capitolul XXXIX 


Willow nu reuşea să-şi dea seama cu cine vorbea Perez 
la telefon. El se ridică brusc şi se îndepărtă. Deschise uşa 
de la bucătărie şi îşi continuă convorbirea în prag, uitându- 
se afară. Willow îi vedea numai spatele uşor încovoiat. Pe 
uşa deschisă intra aerul rece. Willow îşi zise că, probabil, 
vorbea ceva în legătură cu Cassie. Acum ea era iubirea 
vieţii lui. Reîncarnarea lui Fran, un alt fel de fantomă. 
Fetiţa avea de jucat un rol dificil. 

Sandy vorbea, atrăgându-i din nou atenţia la ce se 
întâmpla în cameră. 

— Sunt destul de sigur că am dovezi cum că Eleanor a 
mai fost în Shetland şi că s-a întâlnit cu Monica Leaze. 

— De unde ştii asta, Sandy? 

— Am făcut aşa cum mi-a sugerat Jimmy şi am vorbit cu 
o prietenă de la centrul de artă din Mareel. N-a putut să 
mă ajute, aşa că l-am sunat pe directorul de la Hay's Dock, 
restaurantul muzeului. 

— Şi? 

— O cunoaşte pe Monica Leaze. Îşi aminteşte că a văzut- 
o pe Monica luând prânzul acolo cu încă trei persoane. 
Una dintre ele era o femeie brunetă. l-am trimis prin e- 
mail poza pe care ne-a dat-o Polly Gilmour şi mi-a 
confirmat că era Eleanor. 

Willow uită pentru o clipă de Jimmy Perez. Era imposibil 
ca Monica Leaze să nu fie aceeaşi „Monica” din jurnalul lui 
Eleanor. 

— Prietena ta a mai recunoscut pe altcineva? 

Sandy clătină din cap. 

— Mai erau doi bărbaţi. Asta e tot ce mi-a zis. 

— Presupun că directorul restaurantului n-a auzit nimic 
din ce vorbeau, nu? 

— Nu. 

Sandy era dezamăgit că nu putea să contribuie mai mult. 

— Dar ele două păreau să fie în relaţii bune, s-au salutat 
ca nişte vechi prietene. Nu dădeau impresia că e prima 

oară când se întâlnesc. 

Willow nu era sigură dacă aspectul acela era relevant 
sau nu. Şi ea avea prietene din domeniul artistic şi, de 
regulă, când salutau pe cineva, chiar dacă era străin, îl 
îmbrăţişau, îl pupau pe amândoi obrajii şi scoteau 
exclamaţii de încântare. 

— Monica avea un portofoliu la ea, continuă Sandy. 
Grupul s-a uitat la nişte tablouri. Le-au întins pe masă. 

— Şi pe urmă? 

— Pe urmă au ieşit. Băuseră vin şi râdeau. Parcă 
sărbătoreau ceva. Prietena mea s-a uitat pe geam ceva mai 
târziu şi i-a văzut făcându-şi fotografii pe poteca de lemn 
dintre muzeu şi doc. 

Mintea lui Willow lucra frenetic, făcând legătura dintre 
idei şi crâmpeie de amintiri. Îşi luă laptopul şi îl deschise. 

— Ăsta e un fragment dintr-o fotografie găsită pe dealul 
de lângă cadavrul lui Eleanor. Uită-te la imaginea mărită. 
Crezi că ăsta poate fi exteriorul muzeului? 

Sandy studie imaginea încruntat. 

— Da, răspunse în cele din urmă. Nu e clar, dar da, aşa 
cred. De ce ar ucide cineva pentru o asemenea poză? 

— Dacă am şti asta, Sandy, am termina ancheta şi ne-am 
întoarce acasă. 

Willow se uită spre Perez ca să-i spună noutăţile, dar 
bărbatul nu era acolo. Incheiase convorbirea, ieşise în 
curte şi stătea aproape nemişcat. Barul era închis din 
respect pentru Charles Hillier, aşa că în curte nu strălucea 
nicio lumină. Willow îi observă silueta prin geam. Părea 
pierdut în lumea lui. Ea îşi zise că probabil avea din nou 
necazuri în familie din pricina lui Cassie. 

Oricine ar vrea să-i stea alături bărbatului ăsta ar avea 
mult de furcă cu bagajul lui emoțional. 

Auzi zgomote în casă: o uşă care se închise încet şi 
foşnet de haine. Merse în holul principal. Lumina, lăptoasă 
din cauza ceţii, intra printr-o singură fereastră de lângă 
uşa principală. David Gordon stătea în capul scărilor în 
spirală. Încă purta hainele de peste zi şi nu părea să fi 
încercat să doarmă. Willow se întrebă de cât timp stătea 

acolo şi dacă auzise ceva din ce discutaseră. 

— David, te simţi bine? Vrei să-ţi aduc ceva? 

Mormăi ceva de neînțeles şi se întoarse. Abia atunci 
observă Willow că bărbatul avea picături de ploaie în păr şi 
că pe parchet, unde stătea ea, rămăseseră urme de 
încălțări. David fusese afară. Şi-l imagină stând pe terasă 
şi uitându-se spre plajă, spre locul în care găsise cadavrul 
iubitului său. Tocmai voia să-l întrebe pe unde umblase, 
când acesta dispăru înapoi în camera lui. Willow ezită, 
nehotărâtă dacă să-l urmeze sau nu, când îl auzi pe Jimmy 
Perez întorcându-se în bucătărie. I se păru apatic. li venea 
să-l zgâlţâie: 

Uită de trecut, măcar cât munceşti! 

În cele din urmă, Sandy îl întrebă cu cine vorbise la 
telefon. 

— Cu Cilla, mama lui Eleanor. 

Detectivul se încruntă, iar Willow îşi dădu seama că îl 
preocupa ceva ce aflase telefon. Aşadar, se înşelase. Se 
concentra, de fapt, numai asupra cazului. Simţi o undă de 
vinovăţie. 

— Ceva folositor? 

— Se poate. 

Dar nu părea vesel sau entuziasmat. Era un alt Perez 
decât cel care-i stătuse alături în maşină în drum spre Yell, 
care o ajutase să se orienteze pe drumurile înguste ca s-o 
caute pe Monica Leaze şi apoi să ajungă la feribot. 

— Poate ne spui şi nouă ce voia, Jimmy. Se face târziu. 

Willow îşi pierdea iarăşi răbdarea. Nu era timp de 
prostii. Îşi zise că avea nevoie de un pahar mare de 
băutură şi îşi aminti că în frigider era o sticlă de Chablis - 
gustarea Monicăi. O puse pe masă alături de trei pahare 
mari. 

— Haide, Jimmy. Diseară nu mai ieşim. Toarnă-ne nişte 
vin şi spune-ne despre ce e vorba. Şi noi avem informaţii 
importante. Avem multe de discutat. 

— Cilla avea o aventură. A crezut că Eleanor aflase, 
bănuia că de asta o invitase la prânz cu o zi înainte să 
plece în Shetland. 

— Iar Eleanor era supărată? Nu prea înţeleg ce legătură 
are cu ancheta. 

— Avea o aventură cu un bărbat mai tânăr. 

Perez se întoarse cât să se uite iar pe geam. Willow 
spera să nu se lanseze în vreo prelegere despre morală. 
Niciodată nu reuşea să anticipeze reacţiile lui Perez. El se 
întoarse cu privirea în cameră şi se uită direct la ea, 
alegându-şi cuvintele cu grijă: 

— Cu Marcus Wentworth. Cilla e specialistă în arta din 
Orientul Mijlociu şi nordul Africii. El mai organizează din 
când în când tururi culturale acolo. Aşa s-au cunoscut. 
Faptul că Polly şi Eleanor erau prietene a fost doar o 
coincidenţă ciudată. 

— Dar trebuie să aibă jumătate din vârsta ei! 

Sandy părea oripilat. 

Brusc, Willow simţi cum îi trece toată oboseala şi se 
gândi iarăşi că acum puteau să privească datele problemei 
dintr-o perspectivă nouă. 

— Ei bine, acum avem un mobil foarte bun, nu-i aşa? 

Perez aprobă din cap. 

— Cred că Marcus e bărbatul cu care s-a întâlnit Eleanor 
la restaurantul din Bloomsbury. Încerca să-l convingă să 
încheie legătura cu mama ei. Ştia cât de afectată ar fi fost 
Polly dacă ar fi aflat. Iar Eleanor a vorbit cu el la telefon 
când era la Sentiman. I-a spus din nou să rezolve situaţia. 

— Marcus a pregătit-o pe Polly pentru rolul de nevastă şi 
mamă, spuse Willow. A transformat-o în femeia care o va 
înlocui pe maică-sa şi va deveni stăpâna casei. Un stil 
foarte aristocrat. Nu i-ar fi picat prea bine dacă Eleanor i- 
ar fi spus adevărul prietenei ei cele mai bune. 

— Nu prea ştiu nici Polly cum ar reacţiona la aşa ceva. 
Şi aşa pare fragilă. 

Willow se uită brusc la Perez, neînţelegând ce vrea să 
spună mai exact. Trase adânc aer în piept. 

— În sfârşit avem un mobil credibil. O să vorbim cu 
Marcus mâine la prima oră. 

Detectiva. Simţi un val de uşurare. Cazul se dovedea 
unul obişnuit, cu un motiv cât se poate de omenesc. Micuța 

Lizzie n-avea nicio legătură cu ancheta. 

— Simt că ar trebui să sărbătorim. Hai să bem paharul 
ăla de vin. 

Dar când întinse mâna să ia sticla şi desfăcătorul îi sună 
mobilul. Din nou îşi zise că ambianța semăna cu o sală de 
operaţiuni în vreme de război: primeau întruna telefoane 
de la diverşi agenţi de pe teren şi veneau mereu informaţii 
noi, care trebuiau asimilate. Sunase o englezoaică. Era cu 
sufletul la gură. Willow recunoscu accentul clar şi precizia 
academică. Era Caroline, noua soţie a lui Lowrie 
Malcolmson. 

— Avem nevoie de ajutorul tău, inspectore. E vorba de 
Polly. A dispărut. 

Capitolul XL 


La clubul de iahting, când masa luă sfârşit, Polly nu mai 
izbuti să-şi ia ochii de la fetiţa care dansa. Parcă ar fi fost 
prinse în timp şi spaţiu în vreme ce toţi ceilalţi musafiri se 
învârteau în jurul lor până deveneau neclari, pierzându-se 
într-un amalgam de viteză şi culoare. Apoi ritmul muzicii 
încetini şi la un moment dat chiar se opri, iar totul reveni 
la normal. Fetiţa părea să-şi fi dat seama că Polly o 
urmărea, pentru că o privi fix la rândul ei. Avea ochi 
albaştri şi nu clipea. Nu era nepoliticoasă, doar curioasă. 

Polly se ridică, vrând să ocolească masa ca să-i 
vorbească. S-ar fi simţit mai puţin tulburată dacă ar fi 
reuşit să-i afle numele, să dezlege misterul apariţiilor 
stranii şi să-i vorbească acestei fetiţe ciudate, pe care o 
vedeau numai ea şi Eleanor. Insă acum toţi se ridicau 
fiindcă venise momentul plecării, iar în spaţiul îngust 
dintre mese şi pereţi lumea încerca din greu să-şi găsească 
echilibrul, se pupa de rămas-bun şi mai schimba două 
vorbe la final de petrecere. Cuvintele erau rostite cu un 
accent pe care Polly abia dacă putea să-l descifreze, lucru 
care-i amplifica sentimentul de panică. În cale îi stătea o 
femeie în vârstă cu un cadru. Când reuşi în cele din urmă 
să treacă de ea, fetiţa şi cei doi băieţi dispăruseră, aşa că 
începu iar să-şi pună la îndoială raţiunea. Oare iarăşi îi 
jucase feste imaginaţia? Oare copila fusese doar o umbră 
în ceaţă? 

Işi croi drum până la uşă şi apoi cobori pe scări, 
gândindu-se că, poate, se formase coadă la garderobă şi ar 
fi fost posibil ca fetiţa să fie încă acolo. Nu era nici urmă 
de ea. Polly îşi înşfăcă jacheta şi ieşi în noapte. Ceaţa era 
atât de groasă încât avea impresia că-i simte gustul. Era 
sărată ca algele şi o simţea grea pe limbă, ca o supă din 
apă de mare şi sulf. Lumina lămpii de perete din afara 
clubului de iahting se reflecta în peretele cenuşiu. Undeva 
la gura golfului abia se întrezărea lumina roşie a unei 
geamanduri. În parcare, lumea trântea portierele şi îşi lua 

rămas-bun strigând şi urându-şi să fie atenţi pe drumul 
spre casă. Polly distingea unele siluete, dar nu o zări deloc 
pe fetiţa în alb. 

Sunt obsedată. Ar trebui s-o las baltă şi să-i găsesc pe 
ceilalţi, să mă întorc la Sletts şi să termin să-mi fac 
bagajul. Mâine o să mă duc acasă şi o să uit toată povestea 
asta. Pot să uit tot ce-am făcut aici. 

Apoi auzi un copil cântând. Cuvintele ajunseră la 
urechile ei limpede şi ascuţit: 


Azi a murit Lizzie Geldard cea micuță 
Un val nebun deodat-a răpit-o. 

Apa a dus-o-n larg 

Și-abia târziu în noapte-au mai găsit-o. 


Cuvintele parcă-şi băteau joc de Polly, atrăgând-o spre 
ele. Nu veneau din parcare, care era aproape goală acum, 
ci de pe poteca pe care mersese mai devreme cu Marcus şi 
lan. Polly ştia că trebuia să-i găsească pe ceilalţi şi să-i 
convingă să asculte cântecul ca s-o ajute să-i identifice 
sursa. Avea nevoie de martori care să confirme că n-o 
luase razna. Dar cuvintele se auzeau tot mai slab şi păreau 
s-o provoace, chemând-o. 

Și-abia târziu în noapte-au mai găsit-o. 

În buzunarul jachetei avea o lanternă, aşa că se luă după 
vocea fetei. Spera că prietenii ei o să-şi dea seama că 
plecase şi că o să vină după ea, apoi se gândi că era posibil 
să intre în panică dacă ar fi dispărut pur şi simplu. În timp 
ce mergea scoase telefonul, dar semnalul era foarte slab. 
Marcus răspunse, însă după ce-i vorbi nu fu convinsă că el 
o auzise. Apoi conexiunea se întrerupse. Încă avea semnal, 
aşa că problema era la celălalt capăt. li trecu prin minte că 
poate Marcus îşi închisese înadins telefonul. 

Marcus. Fără să vrea, în mintea lui Polly năvăliră 
amintiri de la ultima discuţie cu Eleanor. I se părea că e 
din nou pe terasă în noaptea de hamefarin”. Amândoi 
bărbaţii dormeau şi rămăseseră doar ele două, ca pe 
vremuri, la Durham. Polly o găsise pe Eleanor înfăşurată în 

pelerina ei teatrală de catifea, parcă desprinsă dintr-o 
melodramă victoriană. Polly îşi luase jacheta matlasată şi i 
se alăturase. Pe masa dintre ele se afla o sticlă de vin 
nedesfăcută. Ceaţa venea şi pleca, desenând forme ciudate 
deasupra apei. Exact ca în seara asta. 

Apoi Eleanor începuse povestea, folosindu-se de vorbele 
şi scuzele ei viclene. 

— Ce mă bucur că putem să vorbim între patru ochi, Pol! 
Chestia asta m-a terminat. 

Pentru o fracțiune de secundă, Polly crezu că o să-i 
mărturisească faptul că avea o aventură cu Marcus. Nu 
înţelegea cum se întâlniseră, dar îşi dădea seama că între 
ei putea să existe atracţie. Erau frumoşi, amândoi bruneţi 
şi chipeşi. Şi inteligenţi. Polly se obişnuise să fie vioara a 
doua pentru Eleanor şi ar fi acceptat până şi aşa ceva. Se 
plictisea uşor şi avea să renunţe la el foarte repede, în cele 
din urmă, Marcus probabil că ar fi rămas cu Polly. Dar 
Eleanor voise să-i spună altceva. 

— Să ştii că Marcus are o aventură. 

— Cu tine? 

Îi vorbise pe un ton egal, fiindcă, deşi era îndrăgostită 
lulea de Marcus, tot prietenele ei erau mai importante 
decât el. O salvaseră când abia plecase de acasă şi era 
singură şi înfricoşată. O ajutaseră să trăiască într-un oraş 
ciudat şi intimidant când se mutase la Londra. 

— Evident că nu cu mine! 

Eleanor îi vorbise pe un ton amuzat, cu o acea notă de 
aroganță care n-o părăsea niciodată. 

— Acum nu mai vreau pe nimeni altcineva în afară de 
Ian. Doar ştii asta, Pol. Sunt o femeie măritată. Un alt om. 

— Atunci cu cine? 

Se lăsase tăcerea, iar Polly îşi zisese din nou că parcă 
văzuse o siluetă albă mergând pe plajă. O siluetă ciudată, 
cu părul ridicat în faţă, ca o creastă de pasăre. 

— Cu Cilla. Cu mama. 

În clipa aceea, ceva se rupsese în Polly, pentru că Cilla 
era în vârstă şi cu nasul pe sus şi mereu o trata pe Polly de 
parcă Eleanor i-ar fi făcut cea mai mare favoare din lume 

fiind prietenă cu ea. Cum putea să aibă Marcus ceva în 
comun cu o asemenea femeie? 

Eleanor continuă să vorbească, în aparenţă liniştită că 
nu mai trebuia să păstreze secretul. Probabil avea 
impresia că, de fapt, îi face lui Polly o favoare. 

— S-au întâlnit în Iordania când el conducea un grup şi 
ea lucra pe teren. A fost dorinţă la prima vedere, cel puţin 
în cazul ei. l-am văzut împreună la o expoziţie. Ea ne-a 
făcut cunoştinţă. Când mi-ai arătat poza cu el, l-am 
recunoscut imediat. 

Făcuse o pauză şi luase o gură de vin direct din sticlă, 
parcă fără să-şi dea absolut deloc seama ce efect aveau 
spusele ei asupra lui Polly. Sau de parcă nu i-ar fi păsat. 
Apoi ridicase privirea. 

— Chiar am încercat să-i opresc, Pol. L-am căutat pe 
Marcus prin site-ul lui. I-am spus să se oprească. 

Pe deal, acum pierdută în ceaţă, Polly închise ochii ca să 
scape de amintirea acelei discuţii. Îşi spusese că nu putea 
fi adevărat, că Eleanor doar încerca să stârnească o 
dramă. Doar Marcus n-ar fi făcut dragoste cu o femeie 
aproape de două ori mai în vârstă! Doar n-ar fi înşelat-o! 
Telefonul îi sună, iar zgomotul ascuţit o luă prin 
surprindere, aducând-o înapoi în prezent. 

Când încheie convorbirea, Polly se simţi din nou 
întreagă la cap. Nu se mai auzea cântecul, ci doar 
zgomotul îndepărtat al valurilor de lângă plajă şi un 
murmur slab care putea fi al păsărilor de apă. Apoi 
râsetele unui copil. 

Capitolul XLI 


Când Willow, Perez şi Sandy ajunseră la Sletts, o găsiră 
numai pe Caroline. Bărbaţii încă o căutau pe Polly. 
Întunericul se lăsase complet, trecuse de miezul nopţii, iar 
stratul de ceaţă era foarte dens. Caroline stătea la geam şi 
se uita după ei. Sandy se gândi că probabil ea organizase 
căutarea, iar bărbaţii făcuseră ce li se spusese. Parcă ar fi 
fost un profesor de-al lui de la şcoală care nu striga 
niciodată dar tot îi băga în sperieţi pe copii şi căruia mereu 
i se acorda respectul cuvenit. 

În maşină voise să afle mai multe despre apelul de la 
mama lui Eleanor, despre bărbaţii cu care se întâlnise 
Eleanor la Mareel, şi voia să afle părerea lui Jimmy despre 
toate astea. În cele din urmă, nu rostise niciun cuvânt. 
Când ieşeau din casă, Willow îi zise că ar trebui să rămână 
la Springfield, ca nu cumva David Gordon să facă vreun 
lucru necugetat - plecase deja o dată şi n-ar fi fost exclus 
să încerce să intre în mare ca să se înece. Jimmy, pe de 
altă parte, îi spuse că aveau nevoie de cât mai mulţi 
oameni ca s-o caute pe Polly şi că puteau s-o cheme pe 
Mary Lomax să supravegheze casa, aşa că Sandy venise cu 
ei. Era conştient că avea statut de tolerat, aşa că nu scoase 
niciun sunet şi îşi păstră întrebările pentru el. 

La Sletts, Willow începu discuţia. Şi ea, şi Caroline erau 
femei puternice. Jimmy şi Sandy le lăsară să se confrunte. 

— Aţi încercat s-o sunaţi pe Polly? 

Caroline aprobă din cap. 

— Bineînţeles, dar nu ne răspunde. L-a sunat pe Marcus 
în timp ce aşteptam să ne luăm hainele de la garderobă, 
dar pe urmă s-a întrerupt apelul. Ştii cum e cu semnalul pe 
aici. 

— Ce-a spus? întrebă Willow. 

— Marcus n-a reuşit să înţeleagă mai nimic. Ceva aiurea 
despre cum pleacă s-o caute pe Micuța Lizzie. Era foarte 
mult zgomot în jur. A încercat s-o sune imediat înapoi, dar 
nu mai era semnal. 

— Spune-ne ce s-a petrecut în seara asta. 

— Era ultima lor noapte în Shetland, răspunse Caroline, 
şi voiam să marcăm cumva ocazia. La clubul de iahting s-a 
organizat o cină caritabilă. Am avut mâncare şi muzică. Ne 
gândeam că e mai bine aşa decât să-i lăsăm aici, pradă 
gândurilor negre, iar cei ai locului voiau să-şi arate 
simpatia. Ştiam că o să fie bine primiţi şi trataţi cu toată 
delicateţea. 

— Aţi mers pe jos? 

— Am mers pe poteca de pe deal, da. Nu e foarte 
departe. 

Caroline se foi neliniştită în fotoliu, iar Sandy se gândi 
că mersul pe jos fusese ideea ei. Fără îndoială, era o 
adeptă a beneficiilor aduse de exerciţiile fizice şi aerul 
proaspăt. 

— Nu crezi că a fost cam periculos pe ceaţă? 

Willow îi adresase întrebarea într-un mod politicos, dar 
Sandy simţea ostilitatea dintre ele. Tensiunea din aer era 
palpabilă. Erau amândouă puternice, dar altminteri 
diferite din toate punctele de vedere. Willow ar fi fost 
rebela clasei, în vreme ce Caroline - şefa de promoţie 
perfectă. 

— Nu era aşa rău când am pornit. Pe lângă asta, Lowrie 
s-a jucat pe dealurile astea de când a învăţat să meargă. 
Doar nu era să se rătăcească! 

Tonul ei insinua că pe Willow n-o prea ducea capul dacă 
se gândise la existenţa vreunui pericol. 

— Dar Polly chiar s-a rătăcit? 

Se lăsă tăcerea. Caroline părea să nu-şi poată explica 
dispariţia lui Polly. 

— Polly a plecat de una singură după masă, răspunse ea 
în cele din urmă. Doar n-aveam de unde şti că o să facă 
asta. Marcus s-a gândit că are un atac de panică. S-a uitat 
lung la trupa care cânta, apoi a dispărut. După ce a murit 
Eleanor nu prea mai puteai să te înţelegi cu ea. 

Sandy observă că deja preluase o parte din accentul de 
pe insule. Avea să se transforme în genul de străin care 
devine mai de-al locului chiar decât localnicii. Şi-o imagina 

făcând parte din consiliul local, luptând de partea 
fermierilor, devenind un adevărat stâlp al comunităţii. 

— Eşti sigură că a fost ideea ei? întrebă Willow. 

— Că doar n-a fost răpită de faţă cu cincizeci de oameni! 

Caroline ridicase tonul - şefa de promoţie îşi semnala 
autoritatea. 

— Ai văzut-o ieşind din încăpere? 

— Nu. 

Caroline se uită la Willow. 

— Nimeni n-a văzut-o. La sfârşit a fost cam debandadă. 
Când s-a terminat muzica, toată lumea s-a ridicat imediat 
ca să plece. Afară era deja urât, toţi voiau să ajungă acasă 
mai repede. Cei care nu reuşiseră să ajungă la petrecerea 
de hamefarin” au venit să ne felicite pe mine şi pe Lowrie 
la ieşire, aşa că noi am fost printre ultimii care au plecat. 
Marcus ne-a aşteptat jos la garderobă, dar haina lui Polly 
nu mai era acolo. Ne-am gândit că stă afară, dar nu era 
nici urmă de ea. 

Făcu o pauză, apoi li se destăinui: 

— De fapt, a fost cam sinistru. Parcă a dispărut în ceaţă. 
Cum s-a întâmplat şi cu Eleanor în noaptea aia. 

Până atunci, Perez se uitase pe fereastră. Acum, atenţia 
lui se întoarse la ce se întâmpla în încăpere. Preţ de o 
clipă, Sandy crezu că o să le dea soluţia misterului, că o să- 
i lămurească de ce fuseseră comise crimele. Credea că 
Jimmy are o idee, că o tot învârtise pe toate părţile de când 
îl sunase mama lui Eleanor. În schimb, Perez spuse: 

— Ar trebui s-o căutăm. 

Nimic mai mult. Ferm, de parcă Polly n-ar fi fost doar o 
potenţială victimă, ci era esenţială pentru rezolvarea 
anchetei. 

Se uitară cu toţii la inspector, dar nimeni nu se clinti. 

— Ar trebui s-o căutăm. 

Aceleaşi cuvinte, de data asta pe un ton care le arăta că 
trebuie să se grăbească. 

— Băieţii au ieşit imediat s-o caute şi nu era nici urmă 
de ea, spuse Caroline. Eu am rămas înăuntru ca să vă sun. 

Făcu o pauză, apoi: 

— Încă n-au găsit-o. Am vorbit adineauri cu ei. S-au 
întors împreună la clubul de iahting pe poteca de pe deal, 
crezând că poate n-au văzut-o, dar acum o caută separat. 
Lowrie s-a dus pe dealuri, fiindcă le cunoaşte cel mai bine. 
Ceilalţi o să o caute în interiorul insulei. 

Caroline ezită din nou. 

— Marcus a spus că o să verifice lângă lacul unde a fost 
găsită Eleanor. 

Perez se ridicase în picioare. Se uitau cu toţii la el. Acum 
el era şeful. 

— O să verificăm la Meoness, atunci, dacă există deja 
persoane care o caută pe dealuri. Willow, vrei tu să te 
ocupi de porţiunea de plajă care se întinde de aici până la 
centrul comunitar? Sandy, tu du-te la Voxter. Nu pe drum, 
du-te pe cărarea care trece dincolo de împrejmuirea unde 
am găsit telefonul lui Eleanor. Verifică şi pe câmp şi în 
şanţuri, poate s-a împiedicat şi a căzut acolo. Apoi vorbeşte 
cu George şi Grusche ca să afli dacă au văzut ceva ciudat 
în seara asta. 

Caroline îl întrerupse brusc: 

— N-are sens să mergeţi la Voxter. Tocmai am vorbit cu 
George ca să-i explic de ce o să ne întoarcem târziu. Nu 
mi-a spus nimic. 

— Grusche era acolo? 

— Cred că da. George nu mi-a spus. 

— Du-te oricum, Sandy. 

Perez îi vorbise pe un ton ferm. Sandy îşi zise că era 
grozav să-l aibă din nou alături pe vechiul Perez. După 
moartea lui Fran trecuse printr-o perioadă care le dăduse 
tuturor impresia că-l pierduseră definitiv. 

— Dacă observi ceva nelalocul lui, orice, raportează-mi. 

Nimeni nu-l întrebă pe Perez unde voia el să caute. 
Aveau impresia că nu le-ar fi spus, oricum. 


Când ieşi, lui Sandy i se păru că ceața începea să se 
risipească puţin. Cel mai întunecat moment al nopţii 
trecuse. Se îndepărtă de Sletts, luând-o mai întâi pe drum 
şi apoi pe cărarea care ducea deasupra plajei, spre Voxter. 

Gândurile îi goneau în toate părţile. Cu o săptămână în 
urmă, cei doi  Malcolmson se pregătiseră pentru 
hamefarin”, casa lor fusese plină de zarvă şi de miros de 
aluat copt. Prietenii şi familia probabil că veniseră să-i 
ajute să pregătească decoraţiunile pentru centru. Caroline 
trebuie să se fi simţit în elementul ei, dând directive în 
stânga şi-n dreapta. Apoi se întrebă dacă el avea să se 
însoare vreodată, lucru care îl făcu să se gândească la 
Louisa. 

Cerul era în mod clar mai puţin încărcat, dar tot îşi 
aprinse lanterna şi o strigă pe Polly. Dacă se împiedicase şi 
căzuse, era posibil să vadă fasciculul de lumină pe 
întuneric. Îşi închipui că o s-o găsească vie şi nevătămată 
şi se gândi cât de mulţumit urma să fie Jimmy. Când ajunse 
la împrejmuire se opri. Nici urmă de Polly. În iarbă nu era 
niciun telefon. Se uită spre mare. Cerul era şi mai luminos 
într-acolo, iar la linia orizontului se vedea o strălucire 
slabă. Mai văzu şi un fascicul de lumină mai puternic, 
despre care bănui că provenea de la lanterna lui Willow, 
care cerceta plaja. Cobori spre ferma soţilor Malcolmson, 
strigând-o pe Polly şi gândindu-se că seamănă cu un nebun 
care răcneşte în beznă. 

Tocmai se îndepărtase de împrejmuire când îi sună 
telefonul. Răspunse fără să se uite cine era. 

— Jimmy? Tu eşti? Ai găsit ceva? 

În schimb auzi glasul unei femei şi dură o clipă până să 
înţeleagă cine era: Mary Lomax. 

— Sandy, îmi pare rău. 

Părea foarte îngrijorată, gata-gata să plângă. 

— Ce s-a întâmplat? 

— David Gordon a fugit. Nu mi-am dat seama decât când 
am auzit maşina. Cred că a coborât pe scara din spate. Am 
ieşit să-l opresc, dar n-am ajuns la timp. 

— Ar trebui să-l anunţi pe Jimmy Perez. 

Sandy nu ştia ce altceva să-i mai spună. Nu voia să-şi 
asume răspunderea pentru David, iar Jimmy îi spusese să 
treacă pe la Grusche şi George, şi exact asta avea de gând 
să facă. 

Siluetele clădirilor de la Voxter se profilau întunecate pe 
cer. Trecu pe lângă coteţ, agitând găinile dinăuntru. Se 
opri în faţa casei şi privi înăuntru pe fereastră. In 
bucătărie lumina era încă aprinsă. George nu mai era pe 
scaunul unde-l lăsase Sandy când plecase în timpul după- 
amiezii, dar pe masă rămăseseră o sticlă de whisky 
aproape goală şi un pahar. Nici pe Grusche n-o zărea 
nicăieri. Sandy îşi zise că, în mod normal, la ora aceea 
amândoi ar fi trebuit să fie în pat. Caroline spusese că-i 
anunţase în legătură cu dispariţia lui Polly, dar era posibil 
să fi trecut deja multă vreme de atunci. Sandy se întrebă 
dacă George plecase şi el s-o caute. Bătu uşor în geam, dar 
nu primi niciun răspuns, aşa că se duse la uşa din faţă. 
Stinse lanterna, pentru că lumina trecea prin geam iar 
ochii i se obişnuiseră deja cu întunericul. Uşa nu era 
încuiată. Intră. 

Se auzi un zgomot, iar în faţa lui apăru o siluetă în alb. 
Era Grusche, îmbrăcată într-un capot de modă veche, din 
bumbac, şi cu un şal pe umeri. 

— Cine-i acolo? Lowrie, tu eşti? 

Lui Sandy i se păru mai în vârstă decât şi-o amintea, 
impacientată şi slabă. Îşi dădu seama că dacă în dormitor 
lumina era aprinsă, femeia trebuia să-l fi văzut ca pe o 
simplă umbră. 

— Sunt Sandy Wilson. Detectivul de la Lerwick. 

— Sandy, ce cauţi aici la ora asta? M-ai speriat. 

Grusche apăsă pe un întrerupător şi deodată încăperea - 
o spălătorie care servea şi drept spaţiu de depozitare 
pentru cizme şi haine - se umplu de lumină. 

Sandy clipi. 

— Tot n-am găsit-o pe Polly Gilmour. Jimmy Perez m-a 
trimis să văd dacă a ajuns pe aici. 

— V-am fi spus dacă era aici, Sandy. Normal că v-am fi 
anunţat. Caroline a sunat mai devreme ca să ne spună că 
nu ştie unde e. 

Făcu o pauză, apoi: 

— A fost o perioadă cumplită. Tare o să mă mai bucur 

când englezii ăştia o să plece înapoi în sud. Ne-au adus 
numai belele pe cap! 

Sandy se gândi că şi Caroline era englezoaică, dar 
probabil că Grusche deja o considera de-a locului. 

— Aş putea să vorbesc cu George? 

Grusche ezită o clipă. 

— Doarme. A băut toată seara şi l-am trimis la culcare. 

Vorbise cu amărăciune în glas. Sandy îşi zise că 
niciodată nu era limpede ce se întâmplă între cei doi soţi. 
Imaginea pe care o afişau lumii putea să fie foarte diferită 
de situaţia reală dintre ei. Totul începea cu o nuntă - totul 
numai muzică şi zâmbete, un soi de spectacol -, apoi 
lucrurile o luau la vale, asta dacă nu se întâmpla să ai 
noroc. Poate că Grusche abia aştepta ca Lowrie să se 
întoarcă în Shetland pentru că George nu era cine ştie ce 
mare tovarăş de viaţă. 

Rămase între dormitor şi bucătărie, parcă nesigură dacă 
să meargă cu el sau să se întoarcă în pat. Până la urmă îşi 
legă şalul în jurul capului şi îl conduse în bucătărie. 

— Ar trebui să încerc să-l trezesc pe George, spuse 
Sandy. 

La urma-urmei, Perez îl rugase să discute cu el. 

— Ar fi o pierdere de vreme, răspunse Grusche. Nu te- 
nţelegi cu el când e în halul ăsta. 

Îi tăia calea spre uşă, iar Sandy îşi dădu seama că-i era 
imposibil s-o convingă să-l lase să-i deranjeze soţul. 

— Se întâmplă des? 

Grusche dădu din umeri şi puse apa la fiert. 

— Destul de des. Are nevoie de ajutor, dar nu cred că 
vrea, de fapt, să se schimbe. De când a plecat de la far nu 
mai e bărbatul cu care m-am căsătorit. 

— Trebuie să-ţi fie greu să trăieşti cu el. 

Sandy nu vedea ce legătură putea să aibă asta cu cele 
două crime, dar ştia că Jimmy Perez n-ar fi plecat dacă un 
martor era pe cale să-i spună ceva. 

— Nu chiar. E un om bun. Munceşte din greu şi a fost un 
tată bun pentru Lowrie. Poate să fie şi sufletul petrecerii, 
doar că are nevoie de o duşcă înainte să aibă de-a face cu 

oameni noi sau situaţii dificile. Iar după ce bea câteva 
pahare, nu se mai opreşte. Multă lume din Shetland e aşa. 

Sandy îşi zise că avea dreptate. 

Ceainicul începu să şuiere. Grusche făcu ceaiul. 

— Ce crezi că s-a întâmplat cu Polly? îl întrebă. 

Femeia îi puse în faţă o cană. 

— Nu ştiu. 

Sandy sorbi din ceai. 

— Era foarte multă ceaţă. E uşor să te pierzi. 

— Poate că urmărea copilul-fantomă al lui Eleanor. 

— Cum adică? 

— Crede că a văzut-o pe Micuța Lizzie în noaptea 
petrecerii de hamefarin, iar apoi a zis că i s-a arătat din 
nou pe plajă a doua zi. 

Făcu o pauză. 

— Eu şi Caroline am invitat-o la masă la Yell şi mi s-a 
părut cam obsedată de toată aiureala asta. Probabil că 
dacă-ţi moare cea mai bună prietenă îţi pierzi puţin 
raţiunea şi e uşor să începi să crezi în supranatural. Şi era 
hotărâtă s-o găsească pe fetiţă. 

Tăcu din nou. 

— Sandy, mie Polly mi s-a părut cam ţicnită. Nu cred că 
e în siguranţă când e singură. Trebuie s-o găseşti. 

Sandy nu pricepea ce înseamnă toate astea, dar îşi zise 
că Willow şi Jimmy o să fie interesaţi de starea mentală a 
lui Polly Gilmour. 

— O cunoşti de multă vreme? 

— A fost prietenă cu Lowrie din primul an de facultate. 

— Şi ce impresie ţi-a lăsat? 

— Era tăcută. A stat mereu în umbra lui Caroline şi a lui 
Eleanor şi le-a fost recunoscătoare că-i dădeau atenţie. Mă 
TOg, şi lor le plăcea să aibă o admiratoare. Creştea inima-n 
ele văzând că Polly juca după cum îi cântau. Dar ştiam şi 
că o să aibă succes. Muncea din greu. lar pe-atunci n-o 
fura imaginaţia. 

— Dar ultima oară când ai văzut-o, când aţi ieşit la 
prânz, ţi s-a părut cumva instabilă? 

— A spus că nu credea în fantomă, că trebuia să existe o 

explicaţie raţională pentru fetiţa pe care o văzuse, dar cred 
că încerca să se convingă mai mult pe ea decât pe noi. Nu-i 
prea greu s-o sperii pe Polly şi s-o faci să intre în panică... 

Grusche îl privi fix pe Sandy, parcă vrând să-i spună 
ceva important. 

— ...dacă asta-ţi doreşti cu adevărat. 

— Caroline a zis că Polly a avut un atac de panică la cină 
şi că de asta a fugit. 

Sandy îşi termină ceaiul şi se gândi că trebuia să se 
întoarcă la Sletts ca să vadă dacă descoperiseră ceva. 
Treaba lui nu era să stea la taclale la căldură, deşi era 
foarte plăcut. 

Grusche se ridică la rândul ei şi îl conduse la uşă. 

— N-ar fi trebuit să-i târască pe ea şi pe ceilalţi la cina 
aia. A fost ideea lui Caroline. Lowrie voia să-i lase-n pace. 

— Caroline e o femeie cu personalitate. 

— Aşa e. 

Grusche zâmbi. 

— Însă e îndrăgostită lulea de băiatul meu, iar până la 
urmă asta e tot ce contează. 

Sandy nu prea era de aceeaşi părere. Se gândi că erau 
şanse ca femeia să se transforme într-un soi de scorpie 
geloasă şi posesivă. Se întrebă cum o să fie Lowrie după 
vreo douăzeci de ani. Oare o să doarmă şi el dus, după 
prea mult whisky şi o zi întreagă de cicăleală din partea 
nevestei lui cu personalitate? Se gândi că nici cu Grusche 
nu era uşor de trăit. Poate că George se descurca mai bine 
cu ea pe vremea când încă lucra la far şi avea o scăpare în 
fiecare lună. Poate că şi ea fusese mai fericită pe atunci, 
când stătea doar cu Lowrie. Însă Caroline şi Lowrie urmau 
să lucreze şi să locuiască împreună zi de zi. Sandy nu 
vedea cum o să funcţioneze relaţia lor. 

— Ar trebui să merg să văd ce se întâmplă, spuse 
tânărul. Poate că Polly s-a şi întors la Sletts între timp şi ne 
facem griji degeaba. 

— Da, se poate. 

Însă Grusche nu era deloc convinsă. Când Sandy ieşi din 
casă, cocoşul din coteţ începu să cânte, iar tânărul îşi dădu 

Capitolul XLII 


Willow îşi croi drum spre plajă şi simţi că o năpădeşte 
furia. 

Ce dracu’ fac aici? Sunt superiorul care conduce 
ancheta, nu un pifan care să facă ce-i cere marele Jimmy 
Perez! Cu un bărbat n-ar fi îndrăznit să vorbească aşa! 

Era în primul rând furioasă pe sine, fiindcă nu luase 
iniţiativa când avusese ocazia şi îl lăsase să-i dea ordine. 
Apoi era furioasă pe Jimmy Perez, care de când plecaseră 
de la Springfield era rece şi necomunicativ. Oare ce avea 
bărbatul ăsta de îi crea mereu impresia că e o fetiţă 
neajutorată, incapabilă să se impună? 

Era vremea refluxului, iar Willow păşea pe nisipul ud, 
întărit. Aici, în stratul de ceaţă apăreau goluri: pe alocuri 
era atât de densă încât o dezorienta complet şi o făcea să 
rătăcească spre apă, în alte locuri se risipea, permițându-i 
să vadă luminile de la Sletts. O striga pe Polly şi rotea 
lanterna într-un arc de cerc, astfel încât să poată fi văzută 
din toate direcţiile, dar i se păru că n-avea niciun rost. De 
ce s-ar fi dus Polly pe plajă, când avea la doi paşi casa de 
vacanţă, unde n-o pândea niciun pericol? La Sletts sigur nu 
era nimic care s-o sperie. Nu, Jimmy Perez iar făcea totul 
de unul singur, iarăşi făcea pe eroul. Era vorba despre 
mândria lui, trebuia să-şi demonstreze lui însuşi şi lumii 
întregi că revenise în forţă. Viaţa tinerei era abia în planul 
al doilea. 

Deodată, dinspre mare suflă o briză uşoară care modelă 
ceața în forme ciudate, iar lui Willow i se păru că în 
apropierea apei vede o siluetă. Crezu că visează sau că 
strălucirea de la orizont îi face imaginaţia să-i joace feste, 
dar în acelaşi timp se înfioră, simțind că o cuprinde teama. 
Apropiindu-se de mal, văzu că nu era nicio Micuţă Lizzie, 
nicio fetiţă îmbrăcată în alb. Văzuse un adult îmbrăcat cu o 
haină impermeabilă cu glugă. Ceaţa se lăsă din nou, iar 
silueta dispăru. Willow o strigă pe Polly şi fugi spre umbră, 
dar îi era greu să se orienteze pe nisipul neted şi se gândi 

că era posibil să fugă în direcţia greşită. Rămase pe loc şi 
ascultă. Probabil că urma să vină fluxul. Auzi cum se sparg 
nişte valuri mici. Intr-o dimineaţă asemănătoare, Elizabeth 
Geldard fugise de mama ei adoptivă - sau fusese împinsă 
chiar de ea în pericol - şi se înecase când apa intrase în 
micul golf şi umpluse canalele din spatele ei, tăindu-i calea 
spre mal. Pentru prima oară, Willow îşi dădu seama cât de 
uşor era să se întâmple una ca asta. 

Se auzi iar un zgomot, omenesc, nu supranatural: nişte 
suspine înăbuşite. 

— Polly! 

Strigase cu toate puterile, dar parcă s-ar fi aflat într-un 
vis unde nu se aude niciun sunet. Vocea i se pierdu pe 
plaja întinsă şi nu primi niciun răspuns. 

— Polly, întoarce-te, e periculos acolo! 

Se întrebă dacă femeia chiar avusese o cădere nervoasă 
sau fusese atacată şi acum rătăcea pe mal. Ascultă din 
nou, dar tăcerea era întreruptă doar de zgomotul valurilor. 

Apoi ceața se ridică precum o cortină şi reuşi să distingă 
silueta mai clar. Încă era destul de departe de ea, în nord, 
spre centrul comunitar. Apa îi ajunsese deja până la 
gambe. Willow îşi aminti o serie de sculpturi pe care ea şi 
mama ei le admiraseră pe plaja de la Merseyside: lucrările 
din fier forjat ale lui Antony Gormley, modelate după 
propriul corp, fixate în nisip şi înghiţite de flux de două ori 
pe zi. Fiecare dintre ele părea complet singură în timp ce 
dispărea sub apă, iar Willow privise fascinată cum 
sculpturile dispar în mare puţin câte puţin. 

Fugi pe mal, hotărâtă să ajungă acolo înainte să se lase 
din nou ceața. Apoi îşi dădu seama că silueta era prea 
înaltă ca să fie Polly. Era un bărbat care rămăsese pe loc, 
aşteptând să-l înghită fluxul. 

— David! 

Nivelul apei continua să crească. Bărbatul purta cizme, 
iar apa începuse să i le umple. 

— Vino aici! O să mori! 

Nu se apropie de el fiindcă nu voia să rişte să-şi ude 
hainele decât dacă n-ar mai fi avut încotro, chiar şi vară 


e 301 œ» 


fiind. Pe lângă asta, David era atât de tulburat încât lui 
Willow îi era teamă să nu-l sperie şi să fugă de ea direct în 
apa adâncă. 

Bărbatul se întoarse încet şi parcă abia atunci observă 
că era şi ea acolo. 

— Pleacă de lângă apă, David. 

Nu primi niciun răspuns. 

— Vrei să vorbim? 

David trase adânc aer în piept şi se îndreptă spre ea. Pe 
nisip, sub clădirea centrului şi exact deasupra liniei apei, 
cineva făcuse un foc de tabără, probabil pentru o 
petrecere pe plajă. Se vedeau o grămadă de lemne aduse 
de ape, uscături rămase de la tunderea tufelor şi arbuştilor 
şi nişte bucăţi de gard putrede. 

— N-ai nişte chibrituri, nu? 

Cine construise focul urma să-şi iasă din minţi dacă ar fi 
aprins lemnele, dar Willow nu voia să-l ducă pe David 
înapoi la Sletts, unde-i aştepta Caroline, şi trebuia, oricum, 
să-l încălzească. 

Bărbatul îşi pipăi buzunarul. 

— Asta era o haină de-a lui Charlie. Credeam că o să mă 
simt mai aproape de el dacă o port. Ce ridicol! 

David scoase o brichetă, iar Willow aprinse iasca. Se 
aşezară pe nisipul fin, cu privirea pierdută în jos. 

— Ce naiba era în capul tău? 

— Nu v-am spus adevărul despre noaptea în care a murit 
Eleanor Longstaff, zise David. Charles era aici, la Meoness, 
când a murit ea. L-am urmărit. 

Se întoarse, iar focul îi aruncă o lumină portocalie pe 
chip. 

— Crezi că el a ucis-o? M-am tot gândit la asta. Aşa s-ar 
explica de ce a vrut cineva să-l omoare. 

— Ce motiv ar fi avut s-o ucidă pe Eleanor? 

David se uită spre foc. 

— Pentru bani. Amândoi ştiam că afacerea nu mai putea 
să reziste, dar niciunul dintre noi nu era pregătit s-o 
recunoască. 

— Crezi că l-a plătit cineva s-o omoare pe Eleanor 

Longstaff? 

Nu izbutise să-şi ascundă îndoiala din glas. Era ridicol să 
şi-l imagineze pe fostul magician în postura de asasin 
plătit. 

— Nu! Cel puţin, nu cred. 

David întinse mâinile spre flăcări. 

— Simt că o iau razna. După-amiază, pe când lucram în 
grădină, m-am gândit din nou la tot ce s-a întâmplat. Sunt 
în stare să cred aproape orice acum. 

Bărbatul tăcu o clipă. 

— Charles a fost aici în seara de hamefarin” şi m-a 
minţit. De ce-ar fi făcut aşa ceva? 

Willow nu putea să-i dea un răspuns, dar îşi dădea 
seama că David n-o să se liniştească până nu-l primeşte. 

— Dar ce-a făcut? Ce te face să crezi că era amestecat în 
toate astea? 

David se aplecă în faţă. Din blugii uzi îi ieşeau aburi şi 
era roşu la faţă. 

— Charles se comporta ciudat de mai multe săptămâni. 
Începuse să dea telefoane pe ascuns şi să plece din senin 
la Lerwick. Când l-am întrebat ce se întâmplă, mi-a spus că 
voia să afle mai multe despre un proiect care putea să ne 
aducă bani în plus pentru afacere şi că o să-mi explice 
totul când se aranjau lucrurile. 

Făcu o nouă pauză. 

— În seara aceea hotărâserăm să nu mergem la Lowrie 
la petrecere, iar eu m-am dus la culcare devreme. Apoi l- 
am auzit pe Charles ieşind. Am auzit cum porneşte 
motorul. L-am urmat până la centrul comunitar în maşina 
mea. A parcat acolo, dar nu a intrat. A făcut câţiva paşi şi 
s-a întâlnit cu cineva. Păreau să fi stabilit de dinainte să se 
vadă. 

— Ţi-ai dat seama cine era persoana? 

— Era o femeie. Asta m-a mai liniştit. Credeam că-şi 
găsise pe altcineva. Un alt bărbat. N-am văzut altceva. 
Lumina era slabă şi nu voiam să mă apropii prea mult. 

Se opri. 

— Ultimul lucru pe care mi-l doream era ca Charles să 

creadă că-l spionez. 

— Putea fi Eleanor Longstaff? Ea era înaltă şi brunetă. 

— Era cu siguranţă brunetă. De altceva nu sunt sigur. 

Se mai liniştise şi acum putea să se concentreze pe 
lucrurile concrete. 

— Au vorbit puţin şi apoi au coborât pe plajă. Păreau să 
se simtă în largul lor. S-au oprit să privească în largul 
mării. Apoi din clădire au ieşit alte persoane, probabil se 
terminase vreun dans şi toată lumea voia să fumeze sau să 
ia o gură de aer, aşa că am plecat. Nu voiam să fiu văzut şi 
dus cu forţa la petrecere. 

— Charles a plecat tot atunci? 

Willow încerca să-şi dea seama de ordinea în care se 
petrecuseră lucrurile. Chiar dacă Eleanor era persoana cu 
care se întâlnise Hillier pe plajă, asta nu însemna că el era 
criminalul - doar femeia se întorsese la Sletts să stea pe 
terasă cu ceilalţi şi să bea vin. 

— Nu, când am plecat încă vorbeau. 

— Ce-ai făcut când ai ajuns acasă? 

— M-am pus la loc în pat. Ţi-am spus, ultimul lucru pe 
care mi-l doream era ca Charles să creadă că-l spionez. 

David îşi scoase cizmele şi îşi stoarse şosetele. Picioarele 
lui goale, albe, păreau roz şi cărnoase la lumina focului. O 
bucată de răşină de pin căzu în cea mai fierbinte parte din 
flacără, stârnind o jerbă de scântei. 

— La cât s-a întors? 

Focul îi amintea lui Willow de petrecerile de pe plaja de 
lângă Balranald. Uneori se strângea acolo întreaga 
comunitate, hipioţi la vârsta a doua care cântau melodii 
folk din tinereţe, acompaniaţi de chitare acustice. Alteori 
veneau acolo băieţii sălbatici de pe insulă, beţi mangă 
fiindcă se plictiseau cumplit şi aceea era singura distracţie 
pe care o cunoşteau. 

David încă nu-i răspunsese, aşa că Willow insistă: 

— Dormeai când s-a întors? 

De data asta, răspunsul veni pe loc. 

— Bineînţeles că nu! Dar m-am prefăcut că da. Mi-era 
teamă că o să vrea să fugă, că nu mai făcea faţă stresului. 

Mă uitam întruna la ceas şi mă întrebam ce s-a întâmplat 
cu el. Mi-am zis că a mers la petrecere, a exagerat cu 
băutura şi a plecat înapoi pe jos, însă nu prea-mi venea să 
cred asta. Apoi m-am gândit că poate a făcut vreun 
accident şi mi l-am imaginat zăcând pe fundul unei 
prăpăstii. Când în sfârşit i-am auzit maşina, aproape că am 
plâns de uşurare. 

Se întoarse către Willow. 

— Probabil că toate astea ţi se par o mare prostie, o 
exagerare, dar a fost prima relaţie adevărată din viaţa 
mea. Eram disperat să nu-l pierd. 

— La cât s-a întors? 

— La trei fără zece. M-am uitat la ceasul de lângă pat 
când a parcat în curte. 

Aşadar, după ce Eleanor îi trimisese e-mailul lui Polly. 
Poate că până atunci murise deja. Privind spre mare, 
Willow văzu că ceața se risipise aproape de tot. 

— Ţi-a explicat de ce s-a întors aşa de târziu? 

— Ţi-am spus deja, mă prefăceam că dorm. Şi chiar 
eram obosit. Mi se trăgea de la îngrijorare, de la faptul că 
l-am urmărit până la Meoness în starea aia de tulburare. 
Pe lângă asta, aveam musafiri şi ştiam că trebuie să mă 
trezesc devreme să pregătesc micul-dejun. Nu era 
momentul pentru o astfel de discuţie. 

— Ai vorbit cu el a doua zi? 

David clătină din cap. 

— Dacă Charles avea secrete, voiam să mi se destăinuie 
când credea el de cuviinţă. Nu voiam să-mi bag nasul în 
treburile lui. 

Lui Willow i se părea o atitudine foarte normală, o 
abordare civilizată, matură - însă nu prea o ajuta să 
găsească ucigaşul. 

— Şi Charles nu ţi-a dat deloc de înţeles că a ieşit în 
timpul nopţii, că a văzut ceva sau a făcut ceva? 

— Nu. 

David ezită. 

— Părea entuziasmat, mulţumit de el însuşi. Apoi a sunat 
Sandy ca să ne anunţe că a murit Eleanor şi ca să întrebe 


e 305 >» 


dacă echipa voastră poate sta la Springfield. Am răspuns la 
telefon şi i-am zis că e loc. Nu mă gândeam decât la bani şi 
la cât de mult o să ne ajute. 

— Cum a reacţionat Charles când i-ai spus că a fost ucis 
unul dintre invitaţii de la petrecere? 

— Parcă nu-i venea să creadă. M-a rugat să-i spun tot ce 
ştiu şi a insistat să-i dau detalii pe care nu le cunoşteam. 
Apoi a sunat-o pe Grusche, crezând că ştie ea mai multe. I- 
au plăcut mereu bârfele şi credeam că e entuziasmat că 
Springfield o să devină baza de operaţiuni pentru anchetă, 
dar acum cred că la mijloc era ceva mai important. Voia cu 
disperare să afle mai multe. 

David îşi mută privirea de la foc la Willow. 

— Charles n-a ucis-o pe Eleanor Longstaff, inspectore. A 
fost surprins să afle că a murit. 

Willow îşi zise că probabil aşa era. Se mai gândi însă şi 
că Charles văzuse ceva la Meoness în noaptea aceea, ceva 
ce părea important în contextul morţii lui Eleanor. lar 
lucrul ăsta probabil că îi adusese şi lui sfârşitul. 

Capitolul XLIII 


Perez îi trimise pe Sandy şi Willow în căutarea lui Polly 
dar, deşi îi conduse până la uşă, rămase înăuntru. Se 
gândea la Polly, cât de neliniştită, înfricoşată şi disperată 
trebuia să fie. Caroline se apropiase de fereastră şi se uita 
spre plajă, ca şi cum s-ar fi aşteptat ca prietena ei să apară 
din clipă-n clipă din ceaţă. O vreme, Perez nu spuse nimic. 
Se bucura că avea un răgaz de gândire. Apoi făcu câţiva 
paşi şi se aşeză lângă sobă. 

— Am o întrebare, începu el. 

Caroline se întoarse spre el, luată prin surprindere. 
Poate avusese impresia că plecase împreună cu ceilalţi. 

— Ai văzut-o pe Eleanor cu alt bărbat în restaurantul din 
Bloomsbury. Cui i-ai mai spus asta? 

— Am vorbit numai cu Eleanor. 

Caroline vorbise răspicat, stăpână pe sine. 

— Nu prea-mi plac bârfele. Şi-aşa am destule pe cap la 
care să mă gândesc. 

Se lăsă tăcerea. Perez îşi zise că probabil ar fi trebuit să 
se impacienteze şi să plece împreună cu ceilalţi s-o caute 
pe Polly, dar în încăperea aceea se simţea liniştit. Cel mai 
rău lucru din lume se întâmplase deja odată cu moartea lui 
Fran. Îşi zise că n-o să se mai impacienteze cât trăia. Asta 
dacă nu cumva cineva ar fi ameninţat-o pe Cassie, dar 
acum nu putea să se lase pradă unor astfel de gânduri. 

— Dar nu e chiar aşa. De exemplu, soţului tău i-ai spus 
că ai văzut-o pe Eleanor la masă cu bărbatul acela. 

— Lowrie nu se pune, zise Caroline chicotind. Noi n- 
avem secrete unul faţă de celălalt. 

Nu zău? Mă îndoiesc că eu şi Fran eram aşa. 

— Dar poate că el a vorbit cu altcineva, spuse Perez. Cu 
prietenul lui, lan, de exemplu. Poate s-a simţit dator să-i 
spună prietenului său că soţia lui se vedea cu altcineva. 
Până la urmă, Lowrie ştia cum e Eleanor. Îl jucase pe 
degete într-un mare fel în facultate. Probabil a văzut-o ca 
pe o ocazie să se răzbune. 

Tăcerea se prelungi, aşa că Perez avu impresia că 
femeia se gândeşte serios la ce-i spusese, dar ea vorbi cu 
dispreţ în glas: 

— Lowrie a trecut de mult peste faptul l-a părăsit 
Eleanor. Eram studenţi. Aşa fac studenţii. Acum e cu mine. 
Mie-mi era de-ajuns şi doar să trăim împreună, dar el a 
vrut nuntă şi petrecere. Cu mine a vrut să se însoare. 

Lovi în pervaz ca să-şi sublinieze spusele. 

— Serios acum. El e cel care ţine atâta la familie. 

Perez se gândi la ce-i spusese Caroline, la familiile 
acelea complicate, la Lowrie, care spusese că o să-şi ia 
zilele pentru o brunetă exotică din sud. Se gândi şi la Polly, 
care nu avea pe nimeni în afară de partenerul ei şi de 
prietenii cu care venise în Shetland. Toate aceste gânduri 
îi stăruiau încă în minte când se ridică şi ieşi din casă fără 
să-i mai adreseze niciun cuvânt lui Caroline. Rămase afară, 
exact unde începea cărarea, şi ascultă. Nimic. Işi 
concentră auzul la sunetele din jur. În minte încă îi răsuna 
vocea dură a lui Caroline şi îi luă ceva timp să perceapă şi 
altceva în afară de tăcere. Primul sunet pe care-l distinse 
era murmurul apei - în Shetland se auzeau mereu 
zgomotul apei de la mal sau răpăitul ploii. În timpul zilei 
puteai să auzi de obicei şi oile. Şi vântul, dar în seara 
aceea nu bătea deloc. 

Îi sună telefonul, împiedicându-l să se concentreze. Făcu 
câţiva paşi pe cărare. Deşi Caroline spunea că nu-i plac 
bârfele, nu s-ar fi mirat ca ea să tragă cu urechea de după 
uşă. 

Îl sunase Mary Lomax, care începu să-i vorbească într- 
un şuvoi necontenit, aşa că preţ de câteva clipe nu înţelese 
nimic. Apoi Mary se linişti, deveni mai coerentă şi îi 
explică faptul că David Gordon fugise nu se ştie încotro. 
Perez îşi zise că s-ar fi putut lipsi de această nouă 
complicaţie. Era destul să ştie că atâţia oameni umblau 
prin întuneric, încordaţi şi neliniştiţi, dar n-avea niciun rost 
să-i facă reproşuri, aşa că o opri. 

— Mary, te rog să faci ceva pentru mine. Să dai nişte 
telefoane. Ştiu că e târziu, dar cred că persoanele astea nu 

s-a culcat. Uite ce aş vrea să aflu... 

Îi vorbi pe îndelete şi simţi cum la celălalt capăt al firului 
femeia se liniştea. 

— Nu-i nevoie să mă suni înapoi, doar trimite-mi un 
mesaj cu ce afli, bine? 

Când închise telefonul i se păru că aude copii cântând, 
însă melodia se opri imediat, aşa că puse totul pe seama 
imaginaţiei lui sau a unui ecou ciudat din telefon. 

Apoi rămase cu ochii-n patru şi urechile ciulite ca să se 
concentreze din nou, încercând să se pună în locul 
criminalului. 

Urcă pe dealul din spatele casei şi ajunse la ruinele 
năpădite de vegetaţie de la ferma din apropierea lacului 
unde fusese găsit cadavrul lui Eleanor. Îl văzuse pe George 
Malcolmson stând aici când el şi Willow plecaseră să 
arunce un ochi la Utra. Perez îşi zise că de-acolo o să-şi 
facă o idee despre spaţiul dimprejur şi când o să răsară 
soarele o să vadă toată partea de nord a plajei. Deodată 
văzu nişte flăcări. Cineva aprinsese un foc pe plajă, 
probabil ca să sărbătorească miezul verii şi apropierea 
iernii. Scânteile se înălţau spre cer ca nişte artificii sau ca 
un semnal luminos. Poate că invitaţii de la petrecerea 
clubului de iahting hotărâseră să continue cheful. Gândul 
ăsta îl linişti. Cu mai multă lume în jur erau şanse mai mici 
să fie comisă încă o crimă. 

Îi tiui telefonul. Primise un mesaj de la Mary, în care 
aceasta îi răspundea la întrebări. Cuvintele i se păreau 
liniştitoare şi normale în ambianța sălbatică. 

Apoi auzi nişte paşi grei. Pe cărarea pietruită umbla 
cineva încălţat cu bocanci. Perez se ascunse în colţul 
format de două ziduri, astfel încât să nu i se profileze 
silueta pe cerul care se lumina. Din loc în loc, pe jos se mai 
vedeau dale printre care creştea iarbă. Se ghemui în colţ şi 
aşteptă, simțindu-se oarecum ridicol, de parcă ar fi fost din 
nou copil şi se juca de-a v-aţi ascunselea cu verii lui. Brusc, 
ceva începu să se mişte în jurul lui, ca şi cum zidul ar fi 
prins viaţă şi îşi schimba poziţia. Auzi un murmur şi fâlfâit 
de aripi. Deranjase nişte păsări petrei, asemănători 

liliecilor, cu ochi blajini, care îşi făcuseră cuibul în 
crăpăturile zidului şi zburau acum spre mare. 

Paşii se apropiară, iar acum Perez observă fasciculul 
lanternei. Era foarte slab, probabil că bateria era aproape 
descărcată. Nu se auzea nimic altceva. Persoana n-o striga 
pe Polly. Dacă făcea parte din echipa de căutări, poate că- 
şi pierduse speranţa. Poate. Incă nu se luminase destul ca 
să-şi dea seama cine e. 

Din umbră, Perez se gândea la toate persoanele pe care 
le cunoscuse de când venise pe Unst cu o săptămână mai 
înainte şi îi văzu cu ochii minţii cum se mişcă asemenea 
unor actori pe o scenă uriaşă. Însă acum pierduse şirul 
mişcărilor. Ştia că erau împrăştiaţi pe lângă Meoness, pe 
dealuri şi pe plajă, dar nu ştia exact unde şi asta îl 
neliniştea. Era un regizor pe care actorii nu-l luau în 
seamă. Pierduse controlul acţiunii. 

Silueta cobori pe cărarea care ducea spre Meoness şi se 
opri o clipă ca să arunce o privire spre lacul unde Eleanor 
fusese găsită moartă în rochia ei scumpă de mătase. Rotea 
fasciculul lanternei de parcă ar fi căutat ceva anume în 
iarbă. Perez nu izbutea să-şi dea seama dacă era un bărbat 
sau o femeie, însă era o persoană în formă, care putea să 
coboare uşor panta abruptă. Perez aşteptă o vreme, 
nehotărât. Încă avea impresia că Polly ar fi putut trece pe- 
acolo. Ceaţa se ridicase şi, în întunericul care aproape se 
risipise, văzu cerul umplându-se de stele. Văzu Calea 
Lactee foarte limpede, iar imensitatea spaţiului îl ameti, 
făcându-l să uite preţ de o clipă de ce se afla acolo. Apoi se 
adună şi porni pe urmele siluetei, în josul pantei. 

Pe drumul spre centrul de la Meoness, persoana 
necunoscută stinse lanterna, aşa că lui Perez îi veni mult 
mai greu să o urmeze. Dacă silueta s-ar fi oprit în umbră, 
Perez s-ar fi apropriat prea mult şi nu voia să se dea de 
gol. Utra, casa unde crescuse Sarah Malcolmson, se vedea 
ca o umbră neclară lângă drum. Perez se opri şi ascultă. 
Linişte. Acum paşii ajunseseră atât de în faţă, încât nici nu- 
i mai auzea. Din nou, îl cuprinse îndoiala. Oare să fugă pe 
urmele siluetei sau să intre? Polly era cea mai importantă 

persoană din ecuaţie. Încă nu era sigur pe cine urmărise. 
Locul acela era esenţial în povestea Micuţei Lizzie şi era 
posibil ca Polly să fie tentată să arunce din nou o privire 
înăuntru. Perez deschise uşa. 

În vechea casă întunericul era vâscos ca smoala. Lui 
Perez îi trecu prin minte că va trebui să se lase înghiţit de 
beznă ca să treacă pragul. Aprinse lanterna şi trecu de 
chicinetă, ajungând în camera mai mare unde se simţea 
miros de umezeală şi putregai. Era distras, îşi amintea de 
ultima vizită în casă şi de pisica sălbatică de care se 
speriase Willow, de cum îi simţise atingerea ca pe un şoc 
electric, până în umăr. Atunci fuseseră amândoi tulburaţi 
şi se gândi că nu cercetaseră locul pe îndelete. Era 
nehotărât, conştient că în curând silueta pe care o 
urmărise o să dispară definitiv, dar în acelaşi timp îl mâna 
curiozitatea. Ceva îi atrăsese aici pe Polly Gilmour şi pe 
Charles Hillier. Detectivul lumină ungherele cu lanterna. 
Camera era destul de goală. Deschise soba aflată într-un 
colţ. Înăuntru era o bucată de turbă arsă pe jumătate. 
Apoi, când se pregătea să plece, văzu o bucată de material 
textil agăţată de o muchie a sobei metalice. Era albă, la fel 
ca rochia purtată de Micuța Lizzie de fiecare dată când 
apăruse. Rochia, cel puţin, era adevărată, nu închipuită. În 
praful de pe podea văzu două forme dreptunghiulare, lungi 
şi subţiri. Ceva fusese aşezat acolo. 

Din depărtare se auzi motorul unei maşini. Perez ieşi, 
văzu farurile chiar înainte să se stingă şi îşi zise că era 
destul de probabil ca lumina să vină de la Meoness. Cobori 
pe cărare, îndepărtându-se de casa ruinată. În timp ce 
alerga, îi sună telefonul. Încetini ca să-l scoată din 
buzunar, dar continuă să înainteze într-un ritm alert. 

— Jimmy! 

Tonul lui Sandy îi arăta că era impacientat şi depăşit de 
situaţie. 

— Tocmai mă întorceam la Sletts şi am auzit un țipăt! 

— Din casă? 

Nu era nevoie să întrebe care casă. Acum ştia unde ar fi 
trebuit să se concentreze cu ancheta de la bun început. 

— Nu ştiu. Din preajma casei, în orice caz. 

— Sunt pe drum. 

Perez făcu o pauză, apoi zise: 

— Sandy, să nu intri. Aşteaptă să ajung eu. 

După bezna din casă, avea impresia că afară se iviseră 
deja zorii. Cerul era cenuşiu, rece, iar stelele dispăruseră. 
Se auzea cântec de păsări. Perez continuă să alerge. Se 
molipsise de neliniştea lui Sandy şi acum i se părea că nu 
evaluase corect situaţia. In tot acel timp urmărise o 
persoană şi nu se gândise că ar fi trebuit să caute o 
maşină. 

Sandy îl aştepta ghemuit pe coasta dealului, camuflat 
atât de bine încât atunci când îşi descolăci trupul ca să se 
ridice în picioare Perez tresări. 

— Willow e pe plajă. 

Sandy vorbea încet, mai mult şoaptă, deşi dinăuntrul 
casei cu siguranţă nu putea să-i audă nimeni. 

— E cu David Gordon. I-am văzut de la centru. 

Perez aprobă din cap. Asta însemna o grijă mai puţin. 

— Ce-ai auzit? 

— Un strigăt. Un țipăt ascuţit. 

— De bărbat sau de femeie? 

— Cred că de femeie, dar e greu de zis. Din moment ce o 
căutăm pe Polly Gilmour, mi-am zis imediat că ea trebuie 
să fie... 

— Evident. 

Aşteptările modificau percepțiile. Aşa puteau magicienii 
să-şi surprindă atât de uşor publicul. 

— E firesc... 

Nu apucă să termine ce avea de spus. [ipătul se auzi din 
nou. Era al unei persoane îngrozite, dar tot nu-şi dădeau 
seama dacă era bărbat sau femeie. Lui Perez i se părea 
insuportabil. 

— Rămâi aici. Nu lăsa pe nimeni să plece. Oricine ar fi. 
Şi nu lăsa pe nimeni să intre. 

Cu spatele îndoit, Perez ocoli în fugă casa de la Voxter, 
trecând de coteţul găinilor şi de hambarul unde George 
Malcolmson îşi ţinea vechiul tractor. Maşina era parcată în 

faţă. Perez atinse capota şi simţi că era caldă încă. De pe 
latura aceea a casei vedea în bucătărie printr-o ferestruică 
a uşii din spate. Nu era nici urmă de George. 

Inăuntru se afla Polly Gilmour. Era palidă, dar părea 
neaşteptat de calmă. Calmă, deşi avea o mână în jurul 
gâtului şi era ameninţată cu un cuţit. Calmă, chiar şi când 
deschise gura să ţipe din nou, îngrozită, cu lacrimi 
curgându-i pe obraji. 

Capitolul XLIV 


În bucătăria de la Voxter, Polly se gândi că s-a zis cu ea. 
Probabil arăta la fel ca Eleanor în ultima ei noapte, pe 
terasă, când ceața o înghiţise puţin câte puţin. Dacă 
Eleanor ar fi intrat în casă atunci, după ce spusese 
prostiile alea despre Marcus, totul ar fi fost bine. Prietena 
lui Polly ar fi fost încă în viaţă. La fel şi bărbatul răutăcios 
de la hotel. Iar Polly nu s-ar fi aflat în casa aia ciudată de la 
marginea mării, abia respirând, cu un cuţit la gât. 

Îşi zise din nou că parcă trăia un coşmar cumplit dar că 
în curând o să se trezească şi totul o să fie bine. Când 
braţul îşi întări strânsoarea, ea începu să alunece într-o 
stare de inconştienţă, iar întâmplările din seara aceea îi 
reveniră în minte foarte încet, ca nişte umbre prin ceaţă. 
Urmărea întâmplările ca de la mare depărtare, de parcă ar 
fi fost Eleanor şi filma o panoramă pentru emisiunea ei. 

Merseseră toţi cinci pe dealuri spre clubul de iahting. 
lan umbla înaintea lor, parcă vrând să facă abstracţie de 
ei, să creadă că e singur. Marcus era neaşteptat de tăcut. 
Polly se întorsese spre el. 

— S-a întâmplat ceva? 

Îi era teamă că o să-i spună că relaţia lor se terminase şi 
că o prefera pe mama lui Eleanor. Asta fiindcă în adâncul 
ei Polly ştia că Eleanor îi spusese adevărul despre 
aventură. În spatele lor, Lowrie şi Caroline erau şi ei 
tăcuţi, de parcă se molipsiseră de la Marcus. 

Apoi imaginea se mută pe clubul de iahting, unde tonul 
era mult diferit. Aici era doar despre muzică şi distracţie. 
Avusese impresia că sărbătoresc moartea lui Eleanor şi că 
ea era singura căreia îi părea rău că prietena ei nu mai 
trăia. Apoi o văzuse pe fetiţă dansând. Micuța Lizzie, care 
nu putea să fie o fantomă, fiindcă Polly o auzise cântând. 
Parcă nimerise în lumina reflectoarelor, camera se fixase 
pe ea şi restul imaginii devenise neclar. Polly o urmărise 
afară în noapte şi se lăsase ceața. Preţ de o clipă avusese 
impresia că apariţia fetiţei era un avertisment, o 

premoniţie. Poate că şi ea urma să moară înecată, ca 
Elizabeth Geldard, iar cadavrul să-i fie adus pe mal de ape 
şi nimănui n-o să-i pese. Nici măcar lui Marcus. 

În cel mai crunt moment al panicii, când îşi aminti de 
noaptea când dispăruse Eleanor, îi sunase telefonul şi un 
glas raţional îi sărise în ajutor: 

— Să nu cumva să încerci să te întorci pe coama 
dealului. Nu pe vremea asta. Intoarce-te la club pe cărare 
şi venim noi să te luăm cu maşina. S-ar putea să dureze 
mai mult, dar e cea mai sigură variantă. 

lar acum, când simţea cum viaţa se scurge din ea şi 
vârful ascuţit al cuţitului îi împunge pielea, retrăi uşurarea 
pe care o simţise când maşina se oprise în faţa ei. George, 
tatăl lui Lowrie, se întinsese să-i deschidă portiera, iar 
Polly îşi aminti de prima oară când dansaseră împreună, de 
forţa braţelor lui când aproape o ridicase în aer, de 
entuziasmul pe care încă îl resimţise după ce muzica se 
oprise. 

— Hai, intră, nu mai sta în frig! Probabil ai îngheţat. 
Grusche zice că trebuie să te duc înapoi la Voxter. A 
pregătit supă caldă pentru voi toţi. O să-i anunţe şi pe 
ceilalţi, puteţi să mâncaţi cu noi înainte să vă întoarceţi la 
Sletts. 

Dar când ajunseseră la Voxter nu era nici urmă de 
ceilalţi. În bucătărie era doar Grusche, într-o cămaşă de 
noapte stranie, albă, având pe umeri un şal tricotat. Apoi 
George se făcuse nevăzut, spunând că merge la culcare. Se 
pomenise deodată cu Grusche în spatele ei, bălmăjind ceva 
despre Eleanor şi Lowrie. Braţele ei, puternice de la 
ridicarea oilor şi frământarea aluatului, o prinseseră ca 
într-o menghină, iar Polly începuse să tipe, apoi îşi 
pierduse cunoştinţa. 

Îşi revenise în simţiri câteva clipe şi i se păru că vede o 
siluetă la geam. Poate că era Micuța Lizzie care venise s-o 
ducă în apă. Dar când uşa se deschise, în prag nu apăru 
Lizzie, ci detectivul brunet cu părul vâlvoi. Polly avea 
impresia că uneori şi pe el îl bântuia o stafie. 

Bărbatul se apropie de Grusche şi îi vorbi calm, ca unui 

copil: 

— E frumos ce faci? Doar nu vrei s-o răneşti pe Polly. Ce 
rău ţi-a făcut? 

Polly simţi că strânsoarea slăbeşte. _ 

Apoi se deschise o uşă din interior. În prag apăru 
George. 

— Nevastă, dă-i drumul fetei! 

Vorbise tare şi limpede, ca o sirenă de ceaţă, iar Polly îşi 
reveni pe deplin în simţiri. Grusche se întoarse spre soţul 
ei. Polly îi simţi umerii când se mişcă în spatele ei, iar 
strânsoarea slăbi şi mai mult. 

— Am făcut-o pentru Lowrie, spuse Grusche. 

— Chiar aşa? întrebă Perez din nou. Ai fost mereu 
onestă. Adu-ţi aminte de cursul pe care l-ai făcut cu Fran. 
Adu-ţi aminte de evaluarea finală. Ţi-a spus că nu faci 
compromisuri, că pictezi sincer, nu-i aşa? 

Se opri un moment, apoi adoptă un ton relaxat, de 
conversaţie obişnuită: 

— Hai să fim sinceri, bine? Aici era vorba despre tine, 
despre faptul că nu voiai să rămâi singură la bătrâneţe. 
Aveai nevoie de compania lui Lowrie şi a lui Caroline, 
aveai nevoie să ai cu cine discuta. Ştiu cum e să fii singur. 
Pot să înţeleg asta. Dar totul se termină aici. 

Întinse mâna spre ea. Preţ de o clipă Grusche ezită şi o 
strânse pe Polly mai tare, dar apoi întinse şi ea mâna, 
întoarse cuțitul cu mânerul spre Perez şi îl lăsă să-i cadă în 
palmă. Polly văzu că el avea piele închisă la culoare, parcă 
ar fi fost bronzat, iar mâna îi era osoasă, la fel ca a lui 
Marcus. 

Câteva momente mai târziu apăru şi Willow Reeves, care 
o îi puse lui Polly o pătură pe umeri şi o întrebă dacă se 
simţea bine sau dacă voia să-l cheme pe Oscar Charlie, 
elicopterul de urgenţe, ca s-o transporte la spital. li zise că 
o s-o ducă înapoi la prietenii ei de la Sletts. Polly întoarse 
capul şi o văzu pe Grusche fixând-o cu nişte ochi în care se 
citea încă furia. 

Capitolul XLV 


La Springfield, Willow stătea în colţul camerei de zi cu 
pereţi galbeni şi urmărea discuţia dintre Jimmy Perez şi 
Grusche Malcolmson. Încăperea era scăldată în lumina 
soarelui, iar de afară se auzea cântecul păsărilor cântând. 
Jimmy reuşise să pregătească o cafea, iar aroma ei se 
simţea în toată camera. Pe o farfurie erau câteva fursecuri 
rotunde, presărate cu zahăr. Probabil erau făcute chiar de 
Grusche. 

— De ce ai ucis-o pe Eleanor? 

Vorbea atât de încet, că Willow trebuia să facă eforturi 
să-l audă. 

Îi dăduseră voie lui Grusche să se schimbe. Acum purta 
pantaloni de in largi şi un pulover tricotat manual. Willow 
îşi zise că pe la şaizeci de ani probabil avea să arate ca 
mama lui Lowrie: înaltă, uscăţivă, îmbrăcată de la mâna a 
doua. 

Grusche ridică brusc privirea. 

— Era malefică. Doar ştii asta, Jimmy! Flirta cu Lowrie, 
încerca să-l răpească de lângă Caroline, încerca să-l 
răpească de lângă mine! izbucni ea cu glas strident. 

— Nu cred că făcea asta, Grusche. Îi era fidelă soţului ei. 
Aşa a fost mereu. 

— Ba nu! 

Reacţia ei sună ca o detunătură. 

— Aveam dovezi! Au fost împreună în Shetland doar cu o 
săptămână înainte de nunta lui Lowrie. În ziua de 
hamefarin” am văzut o poză pe laptopul lui: Lowrie care o 
cuprindea cu braţul pe femeia aia, iar în spate se vedea 
muzeul din Lerwick. 

Grusche îl fixă pe Perez cu o privire dură ca oţelul, 
silindu-l să-şi dea seama ce însemna asta. 

— În seara aia, Lowrie era în camera lui şi se uita la 
poză când i-am adus cămaşa curată pentru petrecere. A 
închis capacul laptopului, dar nu înainte să văd poza. 

— Ai developat-o pe hârtie fotografică, spuse Perez. 

Willow avea impresia că nimic din toate astea nu erau o 
surpriză pentru el. 

Grusche aprobă din cap. 

— În timp ce el şi Caroline atârnau decoraţiunile prin 
sală. Gândeşte-te ce însemna asta, Jimmy! Gândeşte-te ce 
putere trebuie să fi avut femeia aia asupra lui! Era însurat 
abia de o săptămână şi totuşi era obsedat de poza unde 
apărea alături de altă femeie. Probabil era un soi de 
vrăjitoare. 

— Dar de ce ai developat poza, Grusche? 

Perez sorbi din cafea şi păru să-i savureze aroma. 

— Voiam s-o confrunt, să-i arăt că ştiu ce pune la cale. 
Voiam să am ceva la mine, ceva concret. 

Făcu o pauză, parcă alegându-şi cu grijă cuvintele, 
vrând cu tot dinadinsul ca Perez s-o înţeleagă. 

— Ceva real! Doar nu puteam să plec cu laptopul lui 
Lowrie pe plajă până la Sletts, nu, Jimmy? 

— Spune-mi ce s-a întâmplat. 

Perez se rezemă de spătar şi aşteptă. Afară, un culic 
trecu în zbor pe deasupra casei şi ţipă. Detectivul închise 
ochii şi Willow se întrebă dacă urma să aţipească. 

— Trebuia să stau de vorbă cu Eleanor Longstaff, s-o 
oblig să-şi dea seama ce face. Toată seara, în timp ce ea 
dansa şi râdea şi flirta, pe mine mă rodea să ştiu adevărul. 
L-ar fi mâhnit pe Lowrie din nou. Jimmy, trebuie să înţelegi 
că nu puteam să las lucrurile aşa. Şi tu ai fi procedat la fel 
dacă cineva s-ar fi purtat urât cu Cassie. Eleanor urma să-i 
strice căsnicia fiului meu, să-l îmbolnăvească şi să-l arunce 
în depresie. Poate că ar fi fugit în sud cu ea, iar atunci nu l- 
aş mai fi văzut în veci. Imi dădeam seama că ea nu s-ar fi 
gândit să trăiască în Shetland nici în ruptul capului. 

Acum Perez deschise ochii şi se aplecă spre ea. 

— Eleanor nu voia să-ţi răpească băiatul. Sigur ţi-ai dat 
seama de asta. 

Vorbise mai mult în şoaptă, ca pentru sine. 

Grusche nu păru să-l audă şi continuă: 

— După petrecere am făcut puţină ordine şi George s-a 
dus la culcare. Băuse toată noaptea şi ştiam că n-o să se 

mai trezească până dimineaţă. Îl auzeam cum sforăie ca un 
urs. Apoi au plecat şi Lowrie şi Caroline. Am ieşit şi m-am 
dus pe plajă. I-am văzut pe toţi cei de la Sletts cum stau pe 
terasă. Vorbeau şi râdeau. După o vreme, bărbaţii au mers 
înăuntru. Puțin mai târziu a dispărut şi Polly, iar Eleanor a 
rămas singură. Am luat asta ca pe un semn că ar trebui să 
mă duc să-i vorbesc. Începea să se crape de ziuă, aşa că m- 
a văzut. Mi-a făcut cu mâna. „Nici tu n-ai somn, Grusche? 
Vrei să ne plimbăm?” Nici măcar n-a aşteptat să-i răspund. 
Nu cred c-a ascultat vreodată ce-i spuneau ceilalţi. 

Încăperea se cufundă în tăcere deplină, apoi Grusche 
reluă: 

— Mi-am dat seama unde mergem abia când m-a 
întrebat dacă cred în fantome şi dacă Micuța Lizzie există. 
Ăsta a fost un alt semn. l-am spus că o să-i arăt unde a 
văzut-o Vaila pe Lizzie şi am condus-o pe potecă până la 
piatra înaltă. 

În încăpere se lăsă din nou tăcerea. Perez îşi termină 
cafeaua. 

— Aveai deja de gând s-o omori, Grusche? Te rog să ne 
spui. E important să ştim. 

— Nu! Voiam s-o fac să înţeleagă că trebuia să-l lase pe 
Lowrie în pace. 

— Deci mergeaţi pe potecă înspre megalit şi se lumina 
de ziuă. 

Perez zâmbi încurajator. 

— Ce s-a întâmplat pe urmă? 

Willow avea impresia că o să aţipească. Nu dormise mai 
deloc în ultimele zile, iar acum încordarea o părăsise. 
Soarele era sus pe cer, iar în cameră era foarte cald. 

— Eram aproape de marginea prăpastiei, spuse Grusche. 
Am vorbit. Mi-a spus că de multă vreme nu mai fusese aşa 
de fericită şi că în sfârşit i se părea că toate îi merg strună, 
că poate se înşelase crezând că un copil era atât de 
important. Mi-a spus că în sfârşit dăduse peste un bărbat 
pe care-l iubea şi că asta era tot ce conta. 

— Crezi că vorbea despre Lowrie? 

— Despre cine altcineva putea să vorbească? 

— Despre soţul ei, răspunse Perez. Cred că se referea la 
soţul ei. 

— I-am arătat fotografia! 

Grusche aproape răcnise. Willow îşi zise că nici ea nu 
prea îi asculta pe ceilalţi. 

— Am aşezat poza în iarbă. Jimmy, am vrut să ştiu ce se 
petrece! Aveam dreptul ăsta! Ce căuta la Lerwick cu 
Lowrie al meu cu o săptămână înainte de nuntă? 

— Şi ce ţi-a spus? 

Din nou, Willow trebui să facă eforturi ca să-l audă. 

— A spus că e secret. „Dar nu-ţi face griji, Grusche, n-am 
planuri cu fiul tău. Pe lângă asta, acum s-a făcut şi el mare. 
N-are nevoie să-i porţi tu de grijă.” Apoi a râs, de parcă era 
ridicol din partea mea să aflu ce se întâmplase cu fiul meu! 

— Aşa că ai ucis-o, spuse Perez în cel mai firesc mod 
posibil. Poţi să-mi spui exact cum s-a întâmplat, Grusche? 
Ca să ştim şi noi. 

— Am vrut să n-o mai aud râzând. Şi am vrut să fiu 
sigură că n-o să-l mai supere niciodată pe Lowrie cât să-l 
împingă în pragul sinuciderii. 

Grusche tăcu, iar Willow se concentră, imaginându-şi 
cum se  derulaseră lucrurile. Oricum înregistrau 
interogatoriul, dar poate că ar fi înţeles mai bine dacă 
asculta cu atenţie de la bun început. 

— Eram pe marginea prăpastiei, Jimmy, continuă ea. Era 
lumina aia ciudată, de dimineaţă, care apare numai în 
perioada asta a anului. In jur se auzeau o mulţime de 
zgomote, ţipau tot felul de păsări, dar încă o auzeam cum 
râde. Am luat o piatră şi am lovit-o. 

Făcu din nou o pauză. 

— A căzut nefiresc. Părea cumva şifonată, dezordonată. 
Mie-mi plac imaginile frumoase. Doar ştii asta, Jimmy. Ştii 
că aş fi putut să devin chiar eu artistă. Fran mi-a spus 
mereu că am potenţial, dar am preferat să-l sacrific pentru 
fiul meu. Am târât-o pe Eleanor în mijlocul mlaştini, să 
arate ca un tablou. M-am gândit că poate cineva o să-i 
aprecieze natura artistică. Era o femeie tare frumoasă. 

— Ce-ai făcut după aceea? După ce i-ai aruncat pelerina 

şi încălţările în prăpastie şi ai rupt fotografia. 

— Am mers acasă. M-am întins lângă soţul meu, care 
sforăia. M-am culcat. 

Întinse mâna şi luă un fursec din care muşcă puţin, 
parcă vrând doar să verifice dacă era bun la gust. Willow 
rămase uimită de cât de calmă părea. Urmă încă vreun 
minut de linişte totală. 

— I-ai spus lui Lowrie ce s-a întâmplat? o întrebă Perez 
cu glas tăios. Ştie că de o săptămână mama lui e o 
criminală? 

— Nu! izbucni Grusche la fel ca mai devreme. 
Bineînţeles că nu. 

— Dar sigur l-ai întrebat de ce s-a întâlnit cu Eleanor la 
Lerwick. Sigur ai vrut să afli. 

Pentru prima oară, Grusche nu mai părea sigură pe ea. 

— Mi-a spus că era ceva între prieteni, că o ajuta pe 
Eleanor cu un proiect de la serviciu. I-am spus să nu zică 
nimic, că dacă-ţi spune că s-a întâlnit cu ea în Lerwick o să 
crezi că el a omorât-o. 

— lar Lowrie a făcut ce i s-a spus, murmură Perez. 
Normal. V-a avut întâi pe tine şi apoi pe Caroline care să 
luaţi decizii în locul lui. N-a fost niciodată pus într-o 
situaţie în care să gândească de unul singur. 

Willow se întrebă dacă Lowrie bănuise ceva despre rolul 
jucat de mama lui în moartea lui Eleanor. Poate că în ochii 
lui era atât de perfectă că nici nu i-ar fi trecut prin cap că 
putea să ucidă pe cineva. Sigur nu-i pusese întrebări 
incomode. Willow îşi aminti de cum îşi păstraseră Charles 
şi David relaţia ignorând aspectele neplăcute, orice lucru 
dificil sau care îi punea într-o lumină proastă. 

— Dar Hillier? întrebă Perez. El de ce a trebuit să 
moară? 

— Era şi el acolo în noaptea aia, răspunse Grusche. M-a 
văzut pe cărare cu Eleanor şi după aceea a văzut că mă 
întorc singură. 

— Te şantaja? 

— Iar asta îţi arată cât de caraghios putea să fie! se răsti 
Grusche. Parcă aveam noi bani să-i dăm! 

— Hillier ţi-a spus că a fost şi el în Lerwick la întâlnirea 
de la muzeu? Cu Lowrie, Eleanor şi Monica Leaze? 

Grusche aprobă din cap fără tragere de inimă. Willow nu 
înţelegea despre ce vorbea Perez. I se părea că şi ele un 
fel de magician care împarte în mod aleatoriu cărţile pe 
masă până când lucrurile capătă sens, cel puţin din 
punctul lui de vedere. Dar ştia că nu e bine să-l întrerupă, 
că mai bine aşteaptă până mai târziu ca să-i explice. 

— Deci ştiai că Eleanor îţi spusese adevărul, continuă 
Perez. Că nu exista nicio aventură. Lowrie a mers acolo ca 
între prieteni. 

— Lowrie era de altă părere! 

Din nou, aproape că ţipa. 

— N-ai văzut cum se uita Lowrie la poza aia! Ar fi făcut 
orice pentru femeia aia! Era la fel de îndrăgostit acum ca 
prima oară când s-au întâlnit. 

— Chiar şi aşa, spuse Perez cu tristeţe, nu cred că era 
cazul să intervii. 

Apoi întrebă pe alt ton: 

— Dar Hillier? Spune-mi ce s-a întâmplat cu el. 

— Am stabilit să ne vedem pe plajă, la Springfield. I-am 
spus că am nişte bani puşi deoparte, o moştenire, şi că 
putem să rezolvăm cumva lucrurile. În seara aia m-am dus 
ca de obicei la clubul de lectură din Baltasound, dar în 
drum spre casă m-am oprit la Springfield. 

Willow era cât pe ce să întrebe ce se citise la clubul de 
lectură. Se simţea ameţită şi puţin năucă. Crezuse că 
mama lui Lowrie e o femeie demnă, inteligentă. Nu-şi 
dăduse seama de obsesia care o stăpânea. 

Grusche continuă: 

— Hillier mă aştepta pe plajă. Ceaţa se lăsa din nou. N-a 
fost greu să scap de el. 

Făcu o pauză. _ 

— Nu mai spun nimic, Jimmy. Nu aici şi nu ţie. Imi ştiu 
drepturile. Poţi să mă duci la Lerwick acum, iar Lowrie o 
să-mi găsească un avocat. Lowrie o să aibă grijă de mine. 

Capitolul XLVI 


— Tot nu înţeleg de ce a vrut Malcolmson s-o ucidă pe 
Polly Gilmour, spuse Sandy. lar povestea cu Micuța Lizzie 
a fost numai în mintea englezilor? 

În drumul spre sud, care trecea prin Yell, se opriseră să 
mănânce de prânz la Galeria North Light. Fusese ideea lui 
Willow. Perez ar fi preferat să meargă direct la Lerwick ca 
să ajungă acasă înainte să vină Cassie de la şcoală. Tabloul 
care o înfăţişa pe fetiţa în rochie albă era încă expus. 
Catherine Breton era în acvariul ei de sticlă şi modela 
lutul. Galeria şi cafeneaua erau neobişnuit de liniştite. 
Afară bătea vântul. Umbrele norilor zburau pe deasupra 
apei, iar de geamuri se loveau grăunţe de nisip. 

Detectivul tocmai voia să-i răspundă când pe uşă intră o 
femeie. Perez îşi zise că Willow o aşteptase, că era o 
întâlnire stabilită dinainte. Nou-venita se opri un moment 
în prag, apoi veni lângă ei. Purta un pardesiu roşu aprins, 
cizme grele, maro, şi răspândea miros de ţigări. 

— Am fost la secţie de dimineaţă, imediat ce a ajuns 
feribotul. 

Monica Leaze avea aceeaşi energie încordată pe care şi- 
o amintea Perez de la vernisaj, acelaşi păr sârmos şi 
aceiaşi ochi căprui. 

— Mi s-a spus să vorbesc cu voi aici. 

— Acum putem să-i explicăm lui Sandy cum stau 
lucrurile cu fantoma, spuse Willow pe un ton degajat. 

Dar când ea se întoarse spre Monica, lui Perez i se păru 
mai înverşunată ca oricând: 

— Dacă am fi aflat mai repede că eşti implicată, poate 
am fi reuşit să prevenim moartea lui Hillier! 

— Bineînţeles că ar fi trebuit să vin mai repede... 

Monica îşi făcea de lucru cu un şerveţel de pe masă, 
împăturindu-l tot mai mult. 

— ...dar când am plecat din Shetland nu ştiam că 
Eleanor a murit, doar că dispăruse, iar asta făcea parte din 
plan. 

Întoarse privirea spre fereastră. O chelneriţă îi aduse o 
cafea fără ca ea să bage de seamă. 

— Totul a început ca o mică farsă. Voiam s-o ajut pe Nell 
să-şi rezolve problemele cu banii. Nimeni nu trebuia să 
păţească nimic. 

— Poate ar fi mai bine să ne explici ce s-a întâmplat. 

Perez îşi zise că el ştia aproape tot, dar Sandy, care 
stătea de cealaltă parte a mesei, părea complet pierdut. 
Lucrase bine la anchetă, iar varianta poveştii Micuţei 
Lizzie pe care o ştia el din realitate era destul de aproape 
de adevăr. Acum merita nişte răspunsuri cinstite despre 
varianta fictivă. 

— V-aţi întâlnit cu ea aici, în Shetland, acum două 
săptămâni. Cu voi mai erau alte două persoane. 

— Ei bine, pe Eleanor o ştiam de foarte mult timp, 
probabil fiindcă ne învârteam în aceleaşi cercuri artistice - 
soţul meu e regizor. Pe Charles şi pe Lowrie nu-i 
cunoşteam, atunci ne-am întâlnit prima oară. Eram echipa 
lui Nell, arma ei secretă. Am mâncat de prânz la Hay's 
Dock. Atunci totul părea foarte amuzant. Era ca o mică 
petrecere, parcă ne pregăteam de cine ştie ce misiune 
secretă. 

Monica făcu o pauză, apoi continuă: 

— Atunci am văzut-o ultima oară pe Eleanor. Ea şi 
Lowrie veniseră cu avioane diferite, totul era pe ascuns. 
Lowrie venise din Edinburgh, iar Eleanor din Glasgow, 
deşi amândoi plecaseră din Londra. Eu eram deja la Yell, 
iar Charles Hillier m-a dus cu maşina până la Lerwick. 

— Şi despre ce aţi discutat? 

— Am pregătit farsa, desigur! „Micuța Lizzie a ieşit să 
ne bântuie”. Nell avea nevoie de apariţia ei pentru ca 
documentarul despre fantome să aibă succes. Compania, 
Bright Star, pierdea bani. Au avut două emisiuni mai slabe, 
iar Eleanor nu s-a mai concentrat pe serviciu după ce a 
pierdut copilul. Nu mai era în formă maximă. Era ultima ei 
şansă să evite falimentul. Nu voia să-şi asume niciun risc. 

— Dar tu? întrebă Perez. Tu ce aveai de câştigat din 
asta? 

Preţ de o clipă femeia păru luată prin surprindere, de 
parcă răspunsul era atât de evident, încât nici nu mai 
trebuia rostit. 

— Distracţie! Ţi-am spus deja. Iar Nell mi-era prietenă şi 
avea nevoie de ajutor. Pe lângă asta... 

Făcu iarăşi o pauză. 

— „te  desfeţi preschimbând cotidianul în straniu, 
încheie Perez fraza. 

— Da. Cam aşa ceva. 

Monica se uită ciudat la el. 

— Cred că priveam totul ca pe o expoziţie de artă. 

— Aşadar, aţi inventat o fantomă. 

— Nu ca să tragem pe sfoară publicul, replică Monica 
tăios. Eleanor nu s-ar fi coborât niciodată la una ca asta. 
Lucra cinstit şi îşi lua munca în serios. Voiam s-o facem ca 
să arătăm că şi persoanele educate, raţionale, pot fi 
impresionabile în anumite situaţii. Voia să-şi convingă 
prietenii că Micuța Lizzie există şi să le folosească reacţiile 
într-un studiu de caz în cadrul documentarului. 

— De ce i-a implicat pe Lowrie şi pe Hillier? 

Willow se ridică şi se întinse, aproape atingând tavanul 
jos al galeriei. Afară începu să plouă. Picăturile loveau 
geamul cu putere, ca nişte pietre. Incăperea se întunecă. 

— Lui Eleanor i-au plăcut mereu grupurile, răspunse 
Monica, mai ales cele de admiratori. Dar a avut şi motive 
practice. Lowrie ştia terenul, doar crescuse pe Unst. 
Partenerul lui Hillier cercetase originile poveştii cu Micuța 
Lizzie, aşa că Charles putea să mai adauge amănunte ici- 
colo ca totul să pară autentic. Pe lângă asta, a fost 
magician. Ne puteam folosi de abilităţile lui. 

Lui Hillier i-ar fi plăcut la nebunie, se gândi Perez. La fel 
şi ocazia să apară din nou la televizor. 

— Dar tu? întrebă Willow. Tu ce rol jucai? 

— Eu trebuia să mă ocup de decor şi să fiu asistent de 
regie. Când ne-am întâlnit la masă am adus nişte schiţe. 
Într-una dintre ele Eleanor arăta ca Ofelia şi era îmbrăcată 
în rochia de domnişoară de onoare. Pe asta aţi găsit-o în 
casa mea din Cullivoe. Nu ştiam cum o să le folosim, ca să 

nu mai spun că erau cam trase de păr. 

Făcu o pauză. 

— Dar în mare măsură eram acolo fiindcă puteam să le 
fac rost de o fantomă. 

— De nepoata ta. 

— Grace, da. Maică-sii i s-a părut mereu că e un copil 
dificil şi nu mi se pare că Londra i se potriveşte. Are prea 
multă energie, aşa că mai stă aici, cu mine. 

Perez se uita la tabloul expus pe perete, care o înfăţişa 
pe fată. 

— Acolo e fiica mea, spuse Monica, dar asemănarea e 
izbitoare. N-am mai privit de mult tabloul şi am uitat cât 
de mult seamănă, acum că a mai crescut şi Grace. 

Acum înțeleg de ce era Polly aşa tulburată, îşi zise 
Perez. Înţeleg de ce începuse să se îndoiască de propria 
judecată. 

— Ai pus-o pe Grace să înregistreze cântecul Micuţei 
Lizzie, spuse el, dar, bineînţeles, nu suna cum trebuie. A 
stat mult timp în Shetland, dar încă n-a prins accentul. 

Făcu o pauză. 

— Ea şi băieţii Arthur îl cântau în noaptea în care Polly 
s-a pierdut prin ceaţă. Probabil au speriat-o de n-a mai 
ştiut de ea. 

— Când am plecat în sud, Grace a vrut să rămână cu Jen 
Arthur şi cu băieţii, iar eu m-am gândit că nu e nicio 
problemă dacă mai lipseşte o săptămână de la şcoală. Jen 
s-a bucurat şi, oricum, viaţa în Shetland e în sine o formă 
de educaţie, nu crezi? Pe atunci nu ştiam că Eleanor a fost 
ucisă şi că pe Unst umblă un criminal. 

— Sigur a apărut în ziarele din sud, interveni Sandy, 
măcar după ce a fost ucis şi Hillier. De ce ai aşteptat până 
azi să vorbeşti cu noi? 

Monica privea în continuare apa cenușie. 

— Mi-era teamă. Dacă aţi fi aflat că eram acolo în 
noaptea când a murit Eleanor, dacă mi-aţi fi găsit tabloul, 
poate că m-aţi fi acuzat de crimă. 

— Dacă erai nevinovată, nu, răspunse Sandy. N-avea de 
ce să-ţi fie teamă dacă ne spuneai adevărul. 

Monica se întoarse spre el. Vorbele ei îl şfichiuiră 
precum ploaia de afară. 

— Ei nu zău? La facultate m-a hărțuit un profesor. Am 
fost la poliţie. Au ales să creadă un profesor respectabil, 
nu o studentă rebelă de la Arte. M-au ameninţat că dacă 
nu retrag plângerea mă sancţionează pentru că pierd 
vremea poliţiei. N-am vrut să risc. 

În cameră se lăsă tăcerea. Pe bufet începu să şuiere 
aparatul de cafea. 

— Hai să ne întoarcem la întâlnirea de la Hay's Dock, 
spuse Perez. Aţi făcut poze după aceea? 

— Da, Eleanor voia nişte imagini pe care să le trimitem 
în media şi să promovăm emisiunea. 

Monica ridică privirea. 

— Deja plănuia să apară în nişte articole de fond din mai 
multe ziare serioase. Ceva de genul „Tineri de treizeci şi 
ceva de ani de la oraş au crezut că văd fantome”. 

— Şi într-una dintre poze apărea alături de Lowrie? 

— Da, Lowrie a întrebat dacă poate s-o păstreze. l-am 
trimis-o pe e-mail. De ce? E importantă? 

Perez nu răspunse. Era poza la care se uita Lowrie când 
intrase Grusche la el în cameră înainte de petrecere. Era 
poza care provocase moartea lui Eleanor. 

— Spune-mi ce s-a întâmplat în seara petrecerii. 

— Eu şi Grace am venit pe Unst cu feribotul. 

— V-a văzut învăţătoarea de la Meoness. 

Sandy dădu semne că se trezeşte, apoi se sprijini din 
nou cu braţele pe masă. Nu închiseseră un ochi toată 
noaptea. Sandy parcă era un sugar gata să aţipească. 

Monica nu-l luă în seamă. 

— Ne-am lăsat maşina la centrul comunitar. Erau atâtea 
maşini parcate acolo că n-avea cine să ne observe. Apoi am 
mers la vechea casă, la Utra. Lowrie ne spusese că puteam 
s-o folosim, iar Grace s-a schimbat acolo. Pentru ea era 
doar un joc. Trebuia să stea trează până târziu, să se 
îmbrace ca de petrecere şi să danseze pe plajă. E şi ea ca 
toate fetele din familia noastră: îi place să se dea în 
spectacol. Pe plajă m-am întâlnit cu Charles. Am fumat o 


e 327 » 


țigară şi ne-am uitat la dans. Apoi eu şi Grace am aprins 
focul şi ne-am întins sacii de dormit pe jos, abia aşteptând 
următorul feribot spre Yell. Dimineaţa devreme am lăsat-o 
pe Grace la Jen şi am plecat pe continent. 

— Polly zicea că a văzut-o pe fetiţă în casă şi pe plajă şi 
cu alte ocazii. 

Vorbise din nou Sandy. Perez îşi dădea seama că nu i se 
părea că artista care picta femei moarte şi petrecea o 
noapte întreagă într-o casă ruinată ar fi persoana potrivită 
care să aibă în grijă un copil. 

Monica dădu din umeri. Părea agitată, deloc în largul ei. 
Poate că Sandy îi amintea de poliţiştii cu care avusese de-a 
face în tinereţe, sau poate că doar simţea nevoia să 
fumeze. 

— Poate că Jen a dus-o pe ea şi pe băieţi să se joace la 
casa tatălui lor. Locuieşte cu soţia lui la Spindrift, casa aia 
oribilă din Meoness. Sunt divorţaţi de ceva vreme, dar se 
înţeleg destul de bine. Băieţilor le place să vadă bebeluşul. 

Sau poate că Polly îşi invocase propriile fantome. Aflase 
că iubitul ei avea o aventură cu o femeie mai în vârstă, 
deci era fragilă emoţional de la bun început. Nu-i era greu 
să şi-o închipuie chinuită de coşmaruri şi demoni. 

— Cine a trimis e-mailul care anunţa că Eleanor n-o să 
mai fie găsită în viaţă? 

Willow îi întrerupse şirul gândurilor. 

— Planul era ca Eleanor să-l scrie, iar eu să-i iau 
telefonul şi să găsesc un loc cu semnal bun de unde să-l 
trimit. Grace dormea dusă, aşa că am ieşit din casa de la 
Utra ca să trimit mesajul. Am hotărât împreună să las 
telefonul în îngrăditura pentru varză, de unde Eleanor 
urma să-l recupereze mai târziu. 

— Şi apoi ea trebuia să dispară? 

Monica aprobă din cap. 

— Charles o aştepta în maşină. Urma s-o ducă înapoi la 
Springfield. Avea o cameră micuță pentru ea acolo. 

Dar pe Eleanor a întârziat-o mereu câte ceva. Mai întâi 
Polly, care i s-a alăturat imediat ce bărbaţii s-au dus la 
culcare, apoi Grusche, aşa că până la urmă Hillier s-a 

întors singur la hotel. Când a fost descoperit cadavrul lui 
Eleanor şi-a amintit că o văzuse pe Grusche întorcându-se 
de pe dealuri singură şi a înţeles cine o omorăse. 

Monica se ridică în picioare. 

— Mă duc s-o iau pe Grace ca să ne întoarcem acasă. Am 
crezut că ăsta e un loc bun în care să-şi petreacă o parte 
din an, dar cred că până la urmă tot în Londra e mai în 
siguranţă. 

În pragul uşii se opri şi se întoarse spre Perez. 

— Nu te cunosc de undeva? 

— Ne-am întâlnit aici, răspunse detectivul. La vernisajul 
tău. 

Făcu o pauză. 

— Iubita mea era artistă. Fran Hunter. 

Perez se bucură că-i venise atât de uşor să rostească 
acele cuvinte. 

Monica dădu din cap în semn că recunoscuse numele, 
apoi plecă. 


Mai târziu ajunseră la Lerwick, la casa de lângă mare, 
cea pe care Perez n-o închiriase încă. Stabilise cu Duncan, 
tatăl lui Cassie, ca fetiţa să mai rămână o noapte la el. Nu 
ştia cât e ceasul, nici măcar ce zi e. Se bucura că se 
întoarce la Ravenswick şi că o s-o audă doar pe Cassie 
sporovăind pe fondul gândurilor lui. Rutina - s-o trezească 
pentru şcoală şi s-o ducă până acolo - şi serviciul aveau să- 
l ţină în formă. Însă acum beau toţi trei cafea, iar Willow 
descoperise o sticlă nedesfăcută de whisky single malt în 
geanta ei. Pe lângă fereastră treceau în zbor fulmari, dar 
nu se vedea nici urmă de ceaţă. Apoi Perez zări Hjatland, 
feribotul cel mare de Aberdeen, trecând de-a lungul zonei 
Sound, şi îşi dădu seama că era puţin trecut de ora şapte 
seara. În douăsprezece ore, cei trei englezi de la Sletts 
urmau să fie din nou în Scoţia. Se întrebă cum urma să 
evolueze relaţia dintre Polly şi Marcus. Era, oare, el dispus 
să renunţe la femeia mai în vârstă care-l fascinase? Şi, 
dacă da, era bibliotecara timidă dispusă să-l ierte? Polly 
părea să vadă lumea aşa cum voia ea să fie. Se gândi şi că, 

odată cu terminarea anchetei, lui lan Longstaff avea să-i 
fie mai uşor să se împace cu moartea soţiei. 

— Planul lui Eleanor mi s-a părut foarte alambicat. 

Willow stătea pe jos, iar părul lung îi cădea peste 
genunchi. 

— Era disperată, spuse Perez. A zis-o şi Monica, 
compania era pe cale să dea faliment. Avea nevoie de ceva 
nou şi dramatic pentru ca emisiunea să aibă succes, ca de 
exemplu să facă nişte oameni instruiți să creadă în 
fantoma unui copil care a murit în 1930. Şi poate că 
Eleanor vedea păcăleala şi ca pe un soi de răzbunare. Se 
gândea că lan nu s-a purtat cum trebuie cu ea după cea 
pierdut copilul. 

— Trebuie să fi fost o relaţie destul de ciudată. 

Sandy părea visător, căzut pe gânduri. Începeau să 
resimtă toţi trei lipsa somnului. Poate că se gândea la 
învăţătoarea de pe Unst şi la cum să facă să se întâlnească 
din nou. 

— Mie mi se pare că are cumva sens, zise Willow. 
Amândurora le plăceau drama, certurile, supărările şi 
împăcările. Pot să înţeleg de ce Eleanor ar fi vrut să-l 
convingă pe lan că pe Unst are loc un fenomen 
supranatural. Aşa putea să râdă de el până la adânci 
bătrâneţi. Pe lângă asta, viaţa ei în sine era o piesă de 
teatru, deci i-ar fi plăcut la culme să regizeze aşa ceva. 

Făcu o pauză, apoi continuă: 

— În documentarul ei cred că voia să arate că trebuie să 
credem şi în ceva dincolo de viaţa de zi cu zi, să arate că 
avem nevoie de explicaţii pentru orice ni se întâmplă. Nu 
mi se pare o teorie stupidă. În comunitatea alor mei 
veneau tot timpul oameni care căutau răspunsuri. 

Perez se gândi că povestea începuse printr-un fals şi că 
la mijloc erau numai iluzii şi percepții distorsionate, umbre 
stranii şi minciuni rostite pe jumătate. 

— Pe mine nu m-a convins Lowrie când a spus că nu 
discutase cu ea despre proiect. Era imposibil. Eleanor ştia 
că Lowrie ar fi făcut orice pentru ea. Era ocrotitorul ei, 
cavalerul ei pe cal alb, gata să-i salveze compania. 

Willow luă sticla şi îşi mai turnă un pahar. Oricât de 
stângace şi deşirată era, Perez se gândi că avea şi un fel 
de graţie în gesturi. Privi din nou spre mare. Hjatland nu 
se mai vedea. 

— De ce nu ne-a spus Lowrie totul despre plan după ce a 
fost găsit cadavrul lui Eleanor? Nu mai avea niciun rost să- 
l ţină secret, remarcă Sandy pragmatic. 

— Fiindcă Grusche l-a convins că ar fi fost o greşeală şi 
că implicarea lui putea să-l transforme în suspect. Nu era 
chiar în cea mai bună stare psihică să ia o decizie 
raţională. Fusese obligat să se însoare cu Caroline şi apoi 
convins de două femei puternice că viitorul lui se află în 
Shetland. Şi imaginaţi-vă şocul când a aflat că a murit 
Eleanor, iubirea vieţii lui, iubirea lui din adolescenţă! A 
crescut făcând mereu ce voia mama lui. Doar nu era să 
înceapă brusc să se opună. 

— Crezi că a bănuit-o pe Grusche? 

Perez nu răspunse imediat. Se gândise la întrebarea 
aceea de când îi luase interogatoriul. 

— E posibil. Undeva, în adâncul lui. Dar nu era ceva ce 
putea să recunoască nici faţă de el însuşi. 

— Tot nu prea înţeleg ce s-a petrecut azi-noapte. Atâta 
melodramă fără rost... 

Willow se întinsese, iar de pulover i se agăţaseră fire din 
covorul uzat al lui Perez. 

— De ce a atacat-o Grusche pe Polly? De unde şi până 
unde a fost nevoie de asta? 

— L-a convins pe Lowrie că planul cu Micuța Lizzie 
trebuia să rămână secret cu orice preţ. Grace se plimba 
prin Meoness, iar asta o băga în sperieţi pe Polly. Săraca 
de ea începuse chiar să creadă în fantome. Bineînţeles că 
fetiţa a venit la cina de la club împreună cu Vaila, Neil şi 
băieţii lui. Probabil că Polly credea deja că a luat-o razna, 
mai ales fiindcă Grace purta rochia pe care o avusese şi pe 
plajă. 

Perez făcu o pauză în care încercă să-şi ordoneze 
întâmplările în minte. 

— Grusche l-a sunat pe Lowrie ca să se ofere să-i aducă 

înapoi de la club cu maşina, astfel încât să nu fie nevoie să 
meargă prin ceaţă. Era oricum neliniştit pentru că o 
văzuse pe Grace şi i-a spus lui Grusche că fetiţa era acolo. 

Perez vorbea lent, explicând întâmplările nu doar pentru 
ceilalţi, ci şi pentru sine. 

— Sigur s-a impacientat când a văzut-o pe fetiţă în 
aceeaşi încăpere cu Polly. „Ce să fac? Ce o să se întâmple 
dacă Polly o vede şi Grace îi spune totul? Poliţia o să vrea 
să afle de ce am minţit.” Poate că avea şi mustrări de 
conştiinţă: „Ar fi trebuit să vorbesc cu Jimmy Perez de la 
bun început. Ar fi trebuit să-i explic cum stau lucrurile.” 
Adică să dea vina doar pe maică-sa. Chiar şi aşa, Grusche 
probabil că l-ar fi liniştit: „Nu-ţi face griji, băiatule. Lasă 
totul în seama mea. Rezolv eu problema.” Apoi Lowrie a 
sunat din nou la Voxter, după ce a dispărut Polly, iar 
tensiunea a crescut şi mai mult. Grusche n-avea cum să nu 
observe teama din glasul fiului ei. „A dispărut Polly. A fugit 
după Grace. Tocmai a vorbit cu Marcus ca să-i spună unde 
merge şi că a văzut-o pe Micuța Lizzie.” lar Grusche l-a 
liniştit din nou. A avut mereu grijă de el şi i-a dat mereu 
răspunsul la toate problemele. 

Gândurile lui Perez se întoarseră la casa de pe malul 
mării, unde trăise destul de fericit până când Fran îl luase 
la ea la Ravenswick aşa cum fluxul ia cu sine tot ce 
pluteşte în derivă. 

— Grusche a sunat-o pe Polly pe mobil şi i-a spus să se 
întoarcă la club, de unde trebuia George s-o ia cu maşina. 
Sandy, acolo era George când ai fost tu la Voxter. Nu 
dormea, ci umbla cu maşina prin ceaţă ca să facă ce-i 
spusese soţia. Era pe jumătate adormit şi încă şi mai beat. 

Făcu o pauză, apoi continuă: 

— Grusche se considera deja invincibilă şi credea că 
singura ei misiune în viaţă e să-şi protejeze fiul. 

— M-am întrebat dacă nu cumva Polly Gilmour era 
ucigaşa, spuse Sandy. Mi s-a părut foarte ciudată şi mai 
mereu distantă. Toată ziua citeşte legende şi poveşti vechi. 
M-am întrebat dacă nu cumva i-au făcut rău la cap. Nu mi 
se pare o muncă serioasă pentru o femeie-n toată firea. 

— Dar dacă era învăţătoare era mai bine? 

Willow zâmbi cu inocenţă, dar Sandy se făcu roşu ca 
sfecla. 

Perez surâse. Sandy se ridică anevoie în picioare. 

— Eu, unul, mă duc la culcare. 

leşi din casă fără să privească în urmă. Se făcu din nou 
linişte. 

— Ce planuri ai? 

Brusc, Perez se simţi stingher, cu Willow stând aproape 
la picioarele lui. Sandy parcă îi lăsase singuri dinadins. Un 
gest lipsit de tact. 

— Am rezervat un zbor la prima oră. 

Se lăsă o tăcere stânjenitoare pe care o rupse Willow: 

— Jimmy, când ţi-ai dat seama că Grusche e criminalul? 

— Nu mi-am dat seama decât când am văzut-o 
strângând-o de gât pe Polly în bucătăria de la Voxter. 

— Dar bănuiai. Erai destul de sigur. 

Nu era o întrebare. 

— Grusche mi-a fost cumva prietenă, zise Perez. Mereu 
vorbea despre fiul ei, ceea ce e absolut firesc. Mi s-a părut 
extraordinar că e atât de mândră de el. De data asta, în 
schimb, ceva nu era în ordine când vorbea despre el. Parcă 
şi-ar fi trăit viaţa prin Lowrie. Era prea încordată. 

Poate că am şi eu ceva de învățat din asta. 

— Ai fi putut să discuţi şi cu mine, Jimmy. Nu era nevoie 
să aştepţi până erai sigur că ai dreptate. Asta fac colegii, 
îşi împărtăşesc dubiile şi ideile. Nu-mi place când nu 
comunicăm. N 

— Îmi pare rău, răspunse Perez. Încercam să descâlcesc 
totul de unul singur. Nu voiam să mă fac de râs în fața ta. 
Toată povestea aia cu fantome începea să-mi inducă şi mie 
o micuță paranoia... 

Willow se ridică în picioare şi Perez să întrebă dacă 
urma să plece şi ea la fel ca Sandy. Fără să privească în 
urmă. Apoi, Willow râse. 

— Pune apa la fiert, Jimmy Perez! Hai să mai bem o 
cafea şi un păhărel. Am terminat ancheta şi avem destule 
de sărbătorit. 

A doua zi de dimineaţă, Perez şi Cassie o conduseră pe 
Willow la Sumburgh. O lăsară la aeroport, iar detectiva îşi 
luă geanta din portbagaj şi se îndepărtă după ce le făcu un 
semn scurt cu mâna. Cassie se mută în faţă, lângă Jimmy, 
fiindcă până la pontonul din Grutness era drum scurt. 
Acolo trăgea la țărm feribotul Good Shepherd, care venea 
din Fair Isle. Perez dormise bine, era odihnit şi neaşteptat 
de calm. Se simţea mai bine ca niciodată de la moartea lui 
Fran încoace. El şi Cassie se suiră împreună pe micul 
promontoriu şi priviră cum nava se apropie dinspre sud. 

Ei doi erau singurii pasageri. Se ştia că pe Good 
Shepherd era probabil să ai rău de mare, aşa că 
majoritatea persoanelor care voiau să ajungă pe insulă 
foloseau avionul. Încă mai erau de încărcat provizii pentru 
magazin şi echipamente pentru observatorul de păsări. 
Perez îi ajută pe membrii echipajului în timp ce Cassie, 
serioasă, aştepta deoparte. Pe urmă tatăl lui, căpitanul, o 
chemă pe vas. 

— Vrei să stai cu mine şi cu Jimmy pe puntea de 
comandă, fetiţo? Până acum am avut un singur marinar 
femeie. Cred că e momentul să mai avem unul. E ceva 
special, nu crezi? 

Ea se strecură între cei doi bărbaţi şi privi cum conturul 
înceţoşat al insulei devine mai clar, până ce văzu farul şi 
culmea de la Sheep Rock. James îi explică manevrele pe 
care le făcea şi timpul păru să zboare. Apoi ajunseră atât 
de aproape de stânci încât puteau să vadă alcele mici şi 
pescăruşii cu trei degete, pe urmă ocoliră promontoriul şi 
intrară în North Haven. Insula întreagă le ieşise în 
întâmpinare. 

ANN CLEEVES 
aer rarefiat 


„Trupul lui Eleanor zăcea pe limba de pământ aflată la sud de 
Sletts. Făptaşul plecase probabil pe cel mai scurt drum de la 
locul faptei, aşa că Perez merse cotit ca să nu mai contamineze şi 
el eventualele probe, Își zise că englezii probabil câlcaseră la mai 
puţin de o sută de metri de acel-loc cu o zi înainte, când 
exploraseră dealurile. Chiar lângă poteca marcată se afla un 
megalit de granit. La baza acestuia era un mic lac de turbă. 
Piatra se reflecta in apă, impreună cu cerul și un norișor alb. Însă 
reflexia era perturbată de corpul din apă puţin adâncă. Eleanor 
Longstaff zăcea pe spate. Avea picioarele goale, iar Perez 
observă că unghiile îi erau vopsite. Purta incă rochia de 
domnişoară de onoare din seara precedentă: lungă, din matase 
crem, părea să se unduiasă deasupra apei in adierea vântului. 
Avea ochii larg deschişi și privea țintă la cerul nemarginit.” 


Ann Cleeves, Aer rarefiat 


„Capacitatea lui Cleeves de a imbina o narațiune în stil clasic şi 
migălos construită cu analiza psihologică profundă arată că 


este ea insări o raritate.” Jake Kerridge, Telegraph 

„Un mister construit cu multă grijă, plin de atmosferă și 

suspans.” : 
Jessica Man, Literary Review 


„Felul cum iși construieşte Ann ambianța o face să se numere 
printre cei mai buni scriitori din domeniu... Rareori intr-un 
roman politist a fost evocat cu mai multă pricepere spațiul în 


care se desfăsoară acţiunea.” = : 
$ i PE Daily Express 

